
Introducere din „Călăuză ortodoxă în biserică" de arhimandrit Ioanichie 

Bălan: 



Atât creştinii care trăiesc în căsnicie, cât şi monahii care se nevoiesc în 
mănăstiri sunt fraţi în Hristos. Şi unii şi alţii trăiesc în Hristos şi se hrănesc din 
învăţăturile Sfintei Evanghelii. Mănăstirea este, şi ea, o familie duhovnicească, ce are 
drept scop desăvârşirea sufletelor prin rugăciune, post, ascultare, feciorie şi celelalte fapte 
bune. Mănăstirile cresc şi ele fii duhovniceşti. Adică, pe cei ce vin în sânul familiilor 
creştine îi cresc în Hristos, îi ajută să se despătimească, să înveţe a se ruga, a se smeri, a se 
jertfi pentru Domnul şi a iubi întreaga zidire. 

Călugării sunt fraţi duhovniceşti cu toţi creştinii dreptmăritori. Deosebirea 
principală între unii şi alţii este căsătoria. Creştinii se căsătoresc pentru naştere de copii şi 
continuarea vieţii pe pământ, iar călugării se logodesc numai cu Hristos, pentru mântuirea 
şi creşterea numai de fii sufleteşti. Crucea căsniciei şi crucea călugăriei formează cele 
două căi în viaţa creştinului, după Sfânta Scriptură şi Sfinţii Părinţi. Cel ce a luat crucea 
căsătoriei nu mai are voie să o lase pentru a lua crucea călugăriei. Numai dacă cei doi soţi 

nu au copii, ori dacă şi-au căsătorit copiii, prin învoire, se pot retrage la bătrâneţe în viaţa 
monahală, întru pocăinţă. La fel, nici călugării nu mai pot lepăda crucea călugăriei pentru 
a se căsători. Cei ce fac acest greu păcat se aseamănă cu Iuda vânzătorul şi sunt lepădaţi 
din Biserică, asemenea păgânilor şi apostaţilor. Insă, dacă revin la mănăstire, au iertare şi 
mântuire. 

Intre aceste două căi de mântuire, căsătoria şi călugăria, mai este o cale de 
mijloc, anume calea sau crucea fecioriei, care are mare plată de la Dumnezeu. Aceasta se 
mai numeşte şi „călugărie albă". Cei care nu vor să se căsătorească şi nici nu primesc 
cinul monahal pot urma lui Hristos şi în lume, ducând viaţă desăvârşită, prin rugăciune, 
feciorie, post şi milostenie. La fel sunt considerate văduvele şi cele lăsate de bărbaţi, care 
renunţă la a doua căsătorie şi duc viaţă în lume în totală curăţie, smerenie şi fapte bune. 
Astăzi, sunt mai numeroşi creştinii care duc această cruce a fecioriei şi curăţiei în lume 
decât călugării din mănăstiri. 

La cuvintele apostoliceşti: „Din pricina desfrâului, fiecare să-şi aibă 

nevasta lui" (1 Corinteni 7, 1-2) 



1. Şi astăzi vreau să vă conduc la izvorul cel dulce, din care niciodată nu 
lipseşte dulceaţa. Căci aşa este felul vorbelor lui Pavel. Şi toţi câţi îşi umplu inimile din 
izvorul acesta vor grăi prin Duhul Sfânt. Şi mai dulce decât toată mierea este desfătarea 
dumnezeieştilor cuvinte. Şi acest lucru îl limpezeşte proorocul, când zice: „Cât de dulci 
sunt gâtlejului meu cuvintele Tale, mai mult decât mierea în gura mea" (Psalmi 118, 103). 
Şi nu numai decât mierea este mai dulce desfătarea dumnezeieştilor cuvinte, ci şi mai 
scumpă decât aurul şi decât orice piatră preţioasă şi mai curată decât tot argintul. 
„Cuvintele Domnului - zice - sunt cuvinte curate, argint lămurit în foc, curăţat de pământ, 
curăţat de şapte ori" (Psalmi 11, 6). De aceea şi înţeleptul a zis: „Nu este bine să mănânci 
multă miere, dar e de trebuinţă să preţuieşti cuvintele slăvite" (Pildele lui Solomon 25, 
27). Căci din aceea (mierea) se naşte adesea şi boala pe care nu o aveam înainte, dar din 
acestea (cuvintele) putem şi slăbiciunea pe care o avem să o tămăduim. Iar mierea îşi 
pierde dulceaţa prin digestie, dar dumnezeieştile cuvinte când sunt digerate, atunci sunt 
mai dulci şi mai folositoare, şi celor care le au şi la mulţi alţii. 

Şi cel ce se împărtăşeşte din belşug din bucatele de la masă, vomitând din 
această pricină, se face neplăcut tovarăşului său. Dar cel ce dă afară din învăţătura 
duhovnicească multă bună mireasmă dăruie celui de lângă sine. Şi David, bucurându-se 
necontenit de un asemenea ospăţ, a zis: „Revărsat-a inima mea cuvânt bun" (Psalmi 44, 1) 
[literal, pentru a păstra jocul de cuvinte din original şi imaginea celui ce vomită din prea 
multă îmbuibare folosită la începutul acestui lanţ de idei, s-ar traduce „ vomitat-a inima 
mea... " deoarece psalmul original este: Cuvânt bun răspuns-a inima mea; grăi-voi 
cântarea mea împăratului]. Căci se poate revărsa şi cuvânt rău. Şi după cum în cazul 
mâncării voma dată afară dă seama de felul bucatelor înfulecate, aşa-i şi cu puterea 

cuvintelor: mulţi dintre oameni, cu ce fel de cuvinte se hrănesc, de acelaşi fel şi dau afară. 
Dacă mergi la teatru [locul unde atunci se ţineau unele tipuri de spectacole, funcţie 
preluată azi de orice mijloace media] şi asculţi cântece desfrânate, întru totul astfel de 
cuvinte vei grăi [literal: vei vomita] către aproapele. Dacă vii la Biserică şi te vei 
împărtăşi de auziri duhovniceşti, asemenea îţi vor fi şi graiurile. De aceea şi proorocul a 
zis „revărsat-a inima mea cuvânt bun", arătându-ne hrana mesei de care pururea s-a 
împărtăşit. Acestuia i-a crezut şi Pavel, şi îndemnând, zice: „Tot cuvântul stricat să nu iasă 
din gura voastră, ci dacă este vreunul bun" (Efeseni 4, 29). 

Care este cuvântul stricat? Dacă înveţi care este cel bun, atunci vei cunoaşte şi 
pe cel stricat, [fapt esenţial: înainte de experienţa răului, să o avem pe cea a binelui. 
Acest lucru este de maximă importanţă în creşterea copiilor] Căci spre a-1 deosebi de cel 
bun 1-a aşezat pe acesta (adică cuvântul bun a fost dat pentru a putea înţelege pe cel rău şi 
nu invers). Iar care este cel bun, nu te ruga să afli de la mine. Căci Pavel însuşi ne 
tâlcuieşte felul lui. Fiindcă după ce zice „dacă este vreunul bun", adaugă „spre zidirea 
Bisericii", arătând că acel cuvânt este bun care zideşte pe aproapele. Aşadar, după cum 
cuvântul ce zideşte este bun, aşa şi cel ce distruge este stricat şi rău. Acum, dar, şi tu, 
iubite, dacă ai ceva de acest fel să spui, care poate să facă mai bun pe cel ce ascultă, nu 
opri cuvântul la vremea potrivită. Dar dacă nu ai decât vorbe rele şi stricate, taci, ca să nu 
fii osândit pentru aproapele. 

Căci acest cuvânt este stricat, neziditor pentru cel ce ascultă, şi nimicitor. 
Dacă cuvântul se îngrijeşte de virtute, adesea se ridică împotriva lâncezelii şi lipsei de 
minte, iar dacă nu se îngrijeşte de ea, mai delăsător îl face pe ascultător. Dacă îţi vine să 
zici oarecare cuvânt de ruşine care stârneşte râsete, taci. Căci şi acest cuvânt este stricat, 
pornind spre desfrânare şi pe cel ce grăieşte şi pe cel ce ascultă, aprinzând poftele rele ale 
amândurora. După cum lemnele se fac focului materie şi hrană, aşa sunt şi vorbele pentru 
sfatuirile rele. De aceea nu trebuie deloc să grăim toate câte le avem în minte, ci să ne 
sârguim şi să scoatem din minte poftele rele şi tot gândul ruşinat. Şi dacă vreodată, uitând, 

primim gânduri murdare, nu cumva să le dăm afară prin limbă, ci să le înăbuşim prin 
tăcere. Căci şi sălbăticiunile şi şerpii, căzând în cursă, dacă află vreo cale de scăpare, când 
ies de acolo se fac mai sălbatici. Iar dacă rămân jos, fiind necontenit închişi din toate 
părţile, uşor se pot ucide şi pieri. Aşa e şi cu gândurile rele: dacă află vreo ieşire prin gura 
şi cuvintele noastre, aprind iar flacăra dinăuntru. Dar dacă le ţărmurim cu tăcerea se fac 
mai neputincioase, şi, siluite ca de foamete prin tăcere, degrabă pier din minte. Iar când 
pofteşti oarecare dorire neruşinată, nu grăi cuvântul de ruşine şi se va stinge şi pofta. Dacă 
nu ai mintea curată, măcar ţine-ţi gura curată şi nu-ţi dezgoli în afară tulburarea, ca să nu 
vatămi şi pe altul şi pe tine. Căci multă pată aduce nu numai celor ce grăiesc, ci şi celor ce 
ascultă de la alţii cuvinte de ruşine. De aceea vă îndemn şi vă sfătuiesc nu numai să nu 
vorbiţi unele ca acestea, ci să vă ţineţi deoparte de auzirea celor grăite de alţii şi să fiţi 
pironiţi pururea de legea dumnezeiască. Căci pe unul ca acesta şi proorocul îl fericeşte, 
când zice: „Fericit bărbatul care n-a umblat în sfatul necredincioşilor şi în calea 
păcătoşilor nu a stat şi pe scaunul ciumaţilor nu a şezut, ci în legea Domnului e voia lui şi 
la legea lui va cugeta ziua şi noaptea" (Psalmi 1, 1-2). 

2. Chiar dacă şi în adunările cele din afară se poate spune ceva folositor, 
ne vătămător [cuvânt], abia unul de se găseşte între cele multe cuvinte spuse. Dar cu 
dumnezeieştile Scripturi este cu totul dimpotrivă. Căci nu se aude vreodată cuvânt rău, ci 
toate sunt spre mântuire şi pline de multă filozofie. Aşa sunt şi acestea: „Despre cele ce 
mi-aţi scris, bine este omului să nu se atingă de femeie. Dar din pricina desfrâului, fiecare 
să-şi aibă femeia sa, şi fiecare femeie bărbatul său" (1 Corinteni 7, 1-2). Despre nuntă 
legiuieşte Pavel; şi nu se ruşinează, nici roşeşte. Ba, mai mult, este ceva firesc. Căci dacă 
Stăpânul lui, Domnul Iisus Hristos, a cinstit nunta (din Cana Galileii) şi nu S-a ruşinat, ci 
a împodobit-o şi cu prezenţa Lui şi cu daruri (şi daruri mai mari decât toţi a adus la nuntă, 
preschimbând firea apei în vin), cum să fii roşit robul să legiuiască despre nuntă? Căci nu 

e rea nunta, ci rău e adulterul, rău e desfrâul. 

Nunta este leac ucigător pentru desfrânare. Prin urmare, să n-o necinstim prin 
alaiuri diavoleşti, [este primul lucru de care ne lepădăm la botez. Ele erau toate 
manifestările artistice şi religioase ce însoţeau sărbătorile păgâne, majoritatea dintre ele 
camuflate în multe din distracţiile „nevinovate" de azi. De acestea toate noi făgăduim la 
botez să ne lepădăm] Ci ceea ce au făcut cei din Cana Galileii să facă şi cei care acum îşi 
iau femei: să-L aibă pe Hristos în mijlocul lor. Şi cum se poate face aceasta? Prin preoţi! 
Căci zice: „Cel ce vă primeşte pe voi [pe preoţi], pe Mine Mă primeşte" (Matei 10, 40). 
Dacă laşi deoparte pe diavol, cântecele desfrânate şi mişcările mlădioase [literal: 
mădularele frânte. Mişcările lascive şi unduioase ale părţilor corporale au în general un 
mesaj erotic. Acest aspect presupune o multitudine de manifestări. Nu vizează doar 
mişcările gimnastice, iscusit executate, ci şi mişcări ale ochilor, mimica feţei, timbrul 
vocii, etc], şi jucatul fară rânduială, şi vorbele de ruşine, şi alaiul diavolesc, şi zarva, şi 
râsul, şi toate celelalte lucruri necuviincioase şi îi aduci pe sfinţii robi ai lui Hristos, atunci 
şi Hristos, prin ei, cu adevărat va fi de faţă, dimpreună cu Mama şi cu fraţii Lui. Căci zice: 
„Cel ce face voia Tatălui Meu, acesta este fratele Meu şi sora Mea şi mama Mea" (Matei 
12, 50). 

Şi ştiu că anevoios lucru este pentru unii şi mi se pare că şi împovărător, când 
îndemn acestea şi tai vechiul obicei. Dar nu-mi pasă de aceasta. Căci nu mă rog să fiu 
plăcut înaintea voastră, ci să aveţi folos. Nu caut aplauzele voastre şi laudele, ci câştigul şi 
filozofia, [la Sfântul Ioan Gură de Aur filozofia desemnează trăirea vieţii în acord cu 
Evanghelia] 

Să nu-mi zică cineva că aşa-i datina. Dacă-i vorba să cutezi a păcătui, să nu- 
mi pomeneşti de datină! Ci, dacă sunt lucruri rele, chiar de este datină veche, leapădă-le. 
Iar dacă nu sunt rele, chiar de este ceva neobişnuit, adu-le şi îndătinează-le. [remarcabil 
spirit „modernist" al Sfântului. Acceptă orice manifestare nou adusă, numai să nu fie 
potrivnică lui Hristos. Insistăm asupra faptului că, pentru el, criteriul de acceptare nu 

este înnoirea în duhul lumii (a ţine pas cu moda şi cu orice nouă practică), ci deosebirea 
duhurilor, discernerea duhurilor ce se manifestă prin noile sau vechile practici; şi nu 
deosebirea practicilor prin ele însele] Şi că necuviinţele ce se fac azi nu sunt datină 
veche, ci noi sunt, adu-ţi aminte cum a luat-o Isaac pe Rebeca şi lacob pe Rahila: că 
Scriptura a pomenit şi de nunţile lor, şi zice chiar şi cum miresele au fost duse în casele 
mirilor, dar nu pomeneşte de nici un lucru de acest fel [adică nu se pomeneşte de obiceiuri 
noi]. Ci au făcut ospăţ şi masă mai strălucit decât se obişnuia şi au chemat la nuntă pe cei 
ce se cuvenea. Dar fluiere şi surle şi ţimbale şi dănţuiri venite din înfierbântarea vinului şi 
toate celelalte necuviinţe ce se petrec acum nu le-au primit. Iar ai noştri [creştinii din 
vremea aceea] dănţuiesc şi cântă cântări Afroditei, în care se vorbeşte de multe adultere, 
de stricări de nunţi, de fărădelegi, desfrânări şi împreunări nelegiuite, şi multe alte cântece 
pline de necuviinţă şi ruşine zic în acea zi [ziua căsătoriei] şi, după ce că se îmbată şi sunt 
într-atâta necuviinţă, se ţin după mireasă, zicând cuvinte de ruşine în auzul tuturor. Cum îi 
mai ceri întreagă înţelepciune [curăţie a trupului şi sufletului, adeseori tradusă prin 
feciorie, dar pe care o depăşeşte ca înţeles. Este, dacă se poate spune aşa, fecioria 
deplină (exterioară şi interioară), starea primilor oameni], spune-mi, când tu o înveţi din 
chiar prima zi să aibă atâta lipsă de sfială şi faci ca înaintea privirilor ei să se întâmple şi 
să se spună lucruri pe care este oprit a le auzi şi sclavii cei mai de jos! Atâta vreme s-au 
ostenit tatăl şi mama ei s-o păzească fecioară, încât nici n-a vorbit, nici n-a auzit pe 
altcineva să spună asemenea vorbe. Şi după ce s-au îngrijit ei ca să fie ascunsă, şi să stea 
în gineceu [locuinţă pentru femei], şi să fie păzită de străji, de uşi, de încuietori, să aibă la 
ceas de seară însoţitori, şi să nu i se arate nimic din aceste deşuchieri, şi încă de multe 
altele au avut grijă, tu vii acum şi într-o zi nimiceşti toate acelea, facând-o să nu se 
sfiiască de tot acel necinstit alai şi vârându-i în suflet cuvinte stricate. 

Nu de aici se întâmplă după aceea toate relele? Nu de aici ies adulterele şi 
geloziile? Nu de aici dorinţa de a se lipsi de prunci şi văduviile şi lepădarea copiilor 
înainte de vreme? [transferat în termeni actuali, mecanismul este următorul: ceea ce 

primim fără discernământ prin mijloacele media modelează lăuntrul omului, iar 
problema planing-ului familial, a orfanilor aruncaţi în case de copii, a divorţului etc, 
sunt strict legate - chiar dacă ne este incomod s-o recunoaştem - de noutăţile vehiculate 
prin mijloacele de comunicare, ce ne in-formează (în sens etimologic: ne formează pe 
dinăuntru) interiorul] Când chemi demonii prin cântece [cântecul este vehicolul unui 
duh. în general, orice formă este vehicolul unui duh. Acesta este principiul oricărei 
manipulări: se oferă o formă exterioară agreabilă, care ascunde în sine duhul 
distrugător. Este bomba învelită în ambalaj apetisant], când împlineşti pofta acelora prin 
cuvinte de ruşine, când aduci în casă mimi [denumire a actorilor din acea vreme] şi 
desfrânaţi şi tot teatrul, când umpli casa de desfrâu şi când pregăteşti ca acolo să 
prăznuiască toată ceata dracilor, spune-mi, ce lucru bun aştepţi mai departe? [şi azi 
chemăm duhurile rele şi le introducem în casele noastre şi în inima noastră prin anumite 
emisiuni de radio, televiziune, prin jocuri de pe computer, reclame de pe străzi, reviste şi 
ziare, etc] Pentru ce mai chemi şi pe preoţi, dacă în cele din urmă săvârşeşti unele ca 
acestea? Vrei să-ţi arăt cinstire care aduce câştig? [toate elementele criticate, care sunt 
prezente la o nuntă, sunt săvârşite pentru că iubim slava din partea oamenilor. Dar 
această dorinţă de a fi cinstiţi în ochii celorlalţi nu ne aduce vreun câştig. Omul are 
înscrisă ontologic în sine dobândirea slavei. Căderea lui Adam a pervertit sensul slavei, 
nu a ucis şi dorinţa ei] Cheamă cetele de săraci! Dar tu te ruşinezi cu totul şi roşeşti. Şi ce 
este mai rău decât această nebunie, că pe de-o parte tragi pe diavol în casă şi nu socoteşti 
că faci ceva de ruşine, iar pe de alta roşeşti dacă L-ai aduce pe Hristos! Căci după cum o 
dată cu intrarea săracilor vine de faţă şi Hristos, aşa, o dată cu desfrânaţii şi mimii care 
dănţuiesc acolo, prăznuieşte şi diavolul în mijlocul lor. Şi nu e nici câştig din acea 
cheltuială, ci se face şi multă vătămare. Dar din cheltuiala cu săracii pe dată iei multă 
plată, însă aşa ceva nu face nimeni în oraş. Dar sârguieşte-te să începi tu, şi să fii 
începătorul acestui bun obicei, ca, văzându-te, şi alţii să te urmeze, [exteriorizarea faptei 
este un mod de manifestare a persoanei, iar imitarea ei un mod de împărtăşire şi 

comuniune cu ea. Punctul culminant este atunci când fanii cei mai fideli obţin mult-dorita 
întrevedere cu preferatul lor, încununare a „nevoinţei" de a-l imita pe acela în toate. Este 
un principiu clar enunţat de Mântuitorul: cel ce face poruncile Sale (la început doar 
imitare exetrioară şi mai slab resimţită, apoi, încetul cu încetul, împărtăşire reală şi 
simţită cu Hristos în poruncile Lui) este cel care îl iubeşte cu adevărat şi acestuia doar i 
Se va arăta dimpreună cu Tată] Dacă va râvni cineva [dintre voi], dacă va urma acest 
obicei (invitarea celor nevoiaşi), copiii şi urmaşii vor zice celor ce întreabă: Cutare a adus 
cel dintâi acest bun aşezământ. Căci dacă în întrecerile \jocuri olimpice, întreceri 
sportive, concursurile gurmanzilor la banchetele greceşti, concursuri de frumuseţe etc. 
Nimic nou sub soare şi azi] cele din afară, şi în ospeţe - în aceste lucruri tară de folos - cei 
care sunt premiaţi, de mulţi sunt proslăviţi prin cântare, cu mult mai mult pentru slujba 
cea duhovnicească toţi vor aduce laude şi mulţumire celui care cel dintâi a adus această 
minunată începătură şi aceasta îi va fi lui şi cinste şi câştig. Şi chiar dacă acest lucru este 
făptuit şi de alţii, ţie, celui care l-ai sădit cel dintâi, ţi se va aduce slavă pentru roadele 
acelora. Acest fapt deîndată te face şi tată, aceasta te face înainte- stătător al multor născuţi 
şi îţi vei ajunge bătrâneţile împreună cu aleasa ta. Căci după cum pe cei ce păcătuiesc 
degrabă îi ia Dumnezeu, căci zice: „vor fi fiii voştri orfani şi femeile voastre văduve", aşa 
şi celor ce se încred întru toate în El le făgăduieşte că le va da şi bătrâneţe îmbelşugată şi 
toate bunătăţile dimpreună cu acestea. 

3. Auzi-1 şi pe Pavel, care zice la fel, că mulţimea păcatelor adesea cheamă 
moartea înainte de vreme. Căci zice: „pentru aceea sunt între voi slabi şi neputincioşi şi 
mulţi au adormit" (1 Corinteni 11, 30). Iar că atunci când hrănim săracii nimic de acest fel 
nu lasă să cadă asupră-ne, ci, chiar de se întâmplă ceva ce nu ne-am aştepta, aceia aduc 
grabnică îndreptare, învaţă de la copila din lope. Căci pe aceasta, pe când zăcea moartă, 
săracii hrăniţi [mai înainte de ea], stând împrejuru-i şi plângând, au sculat-o şi au adus-o 

iar la viaţă, chemându-1 pe Sfântul Apostol Petru (Faptele Apostolilor 9, 36-42). Iată cu 
cât e mai de folos rugăciunea văduvelor şi a săracilor decât orice râsete şi dănţuiri. în 
acestea, o singură zi ţine desfătarea, în celelalte neîncetat e câştigul. Gândeşte-te ce mare 
lucru este ca mireasa să intre în casa mirelui primind pe capul ei atâta noian de 
binecuvântări. 

De câte cununi nu sunt mai scumpe acestea [a hrăni văduvele şi săracii], de 
câtă avuţie nu sunt mai de folos! Pe când cele ce se fac acum la nunţi sunt cea mai mare 
nebunie şi sminteală. Căci dacă nici o pedepsire ori osândă nu pune cineva asupra celor 
care cu atâta necuviinţă fac unele ca acestea, gândeşte-te câtă pedepsire suferă cei care 
sunt loviţi cu atâtea ocări, în văzul şi auzul tuturor, de oameni beţi şi stricaţi la 
minte, [pedeapsa este însăşi auzirea injuriilor şi necuviinţelor adresate ori rostite] Căci 
săracii, [orice] primind, binecuvântează şi [pentru binefăcătorul lor] se roagă cu 
dinadinsul, [cerând] mii de bunătăţi. Dar aceia, după ce s-au îmbătat şi s-au îmbuibat, 
aduc asupra capului mirilor tot noroiul zeflemelelor, având unii cu alţii certuri diavoleşti. 
Şi ca nişte potrivnici strânşi laolaltă, aşa şi cei ce s-ar cuveni să-şi dea cinste unii altora, 
grăiesc ocări vrute şi nevrute despre miri, ca şi cum ar fi duşmani. Şi întărâtarea unora faţă 
de alţii, întru totul trecând hotarul, îl fac de ruşine pe mire dimpreună cu mireasa lui. 
Spune-mi, să mai căutăm altă dovadă că diavolii sunt cei ce mişcă sufletele acelora ca să 
facă şi să spună asemenea vorbe? Cine se va mai îndoi că diavolii sunt cei ce mişcă 
sufletele acelora ca să facă şi să zică toate acestea? De bună seamă că nimeni. Căci de 
acest fel şi sunt „darurile" diavolului: batjocoriri, beţii, ieşirea din minţi a sufletului. 

Dacă ţi-ar spune cineva din superstiţie că a aduce pe săraci în locul acestora 
este semn de nenoroc, să înveţe şi aceasta: că a nu hrăni săracii şi văduvele, ci afemeiaţii 
şi desfrânaţii, este un lucru cu totul [aducător] de necaz şi semn a mii de rele. Căci venind 
desfrânata la nuntă, din chiar acea zi şi dintre cei dragi, îl apucă pe mire şi îl face rob ei şi 
stinge flacăra pentru mireasa lui, şi îi răpeşte pe furiş bunăvoia faţă de aceea; şi dragostea 
mai înainte de a se aprinde o pierde şi aruncă seminţele adulterului. [, flacăra " nu trebuie 

să fie aprinsă, deoarece e firească şi carnală, prezentă în toţi oamenii, mai ales la vremea 
tinereţii. Dragostea care se dăruie necondiţionat, care se jertfeşte pentru celălalt, 
dragostea lui Iisus pentru om - necesită un timp de finisare, ea se construieşte împreună. 
Erosul este punctul de plecare pe care, dacă există conlucrare sinceră între cei doi 
împreună cu Hristos, se zideşte puţin câte puţin, zi de zi, clipă de clipă, singura care 
poate duce la bun sfârşit o căsnicie şi o poate încununa cu viaţa veşnică pentru ambii 
parteneri] 

Chiar dacă de nimic altceva, dar măcar de aceste lucruri ar trebui să se teamă 
părinţii, şi să oprească venirea cântăreţilor şi dansatorilor la nuntă. Căci nunta a fost 
rânduită nu ca să ne destrăbălăm, nici să ne desfrânăm, ci ca să dobândim întreaga 
înţelepciune. Auzi-1 pe Pavel, care zice: „din pricina desfrâului fiecare să-şi aibă femeia 
lui, şi fiecare femeie bărbatul ei". Două sunt pricinile pentru care s-a rânduit nunta: să 
dobândim întreaga înţelepciune şi să devenim părinţi. Dintre acestea două, întâietate are 
întreaga înţelepciune, [acestea două realizează asemănarea cu Dumnezeu. Din această 
perspectivă a avea mulţi copii pune omul într-o asemănare uluitoare cu Dumnezeu, Care 
îngăduie, iubeşte şi poartă de grijă de cât mai mulţi oameni. Omul care refuză această 
binecuvântare refuză să se asemene lui Dumnezeu. Dar înainte de a deveni părinte el 
trebuie, prin lupta cu patimile, să câştige întreaga înţelepciune (la fel, părinte 
duhovnicesc nu poate fi decât cel care a biruit, prin experienţa proprie, patimile din sine 
şi a reuşit să-şi restaureze firea conform raţiunii puse de Dumnezeu în ea), întreaga 
înţelepciune, dobândită prin experienţă, îl ajută pe om să poată educa, cu ajutorul 
Duhului Sfânt, şi pe altul încredinţat lui. A se observa că Sfântul Ioan nu formulează „să 
avem copii", ci „să devenim părinţi". Pentru cei vechi, termenul de părinte nu era 
acelaşi cu născătorul trupesc. Părintele era de fapt cel care era capabil să cârmuiască pe 
altul, o casă cu sclavii şi averile ei, soţia, copiii, eventual copii adoptaţi ori nepoţi etc. De 
cele mai multe ori, într-o familie el era identic cu tatăl trupesc, dar nu aceasta era regula 
neapărată. Prin urmare, nu oricine naşte un copil este în stare să-1 crească din punct de 

vedere duhovnicesc. De aceea, în cazul fiecărei perechi, totul ar trebui pus pe seama 
relaţiei lor (şi nu a altora!) cu Dumnezeu: timpul când să devină părinţi, câţi copii le va 
dărui Dumnezeu, cum îi vor creşte etc. De multe ori faptul de avea copii ne poate 
despătimi mai repede. Dar totul poate varia de la caz la caz şi ţine de voia lui Dumnezeu 
cu fiecare pereche în parte] 

Când a intrat pofta [în fire], a venit şi nunta ca să taie lipsa de măsură şi să ne 
înduplece să avem o singură femeie. Căci naşterea de prunci nu o săvârşeşte deloc nunta, 
ci acel cuvânt al lui Dumnezeu: „creşteţi şi vă înmulţiţi şi umpleţi pământul" (Facerea 1, 
28). Şi dau mărturie de aceasta toţi câţi s-au împărtăşit de nuntă, dar nu au fost 
părinţi, [adică cei căsătoriţi trebuie mai întâi să se înţelepţească, să-L caute pe Dumnezeu, 
abia pe urmă pot avea copii] Aşa încât aceasta este cea dintâi pricină, adică întreaga 
înţelepciune, şi mai ales acum, când toată lumea s-a umplut de neamul omenesc. Căci la 
început era dorire de copii fiindcă tot omul îşi lăsa prin ei urmaşi şi pomenire vieţii sale. 
Şi fiindcă nu era nicidecât nădejde de înviere, ci moartea stăpânea, iar după viaţa de aici 
cei ce se săvârşeau socoteau că pier cu totul, Dumnezeu a dat mângâierea cea din copii, ca 
ei să rămână chipuri însufleţite ale celor duşi, şi neamul nostru să dăinuie şi să se 
desăvârşească prin cei ce vin după, şi urmaşii acelora să fie cea mai mare mângâiere 
pentru cei ce i-au îngrijit. Şi ca să vezi că pentru aceasta erau mai cu seamă copiii doriţi, 
ascultă de ce i se plânge femeia lui Iov după multele năpaste. „Iată - zice -, pierit-a 
pomenirea ta de pe pământ, fiii tăi şi fiicele tale". Iar Saul zice către David: „Jură-mi-te că 
nu pierzi seminţia mea şi numele meu după ce mă voi duce" (1 Regi 24, 22). Acum însă, 
de vreme ce învierea stă la uşi şi moartea nu mai are cuvânt, ci suntem pe drum către 
cealaltă viaţă, mai bună decât cea de faţă, de prisos este râvna pentru acestea. Căci dacă 
pofteşti copii, mult mai buni şi spre mai multă mângâiere poţi să-i capeţi acum, când sunt 
dureri duhovniceşti şi naştere mai uşoară şi îngrijitori de bătrâni mai buni {probabil se 
referă la săracii care îţi devin proprii copii şi pe care te osteneşti să-i naşti în Hristos şi 
care, prin rugăciunile lor, au grijă de bătrâneţele noastre. E vorba de un transfer al 

relaţiilor trupeşti în plan duhovnicesc, ori se referă la înţelepciunea transmisă nouă prin 
Noul Testament, primirea harului Sfântului Duh prin Botez], încât una este pricina nunţii, 
să nu desfrânezi, şi de aceea s-a şi rânduit acest leac. Iar dacă şi după nuntă petreci în 
desfrâu, degeaba te-ai însoţit, de prisos şi în zadar. Ba, mai mult, nu numai în zadar, ci şi 
spre vătămare. Că nu este acelaşi lucru ca, neavând femeie, să desfrânezi, iar după nuntă 
să faci la fel. Nici desfrânare nu mai este după, un asemenea lucru, ci adulter. Şi chiar 
dacă ciudat ţi se pare ceea ce am spus, e adevărat. 

4. Ştim că mulţi socotesc că este adulter numai când cineva strică o femeie 
măritată. Dar eu spun că este adulter şi dacă cel ce are femeie se poartă netrebnic şi 
neînfrânat fie cu o desfrânată de obşte, fie cu o slujnică, fie cu orice altă femeie care nu 
are bărbat, [nu se referă doar la raporturi sexuale, ci la orice avansuri, gesturi, vorbe 
(după cuvântul Mântuitorului chiar gânduri şi sentimente lăuntrice) etc. pe care cel 
căsătorit le face unei alte femei şi care ar putea rupe relaţia cu soţia sa] Căci vina 
adulterului nu este doar a celor cu care se păcătuieşte, ci şi a celor care păcătuiesc. 

Şi să nu-mi spui acum de legile cele din afară [legislaţia de stat], care pe 
femeile adultere le trag la tribunal şi le cer socoteală, iar pe bărbaţii care au şi femei şi se 
strică şi cu slujnicele, nu îi osândesc. Că eu îţi voi citi legea lui Dumnezeu, care se 
împotriveşte atât bărbatului, cât şi femeii şi spune că acest lucru este adulter. Căci zicând: 
„şi fiecare femeie să aibă bărbatul ei", adaugă: „bărbatul să-i dea femeii bunăvoirea 
datorată" (1 Cor 7, 3). Oare ce a vrut să arate când a zis aceasta? Să-i dea mulţime de 
bani, să-i facă daruri multe şi haine scumpe, ori masă îmbelşugată, ori ieşiri strălucite, ori 
multă slujire a robilor? De ce fel de bunăvoire vorbeşte, căci şi acestea toate, [acum 
înşiruite], se cheamă tot bunăvoire! De nimic de acest fel nu vorbesc, zice, ci de întreaga 
înţelepciune şi de respect, [conţine o nuanţă de vener abilitate, cinste, sfiiciune, respect 
maxim. Este respectul faţă de chipul lui Dumnezeu, Care este şi în femeie, ca şi în bărbat] 

Trupul bărbatului nu mai este al bărbatului, ci al femeii. Să păzească, aşadar, ce-i al ei 
întreg şi să nu-1 împuţineze nici să-1 prăpădească, [trupul soţului este al soţiei. Prin 
urmare, soţul (la fel este şi pentru soţie) trebuie să păzească avuţia altuia (trupul care nu 
mai este al său, ci al soţiei). Este dragostea care se dăruieşete cu totul, care nu face nimic 
pentru sine, ci doar pentru celălalt. Dar mai întâi, cei doi trebuie să realizeze că nu-şi mai 
aparţin lor, ci fiecare celuilalt] Căci şi între slugi acela se cheamă binevoitor care, luând în 
primire bunurile stăpânului, nu prăpădeşte nici unul dintre ele. Deci, fiindcă trupul 
bărbatului este avuţia femeii, binevoitor să se arate bărbatul faţă de cea care i-a fost dată 
să-i stea alături. Căci aceasta a zis, când a spus: „să-i dea bunăvoirea". Şi apoi adaugă: 
„Femeia nu are stăpânie peste trupul său, ci bărbatul. Asemenea şi bărbatul nu are 
stăpânie peste trupul său, ci femeia". Când vezi vreo desfrânată amăgind, uneltind 
împotrivă, cătând la trupul tău, spune-i: „Nu este al meu trupul, ci al femeii mele. Nu 
îndrăznesc să-1 folosesc rău, nici să-1 dau altei femei". La fel să facă şi femeia, [reaua 
întrebuinţare nu se referă doar la relaţii sexuale în afara căsniciei, ci la orice folosire a 
trupului care ar dăuna cuplului: lăcomie de orice fel, petreceri, carierism etc, toate 
expresii mascate (sub motivul că acestea tot pentru familie le facem) ale celui mai adânc 
şi subtil egoism înrădăcinat în noi înşine] 

Mare este aici egalitatea cinstei, deşi în alte celelalte Pavel dă mai multă 
întâietate bărbatului, zicând: „şi voi să fiţi ca unul singur, ca fiecare aşa să-şi iubească 
femeia, ca pe sine însuşi, iar femeia să se teamă de bărbat" (Efeseni 5, 33); şi: „bărbatul 
este capul femeii" (Efeseni 5, 23), şi: „datoare este femeia să se supună bărbatului" 
(Efeseni 5, 22), iar în legământul cel vechi: „către bărbatul tău te vei întoarce şi el va fi 
domnul tău" (Facerea 3, 16). 

Cum de aici a pus egalitate între robie şi stăpânie? Căci zicând: „Femeia nu 
are stăpânie peste trupul ei, ci bărbatul. Asemenea şi bărbatul nu are stăpânie asupra 
trupului său, ci femeia" (1 Corinteni 7, 4), a pus adevărata egalitate între ei. Şi după cum 
acela este stăpânul trupului ei, aşa şi ea este stăpâna trupului aceluia. Pentru ce le-a dat 

aceeaşi cinste? Oare nu era şi aici trebuincioasă întâietatea? Când e vorba de întreaga 
înţelepciune şi de respect, nimic nu are bărbatul mai mult decât femeia, ci se ceartă 
asemenea femeii de către legile despre stricarea nunţii. Şi e firesc. Căci nu de aceea a 
venit femeia la tine, şi a lăsat tată şi mamă şi toată casa ei, ca să fie umilită, ca să treci 
peste ea pentru o slujnică de doi bani, ca să-i faci mii de necazuri. Ai luat-o ca însoţitoare 
la drum, ca părtaşă vieţuirii tale, liberă şi de aceeaşi cinste cu tine. Cum nu este nebunie 
să primeşti darul ei de nuntă, să arăţi toată bunăvoirea faţă de el şi nimic să nu împuţinezi 
din acesta, iar ceea ce este mai de preţ decât orice dar de nuntă - întreaga înţelepciune şi 
respectul şi trupul tău, care este avuţia aceleia - să le strici şi să le pângăreşti? Dacă 
împuţinezi zestrea, dai socoteală socrului. Dacă strici întreaga înţelepciune, vei da 
socoteală lui Dumnezeu, Cel Ce a rânduit nunta şi ţi-a dat în grijă femeia. Şi că-i adevărat 
acest lucru, ascultă-1 pe Pavel ce zice despre adulteri: „Cel ce se leapădă, nu de om se 
leapădă, ci de Dumnezeu, Care v-a dat Duhul Sfânt" (1 Tesaloniceni 4, 8). Uită-te, prin 
câte vorbe ţi-a arătat cuvântul că adulter este nu numai a strica o femeie măritată, ci şi 
când cel însurat are parte cu o desfrânată. Căci după cum zicem că o femeie măritată este 
adulteră când păcătuieşte cu vreo slugă ori cu oricine altcineva, aşa ar trebui să spunem şi 
că adulter este bărbatul care, având femeie, se destrăbălează fie cu slujnice, fie cu vreo 
desfrânată de obşte, [după cum s-a văzut şi mai sus, legile de stat bizantine erau 
favorabile bărbatului, incriminând mult mai drastic comportamentele feminine. Sfântul 
Ioan Gură de Aur arată incompatibilitatea acestor legi cu legile lui Hristos] 
Prin urmare, să nu fim fără de grijă pentru mântuirea noastră, nici să-i întindem mai 
dinainte diavolului sufletul nostru prin acest păcat. Căci de aici ies mii de răzmeriţe în 
case, mii de certuri, [răsturnări de situaţii provocate de izbucnirile (ce deja mocneau prin 
adunătura multor nereguli din căsnicie) pricinuite unuia dintre soti de către celălalt] De 
aici se duc pe nesimţite cele ale dragostei adevărate şi se răpeşte puţin câte puţin 
bunăvoirea unuia faţă de altul, [infidelitatea conjugală (chiar în cele mai mici amănunte 
ale ei: o privire pătimaşă aruncată altei femei sau bărbat, neglijarea vieţii de familie 

pentru distracţii, carieră, avere, neajutoararea reciprocă - când este nevoie - chiar şi în 
cele mai mici lucruri etc.) erodează lent legătura dintre cei doi, şi aşa, într-o bună zi, se 
vor simţi străini unul de celălalt, deşi stau sub acelaşi acoperiş. Toată căsnicia este 
mucenicia (lupta) de a păstra cu stricteţe şi amănunţime harul dat de Hristos celor doi, 
de a spori prin orice prilej oferit - cât de mic ar fi - legătura lor. Dacă nu va fi sporită, se 
va întâmpla, mai de vreme sau mai târziu, contrariul] Căci precum nu este cu putinţă ca 
bărbatul întreg la minte să-şi treacă cu vederea femeia, nici cândva să o 
dispreţuiască, [nimic - nici vrăji, nici alte influenţe de natură psihologcă, socială, politică 
- nu va putea deturna pe un om, în care trăieşte Hristos] aşa nu este cu putinţă ca bărbatul 
destrăbălat si nestăpânit să-şi iubească femeia, chiar dacă ar fi mai frumoasă decât 
toate, [adevărata cauză a poftei de altă femeie nu este neapărat frumuseţea aceleia, ci 
nestatornicia noastră. Acest lucru se întâmplă cu orice altă patimă. Problema nu este 
lucrul dorit, ci instabilitatea noastră. Această instabilitate vădeşte caracterul nostru 
infidel atât faţă de oameni, cât şi faţă de Dumnezeu. Agitaţia şi nestatornicia în care ne 
complăcem zilnic, deşi pare un lucru ciudat, arată necredinţa noastră, incapacitatea de a 
trăi cu adevărat pentru Hristos. Pentru mulţi bolnavi mintal şi sodomiţi ami reprezintă 
drept cauză şi motivele desfrânării sodomite] 

Căci dragostea cea adevărată se naşte din întreaga înţelepciune, iar din această 
dragoste vin mii de bunătăţi, [dreapta nevoinţă (al cărei prim scop este dobândirea firii 
integre, a lui Adam, adică întreaga înţelepciune) împreună, a celor doi, va spori 
dragostea duhovnicească dintre ei, căci prin nevoinţă cei doi dobândesc dragostea lui 
Hristos, pe care apoi şi-o comunică reciproc, şi aceasta este singura dragoste adevărată] 
Ca pe nişte pietre socoteşte-le pe celelalte femei, ştiind bine că după ce te-ai căsătorit, 
chiar numai să priveşti cu ochi neînfrânaţi altă femeie - măritată sau nu -, te faci vinovat 
de osânda adulterului. Repetă-ţi aceste cuvinte în fiecare zi. [în acest caz, Sfântul Ioan 
propune o meditare constantă din partea celor doi a ce înseamnă căsătoria] 

Şi de vezi că se ridică în tine pofta către altă femeie, şi de aici soţia ta îţi pare 

că nu te mai desfată, intră în cămara ta, şi deschizând Scriptura şi luându-1 pe Pavel 
mijlocitor, şi cugetând adânc şi neîncetat la aceste cuvinte, stinge văpaia. [Pavel oferă 
prin cuvintele sale cheia rezolvării problemei. Dar aceasta nu exclude şi rugăciunea 
îndreptată către marele Apostol. Metoda aceasta, ca prin rugăciune şi meditare la 
cuvintele unui sfânt să primim rezolvarea unei probleme, este o constantă în Tradiţia 
Bisericii] Şi aşa femeia ta îţi va fi şi mai dorită, nici o poftă nemaitrăgând pe furiş 
bunăvoirea ta faţă de ea. [relaţia dintre cei doi creşte dacă vor medita zilnic Scriptura şi 
nu se vor dezlipi de Hristosul euharistie şi de rugăciunea împreună] Şi nu numai că 
femeia îţi va fi mai dorită, ci şi tu vei ajunge mult mai venerabil şi mai liber, [lupta şi 
împotrivirea izbândită asupra patimilor ne dă o aură care îi pleacă pe cei din jur spre 
respect. Este acel respect pe care puternicii lumii acesteia îl arătau faţă de Hristos, Care 
nu avea unde să-Şi plece capul. Vieţile Sfinţilor sunt pline de istorisiri în care era deajuns 
doar prezenţa Sfântului spre a da o altă întorsătură lucrurilor] Căci nu este, nu este nimic 
mai de ruşine decât un om desfrânându-se după căsătorie. Căci nu numai pe socru şi pe 
prieteni, şi pe cei dragi, ci şi pe slugi le face să roşească. Şi acest lucru nu este singurul 
înfricoşător, ci şi că o va privi pe propria soţie mai cumplită decât orice înlănţuire şi, 
căutând la cea care 1-a aprins, necontenit va avea în închipuirile sale acea desfrânată. 

5. Vrei să vezi în amănunt cât este de înfricoşător? Gândeşte-te ce fel de viaţă 
duc aceia care îşi bănuiesc femeile: tară gust le este hrana, fară saţ apa. Masa le pare plină 
de otrăvuri vătămătoare şi, ca de pierzanie, aşa fug de casă, [părându-li-se] plină de mii de 
răutăţi. Nu mai au somn, nici noapte îmbucurată, nici părtăşie cu prietenii, nici măcar cu 
razele soarelui. Ci socotesc că sunt împovăraţi până şi de lumina acestuia. Şi acestea se 
întâmplă nu numai când o văd în adulter, ci şi când doar o bănuiesc. Gândeşte-te că 
acestea le pătimeşte şi femeia când aude de la altul sau când bănuieşte că te-ai dat unei 
desfrânate. Cugetând acestea, fugi nu numai de adulter, ci şi de a-i da bănuieli soţiei. Iar 

dacă te bănuieşte pe nedrept, tămăduieşte-o şi dă-i iarăşi încrederea în tine. Căci nu din 
duşmănie ori nebunie, ci din grijă face ea aceasta (bănuiala), şi din teama multă pentru 
propria avere. Căci avere a ei este, după cum am şi spus, trupul tău, şi încă avere mai de 
preţ decât toate. Nu o nedreptăţi în cele mai mari lucruri, nici nu-i da prilej de rănire. Dacă 
pe ea o dispreţuieşti, măcar teme-te de Dumnezeu, răzbunătorul unor asemenea fapte, Cel 
Ce pierde cu pedepse de nesuferit astfel de păcate. Căci celor ce îndrăznesc unele ca 
acestea, le zice: „viermele nu încetează şi focul nu se stinge" (Marcu 9, 48). Dacă nu te 
mişcă cu putere cele din veacul viitor, să te înfricoşeze cele de aici. 
Mulţi dintre cei ce iau aminte la desfrânate, cumplit sunt pierduţi şi aici, răbdând 
vicleniile desfrânatelor. Căci acelea sunt geloase pe consoarta lui şi îl rup de apropiata sa 
şi îl înlănţuie cu totul prin dragostea lor (într-un chip greu de reparat, cu legături 
puternice). Şi fac farmece şi întrebuinţează filtre (obiecte prin care se operează în magia 
erotică ) şi urzesc multe descântece. Şi aşa, îl aruncă într-o slăbiciune cumplită şi îl predau 
stricăciunii şi unei epuizări totale, şi mai aduc asupra-i mii de alte rele, ca să-1 piardă din 
viaţa aceasta. Dacă nu te temi de gheenă, omule, teme-te de vrăjitoriile lor. 

Când, prin această destrăbălare, te faci gol de prieteşugul lui Dumnezeu şi te 
despoi de ajutorul cel de sus şi fară nici o teamă te ia în primire desfrânata şi îşi cheamă 
dracii şi coase plăcuţe de metal şi face sfatuiri potrivnice şi, [prin acestea], cu multă 
uşurinţă îţi îngrădeşte mântuirea. Şi te face de ocară şi de râs înaintea tuturor locuitorilor 
cetăţii, încât nici de milă nu mai ai parte pătimind aceste rele. Pe lângă acestea, mai pune 
şi paguba bunurilor, bănuielile de fiecare zi, înfumurarea, ieşirea din minţi, păcatul ce se 
abate din partea desfrânatelor asupra celor tară de minte, care [toate] sunt mai amare decât 
mii de morţi. Şi nu te-ai dăruit femeii tale, care, adesea, nici măcar un cuvânt greu nu ţi-a 
zis, iar desfrânatei, care te loveşte, te închini. Şi nu ţi-e ruşine, nici nu roşeşti, nici nu te 
rogi să te mai ţină pământul. Cum mai poţi să intri în Biserică şi să-ţi tinzi mâinile la cer? 
Cu ce gură îl chemi pe Dumnezeu? Cu cea cu care ai sărutat-o pe desfrânată? Şi nu te 
înspăimânţi, nici nu te înfricoşezi, spune-mi, că un fulger venit de sus îţi va aprinde 

neruşinatul cap? Chiar dacă te ascunzi de femeia-ţi pe care o nedreptăţeşti, de Ochiul Cel 
neadormit nu te poţi ascunde cândva. Fiindcă şi adulterului acela care zice: „întuneric am 
împrejurul meu şi ziduri, pentru ce să mă tem", înţeleptul îi răspunde: „Că ochii Domnului 
sunt de mii de ori mai strălucitori decât soarele, privind la faptele oamenilor". 

De aceea şi Pavel despre toate a vorbit: „Fiecare să aibă femeia lui şi fiecare 
femeie bărbatul ei. Femeii să-i dea bărbatul bunăvoirea datorată, asemenea şi femeia 
bărbatului" (1 Corinteni 7, 3). [această bună voire, literal, dispoziţie bună a minţii) este o 
atitudine lăuntrică, fundamentală, şi nu un respect convenţional ori o datorie exterioară, 
reglementată juridic ori „la mica şi buna înţelegere"] Miere iese din buzele femeii 
desfrânate, care pentru o vreme îţi va îndulci gâtlejul, dar mai apoi, mai amară decât fierea 
o vei afla şi mai spintecătoare decât sabia cu două tăişuri. Venin are sărutarea desfrânatei, 
venin ascuns şi dosit. Pentru ce te repezi după plăcerea care te face de ocară, care 
odrăsleşte pierzania, care aduce rană fară de vindecare, când poţi să te bucuri şi să nu 
pătimeşti nimic înfricoşător? Căci împreună cu femeia ta liberă [condiţie esenţială a 
oricărei relaţii de iubire adevărată: libera dăruire] ai şi plăcere, şi siguranţă, şi 
îngăduinţă, şi cinste, şi frumuseţe, şi conştiinţă bună. Dincolo însă e multă amăreală, 
multă vătămare, osândă necurmată. Căci şi dacă nimeni dintre oameni nu te vede, 
conştiinţa nu încetează vreodată să te osândească. Ci oriunde te vei duce, acest judecător 
te va urma, osândindu-te şi urlând lucruri mari împotrivă-ţi. 

Dacă cineva este mai plecat spre plăcere, mai abitir să fugă de vorbirea 
împreună cu desfrânatele. Căci nimic nu este mai amar decât acest obicei, nimic mai 
neplăcut decât întâlnirea cu ele şi nici o abatere mai pângăritoare. Căprioara iubirii şi 
puiul bucuriilor tale să vorbească [tainic] cu tine. [numire a soţiei] Izvorul apei tale să fie 
numai al tău (Pildele lui Solomon 5, 15-18). Având izvor de apă curată, pentru ce alergi la 
băltoaca plină de mocirlă, plină de putoarea gheenei? Ce iertare, ce apărare vei mai avea 
înaintea pedepsei negrăite? Căci dacă cei ce înainte de nuntă, luând aminte la desfrâu, se 
pedepsesc şi dau socoteală, după cum a dat şi acela îmbrăcat cu haine murdare (Matei 22, 

11-13), cu cât mai mult cei care s-au căsătorit? Căci de două ori, ba de trei, sunt vinovaţi. 
Că bucurându-se de mângâiere, au sărit în destrăbălarea aceea şi acest lucru nu este numai 
desfrâu, ci şi adulter, care este mai cumplit decât orice păcat. Acestea repetându-vi-le şi 
vouă înşivă şi femeilor voastre, aşa să le şi împlinim! De aceea, la acestea îmi şi întrerup 
cuvintele: „Din pricina desfrânării, fiecare să-şi aibă femeia lui şi fiecare femeie bărbatul 
ei. Femeii să-i dea bărbatul bunăvoirea datorată, asemenea şi femeia bărbatului. Femeia 
nu are stăpânie peste trupul ei, ci bărbatul. Asemenea şi bărbatul nu are stăpânie peste 
trupul lui, ci femeia". Cu multă scumpătate păzind aceste cuvinte, şi în piaţă şi acasă, şi 
ziua şi seara, şi la masă şi în patul conjugal, şi în tot locul, şi noi să le cugetăm îndelung, 
să le deprindem şi pe femeile noastre, şi să le grăiască spre noi, şi să le audă de la noi ca, 
petrecând cu întreagă înţelepciune viaţa aceasta, să avem parte şi de împărăţia Cerurilor, 
cu harul şi cu iubirea de oameni a Domnului nostru Iisus Hristos. Amin! 

„Femeia este legată prin Lege câtă vreme îi trăieşte bărbatul; iar dacă moare, 
liberă este, dacă vrea, să se mărite, numai întru Domnul. Mai fericită este însă 

dacă rămâne aşa" (1 Corinteni 7, 39-40) 



1. Despre nuntă a rânduit alaltăieri fericitul Pavel; şi despre îndreptările 
referitoare la ea aşa le-a scris corintenilor: „Cât despre cele ce mi-aţi scris, bine este 
bărbatului să nu se atingă de femeie. Dar din pricina desfrâului, fiecare să-şi aibă femeia 
lui şi fiecare femeie bărbatul ei" (1 Corinteni 7, 1-2). Pentru aceea, să ne cheltuim şi noi 
toată convorbirea cu aceste cuvinte. 

Prin urmare, e de trebuinţă şi astăzi să vă vorbim iarăşi despre aceeaşi pricină, 
fiindcă şi azi acelaşi Pavel grăieşte despre aceleaşi lucruri. Căci numai ce l-aţi auzit 
strigând şi zicând: „Femeia este legată prin Lege câtă vreme îi trăieşte bărbatul, iar dacă 
adoarme, liberă este dacă vrea, să se mărite, numai întru Domnul. Mai fericită este însă 
dacă rămâne aşa, după gândul meu. Şi cred că şi eu am Duhul lui Dumnezeu" (1 Corinteni 
7, 39-40). Să-1 însoţim, dar, şi azi şi să vorbim despre această pricină. Căci urmându-1 pe 
Pavel, prin el îl vom urma întru totul pe Hristos, căci şi el a scris acestea nu urmând sieşi, 
ci Aceluia. Fiindcă nu e lucru de veselie să poţi trăi bine căsătoria, căci ea se face prilej de 
mii de răutăţi pentru cei ce nu o trăiesc cum trebuie. Căci după cum femeia poate fi ajutor, 
aşa se poate face adesea şi sfătuitoare potrivnică. Aşadar, după cum liman poate fi nunta, 
tot aşa şi scufundare, nu prin firea ei, ci din pricina voii libere a celor ce rău o trăiesc. 
Căci cel ce o trăieşte după legile potrivite ei, află în soţia şi în căminul său mângâiere şi 
puterea de a se rupe de toate răutăţile de zi cu zi. [relaţia dintre cei doi căsătoriţi ar trebui 
să-i ajute să-şi depăşească toate problemele profesionale, psihice, biologice, financiare 
etc. Prin aceasta se verifică adevărul unei relaţii. Dacă ea nu se face matricea din care 
cei doi renasc zi de zi, e semn că mai trebuie luptă şi renunţare la egoism. Nici o 
tulburare, de orice fel ar fi, nu poate fi mai puternică decât relaţia întru Hristos dintre cei 

doi (de bună seamă, dacă o trăiesc cu adevărat)] 

Dar cel ce nu o ia în serios, ci ca un lucru oarecare {fără să realizeze 
adevărata ei dimensiune: îndumnezeirea celor doi. Dacă cei doi o fac doar ca să intre în 
rândul lumii, fără să ţină cont de realitatea ei profundă, le va deveni în timp povară de 
nesuportat. Pentru aceea este absolut necesar, poate chiar cu riscul de a nu mai accepta 
cununia a doi tineri, iniţierea prealabilă a tinerilor în profunzimile căsătoriei. Degeaba 
se căsătoresc, dacă nu ştiu ce implică acest fapt. A conştientiza ce înseamnă să fii 
creştinrin experienţă harul Botezului şi al împărtăşaniei], chiar dacă se va bucura de 
linişte în afara căminului, când vine acasă va vedea stânci ascuţite ce ascund 
pierzania, [imaginea este preluată din limbajul marinarilor. Liniştea traduce de fapt 
starea nevălurită a mării, propice unei bune navigaţii. Stâncile ascuţite sunt cele care, fie 
sunt ascunse sub apă, dar destul de aproape de suprafaţă pentru a avaria corabia, fie 
sunt ieşite din apă şi nu îngăduie loc de trecere corăbiei] Aşadar, fiindcă primejdia nu ne 
vine de la cele ce ni se întâmplă în afară, este de trebuinţă să avem multă luare-aminte la 
cele spuse şi să ne ducem căsnicia după legiuirile apostolului Pavel. Ba, mai mult, să 
facem aceasta după legile lui Hristos. Ştiu că multora li se pare nou şi nemaiauzit ceea ce 
spun. Dar tocmai pentru aceasta nu voi tăcea, ci, citindu-vă cea dintâi legiuire, voi încerca 
să dezleg păruta nepotriveală. [realitatea lui Hristos trebuie spusă aşa cum este, nu ca să 
ne atragem bunăvoinţa oamenilor. Sfântul Ioan nu se sinchisea că „sminteşte" pe ceilalţi, 
dar nu o făcea - cum adesea se întâmplă - ca să se scoată pe sine în evidenţă prin 
neobişnuinţa vorbelor, ci cu durere şi dragoste sinceră pentru păstoriţii săi. Important nu 
este adevărul prin sine, ci modul cum reuşeşti să-l faci părtaş şi pe altul la el. De multe 
ori trebuie să ne coborâm unii la neputinţa altora, pentru că aşa a făcut şi Hristos cu noi. 
Aşadar, duhul în care spunem anumite lucruri şocante este important poate mai mult 
decât ceea ce spunem în sine] 

Care este, aşadar, legiuirea pe care ne-a dat-o apostolul Pavel? „Femeia - zice 
- este legată prin Lege"; prin urmare, nu trebuie să se despartă cât timp trăieşte bărbatul. 

Nici să nu meargă la alt bărbat, nici să se unească prin o a doua nuntă. Vezi cu câtă 
precizie s-a folosit de cuvinte! Căci nu a zis „să trăiască împreună cu bărbatul" cât timp e 
viu, ci „femeia e legată prin Lege" câtă vreme trăieşte bărbatul ei; încât, chiar dacă îi dă 
carte de despărţire, chiar dacă părăseşte căminul, chiar dacă pleacă la altul, legată fiind 
prin Lege, adulteră se face una ca aceasta. Dacă bărbatul vrea să se descotorosească de 
femeie, ori femeia vrea să-1 lase pe bărbat, să-şi aducă aminte de cuvintele acestea şi să 
cugete că Pavel stă de faţă şi o prigoneşte, strigând: „femeia este legată prin Lege". Căci, 
după cum robii fugari, chiar dacă părăsesc casa stăpânului, sunt împiedicaţi de lanţuri, aşa 
şi femeia, chiar dacă îl lasă pe bărbat, are legea împotrivindu-se ei asemenea unui lanţ, 
osândind-o şi pe adulteră şi pe cei care o primesc. Cât timp mai este bărbatul, adulter se 
cheamă acest lucru. Şi tot cel ce se însoară cu cea fugită săvârşeşte adulter. Şi doar atunci 
- zice Pavel - îi este cu putinţă să se mărite a doua oară, când se dezleagă de lanţ, când se 
sfârşeşte bărbatul. 

Arătând aceasta, nu a adăugat că „dacă se săvârşeşte " bărbatul ei este liberă să 
se mărite cu cine vrea, ci „dacă adoarme ", mângâind-o pe văduvă şi înduplecând-o să 
rămână credincioasă celui dintâi şi să nu-şi ia al doilea mire. Nu a murit bărbatul tău, ci 
doarme! Cine oare îl părăseşte pe cel ce doarme? De aceea zice: „dacă a adormit, liberă 
este să se mărite cu cine vrea". Nu zice poruncitor: „să se mărite", ca să nu i se pară că o 
împinge şi o sileşte. Nici nu a oprit-o pe cea care voieşte să se împărtăşească de o a doua 
nuntă, nici nu a îndemnat-o pe cea care nu vrea, ci le-a făcut cunoscut că „liberă este să se 
mărite cu care vrea". Zicând că este liberă, după ce-i moare bărbatul, a arătat că înainte de 
aceasta era roabă, fiindcă acela trăia. Roabă fiind şi supusă legii, chiar dacă ar primi mii 
de cărţi de despăţire, este înlănţuită de legea adulterului . Slugilor nu le este cu putinţă să- 
şi schimbe stăpânii dacă aceştia trăiesc. Nici femeii să-şi schimbe bărbatul câtă vreme 
trăieşte. Căci acest lucru este adulter. Nu-mi zice de legile cele din afară (legea statului), 
care poruncesc să-i dai carte de despăţire şi să te rupi de ea. Căci nu după aceste legi te va 
judeca Dumnezeu în acea Zi a Judecăţii, ci după cele pe care însuşi le-a pus. Ba şi legile 



Pagina 25 



cele din afară nu rânduiesc aceasta pur şi simplu, nici fară socoteală, ci şi acestea 
pedepsesc fapta, încât şi din aceasta se arată că nu se complac cu acest păcat: doar simpla 
pricină de despărţire, tară implicare de bunuri, o resping (judecătorii). Şi chiar dacă ar fi 
bunuri la mijloc ca motiv de despărţire, pedepsesc fapta prin păgubire adusă averii 
bărbatului. Aşadar, nici legile statului nu au lăudat pe cei ce fac aceasta. 



2. Dar atunci cu Moise cum rămâne? Şi acela a făcut acest lucru din aceeaşi 
pricină. Tu însă ascultă-L pe Hristos Care zice: „Dacă nu va prisosi dreptatea voastră mai 
mult decât a cărturarilor şi fariseilor, nu veţi intra în împărăţia Cerurilor" (Matei 5, 20). 
Auzi-L iarăşi când zice: „Cel ce se desparte de femeia lui, în afară de motiv de desfrânare . 
face adulter, iar cel care se însoară cu cea lăsată face adulter" (Matei 5, 32). Pentru aceasta 
a venit Fiul Unul-Născut al lui Dumnezeu, pentru aceasta a luat chip de rob, pentru 
aceasta Şi-a vărsat preascumpul sânge, a pierdut moartea (aducând învierea), a stins 
păcatul, ne-a dat cu îmbelşugare harul Duhului Sfânt, ca să te aducă pe tine la o mai mare 
filosofie de viată. 

Sau altfel: nici Moise nu a legiuit aceasta tară să se gândească, ci silit fiind să 
se coboare la slăbiciunea celor cărora le dădea legi. Căci aceia erau gata să ucidă şi îşi 
umpleau casele de sângele celor de un neam cu ei şi nu erau cumpătaţi nici cu femeile lor, 
nici cu cele străine. Ca să nu-şi ucidă în casă femeile, pe care le-ar fi ţinut tară plăcere, a 
poruncit să le lepede, mai mare fiind răul de a omorî şi grabnica pornire spre ucidere. Şi 
că unii erau ucigaşi şi pângăritori, ascultă pe profeţii care zic: „Aceştia sunt cei ce zidesc 
Sionul prin sânge şi Ierusalimul prin nedreptăţi"; şi iarăşi: „Amestecă sângele cu sânge"; 
şi iar: „Mâinile lor sunt pline de sânge". Iar că înnebuniseră nu doar împotriva femeilor 
lor, ci şi împotriva altora, şi aceasta lămurit arătând-o proorocul, a zis: „Şi au jertfit pe fiii 
lor şi pe fiicele lor demonilor" (Psalmi 105, 37). Cei ce nu s-au potolit faţă de copiii lor nu 

s-au potolit nici faţă de femei. Şi ca să nu se întâmple aceasta, le-a îngăduit să se despartă. 
De aceea şi Hristos, luându-Se la întrebări cu iudeii, aceştia I-au zis: „Cum dar Moise a 
îngăduit să i se dea femeii carte de despăţire?" (Matei 19, 7). [carte de despărţire este 
divorţul. Dar apostasia era şi starea creştinului care se lepădase de Hristos, uneori chiar 
după chinuri îndelungate. La slujba căsătoriei se cântă „Sfinţilor mucenici", căsătoria 
fiind socotită de Biserică adevărată mucenicie. Dacă cei doi nu rabdă împreună până la 
sfârşit, nu se leapădă numai unul de altul, ci şi de Hristos, devin apostaţi. Lepădarea de 
Hristos are două dimensiuni: ruperea de cap (care e Hristos însuşi) şi ruperea de trup 
(Biserica). Prin urmare, ruperea unui soţ de celălalt (deoarece fiecare din ei sunt în 
Biserică şi în Hristos şi doar în acest context „mare este taina căsătoriei") produce şi 
ruperea de Hristos] Arătând că Moise nu a scris acestea legiuind împotriva Sa, aşa le zice: 
„Moise din pricina inimii voastre împietrite a scris; dintru început însă, nu a fost aşa. Ci 
Cel Ce i-a făcut, dintru început i-a făcut bărbat şi femeie" (Matei 19, 4). Dacă era bun 
acest lucru nu făcea un bărbat şi o femeie, ci un bărbat şi două femei, încât acela, dacă 
voia, pe una să o lepede şi pe cealaltă să o ia. Chiar prin modul plăsmuirii lor a introdus 
legea pe care eu o scriu acum. [legea este însăşi raţiunea pusă de Dumnezeu în el, 
programul după care l-a construit pe om să meargă. Hristos ne redescoperă „legile" 
după care am fost creaţi să funcţionăm] Care anume? Femeia hărăzită dintru început, pe 
aceasta s-o ţină pururea. Această lege era mai veche decât aceea, pe cât era Adam faţă de 
Moise. Prin urmare, eu nu fac acum ceva nou, nici nu introduc învăţături străine, ci învăţ 
pe acelea mai bătrâne şi mai vechi decât Moise. 

Vrednic este să ascultăm însăşi legea lui Moise: „Dacă cineva îşi ia femeie - 
zice - şi trăieşte împreună cu ea şi se va întâmpla că ea nu va găsi har înaintea lui, iar el va 
găsi în ea lucru necuviincios, îi va scrie carte de despăţire şi i-o va da în mâinile ei" 
(Deuteronomul 24, 1). Vezi? Nu a zis poruncitor „să-i scrie" şi „să-i dea", ci „îi va scrie 
carte de despărţire şi i-o va da în mâinile ei". Mare e deosebirea între una şi alta! Căci a 
zice „să-i scrie" şi „să-i dea" este a celui ce porunceşte şi dă ordine. Dar a zice „îi va scrie 

carte de despărţire şi i-o va da în mâinile ei" este a unuia ce vesteşte ce să facă, nu a unuia 
ce legiuieşte de la sine. „Dacă cineva - zice - dă afară pe femeie şi o trimite din casa lui şi, 
plecând, ea se duce la alt bărbat şi o va urî pe ea şi al doilea bărbat şi-i va scrie carte de 
despărţire şi i-o va da în mâinile ei şi o va scoate din casa lui, dacă nu moare acest bărbat 
care a luat-o de femeie (adică al 2-lea bărbat), nu poate bărbatul cel dintâi, după ce a 
trimis-o de la el, dacă se întoarce, să o primească iar ca femeie a sa" (Deuteronomul 24, 2- 
4). Apoi, arătându-le că nu este de laudă o astfel de faptă, nici nuntă nu a socotit-o că este, 
ci s-a coborât din pricina slăbiciunii lor şi a zis: „Nu poate bărbatul cel dintâi să o ia de 
nevastă din nou". Şi a adăugat : „după ce a fost pângărită", punând în lumină prin aceste 
cuvinte că a doua nuntă, câtă vreme trăieşte primul bărbat, este mai mult spurcăciune 
decât nuntă. De aceea nu a zis „după ce ea s-a căsătorit" ci „ea se duce". Vezi că grăieşte 
în acord cu Hristos? Apoi a spus şi pricina: „căci urâciune este înaintea lui Dumnezeu". 

Aşa a spus Moise. Dar proorocul Maleahi a arătat mult mai limpede decât 
Moise acelaşi lucru. Ba nu Maleahi, ci Dumnezeu prin Maleahi, aşa zice: „Se cuvine să 
privesc la jertfa voastră sau să primesc dar din mâinile voastre"? Iar apoi: „Pentru ce 
lepezi femeia din tinereţea ta?" (Maleahi 2, 13-14) Arătând cât de mare rău este şi nevrând 
să-i dea vreo iertare celui ce face aceasta, sporeşte osânda prin cele ce urmează, zicând 
astfel: „Şi ea este părtaşa ta şi femeia legământului tău şi roadă duhului tău şi nu altul a 
facut-o". Vezi câte îndreptăţiri îi dă? Mai întâi vârsta: „femeia tinereţii tale". Apoi legătura 
de nedesfacut: „şi ea este părtaşa ta". Apoi felul cum a plăsmuit-o: „roadă duhului tău". 



3. Şi pe lângă toate acestea, ceea ce şi este mai mare decât toate acestea e 
vrednicia Făcătorului. Căci asta înseamnă: „nu altul a facut-o". Nu poţi să spui - zice - că 
pe tine te-a făcut Dumnezeu şi pe aceea nu Dumnezeu, ci altul mai mic decât Acela. Ci 
Unul şi Acelaşi v-a adus pe amândoi la fiinţă, încât chiar dacă pentru altceva nu, măcar 

pentru acest lucru sfieşte-te şi păstrează dragostea pentru ea. Căci dacă în cazul robilor, 
adesea fiind ei despărţiţi unul de altul, faptul că amândoi sunt legaţi să slujească unuia şi 
aceluiaşi stăpân li se face prilej de dragoste, cu cât mai mult nu trebuie să se întâmple 
aceasta cu noi, când amândoi avem acelaşi Făcător şi Stăpân, [dragostea dintre cei doi 
are ca suport dragostea lor pentru acelaşi Dumnezeu şi o egalitate ontologică venită tot 
de la El. Dar această egalitate nu se înţelege în sensul ei modern, fără Hristos. Egalitatea 
poate să aibă loc doar în Hristos, după ce firea este restaurată] Ai văzut cum şi în 
Vechiul Testament poruncile cuprindeau rânduielile de căpetenie ale noii filozofii. Şi 
fiindcă au fost hrăniţi mult timp cu Legea şi erau datori să meargă către cele desăvârşite şi 
ţintă le erau cele ale noii vieţuiri, la vremea cuvenită proorocul îi aduce către această 
filozofie. 

Să ne încredem în această bună legiuire şi să lepădăm de la noi înşine orice 
ruşine, şi nici pe femeile noastre să nu le alungăm, nici pe cele alungate de alţii să nu le 
primim. Cu ce ochi va privi bărbatul pe femeie, cu ce ochi se vor uita la ea prietenii 
aceluia şi slugile? Căci dacă moare soţul şi cineva ia femeia aceluia, şi dacă numai văzând 
chipul celui mort [probabil portretul aceluia executat în timpul vieţii, sau orice alt lucru 
ce avea legătură cu el, pe când era în viaţă], ce nu pătimeşte şi suferă, ce fel de viaţă va 
mai avea dacă bărbatul ei trăieşte? Ştiind cel ce o ia că este soaţa aceluia, cum va veni 
acasă, cu ce dispoziţie a voinţei, cu ce ochi o va privi pe soţia aceluia ca fiind a sa? Ba 
mai mult, nici a unuia, nici a celuilalt nu va putea spune cineva că este pe drept una ca 
aceasta. Căci adultera este femeia nimănui. Fiindcă a călcat şi legămintele cu acela şi nici 
la tine nu a venit prin legiuirea cuvenită. 

Cum dar nu e nebunie să aduci în casă un lucru plin de atâtea rele? 
Impuţinatu-s-au oare femeile? Pentru ce, dar, fiind atâtea, nu ne este cu putinţă să ne luăm 
femeie după legea cuvenită şi cu conştiinţă curată? Ci alergăm la cele ce ne sunt oprite, 
răscolind căsniciile şi aducând răzmeriţe între cei de acelaşi neam, facându-ne din toate 

părţile duşmănie, deschizând gurile altora spre mii de osânde şi făcând de ruşine însăşi 
vieţuirea noastră. Şi ceea ce este mai cumplit decât toate e că ne strângem pedeapsă de 
neînduplecat în ziua judecăţii. Căci ce vom spune Celui Ce ne va judeca atunci când, 
aducând legea în mijloc şi citindu-o, va zice: „Am poruncit ca pe femeia lepădată să nu o 
iei, pentru că fapta este adulter. Cum, dar, ai îndrăznit să o iei printr-o nuntă oprită?". Ce 
vom zice şi cum vom da răspuns? Căci acolo nu e de trebuinţă să se aducă înainte legile 
cele din afară (ale statului), ci silite sunt să tacă şi pe cei înfricoşaţi îi leapădă în focul 
gheenei dimpreună cu adulterii şi cu cei ce au nedreptăţit căsniciile altora. Cel ce s-a 
despărţit de femeie fară pricină - în afară de cea de desfrânare - şi cel ce s-a însurat cu cea 
divorţată, trăindu-i încă bărbatul, vor fi la fel pedepsiţi, dimpreună cu cea divorţată. 

De aceea, mă rog şi vă implor, şi pun sufletul pentru voi, să nu alunge bărbaţii 
femeile, nici femeile să nu-şi lase bărbaţii, ci să ascultăm de Sfântul Apostol Pavel, care 
zice: „femeia este legată prin Lege câtă vreme bărbatul ei trăieşte. Dacă bărbatul adoarme, 
liberă este să se mărite cu cine vrea, numai întru Domnul". 

Ce iertare mai au cei care cutează înainte de sfârşitul bărbatului femeii să facă 
aceasta, de vreme ce Pavel îngăduie a doua nuntă după sfârşitul soţului şi spune asta cu 
atâta tărie? Ce apărare mai au, fie aceştia care, trăind încă soţii lor, iau femeile acelora de 
neveste, fie aceia care se duc la desfrânatele de obşte? Căci şi acela e un alt chip al 
adulterului: ca acel ce are femeie să discute cu desfrânatele. Căci după cum femeia care 
are bărbat, dacă se dăruieşte pe sine unuia care nu are nevastă - fie rob, fie liber - este 
pedepsită de legile privitoare la adulter, tot aşa şi bărbatul care se duce la o femeie tară soţ 
- că-i desfrânată de obşte ori altceva - păcătuieşte. Căci având femeie, adulter se socoteşte 
fapta. 

Să fugim şi de acest fel de adulter! Căci ce vom spune, ce vom aduce înainte, 
dacă, după ce cutezăm unele ca acestea, vom veni de faţă cu o pricină bine întocmită: 
pofta firii? însă se va porni împotriva noastră femeia dată nouă, lipsindu-ne de această 

apărare. De aceea s-a rânduit nunta, ca să nu desfrânezi. Ba, mai mult, nu numai femeia, 
ci şi mulţi alţii, părtaşi aceleiaşi firi cu noi, ne lipsesc de acestă iertare. Căci atunci când 
cel împreună rob cu tine, având acelaşi trup şi aceeaşi poftă, îmboldit de aceeaşi silă, nu 
se uită la altă femeie, ci rămâne în dragoste doar cu femeia sa, ce apărare vei mai avea 
punând înainte ca motiv pofta? Dar ce voi spune de cei care au femei? Ia gândeşte-mi-te 
la cei care trăiesc pururea în feciorie şi care nu se împărtăşesc deloc de nuntă, ci arată 
multă întreagă înţelepciune. Când alţii, care sunt în afara nunţii, au întreaga înţelepciune, 
ce iertare vei mai avea tu dacă după nuntă desfrânezi? Acestea şi bărbaţii şi femeile să le 
audă, şi văduvele şi cele căsătorite! Căci Pavel pentru toţi grăieşte, şi legiuirea aceasta 
zice: „femeia este legată prin Lege câtă vreme trăieşte bărbatul ei. Iar dacă adoarme, 
liberă este să se mărite cu cine vrea, numai în Domnul", [unul din subiectele tratate în 
prima cateheză despre căsătorie este aceea a întregii înţelepciuni, primul motiv pentru 
care se săvârşeşte nunta. Scopul căsătoriei, ca şi al călugăriei (după cum limpede se poate 
vedea din acest fragment coroborat cu cele din prima cateheză) este a dobândi întreaga 
înţelepciune, care este de fapt firea întregă, nevătămată de păcat, nedespărţită de Creator, 
aceea de care se bucura Adam în Rai. Căsătoria, dacă o privim cu adevărat creştineşte, 
este o şansă de îndumnezeire a omului, fără nici cea mai mică scădere - ca finalitate - faţă 
de alte căi. Doar că se pleacă din alt punct. Că ambele sunt căi spre îndumnezeire ne 
spune şi Sfântul Maxim Mărturisitorul în tâlcuirea dată Schimbării la Faţă din Ambigua, 
unde zice că prezenţa lui Moise şi a lui Ilie lângă Hristos în slavă înseamnă că şi cei 
căsătoriţi (reprezentaţi prin Moise) şi călugării (reprezentaţi prin Ilie) sunt chemaţi la acea 
lumină lucitoare] 

Şi celor care au bărbaţi şi celor care nu au, şi văduvelor şi celor căsătorite a 
doua oară, şi simplu spus, tuturor le este de folos acest cuvânt. Căci cea care are bărbat, 
cât trăieşte acela, nu va alege să fie a altuia, de vreme ce este legată cât timp el trăieşte. Iar 
cea care îl pierde, dacă voieşte, se poate mărita a doua oară. Nu pur şi simplu, nici oricum 
să facă aceasta, ci ţinând seama de legiuirile aşezate de Pavel, care zice: „liberă este să se 

mărite cu care vrea, numai în Domnul". Adică s-o facă cu întreagă înţelepciune şi cu 
curăţie (demnitate, sinceritate). Iar dacă a ales să păstreze legământul faţă de cel adormit, 
să audă ce cununi i-au fost puse deoparte şi aşa va primi mai multă dorire. „Mai fericită 
este - zice - dacă rămâne aşa". 



4. Vezi cum tuturor le este de folos cuvântul? Căci se coboară şi la slăbiciunea 
acelora şi nici pe acestea nu le lipseşte de laude. [Este una din caracteristicile cuvântului 
Scripturii, care, asemeni Celui Care l-a dat oamenilor, se face tuturor toate. De aici 
rezultă necesitatea stringentă ca fiecare să mediteze pentru sine asupra Scripturii - de 
bună seamă, nu în afara Duhului Bisericii ce sălăşluieşte în scrierile Prinţilor, în oamenii 
duhovniceşti, în smerirea faţă de fraţii noştri, în slujbe şi, mai cu seamă, în Liturghie - şi 
să avem mai mult curaj, cu rugăciune şi întrebare, să vorbim cu Dumnezeu prin 
intermediul Scripturii] Ceea ce a făcut în legătură cu fecioria şi căsătoria, aceasta face şi 
în legătură cu prima căsătorie şi cu cea de a doua. Căci după cum acolo nu a oprit nunta, 
ca să nu îngreuieze pe cei mai slabi, dar nici nu o socotit-o obligatorie, ca să nu depărteze 
de la cununile puse deoparte pe cei ce vor să rămână feciorelnici, ci a arătat că bună este 
nunta, dar a limpezit că mai bună e fecioria, aşa şi aici ne pune înainte alte trepte. 
Arătând că mai bună şi mai înaltă este cea a văduviei - şi după ea şi mai prejos, cea a 
nunţii a doua - pe cei mai întăriţi şi care vor să treacă peste obstacol îi încununează (adică 
să rămână văduvă, neînsoţită de al doilea bărbat), iar pe cei mai neputincioşi nu-i lasă să 
cadă (adică să se însoţească cu al doilea bărbat sau a doua femeie după moartea primului 
partener). Căci zicând „mai fericită este dacă rămâne aşa" şi auzind „după cugetul meu", 
ca să nu socoteşti că aceasta este o lege omenească, adaugă: „şi cred că şi eu am Duhul lui 
Dumnezeu". Nu poţi zice că este o părere omenească, ci vădire a harului Duhului şi lege 
dumnezeiască. Să nu socotim că Apostolul Pavel zice acestea, ci 

Mângâietorul (Duhul Sfânt) ni le legiuieşte. Iar dacă zice „şi cred", nu o spune ca şi cum 
nu ar avea Duhul, ci smerindu-se şi micşorându-se pe sine. A zis că „mai fericită este", 
dar cum este acest „mai fericită" nu a adăugat, arătând astfel îndestulător că zicerea este 
de la Duhul. [Duhul Sfânt ne propune fiecăruia, prin Scripturi, câte ceva, dar nu ni-l 
dezvăluie total, ci aşteaptă să aducem şi noi, prin credinţă, osteneala din partea noastră 
şi nu - cum adesea facem când nu înţelegem Scriptura sau nu vrem s-o punem în aplicare 
- să punem la îndoială poruncile date] Iar dacă vrei să cercetezi şi prin cugetare aceasta, 
vei afla multă bogăţie de dovezi. Şi vei vedea că văduva este mai fericită nu numai în 
veacul viitor, ci şi în viaţa aceasta. Iar acest lucru 1-a ştiut mai cu seamă Pavel, care şi 
despre fecioare a zis în chip tainic: „îndemn şi sfătuiesc să alegeţi fecioria" (1 Corinteni 7, 
24-26). Şi tot el a zis: „socotesc că din pricina nevoii ce stă de faţă, mai bine este omului 
să fie aşa" (1 Corinteni 7, 26); şi iarăşi: „dacă fecioara se mărită, nu păcătuieşte" (1 
Corinteni 7, 28). „Fecioară" a numit aici nu pe cea afierosită (dedicată), ci doar pe cea 
nenuntită şi care nu a făgăduit să rămână pururea fecioară. „Necaz vor avea unii ca aceştia 
în trup. Iar eu vreau să vă cruţ" (1 Corinteni 7, 28). Prin acest simplu cuvânt a lăsat 
conştiinţei ascultătorilor să înţeleagă toate: durerile naşterii, creşterea copiilor, grijile, 
slăbiciunile, morţile neprevăzute, duşmăniile, întărâtările, robia prin mii de păreri 
[problemele şi poftele care apar şi despre care adeseori ne dăm cu presupusul, fără a 
întreba pe Dumnezeu], vinovăţia faţă de răutăţile altora, a primi mii de întristări într-un 
singur suflet. De toate acestea se depărtează cea care alege înfrânarea [înfrânarea nu are 
doar aspectul sexual, ci se referă la toate simţurile, la gânduri, imaginaţie]; iar după 
despărţirea de mâhnirile de aici are plată multă în viaţa ce va să vină. 

Ştiind toate acestea, să ne sârguim să ne fie de ajuns prima nuntă. Iar dacă o 
facem pe a doua, s-o facem după rânduiala şi înfăţişarea cuvenită şi după legile lui 
Dumnezeu. Căci de aceea a zis: „liberă este să se mărite cu cine vrea". Şi a adăugat: 
„numai întru Domnul", în acelaşi timp dându-i şi libertate, dar şi îngrădindu-i-o, oferindu- 
i şi liberă stăpânie asupra sa, dar punând iarăşi de pretutindeni hotar şi lege acesteia. De 

pildă: femeia să nu aducă în casă bărbaţi pângăriţi şi stricaţi, sau actori, sau pe cei ce iau 
aminte la desfrânate. Ci întru curăţie şi întreagă înţelepciune şi evlavie să se facă, pentru 
ca toate să fie spre slava lui Dumnezeu. 

Şi fiindcă adesea multe femei, după ce le mor bărbaţii dintâi, mai întâi fiind 
adultere, aşa şi-au adus bărbaţii din urmă [erau din timpul vieţii soţilor lor în adulter cu 
bărbaţii cu care, după moartea primilor, se căsătoresc] şi au scornit alte feluri de 
pângăriri, de aceea a adăugat „numai în Domnul", ca nimic din acestea să nu aibă loc la a 
doua nuntă. Căci aşa se va putea scăpa de învinuiri. Fiindcă mai bine decât toate este să 
rămână fidelă celui mort şi să păzească legămintele faţă de acela şi să aleagă înfrânarea şi 
să rămână cu copiii hărăziţi şi să atragă mai multă bunăvoinţă din partea lui Dumnezeu. 
Dar dacă vrea să se mărite a doua oară, s-o facă întru curăţie, întru întreagă înţelepciune şi 
după legiuirile cuvenite, căci îngăduit este şi acest lucru. Oprite sunt numai desfrâul şi 
adulterul. 

De aceastea să fugim, şi cei ce au femei şi cei ce nu au. Şi să nu facem de 
ruşine vieţuirea noastră, nici să trăim o viaţă de batjocură, nici să nu ne întinăm trupul, 
nici să nu introducem în minte o conştiinţă vicleană, [să nu ne justificăm raţional patimile 
desfrâului şi adulterului, prin sofisme viclene şi conştiinţă nesinceră] Cum mai poţi intra 
în Biserică după ce te-ai înhăitat cu desfrânatele? Cum îţi mai întinzi către cer mâinile cu 
care ai îmbrăţişat desfrânata? Cum îţi mai mişti limba şi te mai rogi cu această gură cu 
care ai sărutat-o pe desfrânată? Cu ce ochi vei privi pe cei mai curaţi dintre prieteni? Dar 
ce vorbesc de prieteni? Căci şi dacă nu ar şti nimeni, tu însuţi, fără să vrei, te vei roşi şi 
vei fi ruşinat înaintea tuturor şi, mai mult decât orice altceva, trupul tău va fi respingător. 
Căci dacă acesta nu era aşa, pentru ce alergi la baia publică după ce săvârşeşti acel 
păcat? [toate gesturile noastre ne trădează starea lăuntrică, în acest caz, simţirea 
păcatului interior (care alterează şi înfăţişarea exterioară) este arătată de falsa dorinţă 
după spălarea, curăţirea exterioară] Nu fiindcă te socoteşti mai murdar decât orice noroi? 

Ce altă mai bună dovadă cauţi - că necurăţie este ceea ce s-a întâmplat - sau ce hotărâre 
mai aştepţi să-ţi dea Dumnezeu şi să-ţi spună că e păcat, de vreme ce chiar tu, după ce ai 
păcătuit, ai o asemenea părere despre cele făptuite? [chiar dacă încercăm să mascăm 
păcatul, comportamentul vădeşte că în adâncul nostru (în resorturile intime ale firii) ca 
păcat îl privim. Raţiunea firii noastre dă seama, aproape independent de voinţa noastră, 
ori de câte ori păcătuim. Căci păcatul, după învăţătura Părinţilor, nu e decât o abatere a 
puterilor firii de la scopul pentru care au fost făcute de Dumnezeu] 

Că ne socotim pe noi înşine necuraţi, laud foarte şi primesc aceasta. Dar că nu 
venim să facem curăţirea care se cuvine, aceasta o învinuiesc şi îi cer socoteală. Căci dacă 
murdărie trupească era, firesc e să te speli la baia publică. Dar dacă îţi pătezi sufletul şi îl 
faci necurat, caută o curăţire care să poată spăla petele lui. Care e baia care spală 
asemenea păcate? Izvoarele calde ale lacrimilor, suspinurile ce se ridică din adâncul 
inimii, străpungerea necontenită a inimii, rugăciunile încordate [cu atenţia lăuntrică mereu 
trează şi cu mintea pironită în Dumnezeu ], milosteniile, şi milosteniile făcute cu 
mărinimie, a osândi cele săvârşite, a nu te mai apuca de aceleaşi lucruri. Aşa se spală firea 
de păcat, aşa se curăţă petele sufletului. Iar dacă nu facem unele ca acestea, chiar dacă 
mergem la toate izvoarele râurilor, nu vom putea curaţi nici cât de mică parte din acest 
păcat. Lucrul cel mai bun este să nu mai facem experienţa acestui urâcios păcat. Dar dacă 
cineva vreodată cade în cursa lui, să pună aceste leacuri, făgăduind mai întâi că nu va mai 
cădea în aceleaşi lucruri. Căci dacă, după ce am păcătuit şi am osândit cele ce ni s-au 
întâmplat, iarăşi ne apucăm de ele, nu vom avea nici un folos din curăţire. Căci cel care, 
după ce se spălă, se întoarce iar în acelaşi nămol, şi cel care, după ce s-a curăţit, a zidit din 
nou, şi zidind, iarăşi dărâmă, nu are nici un câştig, decât numai se chinuie şi lucrează de 
prisos. 

Aşa şi noi, ca să nu ne cheltuim viaţa în zadar [viaţa duhovnicească la care e 
chemat omul şi, prin el, întreaga creaţie], să curăţim deplin păcatele de mai înainte şi ce 

ne-a mai rămas de trăit să petrecem în întreagă înţelepciune şi în cuviinţă şi în toate 
celelalte virtuţi. Ca, avându-L milostiv pe Dumnezeu, să ne împărtăşim de împărăţia 
Cerurilor, cu harul şi cu iubirea de oameni a Domnului nostru Iisus Hristos, Căruia fîe-I 
slava în vecii vecilor. Amin! 

Laudă lui Maxim Mărturisitorul şi despre ce fel de soţie trebuie să ne 

luăm 



1. Că v-am neglijat la Liturghia trecută, m-a durut. Dar că v-aţi bucurat de o 
mai îmbelşugată masă, m-am desfătat, [cuvântul de învăţătură din precedenta Liturghie a 
fost dat de Maxim, căruia i se şi adresează lauda din prima parte a acestei omilii] Căci 
cel ce a tras împreună cu mine jugul a tăiat alaltăieri în noi brazdele şi a aruncat seminţele 
cu limbă neîntreruptă şi a lucrat cu multă grijă pământul sufletelor voastre. Ştiţi limba lui 
cea curată, aţi auzit cuvântul său şlefuit, v-aţi bucurat de apa cea curgătoare spre viaţa 
veşnică, cunoaşteţi izvorul din care ies râuri de aur curat. Aşa se numeşte râul care aduce 
firicele de aur oamenilor ce locuiesc de-a lungul lui. Nu că firea apelor produce aurul, ci 
revărsările râului întâmplându-se să treacă prin munţi metaliferi, iau cu ele pământ aurifer, 
şi râul se face comoară pentru cei ce locuiesc lângă el, dându-le bogăţie nemuncită. Unui 
astfel de râu i s-a asemănat alaltăieri şi acest dascăl, ca prin nişte munţi metaliferi trecând 
prin curgerile Scripturii şi înţelesurile mai scumpe decât orice aur aducând sufletelor 
voastre. 

Şi ştiu că mai sărace vă par astăzi înţelesurile date de noi. Căci cel care se 
bucură totdeauna de o masă sărăcăcioasă, dacă i se întâmplă să aibă parte undeva de una 
mai îmbelşugată şi după aceea se întoarce iar la cea dinainte, mai neagră vede sărăcia ei. 
Dar pentru aceasta nu o voi lepăda stând la tocmeală. Căci ştiţi, învăţaţi fiind de Pavel, şi 
să fiţi îndestulaţi şi să flămânziţi, şi să vă prisosescă şi să vă lipsească, şi să vă minunaţi 
de cei avuţi şi să nu dispreţuiţi pe cei săraci (Filipeni 4, 11-14). Şi precum iubitorii de vin 
şi beţivii se bucură de vinul cel mai bun, dar nu-1 dispreţuiesc pe cel mai de jos, aşa şi voi, 
nemulţumiţi fiind la auzirea dumnezeieştilor cuvinte, primiţi-i şi pe cei mai înţelepţi dintre 
dascăli, iar celor mai neputincioşi nu le arătaţi împotrivire şi întărâtare. [credem că este de 
prisos să mai comentăm nivelul la care se predica în Antiohia secolului al IV-lea. O 

predică bună nu este una care uimeşte pe ascultători prin subtilitatea şi bogăţia 
informaţiilor (deşi de multe ori acestea pot fi foarte folositoare), ci una care reuşeşte să 
sape adânc în inima ascultătorilor şi să pună acolo seminţele dumnezeieşti (a se vedea 
începutul paragrafului). Dar puterea de a intra adânc în brazdele sufletului este dată de 
vieţuirea celui care vorbeşte şi de măsura în care Hristos trăieşte în el] Căci cei găunoşi 
şi împrăştiaţi [desemnează atât pe cel molatic, cu caracter slab şi nestatornic, cât şi pe 
cel plin de mândrie, de prejudecăţi, cu nasul pe sus] au greaţă şi dacă este o masă mai 
îmbelşugată. Dar cei neadormiţi şi treji, care flămânzesc şi însetoşează de dreptate, şi la 
una mai sărăcăcioasă aleargă cu multă căldură, [bine ar fi să nu mai judecăm pe unii 
preoţi că ţin predici plictisitoare (faţă de alte timpuri avem acum mii de cărţi folositoare). 
Chiar dacă ar repeta monoton şi ar repovesti doar pericopa evanghelică ar fi deajuns să 
scoată în sufletele noastre noi înţelesuri. Căci cel duhovnicesc chiar dacă ar citi de mii de 
ori Scriptura nu s-ar sătura şi nu ar ajunge la capătul înţelesurilor ei. Dovadă este spre 
exemplu cazul Sfântului Serafim de Sarov care în fiecare zi, de luni până joi, citea una din 
cele patru evanghelii, şi doar el poate şti ce bucurii a trăit cugetându-le. Aceasta nu 
înseamnă să ne complăcem într-o situaţie deplorabilă din punct de vedere catehetic. Dar 
mult mai importantă este dispoziţia şi atenţia sinceră cu care mergem la Biserică] 

Şi că nu sunt vorbe linguşitoare, aţi dovedit-o mai ales din predica ce vi s-a 
spus alaltăieri, [iată poziţia Sfântului faţă de plecăciunile şi laudele gratuite, în Biserică 
ar trebui să fim realişti şi sinceri: ce e de lăudat s-o facem cu bucurie, iar ce este poleială 
să înlăturăm cu smerenie şi rugăciune, în cazul de faţă este remarcabilă fineţea 
duhovnicească a celui cu gură de aur: îi laudă pentru că s-au smerit şi au arătat sincer 
că unii sunt în greşeală, iar alţii că îi compătimesc pe primii, demonstrând astfel că îl 
doresc mai mult pe Hristos decât păcatul. Lauda Sfântului nu este un act de politeţe, ceea 
ce le şi argumentează imediat mai jos] 

Căci v-am grăit multe cuvinte despre nuntă, arătând că adulter este şi a alunga 
femeia şi a te căsători cu cea alungată, dacă îi trăieşte încă bărbatul. Şi citindu-vă legea lui 

Hristos care zice: „Cel ce se însoară cu cea divorţată face adulter şi cel ce divorţează de 
femeie, în afară de pricină de desfrâu, o face să săvârşească adulter" (Matei 5, 32), am 
văzut pe mulţi plecându-şi ochii, bătându-şi faţa, şi nemaiputând să-şi ridice capul, şi 
atunci, privind la cer am zis: Binecuvântat este Dumnezeu că nu vorbim unor auzuri 
moarte, ci mintea ascultătorilor a priceput cele spuse cu multă adâncime. Mai bine este a 
nu păcătui deloc, însă nu este puţin lucru pentru mântuire ca cel ce a păcătuit să fie 
îndurerat şi să se osândească în sufletul său şi să-şi biciuiască conştiinţa cu multă 
amănunţime. Căci o asemenea osândire este o parte a dreptăţii şi într- adevăr duce la a nu 
mai păcătui. 

De aceea şi Pavel, facându-le întristare celor care au păcătuit, s-a bucurat nu 
fiindcă i-a întristat, ci fiindcă i-a îndreptat prin acea întristare. Căci zice: „M-am bucurat 
nu că aţi fost întristaţi, ci fiindcă aţi fost întristaţi spre pocăinţă. Căci întristarea cea după 
Dumnezeu lucrează pocăinţă neschimbată" (schimbare a minţii care nu mai are nevoie la 
rândul ei de altă pocăinţă; lucrarea faptelor bune, chimbarea în bine a omului care pune 
bun început) (2 Corinteni 7, 9-10). Fie că v-aţi îndurerat atunci pentru păcatele proprii, fie 
pentru ale altora, sunteţi vrednici de mii de laude. Căci atunci când cineva se îndurerează 
pentru păcatele altuia vădeşte milostivire apostolească şi îi urmează sfântului 
aceluia (Pavel) care zice: „Cine este slab şi eu să nu fiu slab, cine se poticneşte şi eu să nu 
ard ?" (2 Corinteni 11, 29). Când acela primeşte să se roage pentru ale tale, a stins şi 
pedeapsa pentru cele pe care ai îndrăznit să le faci şi s-a făcut şi pe sine, prin această 
întristare, mai vrednic de cele din veacul viitor (mai sigur; a simţit mai multă asigurare că 
va dobândi cele din veacul viitor ). De aceea şi eu, văzându-vă că vă plecaţi capetele şi că 
suspinaţi şi vă loviţi faţa, m-am bucurat cugetând la roadă acestei întristări. 

De aceea, şi azi, despre aceeaşi pricină vă vom vorbi, încât cei care voiesc să 
se căsătorească să aibă multă grijă pentru acest lucru. Căci dacă cei ce vor să cumpere 
case şi slujitori cercetează cu de-amănuntul şi se târguiesc cu cei care vând şi vor să vadă 
cu atenţie cele spre vânzare [astăzi nu mai avem nici măcar acel minim discernământ, 

căci privind reclamele fără o minte trează, nu mai cercetăm riguros producătorul şi 
produsul, ci ne lăsăm atraşi de ce ni se spune în spotul publicitar] şi îndemânarea celor pe 
care îi vor cumpăra, starea trupului lor şi înclinarea sufletului, cu cât mai mult cei care vor 
să-şi ia soţie, nu trebuie oare să arate o mult mai mare grijă? Dacă o casă este proastă se 
poate da iarăşi înapoi, iar un slujitor ce se arată [după cumpărare] netrebnic, se poate da 
înapoi celui ce 1-a vândut. Dar soţia, o dată luată, nu se mai poate da înapoi celor care au 
dat-o, ci eşti silit să o ai până la sfârşit. Chiar dacă e rea, alungând-o, cazi în adulter după 
legile lui Dumnezeu. Aşadar, când vrei să-ţi iei soţie, nu lua aminte doar la legile din 
afară, ci înaintea acelora, uită-te la cele ale noastre, legile creştinilor. Căci după 
acestea [legi] şi nu după acelea [legile statului, ale societăţii] te va judeca Dumnezeu în 
Ziua aceea a Judecăţii. Acelea, [legile statului, ale societăţii] dacă le treci cu vederea, îţi 
aduc adesea pagubă în bunuri; acestea [legile lui Dumnezeu], dacă le neglijezi, aduc 
sufletului osândă neîmbunată şi focul cel nestins. 



2. Tu însă, când vrei să-ţi iei nevastă, alergi cu multă grăbire la legile cele din 
afară şi stând asupra lor, le cercetezi în toată amănunţimea: cum să fie femeia, să nu aibă 
copii, dacă are copii, dacă are doi sau trei, şi ce fel de tată are, dacă ea se poate folosi de 
bunurile proprii, dacă mai are şi alţi fraţi la moştenire, ce parte îi revine viitorului soţ, şi 
când soţul va deveni stăpân peste toate ale ei - ca să nu lase pe nimeni să ia nici o fărâmă 
din averea ei -, şi în ce condiţii este lipsit acesta (soţul) de toată averea. Şi multe altele de 
acest fel cercetând cu sârguinţă în legătură cu soţia, pe toate le cuprinzi şi le examinezi ca 
nu cumva, în vreun fel, ceva din lucrurile cuvenite femeii să ajungă la altcineva. Şi cu 
toate că dacă se întâmplă ceva la care nu te-ai gândit, se va face pagubă în bunuri, însă nu 
laşi nimic dintre acestea trecut cu vederea. Aşadar, cum nu este lucru aiurit ca pentru nişte 
bunuri ce se vor pierde să arătăm atâta sârguinţă, iar pentru primejdia ce ni se face 

sufletului şi pentru pedepsirile din viaţa veşnică să nu mişcăm un deget, când ar trebui ca 
mai întâi de toate celelalte pe acestea (cele ale sufletului) să le căutăm şi pentru acestea să 
ne preocupăm şi să ne tocmim cu de-amănuntul. 

De aceea, vă rog şi vă sfătuiesc pe cei ce urmaţi să vă însuraţi, să ieşiţi în 
întâmpinarea lui Pavel şi să citiţi legiuirile despre nuntă aşezate de el, şi să vă instruiţi mai 
întâi ce porunceşte să facem, să cercetaţi acea femeie dacă este rea şi vicleană [imaginea 
este aceea a unei răni care pare vindecată, dar ascunde în ea puroiul, inducând în eroare 
pe cei ce o privesc] ori robită de beţie, batjocoritoare, fară pic de minte, ori are alt 
scăzământ de acest fel, şi abia după aceea să vorbiţi despre nuntă. Dacă vezi că Pavel îţi 
dă deplină putere să cercetezi, găsind una din aceste patimi la aceea, desparte-te de ea şi ai 
cutezanţa de a-ţi lua alta, ca să fii departe de orice primejduire. Dar să-ţi lepezi femeia 
după nuntă nu îngăduie, ci porunceşte ca pe cea care are toate celelalte neputinţe în afară 
de desfrâu . s-o iubeşti şi s-o ţii la tine, şi astfel te asigură că trebuie să porţi toată răutatea 
femeii. Iar dacă acest lucru este greu şi împovărător, fa orice şi preocupă-te ca să-ţi iei o 
soţie bună din început, îngăduitoare, vrednică de încredere din start, ştiind că altfel faci 
una din două rele: ori îţi iei soţie rea şi îi porţi povara ori o alungi, şi atunci cazi în adulter 
(iar aceasta nu-i de îngăduit). „Căci cel ce-şi alungă femeia - zice -, în afară de pricină de 
desfrâu, o face (pe femeie) să facă adulter. Iar cel ce se însoară cu cea lepădată face 
adulter". 

Să cercetăm bine acestea înainte de nuntă şi să cunoaştem aceste legiuiri şi să 
ne sârguim mult ca să ne luăm o soţie care dintru început se armonizează şi se potriveşte 
cu felul nostru de a fi. Luându-ne o asemenea femeie nu vom avea doar această bucurie, 
că niciodată nu o vom părăsi, ci şi că o vom iubi cu toată tăria cu care Pavel a poruncit. 
Căci zicând: „bărbaţilor, iubiţi pe femeile voastre" (Efeseni 5, 25), nu s-a oprit la aceasta, 
ci ne-a dat şi măsură dragostei: „după cum şi Hristos a iubit Biserica". Şi spune-mi, cât a 
iubit-o Hristos? încât S-a dat pe Sine pentru ea. Aşadar, chiar dacă trebuie să murim 
pentru soţie, să nu ne dăm la o parte. Căci dacă Stăpânul (tău) aşa a iubit pe roabă 

[Biserica], că S-a dat pe Sine pentru ea, cu cât mai mult trebuie să o iubeşti la fel pe cea 
împreună roabă cu tine. 

Dar să luăm aminte că nu frumuseţea Miresei L-a atras pe Mire şi nici virtutea 
sufletului. Aşa ceva nu se poate zice! Iar că era urâtă şi necurată, ascultă cele ce urmează; 
căci, zicând: „S-a dat pe Sine pentru ea", a adăugat: „ca s-o sfinţească pe ea curăţind-o 
prin baia apei" (Efeseni5, 26). Şi zicând „curăţind-o pe ea", a arătat că era necurată 
înainte şi puturoasă, şi nu oricum, ci avea cea mai de pe urmă necurăţie. Căci era mânjită 
cu jertfe şi fumigaţii şi curăţiri cu apă şi sânge şi cu mii de alte pete de acest fel [din 
jerfele aduse idolilor]. Dar chiar şi aşa nu S-a scârbit de lipsa ei de frumuseţe, ci a 
schimbat urâciunea, a plăsmuit-o din nou, i-a dat altă vieţuire, i-a iertat păcatele, [i-a 
schimbat ritmul de vieţuire, de la unul agitat, specific păcatului, la unul plin de pacea lui 
Hristos. La fel, faptul că suntem ai lui Hristos se reflectă în ritmul nostru de vieţuire, ce 
se reflectă, la rândul lui, în toate actele şi gândurile ce le avem. Această schimbare a 
ritmului de vieţuire ţine de harul care pătrunde şi schimbă în chip real firea omului (în 
cazul de faţă, schimbă firea unuia din soţi) şi nu de autoeducaţie ori propria nevoinţă, 
deşi fără aceasta din urmă nici harul nu va lucra. Un lucru demn de notat şi de 
aprofundat este acela că acest verb este folosit, tot de Sfântul Ioan Gură de Aur, când 
vorbeşte de prefacerea cinstitelor daruri în Trupul şi Sângele lui Hristos. Redăm textul: 
„ Căci nu omul este cel ce face ca darurile puse înainte să devină Trupul şi Sângele lui 
Hristos. Preotul stă numai şi împlineşte formula şi aduce rugăciunea, însă harul şi 
puterea lui Dumnezeu sunt cele care lucrează toate. Acesta este, zice preotul, Trupul Meu. 
Acest cuvânt preface darurile puse înainte". Este limpede că în acest caz toate sfintele 
taine sunt legate de transformarea omului din trupesc în om duhovnicesc şi că în afara 
Euharistiei e greu de conceput cum s-ar realiza înduhovnicirea omului. Credem că este 
limpede şi că oricare creştini căsătoriţi nu se vor putea îndumnezei fără o participare 
conştientă şi simţită la Sfânta Liturghie, de bună seamă cerându-se şi din partea noastră 
cooperarea deplină] 

Acestuia urmează-i şi tu! Şi chiar dacă consoarta greşeşte cu mii de păcate 
faţă de tine, iartă-i-le toate şi fii îngăduitor. Chiar dacă îţi iei una cu rele obiceiuri, 
domoleşte-o cu îngăduinţă şi blândeţe, după cum şi Hristos, Biserica, [când suntem în 
contact cu altă persoană ritmurile noastre de vieţuire suferă influenţe reciproce. Cel care 
este mai puternic are cea mai intensă acţiune asupra schimbării celuilalt. Trebuie să fim 
conştienţi că pentru a putea schimba un om cu un ritm agitat e nevoie ca noi să avem o 
trăire plină de blândeţe, dar această trăire să fie mult mai puternică decât în celălalt. Şi 
poate fi astfel, căci adevăratul creştin nu lucrează cu puterea sa, ci cu a lui Hristos, Cel 
Ce a biruit lumea. Prin urmare, toată problema se reduce la cât de adânc vieţuieşte 
creştinul în Hristos şi nu la greşelile celuilalt] Căci nu a spălat numai necurăţia ei, ci i-a 
şters şi bătrâneţea, dezbrăcând omul cel vechi ce era alcătuit din păcate, [omul care 
trăieşte în noi înainte de Hristos este produsul păcatelor săvârşite şi a urmărilor 
moştenite de la părinţi. Ceea ce noi lumim personalitate, caracter etc, ar trebui să fim 
conştienţi că sunt loar accidente ale firii noastre alterate. Când Hristos intră cu adevărat 
în mod simţit în om, el [omul] nu se mai supune canoanelor psihologiei care se ocupă cu 
ceea ce apostolul Pavel numeşte în Epistola a doua către Corinteni - cap 2 şi 3 - „omul 
trupesc" şi „omul sufletesc"), ci legilor duhovniceşti şi devine om duhovnicesc. Cât 
suntem încă din primele două categorii, ne putem ajuta şi de psihologie, psihanaliză etc, 
dar să nu credem că ele sunt într-adevăr eficiente şi oferă soluţii reale. Viaţa în Hristos 
este una a Duhului ce se revarsă prin Sfintele Taine şi Sfintele virtuţi, cum spune 
părintele Iustin Popovici] 

Şi aceasta, a zis-o în chip tainic însuşi Pavel: „Ca să Şi-o înfăţişeze Sieşi 
Biserică slăvită, neavând pată ori zbârcitură" (Efeseni 5, 27). Căci nu numai frumoasă a 
facut-o, ci şi tânără, nu după firea trupului, ci după dispoziţia liberei voinţe. Şi nu numai 
acesta e lucru minunat: că primind-o pe cea lipsită de frumuseţe şi urâtă şi plină de ruşine 
şi îmbătrânită nu S-a scârbit de urâţenia ei, ci S-a dat pe Sine morţii şi i-a schimbat 
înfăţişarea în frumuseţe nemeşteşugită, [nu obţinută prin lucruri adăugate: retuşuri 



Pagina 43 



cosmetice, operaţii estetice] Dar şi după aceasta, adesea văzând-o murdară şi pătată, nu o 
leapădă, nici nu o alungă cu asprime, ci rabdă, tămăduind-o şi îndreptând-o. Căci, spune- 
mi, câţi nu au păcătuit după ce au crezut, şi El nu S-a scârbit de ei? De pildă, desfrânatul 
din Corint mădular al Bisericii era. Dar Hristos nu a tăiat mădularul, ci 1-a îndreptat. Toată 
Biserica galatenilor a luat-o razna şi a căzut în iudaism. Dar nici pe aceea nu a lepădat-o. 
Ci, îngrijindu-Se prin Pavel de ea, a adus-o iar la cea dintâi cinste. Şi după cum în 
trupurile noastre, când este vreo boală, nu tăiem mădularul, ci împingem afară boala, aşa 
să facem şi cu femeia. Dacă e în ea oarecare răutate, nu lepăda femeia, ci scoate afară 
răul. Căci femeia se poate îndrepta, dar adesea un mădular vătămat nu mai este cu putiinţă 
să-1 vindecăm. Dar chiar dacă ştim că vătămarea lui este de netămăduit, nici aşa nu-1 
tăiem. Fiindcă şi picioare strâmbe având adesea mulţi, şi pulpe oloage, şi mână uscată şi 
moartă, şi ochiul chiorâş, nici ochiul nu-1 scot, nici mâna nu o taie. Ci, chiar văzând că nu 
au nici un folos pentru trup şi fiind conştienţi că aduc şi multă ruşinare celorlalte 
mădulare, le păstrează din pricina împreună pătimirii cu celelalte. 

3. Aşadar, cum este cuvenit să avem atâta purtare de grijă unde nu se poate 
tămădui nimic şi nu este nici un folos, iar unde sunt bune nădejdi şi multă schimbare să 
lepădăm îngrijirea? [observaţia este perfect valabilă şi aplicabilă în sens general în multe 
cazuri: omul se îngrijeşte şi se îngrijorează de trup şi exterior decât de zidirea sufletească] 
Căci cele care sunt handicapate prin fire nu e cu putinţă să fie iarăşi dobândite, dar voia 
liberă dacă este strâmbată se poate reface, [termenii greceşti oferă o imagine: este ca o 
persoană care umblă de colo colo, se abate în toate părţile şi nu are un ritm al mersului 
şi care în cele din urmă, dându-şi seama de agitaţia în care se află, îşi impune să meargă 
în ritm constant şi liniştit] 

Dar şi dacă ai zice că ea (femeia) boleşte tară nădejde de vindecare şi că are 

trebuinţă de multă purtare de grijă pentru felul ei de a fi, nici aşa nu poate fi lepădată. Căci 
nici mădularul bolnav care nu se mai poate vindeca nu se taie. Iar ea este mădularul tău. 
Căci zice Scriptura: „Vor fi cei doi un singur trup". Iar în cazul mădularelor nu avem nici 
un câştig din îngrijirea lor, fiindcă ele sunt mai dinainte de neîndreptat din pricina 
neputinţei lor. Dar în cazul femeii, chiar dacă bolnavă fiind rămâne netămăduită, multă 
plată ni se pune deoparte dacă o învăţăm şi o educăm. Şi chiar dacă aceea [femeia] nu se 
foloseşte cu nimic de învăţătura noastră, vom primi de la Dumnezeu multă răsplată pentru 
răbdarea noastră. Căci pentru frica Aceluia am arătat atâta răbdare şi am suferit cu 
blândeţe răutatea ei şi nu am lepădat mădularul nostru. Căci femeia ne este un mădular de 
neapărată trebuinţă (pentru cei care s-au căsătorit), şi de aceea trebuie mai cu seamă s-o 
iubim. Acest lucru 1-a învăţat iarăşi Pavel, când a zis: „Aşa sunt datori bărbaţii să-şi 
iubească femeile, ca pe trupurile lor. Nimeni, vreodată, nu şi-a urât trupul, ci îl hrăneşte şi 
îl încălzeşte, după cum şi Hristos, Biserica. Iar noi, mădulare suntem ale trupului Lui, din 
carnea Lui şi din oasele Lui" (Efeseni 5, 28-30). 

După cum Eva - zice Pavel - a fost din coasta lui Adam, aşa şi noi suntem din 
coasta lui Hristos, căci aceasta înseamnă din trupul Lui şi din oasele Lui". Iar că Eva a 
fost din coasta lui Adam, cu toţii ştim, şi Scriptura limpede zice aceasta: „A adus somn 
asupra lui şi a luat una din coastele lui şi a zidit-o pe femeie" (Facere 2, 21-22). Dar că şi 
Biserica s-a plămădit din coasta lui Hristos, oare de unde ar putea cineva să ne arate? Insă 
şi acest lucru ni-1 arată Scriptura. Când Hristos a fost pus pe cruce şi pironit şi apoi a 
murit, „apropiindu-se, unul dintre ostaşi a împuns coasta Lui şi a ieşit sânge şi apă"(Ioan 
19, 34). Din acel sânge şi apă a luat fiinţă toată Biserica. Chiar El însuşi mărturiseşte, 
zicând: „Dacă nu se va naşte cineva din nou din apă şi din Duh, nu poate să intre în 
împărăţia Cerurilor" (Ioan 3, 5). Sângele îl numeşte Duh. Noi suntem născuţi prin apa 
botezului şi suntem hrăniţi prin sânge, [relaţia dintre bărbat şi femeie este alimentată din 
cea dintre Hristos şi Biserică. Euharistia şi botezul ar trebui să constituie începutul, 
mijlocul şi sfârşitul relaţiei celor doi, barometrul care reglează vieţuirea în familie sub 

toate aspectele ei, fapt aproape ignorat în căsătoriile din ziua de azi. Cum se arată în 
propoziţiile următoare, puterea dragostei dintre cei căsătoriţi este dată de tăria legăturii 
dintre Hristos şi Biserică] Vezi cum suntem din carnea Lui şi din oasele Lui, născuţi şi 
hrăniţi din sângele Aceluia şi din apă? Şi după cum, în timp ce Adam dormea, a plămădit- 
o pe femeie, aşa, în timp ce Hristos era mort, a plăsmuit Biserica din coasta Lui. 

Dar nu numai pentru aceasta trebuie să ne iubim femeia - fiindcă este 
mădularul nostru şi că dintru noi îşi are începutul plăsmuirii -, ci şi fiindcă lege ne-a pus 
pentru aceasta Dumnezeu, zicând aşa: „Pentru aceasta va lăsa omul pe tatăl său şi pe 
mama sa şi se va lipi de femeia sa şi vor fi cei doi un singur trup" (Facere 2, 24). Căci de 
aceea a citat şi Pavel legea aceasta, ca din toate părţile să ne îmboldească spre această 
dragoste. Ia uită-te la înţelepciunea apostolească! Căci nu pornind numai de la legile 
dumnezeieşti, nici doar de la cele omeneşti, ne duce spre dragostea de soţii, ci, 
împletindu-le pe amândouă - din prima luând ceea ce este mai înalt şi mai înţelept, din a 
doua ceea ce este neputincios şi supus firii - aşa ne duce către iubire. Pentru aceea, 
începând de la aşezămintele lui Hristos, introduce îndemnul, zicând: „iubiţi-vă femeile 
precum şi Hristos a iubit Biserica" (Efeseni 5, 25). Apoi merge la cele omeneşti: „aşa sunt 
datori bărbaţii să-şi iubească femeile, ca pe trupurile lor". Apoi iar se întoarce la Hristos: 
„căci mădulare suntem ale trupului Său, din carnea Lui şi din oasele Lui"; şi iarăşi la cele 
omeneşti: „pentru aceasta va lăsa omul pe tatăl său şi pe mama sa şi se va lipi de femeia 
sa". Şi după ce citează legea aceasta, zice: „Taina aceasta mare este". Cum este mare, 
spune-mi? Prin aceea că fetiţa care a şezut tot timpul în cămările femeilor, care nu 1-a 
văzut niciodată pe mire, atât de mult îl pofteşte şi îl iubeşte din prima zi, ca pe propriul 
trup. Şi iar, bărbatul, pe cea care nu a văzut-o niciodată, cu care niciodată nu a avut vreo 
întâlnire prin vorbă, pe aceasta şi el o pune mai presus de toate din chiar prima zi; şi mai 
presus de prieteni şi de slugi şi de părinţi. Părinţii, iarăşi, dacă din altă pricină ar fi 
deposedaţi de bunuri, ar muşca şi s-ar învenina şi i-ar trage la tribunal pe cei care i-au 
deposedat. Dar aici, adesea, unui om pe care nu l-au văzut niciodată, nici l-au cunoscut, îi 

înmânează pe fiica lor cu zestre multă. Şi se bucură făcând aceasta şi nu socotesc că lucrul 
este pagubă, ci văzându-şi fiica plecată, nu-şi mai aduc aminte de împreună vieţuirea cu 
ea, nici nu se îndurerează, nici nu se tânguie, ci mulţumesc şi socotesc că au plinit o 
făgăduinţă când îşi văd fiica dusă de acasă şi împreună cu ea şi multe bunuri. Pe toate 
acestea cugetându-le Pavel, că amândoi, lăsându-şi părinţii, se înlănţuie unul de altul şi că 
împreuna fericire din acea vreme [când cei doi se întâlnesc] este mai tare decât 
îndelungata vreme petrecută cu părinţii, şi ştiind că acest lucru nu este omenesc, ci 
Dumnezeu 1-a sădit în adâncul acestor îndrăgostiţi, i-a pregătit şi pe cei care se despart şi 
pe cei de care se despart să facă cu bucurie acest lucru şi zice: „Taina aceasta mare este". 
[se pare că Sfântul Ioan leagă căsătoria de o taină a firii, dar cu împreună-lucrarea lui 
Dumnezeu şi nu de ceea ce noi numim în sens juridic Taina căsătoriei. E drept că doar în 
Biserică ea poate fi pe deplin trăită (căci plenitudinea ei este legată de împărtăşirea cu 
Hristos), dar acest lucru nu exclude că Dumnezeu nu participă tainic cu harul Său şi în 
căsătoriile sincere ale necreştinilor] Şi după cum în cazul copiilor, pruncul născut, chiar 
dacă nu vorbeşte, de îndată îşi cunoaşte după privire părinţii, aşa şi mirele şi mireasa, fără 
să-i împreuneze cineva, fară să-i îndemne şi să-i sfătuiască, se potrivesc unul cu altul din 
priviri. Apoi ştiind că şi în cazul lui Hristos s-a făcut aceasta şi mai cu seamă în cazul 
Bisericii, Sfântul Apostol Pavel şi-a ieşit din sine şi s-a minunat. 

Cum, dar, s-a făcut aceasta în cazul lui Hristos şi al Bisericii? După cum 
mirele lăsându-şi tatăl se duce spre mireasă, aşa şi Hristos, lăsând scaunul părintesc, a 
venit către Mireasă. Nu ne-a chemat pe noi sus, ci însuşi a venit la noi. Iar când auzi că „a 
lăsat", să nu socoteşti că Şi-a schimbat locul [starea dumnezeiască], ci că S-a împreună- 
pogorât. Căci şi împreună cu noi fiind, era şi împreună cu Tatăl. De aceea zice: „Taina 
aceasta mare este", [aici, taina este legată şi de întruparea Mântuitorului, dar şi de 
realitatea căsătoriei] Mare este şi ceea ce se întâmplă în cazul oamenilor. Iar când văd că 
se întâmplă acelaşi lucru ca şi cu Hristos şi Biserica îmi ies din mine şi mă minunez. De 
aceea, zicând: „taina acesta mare este", a adăugat: „iar eu zic în Hristos şi în Biserică" 

(Efeseni 5, 32). Ştiind ce fel de taină este nunta şi model minunat, [nunta este model al 
întrupării lui Hristos. Prin urmare, singura şansă de a o înţelege pe deplin este 
comuniunea cu Hristos-Mirele prin Biserică-Mireasa, adică de a intra prin experienţă în 
taina legăturii dintre Hristos şi Biserică] nu sfătui la întâmplare, nici oricum despre ea, 
nici nu căuta bogăţia averii pentru ca să-ţi iei o mireasă. Căci nunta nu trebuie socotită 
târguiala, ci comuniune de vieţuire, [cei doi sunt părtaşi aceleaiaşi vieţuiri, care este 
viaţa în Hristos] 

4. Căci pe mulţi i-am auzit grăind: „cutare s-a făcut mai înstărit după nuntă, 
sărac fiind mai înainte, şi fiindcă şi-a luat femeie bogată s-a înavuţit şi se desfatează 
acum". Ce zici, omule?! Pofteşti câştig de pe urma femeii şi nu te ruşinezi, nici nu roşeşti, 
nici nu intri în pământ pentru că te frămânţi pentru asemenea chipuri de câştig? Unde sunt 
aceste cuvinte vrednice de un bărbat: „Un singur lucru este al femeii: să păstreze cele 
adunate, să păzească ceea ce intră în casă, să se îngrijească de gospodărie"? Căci şi pentru 
aceasta ne-a dat-o Dumnezeu, ca întru acestea să ne ajute, şi în toate celelalte, [după cum 
rezultă din acest text, femeia nu este înlăturată din viaţa publică, căci ea este menită să-şi 
ajute soţul în casă şi în „ toate celelalte ". Ceea ce diferă este modul de participare, deci 
este vorba de o diferenţă în modul de participare, nu în participarea efectivă. Ca exemplu 
negativ putem da faptul că uneori la perşi (ca de altfel de multe ori şi în Bizanţ) 
adevărata cârmuire a imperiului se făcea din serai, de către soţiile favorite ale regelui, 
acesta fiind doar un instrument al poftelor soţiilor. Ca exemplu pozitiv, sugerăm a se 
medita asupra capitolului 31 din Pildele lui Solomon cu învăţături date de femeie către 
fiul său] 

Şi deoarece viaţa noastră obişnuieşte să aibă două laturi, una publică şi alta 
privată, Dumnezeu, deosebindu-le, a hărăzit femeii cârmuirea casei, [literal: să stea în 
fruntea casei. La romani, Domina (de unde avem actualul „doamnă") era soţia 

stăpânului casei şi se bucura de mare cinste. Apelativul Maicii Domnului în tradiţia 
latină este Domina, ca una ce este „mai cinstită decât heruvimii şi mai mărită fără de 
asemănare decât serafimii ". Şi ceea ce este mai surprinzător, cinstea aceasta a dobândit- 
o fiindcă era smerită în adevăratul înţeles al cuvântului, căci ea însăşi spune că „a căutat 
spre smerenia roabei Sale, că iată, de acum mă vor ferici toate neamurile; mărire mi-a 
făcut Cel Puternic şi Sfânt e numele Lui" (Luca 1, 48-49)] iar bărbaţilor toate treburile 
civile, cele din piaţă, [locul unde se dezbăteau probleme culturale, economice, publice 
etc. A se vedea spre exemplu unul din rolurile pieţei în descrirea vizitei lui Pavel la Atena, 
când a vorbit în Areopag] de la tribunal, din conducere, [literal „din senat". Locul unde 
se făceau sfatuiri obşteşti] din armată, şi toate celelalte. Căci femeia nu poate să ţină 
lancea, nici să tragă săgeţi, dar poate să ţină fusul şi să ţeasă pânza, şi toate celelalte din 
casă să le pună cu bună rânduială. [ceea ce este de cugetat e faptul că azi femeile poftesc 
fără discernământ să conducă o societate de tip patriarhal şi nu să-şi descopere vocaţia 
proprie prin care ar putea ajuta mult mai mult pe bărbaţi să dărâme sistemul social - 
greşit din multe puncte de vedere - construit chiar de ei] Nu poate să-şi manifeste voia în 
senat, dar poate să şi-o manifeste în casă şi adesea cele pe care le cunoaşte bărbatul despre 
cele ale casei, ea le cunoaşte mai bine . Nu poate să orânduiască bine averile obşteşti, dar 
poate să-şi crească bine copiii , care sunt cea mai mare avere , [nu există diferenţă între 
raţiunile celor două tipuri de cârmuire, ci doar între modurile lor de manifestare. Iar în 
ascetică (adică în efortul nostru de a ajunge de la chip la asemănare, singurul lucru cu 
adevărat important în viaţa aceasta) nu contează chipul sub care se lucrează o virtute 
(care ţine de personalitatea fiecăruia), ci în ce măsură ea activează toate potentele 
chipului spre a ajunge asemenea în cele din urmă cu Hristos. Prin urmare, pentru o lume 
neduhovnicească (despre una desacralizată nici nu mai încape vorba) contează aspectul 
exterior al lucrurilor (şi de aici şi aparenta inegalitate între bărbat şi femeie). Pentru cea 
duhovnicească, esenţialul este descoperirea raţiunilor sădite în 
ele (în lucrurile făcute de Dumnezeu) de Dumnezeu. Păcatul - în sensul de abatere a 

puterilor fireşti de la scopul pentru care au fost create de Dumnezeu - este cel care aduce 
inegalităţile (nu ierarhiile, care ţin de diversitatea creaţiei şi nu de raporturi juridice de 
subordonare)] 

Femeia poate cunoaşte răutăţile slujnicelor, poate să se îngrijească de 
îndreptarea celor făcute de slugi, să ofere soţului toată cealaltă asigurare şi să abată de la 
el toată grija de cele din casă. Ea se preocupă de camere, de lână, de pregătirea la timp 
pentru toate, de înfăţişarea hainelor şi de toate celelalte care nu i se potrivesc bărbatului 
(adică la care nu este priceput bărbatul), nici nu le poate face cu uşurinţă vreodată 
(bărbatul), chiar de s-ar sârgui de mii de ori (bărbatul). Căci şi aceasta este lucrarea 
dărniciei şi înţelepciunii lui Dumnezeu, [dorinţei lui Dumnezeu de a le da oamenilor 
cinste] ca acel (lucru ori talent) ce este de folos în treburile mai mari să fie inferior şi de 
nici un folos în cele mai mici, aşa încât necesară este trebuinţa femeii. Căci dacă îl făcea 
pe bărbat să fie deprins în amândouă, uşor de dispreţuit devenea neamul femeiesc. Şi 
iarăşi, dacă îngăduia femeii să se ocupe de ceea ce este mai mare şi mai de folos, umplea 
femeile de multă nebunie. De aceea nu i le-a dat doar unui singur neam în îngrijire pe 
amândouă, ca nu cumva să fie micşorat celălalt neam şi să pară că există de prisos. Nici 
nu le-a împărţit pe amândouă în chip egal fiecărui neam, ca nu cumva din această egalitate 
să iasă vreo luptă sau încrâncenare, iar femeile, răzvrătindu-se, să poftească aceeaşi cinste 
cu bărbaţii. Ci, cugetând mai dinainte cele egale [locul cuvenit fiecăruia, care să nu 
producă inegalităţi nepermise, de tip structural] şi paşnice, şi păstrând pentru fiecare 
rânduiala cuvenită, a deosebit viaţa noastră în două: ceea ce este mai de trebuinţă şi mai 
de folos (greu) i-a dat bărbatului, iar ceea ce este mai mic şi inferior (slab, firav), femeii, 
încât acela [lucrul respectiv], din pricina slujirii lui de neapărată trebuinţă [importanţă], să 
ne fie foarte dorit, iar aceea [lucrul respectiv], din pricina slujirii mai mici, să nu fie 
coborâtă în ochii bărbatului său. 

Aşadar, ştiind cu toţii acestea, un singur lucru să căutăm: virtutea sufletului şi 

nobleţea chipului de vieţuire, [omul, în viziunea Părinţilor, este un aristocrat, şi nu se 
cuvine ca prin fapte înjositoare, nedemne de statutul său, să se coboare la treapta 
comportamentului vulgar şi nemanierat (de bună seamă acestea se referă la cele 
duhovniceşti şi nu la feluritele convenţii omeneşti prin care suntem sau nu consideraţi 
mondeni, deşi aceste două sfere de existenţă nu se exclud. Un om duhovnicesc niciodată 
nu bruschează prin vulgaritatea comportamentului, căci „dragostea nu se poartă cu 
necuviinţă", spune Sfântul Pavel în I Corinteni, cap. 13)] ca să ne bucurăm de pace, ca să 
ne desfatăm necontenit întru înţelegere şi dragoste, [voia este starea când cei doi au 
aceeaşi minte, acelaşi mod de a cugeta, lucru ce nu se poate dobândi decât dacă avem 
„ mintea lui Hristos "] Căci cel care îşi ia femeie bogată, a luat-o mai degrabă ca stăpână 
decât ca soţie, [bogăţia se poate referi şi la calităţile persoanei, şi practic se întâmplă 
aceeaşi greşeală când ne căsătorim pentru calităţile celuilalt, despărţindu-le de persoana 
lui (spre exemplu, ne place vocea unei persoane, faptul că ştie să picteze, frumuseţea 
corporală etc). Calităţile nu se pot da la o parte, căci fac parte din personalitatea 
aceluia, dar nu ele sunt esenţialul, ci în ce măsură ele sunt dăruite lui Hristos şi în ce 
măsură locuieşte Hristos în acela] Căci dacă, chiar fără avuţie, femeile sunt pline de 
gânduri şi uşor de abătut spre poftirea slavei, dacă mai primesc şi această adăugire, cum 
nu vor fi povară pentru soţii lor? Cel care îşi ia o femeie de aceeaşi stare cu el sau mai 
săracă, ia un ajutor şi un împreună-luptător şi îşi aduce toate bunătăţile în casă. Căci cea 
strâmtorată de sărăcie stăruie cu multă îngrijire asupra bărbatului şi pe toate i le face pe 
plac şi i se supune şi pierde orice pricină de ceartă şi de împotrivire şi de nebunie şi de 
întărâtare. Şi devine legătura lor a păcii, şi a înţelegerii, şi a dragostei, şi a bunei 
conglăsuiri. 

Să nu căutăm aceasta, adică să avem bunuri, ci să ne bucurăm de pace şi de 
dragoste. Pentru aceasta este nunta, nu ca să umplem casele de război şi lupte, nu ca să ne 
ţinem în întărâtări şi certuri, nici să ne răzvrătim unii împotirva altora şi să ne facem traiul 

de netrăit, ci ca să ne bucurăm de într-ajutorare şi să avem un liman şi loc de scăpare şi 
mângâiere de relele ce sunt asupră-ne, ca să convorbim cu soţia cu plăcere. Mulţi bogaţi 
luându-şi femei înstărite şi sporindu-şi avuţia, au pierdut bucuria şi înţelegerea, iscând 
zilnic certuri la masă şi întărâtări. Mulţi săraci luând din cele mai sărmane, se bucură de 
pace şi cu multă veselie privesc soarele cel văzut. Dar bogaţii, înconjuraţi din toate părţile 
de desfătare, adesea şi-au rugat moartea din pricina femeilor şi, astfel plecând din viaţa 
aceasta, nu au avut nici un folos de pe urma bunurilor, de vreme ce nu au sufletul bun. Dar 
ce nevoie mai este să grăim despre pace şi înţelegere! Căci adesea faptul de a ne lua o 
soţie mai bogată ne-a spulberat chiar dobândirea bunurilor. Fiindcă atunci când ne dăm 
toată averea ca dar de nuntă [este vorba despre darurile pe care le dădea mirele socrilor] 
şi se întâmplă ca ea să moară neaşteptat, suntem siliţi să lăsăm toată darea în seama 
socrilor. Şi precum cei care suferă un naufragiu pe mare îşi scapă doar trupul, aşa şi 
acesta, după multe războiri şi lupte şi defăimări la tribunal, abia de iese cu trupul liber. Şi 
precum cei nesătui de îmbogăţiri, după ce umplu corabia cu mii de încărcături, punând în 
ea mai mult decât poate duce, o scufundă şi pierd toate, aşa şi aceştia, făcând nunţi mai 
împovărătoare decât pot ei duce, crezând adesea că îşi adaugă avere prin soţie, o pierd şi 
pe cea pe care o au. Şi după cum acolo o scurtă lovitură a valului scufundă corabia, aşa şi 
aici, venind moartea neaşteptată, o dată cu femeia pierde toate cele ce erau ale lui. 

5. Aşadar, cugetând la toate acestea, să nu ne uităm la bunuri, ci la blândeţea 
felului de trai , la curăţie şi la întreaga înţelepciune. Căci femeia cu mintea întreagă şi 
îngăduitoare şi cu bună măsură în toate, chiar dacă este săracă, poate să facă sărăcia mai 
dorită decât bogăţia. Fiindcă cea stricată, destrăbălată şi certăreaţă, şi dacă s-ar afla mii de 
comori într-însa, le risipeşte mai repede ca vântul şi aduce asupra bărbatului, dimpreună 
cu sărăcia, mii de alte rele. Să nu căutăm bogăţia, ci soţia potrivită cu starea noastră. Mai 
întâi învaţă care e pricina nunţii şi pentru ce a fost ea introdusă în viaţa noastră şi nu cere 

nimic mai mult de la ea. 

Care e motivul nunţii şi pentru ce a dat-o Dumnezeu? Ascultă-1 pe Pavel, că 
zice: „Din pricina desfrâului fiecare să-şi aibă femeia lui" (1 Corinteni 7, 2). Nu a zis: „ca 
să scapi de sărăcie" sau „ca să te înavuţeşti". Dar ce? Ca să fugim de desfrânare, ca să 
potolim pofta, ca să trăim împreună în întreaga înţelepciune, ca să bine plăcem lui 
Dumnezeu, ca să ne fie îndeajuns soţia proprie. Acesta este darul nunţii, acesta este rodul 
ei, acesta-i câştigul. Nu lăsa pe cele mai mari ca să cauţi cele mai mici. Căci mult mai 
mică este bogăţia decât întreaga înţelepciune. Doar pentru acest lucru trebuie să ne luăm 
femeie: ca să fugim de păcat, ca să ne depărtăm de orice desfrânare. Pe aceasta trebuie să 
se întemeieze orice nuntă: ca să lucrăm împreună la întreaga înţelepciune. Şi se va 
întâmpla acest lucru dacă ne luăm asemenea mirese, care ne pot aduce multă 
evlavie, [este starea vânătorului care stă la pândă şi a străjerului ce priveghează pe 
meterez. Este trezvia maximă, ce nu are nimic de a face cu sentimentalismul gratuit, dar 
în acelaşi timp nici cu atenţia rece de tip intelectualist, căci trezvia duhovnicească nu este 
străină de inima iubitoare şijertfelnică] multă întreagă înţelepciune şi multă blândeţe. 

Căci frumuseţea trupului, când nu se înjugă cu virtutea sufletului, în douăzeci 
sau treizeci de zile poate să-1 piardă pe bărbat şi nu merge mai departe cu el, ci, arătându- 
şi răutatea, distruge toată dragostea. Iar cele care strălucesc cu frumuseţea sufletului, cu 
cât înaintează timpul şi îşi vădesc prin încercare nobleţea lor, cu atât produc soţilor lor 
dorire mai caldă şi îşi aprind dinăuntru dragostea cea pentru ei. Şi dacă se întâmplă 
aceasta şi se statorniceşte între ei dragostea cea caldă şi adevărată, atunci este alungat 
orice chip al desfrâului şi nici un gând de desfrânare nu mai vine asupra celui ce-şi iubeşte 
soţia, ci rămâne neîncetat în iubirea faţă de ea. Şi prin întreaga înţelepciune (de care 
femeia dă dovadă) îl atrage şi pe Dumnezeu spre a fi binevoitor şi conducător al întregii 
case. 

Aşa şi-au luat adevăraţii bărbaţi de odinioară neveste: căutând la nobleţea 
sufletului soţiilor şi nu la bogăţia bunurilor. Şi că acest lucru este adevărat, voi aminti doar 

exemplul unei singure nunţi. „Şi Avraam era bătrân şi înaintat în zile - zice Scriptura - şi i- 
a zis slugii celei mai bătrâne din casa sa, celei ce chivernisea toate ale lui: Pune mâna ta 
sub coapsa mea şi te jur pe Domnul Dumnezeul cerului şi al pământului să nu iei femeie 
pentru fiul meu Isaac dintre fiicele cananeenilor cu care eu locuiesc. Ci mergi în pământul 
unde am fost născut, la neamul meu, şi de acolo ia soţie pentru fiul meu" (Facerea 24, 2- 
4). Ai văzut virtutea dreptului, câtă grijire a făcut mai dinainte pentru nuntă? Căci nu a 
chemat femei uşuratice, cum fac cei de azi, nici care au fost măritate înainte, nici din cele 
mai în vârstă ca să meargă să aleagă soţie pentu fiul său, ci pe casnicul său; şi acestuia i-a 
încredinţat treaba. Această faptă este cea mai mare dovadă a evlaviei patriarhului: că a 
însărcinat o astfel de slugă, fiindcă 1-a socotit vrednic pentru a face un asemenea lucru. 
Apoi îi spune să caute o soţie, nu avută, nici frumoasă, ci cu nobleţe în felul de trai , şi 
pentru aceasta îl trimite atâta amar de cale departe de casă. Ai văzut şi bunăvoinţa 
slujitorului? Căci nu a zis: „Pentru ce faci aceasta, când sunt atâtea neamuri învecinate cu 
noi şi atâtea fiice de oameni bogaţi, însemnaţi şi cu multă slavă? Tu însă mă trimiţi 
departe, la oameni necunoscuţi. Cu cine voi vorbi? Cine mă va asculta? Dacă mă vor 
înşela? Dacă mă vor amăgi, căci nimic nu este mai uşor decât aceasta în situaţia în care 
mă voi afla, aceea de străin?" Nimic de acest fel nu a zis, ci, trecându-le pe toate cu 
vederea, a reţinut ceea ce este cel mai important: să nu zică nimic împotriva aceluia 
[Avraam], ci să se arate ascultător şi să dorească numai acel lucru - care, de altfel, trebuie 
căutat mai înainte de orice -, să vădească pricepere şi purtare de grijă când va merge 
acolo. Şi atunci i-a spus stăpânului său: „Dar dacă femeia nu va vrea să vină cu mine, oare 
îl voi întoarce pe fiul tău în pământul din care tu ai ieşit?" (Facerea 24, 5). A zis Avraam: 
„Să nu întorci pe fiul meu acolo. Domnul Dumnezeul cerului şi al pământului, Cel Care 
m-a luat pe mine din casa tatălui meu şi din pământul în care m-am născut, Cel Care mi-a 
grăit şi S-a jurat zicând: <Ţie îţi voi da pământul acesta şi seminţiei tale>, El însuşi va 
trimite pe îngerul Său înaintea ta şi bine te va cârmui pe calea ta" (Facerea 24, 7). 

Ai văzut credinţa bărbatului? Nu a rugat pe prieteni, sau pe rude, nici pe 

altcineva; ci pe Dumnezeu i L-a dat slugii ca însoţitor şi împreună-călător. Apoi, vrând să- 
1 încurajeze pe slujitor, nu a zis simplu: „Dumnezeul cerului şi al pământului", ci a 
adăugat: „Cel Care m-a luat pe mine din casa tatălui meu". <Adu-ţi aminte - îi zice - cum 
am bătut atâta cale, cum, lăsând ale noastre, ne-am bucurat mai mult de fericire străină, 
cum cele cu neputinţă s-au făcut cu putinţă>. Şi nu doar aceasta a vrut să-i arate când a zis 
„Care m-a luat din casa tatălui meu", ci că îl are pe Dumnezeu datornic. Ne este dator - i-a 
spus slugii -, căci El însuşi a zis: „Ţie îţi voi da pământul acesta şi seminţiei tale". Chiar 
dacă noi suntem nevrednici, dar El a făcut promisiune. Şi ca s-o ducă la îndeplinire va fi 
împreună cu tine şi le va potrivi pe toate bine şi va duce totul la capăt, pentru care ne şi 
rugăm. Şi, acestea zicând, l-a trimis pe slujitor. 

Apoi, sosind sluga în acel ţinut, nu s-a dus la vreunul din cei ce locuiau în 
oraş, nici nu a vorbit cu oamenii, nu le-a chemat pe femei, ci ia uită-te la el câtă credinţă 
avea: pe însoţitorul pe Care L-a primit, de Acela s-a ţinut şi numai Lui I-a grăit. Şi stând, 
s-a rugat şi a zis: „Doamne Dumnezeule al domnului meu Avraam, bine călătoreşte cu 
mine astăzi". Nu a zis „Doamne Dumnezeul meu", ci „Doamne Dumnezeule al domnului 
meu Avraam". Chiar dacă eu sunt netrebnic şi de lepădat - zice - îl pun înainte pe stăpânul 
meu. Căci nu pentru mine, ci pentru el am venit să slujesc. Sfiindu-Te, dar, de virtutea 
aceluia, fa bine de lucrează împreună cu mine tot ceea ce ai rânduit mai dinainte. 

6. Apoi, ca să nu socoteşti că a cerut-o ca şi pe o obligaţie, ascultă cele ce 
urmează: „Şi fa milă cu domnul meu Avraam". Chiar dacă facem mii de fapte bune şi 
suntem vrednici să fim izbăviţi prin har şi să primim aceasta de la iubirea Ta de oameni, 
nu ne-o da ca pe o datorie sau obligaţie. Aşadar ce vrea? „Iată, am stat - zice - la izvorul 
de apă, iar fiicele celor care locuiesc în oraş ies să scoată apă şi să fie [soţia lui Isaac] 
fecioara căreia eu îi voi zice: Pleacă-ţi găleata ta ca să beau, iar ea îmi va răspunde: Bea şi 
tu şi le voi adapă şi pe cămilele tale, pană se vor sătura. Pe aceasta ai pregătit-o copilului 

Tău Isaac şi întru aceasta voi cunoaşte că ai făcut milă cu domnul meu Avraam." Ai văzut 
înţelepciunea slugii ce fel de semn şi-a pus? Nu a zis: „Dacă văd pe vreo fată călare pe 
catâr, sau purtată în car, sau înconjurată de ceată de eunuci, sau având mulţi slujitori, sau 
frumoasă ori strălucită la chipul trupului, pe aceasta ai pregătit-o fiului Tău". Dar ce a zis? 
„Dacă îi voi zice: pleacă-ţi găleata ca să beau". Ce faci, omule? O astfel de nevastă de 
nimic cauţi pentru stăpânul tău? Să poarte găleţi şi să poată discuta cu tine? Da - zice - 
căci nu m-a trimis să mă uit la bogăţie, nici la strălucirea neamului, ci să caut nobleţea 
sufletului . Adesea multe dintre cele ce poartă găleţi au virtute desăvârşită, iar altele, 
şezând în casă, sunt mai rele şi mai de defăimat decât toate. Dar de unde ştii că femeia 
este virtuoasă? Din semnul - zice - pe care ea îl va spune. Şi de unde ştii că acesta este 
semnul virtuţii? Este semn îndestulător şi fără tăgadă: căci iubirea de străini este mare 
semn şi este dovada deplină că este virtuoasă. 

Ceea ce spune sluga aceasta înseamnă, chiar dacă nu foloseşte aceste cuvinte: 
Eu caut acea fecioară care este atât de iubitoare de străini încât le oferă toată slujirea de 
care este în stare. Şi nu oricum caut acest lucru, ci fiindcă sunt dintr-o astfel de casă în 
care înfloresc mai cu seamă faptele bune ale iubirii de străini. Acest lucru îl caut mai 
înainte de toate: să iau pentru stăpânii mei pe una cu acelaşi fel de vieţuire. în casa aceea 
voi intra, care este deschisă străinilor, în care să nu fie război şi lupte şi bărbatul punând 
înainte ceea ce are, urmând tatălui său, îi primeşte pe străini. Iar fata să fie scumpă la 
vorbă şi să nu se ţină pe sus nici să se împotrivească, lucru care adesea se întâmplă în 
multe case. Şi din aceasta vreau să ştiu deja dacă este iubitoare de străini. Căci de aici, 
[din iubirea de străini], ne vin toate bunătăţile . 

Aşa 1-a dobândit stăpânul meu pe mire. Aşa a devenit tată: a jertfit un viţel şi a 
primit copilul; a frământat faina şi Dumnezeu i-a făgăduit că-i va da urmaşi după 
mulţimea stelelor. Aşadar, fiindcă din aceasta au venit în casa noastră toate bunătăţile, 
acest lucru îl voi căuta mai înainte de toate . Să nu ne uităm la aceasta, că a căutat apă, ci 
acel lucru să-1 privim cu băgare de seamă: că, fiind un suflet foarte iubitor de străini, nu 

numai ceea ce a cerut i s-a dat, ci mai mult decât cele pe care le-a cerut i-a fost oferit. Şi a 
fost - zice - că mai înainte de a isprăvi el de grăit, iată, Rebecca ieşea; şi s-a împlinit acel 
cuvânt profetic: „încă grăind tu, iată, Eu stau de faţă" [„Atunci vei striga şi Domnul te va 
auzi; la strigătul tău El va zice: Iată-mă"] (Isaia 58, 9). De acest fel sunt rugăciunile 
adevăraţilor bărbaţi. Mai înainte de a se împlini, ei sunt încredinţaţi că Dumnezeu le 
acordă cele cerute. 

Acum dar, şi tu, fiindcă urmează să-ţi iei nevastă, nu fugi la ajutor omenesc, 
nici către femei ce se îmbogăţeasc din averi străine şi care caută numai una: cum să 
dobândească vreun câştig. Ci aleargă la Dumnezeu. Nu te ruşina ca El să-ţi fie alegător al 
miresei. El însuşi a făgăduit şi a zis: „Căutaţi mai întâi împărăţia Cerurilor şi toate 
celelalte vi se vor aduga vouă" (Matei 6, 33). Şi nu zi: „Cum pot să văd pe Dumnezeu şi 
cum poate El să-mi răspundă cu vocea şi să grăiască cu mine la arătare, încât eu, mergând 
la El, să-L rog aceasta?" Acestea sunt vorbe ale unui suflet necredincios. Căci şi tară să-ţi 
strige în gura mare, pe toate câte vrea le poate rândui Dumnezeu. Asta s-a petrecut şi în 
acest caz. Căci nu a auzit sluga glas, nici a văzut vreo faţă. Ci, lângă izvor stând, s-a rugat 
şi pe dată s-a şi întâmplat ceea ce a cerut. „Căci mai înainte de a sfârşi el a grăi - zice - a 
ieşit Rebecca, fiica lui Batuel, fiul Milcăi, femeia lui Nahor, fratele lui Avraam, purtând o 
găleată pe umeri. Iar fecioara era oacheşă la chip nevoie mare şi era fecioară şi bărbat nu 
a cunoscut-o" (Facerea 24, 15-16). 

Ce-mi spui mie de frumuseţea trupului? Ca să afli de covârşitoarea ei întreagă 
înţelepciune, ca să-i afli frumuseţea cea din suflet. Căci minunat lucru este a avea întreaga 
înţelepciune. Dar cu mult mai minunat când aceasta este împreunată cu frumuseţea 
trupului. De aceea, şi când urma să ne istorisească despre losif şi despre întrega lui 
înţelepciune, mai întâi ne pune înainte frumuseţea trupului său, zicând: „Frumos era la 
înfăţişare şi chipeş la faţă foarte" (Facerea 39, 6). Şi când ne spune de întreaga lui 
înţelepciune arată că frumuseţea nu 1-a plecat mai înainte spre destrăbălare. Căci nici 
frumuseţea nu este pricină pentru desfrâu, iar lipsa ei nu este de fel pricină a întregii 

înţelepciuni. Căci multe sunt strălucite după înfăţişarea trupului, dar strălucesc mai mult 
prin întreaga înţelepciune. Şi iarăşi altele sunt urâte şi slute, dar mai urâte se fac cu 
sufletul, întinându-se cu mii de desfrânări. Căci nu firea trupului, ci libera voie a 
sufletului este pricina uneia sau alteia. Şi nu pe degeaba a numit-o a doua oară fecioară. 
Căci zicând: „era fecioară", a adăugat din nou: „era fecioară şi bărbat nu a cunoscut-o pe 
ea". Fiindcă multe dintre fecioare îşi păzesc trupul nestricat, dar îşi umplu sufletul de 
multă destrăbălare; fiind machiate, atrag de pretutindeni mii de amorezi şi întraripează 
spre ele ochii celor mai tineri şi le sunt acelora piedică şi groapă de pierzanie. Dar el arată 
că aceasta nu era aşa, ci fecioară era din amândouă punctele de vedere: şi cu trupul şi cu 
sufletul. Căci zice: fecioară era şi bărbat nu a cunoscut-o. Şi acestea toate, deşi avea multe 
pricini ca să fie cunoscută de bărbaţi. Mai întâi frumuseţea trupului, apoi felul ei de a 
sluji. Căci dacă ar fi şezut necontenit în iatac, cum fac azi unele fecioare, şi nu s-ar fi 
preumblat prin piaţă niciodată, nici ar fi părăsit casa părintească, nu avea atâta laudă că nu 
a cunoscut-o vreun bărbat. Dar când o vezi ieşind prin piaţă - căci trebuia în fiecare zi să 
care apă - o dată şi de două ori, ba şi de mai multe ori, dar rămânând necunoscută de 
vreun bărbat , atunci mai cu seamă poţi să-i vezi pricina de laudă. Căci, dacă o fecioară, 
ieşind de puţine ori prin piaţă - chiar urâtă să fie şi slută şi urmată de multe slujnice - din 
aceste ieşiri rare i se vătăma adesea bunul caracter al sufletului, [despre caracterul 
lăuntric al sufletului, care se dobândeşte prin educaţia primită de mic copil] ia gândeşte- 
te la aceasta care în fiecare zi ieşind de una singură din casa părintească, şi nu mergând 
simplu în piaţă, ci la izvor după apă şi silită fiind să se întâlnească cu mulţi alţii, cum nu 
este vrednică de mii de minunări, când nici din necontenitele ieşiri, nici din frumuseţea 
feţei, nici din mulţimea celor pe care îi întâlnea, nici din altă parte, nicidecum nu şi-a 
stricat bunul caracter! Ci a rămas nestricată şi cu trupul şi cu sufletul şi şi-a păzit mai 
strict întreaga înţelepciune decât cele ce şed în cămările muiereşti. Şi s-a arătat pe sine, 
după cum cere şi Pavel, când zice: „ca să fie sfântă cu trupul şi cu duhul" (1 Corinteni 7, 
34). Coborându-se la izvor, a umplut găleata de apă şi s-a ridicat să plece. Iar sluga a 

alergat în întâmpinarea ei şi a zis: „Dă-mi să beau puţin din găleata ta". Iar ea a zis: „Bea, 
Doamne". Şi s-a grăbit să ia găleata în mână şi i-a dat să bea până a încetat să mai bea. Şi 
a zis: „Şi pe cămilele tale le voi adăpa până ce vor bea toate". Şi s-a grăbit şi şi-a deşertat 
găleata în adăpătoare. Şi a alergat la fântână să scoată şi să adape toate cămilele. 

Mare este iubirea de străini a femeii, mare este întreaga ei înţelepciune, şi pe 
amândouă acestea le aflăm mai cu seamă şi din cele ce a făcut şi din cele ce a spus . Ai 
văzut cum nici întreaga înţelepciune nu a stricat iubirea de străini, nici iubirea de străini 
nu a stricat întreaga înţelepciune? Căci nu ea a fost cea dintâi care a alergat, nici nu a 
vorbit cu bărbatul. Şi acestea arată întreaga înţelepciune. Dar, rugată fiind, nu a refuzat, 
nici nu a întors spatele; şi acestea sunt semnele unei mari iubiri de străini şi iubiri de 
oameni. Căci, după cum, dacă ar fi alergat prima şi ar fi grăit ceva celui ce nu i-a zis 
nimic, ar fi fost semnul obrăzniciei şi al neruşinării, tot aşa, dacă ar fi refuzat pe cel care o 
rugase, era semn al cruzimii şi al lipsei de omenie. Dar acum, ea n-a făcut nici una dintre 
acestea. Nici din pricina întregii înţelepciuni nu a stricat iubirea de străini, nici din pricina 
iubirii de străini nu s-a lipsit de lauda întregii înţelepciuni, ci a dat dovadă de fiecare 
virtute întreagă: prin faptul că nu a deschis discuţia, arătând întreaga ei înţelepciune, iar 
prin aceea că a oferit ajutor, după ce i-a fost cerut, iubirea negrăită de străini. Şi că era 
nespus de iubitoare de străini ne arată şi faptul că nu a dat numai ceea ce i s-a cerut, ci a 
oferit mai mult decât acestea. Şi chiar dacă apă era ceea ce a dat, acest lucru era cel mai 
important atunci. Iar pe cei iubitori de străini obişnuim să-i judecăm nu după bogăţia 
celor date, ci după puterea cu care le dăruiesc. Fiindcă Dumnezeu 1-a lăudat şi pe cel care 
dă un pahar de apă rece; şi despre cea care a aruncat doi bănuţi a spus că a aruncat mai 
mult decât toţi, fiindcă toate câte avea atunci le-a aruncat. Aşa şi ea, prin acestea a făcut 
dragoste de străini cu acel nobil om, căci nu avea nimic mai mult ce să-i ofere. Şi nu în 
zadar a scris „s-a grăbit" şi „a alergat", şi toate câte sunt asemenea acestora, ci ca să afli 
râvna cu care a făcut fapta, nu fără voia ei, nici silită, nici cu îngreuiere, nici cu 
supărare, [dispoziţia lăuntrică de a se jertfi; ea este dobândită mai înainte de a face 

fapta, iar aceasta din urmă probează doar adevărul sau falsitatea dispoziţiei lăuntrice} Şi 
că nu puţin lucru este acesta, vedem din aceea că adeseori fiind pe drum şi oprindu-ne 
puţin rugăm pe vreunul care are o torţă să o aprindă şi pe a noastră sau pe vreunul care 
cară apă să ne astâmpere setea şi acela nu suferă, ci cu greu o face. Iar aceea, nu numai că 
i-a plecat aceluia găleata, ci şi cămilele toate le-a adăpat, chinuindu-se atât de mult şi 
împlinind iubirea de străini cu multă bunătate prin osteneala trupului, [ceea ce se străduia 
ea să simtă străinul era doar dulceaţa şi bunătatea ei, nu şi osteneala pe care o făcea, ca 
nu cumva să-l facă să se simtă dator] Căci nu numai faptul că a făcut, ci faptul că a făcut 
cu dispoziţie râvnitoare arată virtutea ei. 

„Domn" îl numeşte pe omul necunoscut şi pe care atunci îl vede prima dată. 
Şi la fel ca socrul ei, Avraam, nu a întrebat pe oaspeţi: „cine sunteţi?" şi „de unde 
sunteţi?" şi „unde mergeţi?" şi „de unde veniţi?", ci pur şi simplu a împlinit iubirea de 
străini, aşa şi ea nu a zis: „cine eşti?" şi „de unde?" şi „ce cauţi aici?", ci a împlinit cu 
îmbelşugare iubirea de străini şi a lăsat deoparte toate cele de prisos. Căci şi cei care vând 
mărgăritare şi iau aur, numai un singur lucru caută: cum să câştige de la cei care au bani şi 
nu cum să-i iscodească mai mult (cu vorbăria şi investigaţiile). Şi aceasta [ea] un singur 
lucru căuta: cum să primească rodul iubirii de străini, cum să primească plata pregătită 
pentru acest lucru. Căci ştia acest fapt cu limpezime: că străinul, mai ales, este ruşinat de 
toţi. De aceea este nevoie în acest caz de multă prietenie şi de întreagă înţelepciune 
neiscoditoare, [fară întrebări stânjenitoare şi curioase] Dacă vrem să-l iscodim şi să ne 
interesăm prea mult de el, şovăie şi se sfieşte şi vine fară bucurie. De aceea nici ea nu a 
făcut acest lucru cu acela şi nici socrul ei (Avraam) cu străinii, ca să nu piardă răsplata. Ci 
i-a slujit numai pe drumeţi şi, dobândind prin ei rodul pe care îl dorea, aşa le-a dat 
drumul, [important nu este ce dăm noi aproapelui, după valorile şi părerile noastre, ci ca 
noi să ne facem unelte ale voii dumnezeieşti pentru aproapele nostru. Când ajuţi pe 
cineva în nevoie, rezultatul este că alungi grija acelui om . Important este ca prin noi 
aproapele să simtă dragostea lui Dumnezeu. Ori, pentru a deveni unelte ale dragostei, ni 

s-a poruncit să ţinem aşezămintele lui Hristos şi nu să judecăm starea aproapelui, fapt ce 
ţine de Dumnezeu şi de cei duhovniceşti, rânduiţi de El pentru acest lucru. în cazul lui 
Avraam, roadă era harul Duhului Sfânt, concretizat în dragostea de oameni, dar darul 
dumnezeiesc întrece toate aşteptările: Sara rămâne însărcinată] 

7. De aceea, (Avraam) atunci chiar îngeri a primit. Dacă ar fî iscodit, i s-ar fî 
micşorat plata. Iar noi îl admirăm nu fiindcă a primit îngeri, ci tocmai fiindcă neştiind 
cine sunt, i-a primit. Căci dacă ştiind cine sunt le slujea, nu făcea nici un lucru minunat, 
vrednicia celor primiţi obligându-1 şi pe cel prea împietrit şi uscat la inimă să devină 
iubitor de oameni şi blând. Acesta este însă lucru minunat că, socotind că erau oarecare 
drumeţi, le-a arătat atâta purtare de grijă. Tot aşa este şi Rebecca. Nu ştia cine era, nici 
pentru ce se afla acolo, nici că a venit s-o peţească pe ea, ci 1-a socotit un oarecare străin 
şi pribeag. De aceea mai mare i-a fost plata pentru iubirea de străini, că pe cel pe care nu-1 
cunoştea nicidecum 1-a primit cu atâta dragoste [bună dispoziţie a minţii ], păzindu-şi în 
acelaşi timp şi întreaga înţelepciune. Căci nu în chip urâcios, nici cu obrăznicie, nici de 
silă, nici îmbufnată nu a făcut aceasta, ci cu sfiala cuvenită, [respectul, demnitatea 
conferită celuilat, dar şi sieşi, căci împlinea o poruncă dumnezeiască spre slava Celui 
Cea dat-o] Căci acest lucru 1-a spus Moise în taină atunci când zice: „Omul a cercetat-o 
pe ea şi a păstrat tăcerea, să cunoască dacă a îndreptat Domnul bine calea lui" (Facerea 
24,21). 

Ce înseamnă „Omul a cercetat-o pe ea"? I-a cercetat şi înfăţişarea exerioară, şi 
mersul, şi privirea, şi cuvintele, şi pe toate le-a cercetat cu de-amănuntul, căutând să afle 
din mişcările trupului dispoziţia lăuntrică a sufletului. Şi nu s-a mulţumit numai cu 
acestea, ci a făcut şi o a doua ispitire. Şi deoarece i-a dat apă să bea, nu s-a oprit la 
aceasta, ci i-a zis: „A cui fiică eşti, spune-mi, şi dacă este în casa tatălui tău loc de 
rămas?" Ce răspunde aceea? Fără urmă de răutate şi cu blândeţe îi spune şi cine este tatăl 

ei şi nu se oţărăşte, zicând: „Tu cine eşti, iscoditorule, şi căutătorule, şi întrebătorule, 
despre casa mea?". Dar ce îi zice? „Sunt fiica lui Batuel, fiul Milcăi, pe care ea i 1-a 
născut lui Nahor. Şi paie şi fân mult sunt la noi şi loc de rămas". Şi după cum în cazul 
apei i-a dat mai mult decât a cerut - căci acela a cerut numai să bea, dar ea a promis să 
adape şi cămilele şi le-a şi adăpat - aşa şi aici, el a cerut doar un loc, iar ea şi paie şi hrană 
şi celelalte toate, şi prin toate acestea 1-a invitat pe el şi a mers acasă ca să ia plata iubirii 
de străini. Acestea să le ascultăm nu doar aşa să fie ascultate, tară dispoziţia de a le lucra, 
ci, cugetând cu mintea în noi înşine şi comparând lucrarea noastră cu aceste fapte, ne vom 
da seama cât de mare era virtutea femeii. Noi adesea cu anevoie primim şi pe cei 
cunoscuţi şi pe cei ce se îngrijesc de noi, iar dacă zăbovesc o zi sau două ne îngreuiem la 
suflet. Iar aceasta pe cel necunoscut şi străin cu multă râvnire 1-a adus acasă şi acestea nu 
numai lui i le-a oferit, ci s-a îngrijit şi de cămile. 

După ce a intrat, priveşte şi aici mai mult priceperea lui. Căci când i-a pus 
înainte să mănânce pâine, a zis: „nu mănânc până nu voi grăi cuvintele mele". Ai văzut 
cât era de treaz şi de atent? Apoi, după ce i-au îngăduit să vorbească, să vedem cum a 
discutat cu ei. Dacă ar fi zis către ei aceste cuvinte - că are un stăpân strălucit şi vestit, 
cinstit înaintea tuturor, care se bucură de mare respect în faţa celor din acel ţinut - chiar 
dacă ar fi vrut să zică acestea, nu greşea. Căci localnicii l-au cinstit pe Avraam după 
rânduială împărătească. Dar nimic din acestea nu a zis, ci, lăsând deoparte toate cele 
omeneşti , a înfrumuseţat vorba sa pornind de la ajutorul de Sus cel dat lui: „Sluga lui 
Avraam sunt. Domnul 1-a binecuvântat pe stăpânul meu foarte şi 1-a înălţat şi i-a dat lui 
turme şi vite şi aur şi argint" (Facerea 24, 34-35). L-a numit bogat nu ca să-1 arate că este 
avut, ci ca să vădească faptul că este iubitor de Dumnezeu. Căci nu plecând de la faptul că 
a dobândit multe a vrut să-1 laude, ci din pricină că le-a primit pe ele de la Dumnezeu. 
Apoi, vorbind despre mire, a zis: „Şi a născut Sarra, femeia domnului meu, un fiu 
domnului meu după ce el îmbătrânise" (Facerea 24, 36). Aici mi se pare că a ascuns (în 
aceste vorbe) şi felul naşterii, arătând că naşterea a fost din pronia lui Dumnezeu cea către 

acela, şi nu potrivnică firii. 

Şi tu acum eşti mire şi îţi cauţi mireasă! Acestea caută-le mai întâi de 
celelalte: dacă este iubitoare de Dumnezeu, dacă se bucură de multă bunăvoinţă de Sus. 
Căci dacă sunt acelea, urmează şi celelalte. Dar dacă nu sunt acestea, chiar dacă îşi ţin cu 
multe asigurări cele lumeşti, nu este nici un câştig, [azi aceste lucruri sunt aceleaşi ca şi 
pe acea vreme, doar forma s-a schimbat: bani în bancă, asigurări la tot felul de asociaţii 
de asigurări, investiţii pentru, chipurile, „zile negre". Oare nu spune psalmistul: 
„ îmbătrânit- am, dar n-am văzut pe cel drept părăsit, nici pe urmaşii lui cerşind pâine " 
(Ps 36, 25)? Iar Mântuitorul porunceşte să nu ne îngrijim de ziua de mâine. Probleme nu 
sunt aceste mijloace în sine, ci faptul că ne încredem în ele mai mult decât în Dumnezeu ] 
Apoi, ca să nu zică (părinţii Rebeccăi): „Pentru ce nu a luat una din femeile localnice?" a 
spus [că Avraam i-a cerut]: „Jură-mi-te că nu vei lua fiului meu femeie din fetele 
canaanenilor, ci vei merge în casa tatălui meu şi în neamul meu şi vei lua femeie fiului 
meu". 

Dar ca să nu părem că îngreuiem urechile voastre povestind toată istoria, să vă 
spunem sfârşitul ei. Căci după ce a zis cum stătea la izvor, cum a rugat-o pe fată, cum 
aceea i-a dat mai mult decât îi ceruse, cum Dumnezeu i-a fost mijlocitor, după ce pe toate 
le-a istorisit în amănunt, a încheiat cuvântul său cerând-o de soţie pentru Isaac. Acestea 
toate auzindu-le, aceia nu s-au mai îndoit deloc, nici nu şi-au mai făcut griji, ci, fiindcă 
Dumnezeu a mişcat sufletul lor spre aceasta, îndată i-au dat fiica. Şi, răspunzând Laban şi 
Batuel, au zis: „Porunca aceasta de la Dumnezeu a ieşit. Nu putem, aşadar, să-ţi grăim 
împotrivă ceva rău. lat-o pe Rebecca; luându-o, te du; şi va fi femeie domnului tău, după 
cum a grăit Domnul" (Facere 24, 50-51). 

Cine nu se va uimi, cine nu se va minuna de câte şi ce fel de oprelişti s-au 
distrus în scurtă vreme prin ajutorul de Sus? Căci şi faptul de a fi străin, şi slugă, şi 
necunoscut, şi multa distanţă a drumului, şi faptul că nu erau cunoscuţi Rebeccăi nici 
socrul, nici mirele, nici altul din cei ce se cuveneau să-i fie prezentaţi, fiecare dintre 

acestea, luat separat, era de ajuns să oprească nunta. Dar nici unul dintre ele nu a oprit-o, 
ci toate acestea au fost depăşite cu bine şi, ca şi unui cunoscut şi vecin, ca şi unuia cu care 
ar fi trăit împreună din prima zi, aşa i-au încredinţat mireasa, încrezându-se în el. Pricina? 
Dumnezeu era la mijloc ! Şi, după cum când vrem să facem ceva tară El, chiar dacă ar fi 
uşor de făcut, aflăm poticneli şi piedici şi mii de alte nepotriviri în ele, tot aşa, când este 
El de faţă şi le potriveşte, chiar dacă ar fi problemele mai încurcate decât toate, devin 
toate uşor de rezolvat. Prin urmare nimic, nici să nu facem, nici să grăim mai 
înainte de a chema pe Dumnezeu şi de a-L ruga să le adune El în mâinile 
noastre şi să le rezolve pe toate, după cum şi această slugă a făcut. 

8. Dar să ne uităm, după ce a luat-o, în ce mod a săvârşit nunta. Oare a luat cu 
sine ţimbale şi surle şi dansuri şi timpane şi fluiere şi alte închipuiri şi manifestări 
deşarte? Nimic din toate acestea! Ci, luând-o doar pe ea, aşa s-a dus, având cu sine pe 
îngerul ce mergea alături de ea şi îi însoţea pe drum, pe care stăpânul lui L-a implorat pe 
Dumnezeu să-1 trimită împreună cu slujitorul, când acesta a plecat de acasă. Şi s-a dus 
mireasa fără să audă ea fluiere şi chitări şi nimic din celelalte de acest fel, dar având pe 
capul ei mii de binecuvântări din partea lui Dumnezeu şi cunună mai strălucită decât orice 
diademă împărătească. Şi s-a dus nu înveşmântată în haine aurite, ci în întreaga 
înţelepciune şi evlavie, în iubirea de străini şi în toată cealaltă virtute. S-a dus nu în 
trăsură acoperită, nici cu altă închipuire deşartă de acest fel, ci şezând pe cămilă. 

Căci dimpreună cu virtutea care era în suflet, şi trupurile fecioarelor din 
vechime se împărtăşeau de multă vigoare, [bună dispoziţie a trupului, sub raport 
anatomic şi fiziologic. Azi se caută foarte mult acest lucru, dar după observaţia adâncă a 
Sfântului, singura cale de a o dobândi este starea virtuoasă a sufletului. Mai mult, 
această dispoziţie nu este un scop, ci doar urmarea firească a virtuţii ce se lucrează în 
sufletul credincios] Căci nu aşa le-au crescut maicile lor, ca pe cele de acum, cu băi dese, 

cu alifii binemirositoare, cu încondeieri ale ochilor şi farduri, în haine moi ori stricându-le 
în alte mii de chipuri, facându-le mai molatice decât se cuvine, ci atunci le creşteau în 
toată severitatea, [a nu se înţelege în sensul lipsei de dragoste. Această severitate era 
îndreptată tocmai împotriva a ceea ce noi credem azi că este dragoste maternă sau 
paternă, fiind de fapt un cumplit răsfăţ care strică sufletele copiilor A se vedea educaţia 
pe care a primit-o Sfântul Serafim de Sarov sau Sfântul Siluan] Pentru aceea şi 
prospeţimea trupului lor era foarte înfloritoare şi nobilă, fiindcă era naturală, nu artificială 
ori îngrijită (prin metode cosmetice). De aceea se şi bucurau de o sănătate curată şi 
frumuseţea lor era nemeşteşugită şi nici o slăbiciune nu le împovăra trupul, ci orice 
moleşeală era lepădată de la ele. Căci ostenelile şi chinuirile şi a lucra toate cu mâna ta 
pierd toată moleşeală şi asigură întru totul vlaga cea bună şi sănătatea trupului. De aceea 
erau şi mai dorite de bărbaţi şi mai mult iubite. 

Dar nu numai trupul, ci şi sufletul devine prin lucrarea acestora mai bun şi 
având mai multă întreagă înţelepciune, [de remarcat că şi astăzi femeia sportivă, 
practicând jogging, aerobic etc, apare mult mai atrăgătoare în ochii bărbaţilor. Aceasta 
este un fapt al firii omeneşti, ceea ce şi Sfântul Ioan Gură de Aur certifică, urmând 
experienţei antice în educarea tinerilor. Problema este în scopul pentru care se fac 
ostenelile. Dacă finalitatea lor este duhovnicească sau nu se vădeşte din observarea 
lăuntrică a scopului pentru care le facem: să slujim altora prin ele, ori egoismului propriu. 
Spre exemplu, unei fete sau unui băiat îi este greu să care provizii pentru o asociaţie 
filantropică dacă drumul este lung şi bagajele grele - şi aceasta nu se face în fiecare zi -, 
dar să alerge o oră în fiecare zi sau să „tragă la fiare" în sala de culturism nu este de 
nesuportat, căci acestea menţin tonusul trupului, care trebuie afişat spre a fi admirat şi 
dorit de cei din jur. Ştim, poate părea demodat şi semn de habotnicie, dar dacă avem prea 
multă energie, aceasta se va „potoli" dacă vom încerca să facem câteva zeci de metanii 
după putere, respectând indicaţiile Sfinţilor Părinţi în executarea lor şi nu mândrindu-ne 
cu numărul lor] 

Şezând pe cămilă şi ajungând în ţinutul lui Avraam, mai înainte de a se 
apropia de casă şi-a ridicat ochii şi 1-a văzut pe Isaac şi a coborât de pe cămilă. Ai văzut 
tărie? Ai văzut suflet nobil? A coborât de pe cămilă! Aşa era de mare tăria acelor fecioare: 
împreunată cu întreaga înţelepciune. Şi a zis slugii: „Cine este omul acela care umblă pe 
câmp?" Şi a zis sluga: „Domnul meu" (Facereaa 24, 65). Atunci, luându-şi năframa, s-a 
acoperit. Ai văzut întreaga ei înţelepciune mărturisită în toate chipurile, cât era de sfioasă 
şi cu bun simţ? „Şi a dus-o Isaac în cortul mamei sale Sarra şi a luat pe Rebeca şi aceasta 
s-a făcut femeia lui şi a iubit-o. Şi s-a mângâiat Isaac de pierderea mamei sale, Sarra" -, ci 
ca să afli pricinile dragostei lui Isaac, căci pe acestea femeia le avea de la casa 
părintească. Căci cine nu ar iubi pe una ca aceasta, având atâta întreagă înţelepciune, atâta 
cuminţenie, atâta iubire de străini şi iubire de oameni şi blândeţe, şi bărbăţie în suflet şi 
vigoare în trup? Acestea le-am zis nu ca să le ascultaţi doar, nici ca, ascultându-le, doar să 
vă ruşinaţi, ci ca să le şi râvniţi. 

Voi, taţilor, urmaţi purtarea de grijă ce a arătat-o patriarhul Avraam spre a lua 
o femeie fară ifose pentru fiul său, necăutând el averile ei, nici strălucirea neamului, nici 
frumuseţea trupului şi nimic altceva de acest fel, ci numai nobleţea sufletului. Iar voi, 
mamelor, aşa să vă creşteţi fiicele! Voi, viitorilor miri, luaţi- vă soţii cu multă cuminţenie, 
fară dansuri şi râsete şi cuvinte ruşinoase şi trâmbiţe şi fluiere şi manifestări diavoleşti şi 
toate celelalte de acest fel, ci rugându-L pururea pe Dumnezeu să fie mijlocitor al tuturor 
celor ce trebuie făcute în acest caz. Căci dacă astfel vom rândui cele ale noastre, nu vor fi 
niciodată divorţuri, nici pricini de adulter, nici motive de gelozie, nici lupte, nici certuri şi 
ne vom bucura de multă pace şi multă înţelegere. Dacă este acest lucru (nobleţe 
sufletească), şi celelalte virtuţi vor urma întru totul. Căci după cum dacă femeia se 
răzvrăteşte împotriva bărbatului nimic sănătos nu va fi în casă, chiar dacă toate celelalte 
lucruri merg strună, tot aşa şi dacă ea este în acelaşi gând cu el şi împăciuitoare, nu va fi 
nimic neplăcut, chiar dacă se vor ivi mii de necazuri în fiecare zi. Şi dacă aşa se fac 
nunţile, atunci vom putea şi pe copii cu mare uşurinţă să-i ducem spre virtute. Căci când 

mama este astfel împodobită cu multă cuminţenie şi cu întreaga înţelepciune şi cu toată 
virtutea, va putea să-1 ţină pe bărbat lângă ea şi să-1 aibă cu totul al ei prin dorirea ce i-o 
insuflă pentru ea. Şi ţinându-1 pe el cu sine, îl va avea ca ajutor plin de râvnă pentru 
îngrijirea copiilor şi aşa II va atrage şi pe Dumnezeu spre a le purta de grijă. Iar el 
(bărbatul), sârguindu-se împreună cu soţia pentru bunul mers al casei şi educând prin 
asceză sufletele copiilor, nimic neplăcut nu se va întâmpla mai departe, ci şi cele ale casei 
bine se vor rândui, căci în bună rânduială se vor afla şi chivernisitorii lor. [este absolut 
necesară conlucrarea soţilor şi părinţilor cu Dumnezeu în cele mai mici detalii ale vieţii 
lor particulare şi publice] Şi, în acest chip, o dată cu casa, fiecare va putea împreună cu 
femeia lui şi cu copiii, şi slugile, să treacă în siguranţă timpul vieţii de aici şi să intre în 
împărăţia Cerurilor. De care fie ca noi toţi să avem parte cu harul şi cu iubirea de oameni 
a Domnului nostru Iisus Hristos, cu Care Tatălui se cuvine slavă şi putere, împreună şi 
Sfântului şi de viaţă Făcătorului Duh, acum şi pururea şi în vecii vecilor. Amin! 

Omilia aceluiaşi, rostită în Biserica Sfintei Irina, despre râvna celor prezenţi la 
biserică şi despre uşurătatea celor care lipsesc şi despre cântare; şi că firea nu 
este pricină s-o oprească pe femeie de a apuca pe calea virtuţii. 

1. într-adevăr, preadulce este citirea Scripturilor, şi mai plăcută decât orice 
grădină şi mai desfătătoare decât raiul, mai ales când citirii îi urmează cunoştinţa, [când şi 
înţelegem ceea ce citim] Căci şi grădina, şi frumuseţea florilor, şi podoaba pomilor, şi 
trandafirii, şi iedera, şi mirtul [plante decorative sau aromate extrem de apreciate in 
antichitate] încântă privirea. Dar, după ce trec puţine zile, se vestejesc. Citirea Scripturilor 
însă întăreşte ca un zid mintea, curăţă conştiinţa, risipeşte patimile nedemne de un om 
liber [această libertate are ca semn încetarea lucrării poftelor interioare], sădeşte în om 
virtutea, înaltă si subţiază cugetul, nu ne lasă să fim cufundaţi de târcoalele si asalturile 
lucrurilor lumeşti, ne aşază mai presus de săgeţile diavolului, ne strămută cu locuinţa 
chiar în ceruri, dezleagă sufletul de legăturile trupului, ne dă aripi uşoare şi tot lucrul bun 
ce-1 zice cineva îl încuibă în mintea ascultătorilor, [se referă la râvna noastră, interesul 
nostru, dispoziţia şi dedicarea noastră; dacă studiem cu râvnă un anumit domeniu şi ne 
umplem de duhul (şi nu neapărat de informaţia) acelor cărţi, mult mai uşor vom fi 
ascultaţi de cei ce arată vreo predispoziţie spre acel domeniu. Pe aceasta se bazează şi 
informarea de masă: omul, neştiind prea multe, dar dorind să ştie, primeşte orice 
informaţie fără prea mult discernământ (a se vedea Sf Petru Damaschin şi Sf Ignatie 
Briancianinov). Condiţia ca să-i învăţăm pe alţii este ca mai întâi noi să ne îmbibăm 
până în străfundurile sufletului şi trupului de Sfintele Scripturi] 

De aceea, şi pe cei ce lipsesc azi nu încetez să-i plâng, [iată adevărata 
atitudine faţă de cei ce nu înţeleg ce pierd, prin lipsirea de darurile Duhului Sfanţ ce se 
dau în Biserică. Ei nu trebuie proscrişi şi osândiţi, ci pomeniţi printr-o rugăciune 
stăruitoare şi plină de dragoste. A se vedea următoarele fraze ale omiliei] iar pe cei ce 

sunt de faţă să-i fericesc, pentru că voi, cei prezenţi, adunaţi comoară necheltuită şi 
bogăţie nerisipită şi avuţie nepizmuită şi vă întoarceţi acasă plini de multă veselie. Că 
nimic nu ne poate produce o atât de mare plăcere precum o conştiinţă curăţită. Iar o 
conştiinţă devine curată dacă ascultă neîncetat şi cu luare-aminte Scriptura, chiar dacă mai 
înainte era încărcată de mii de păcate. [Noi nu mai punem azi prea mult preţ pe citirea 
Scripturii, deşi, de cele mai multe ori, e de folos să o citim chiar cu voce tare, pentru a 
alunga duhurile rele din noi] Că prin aceasta nici nu se adaugă la păcatele de mai înainte 
altele - ba si cele ce sunt se nimicesc - si nici sufletul nu mai este dispus asa de uşor să se 

pornească iar spre aceleaşi fapte rele. 

De aceea rog dragostea voastră să le repete necontenit celor ce lipsesc aceste 
lucruri şi degrabă să-i întoarceţi la Maica noastră de obşte (Biserica) şi să-i faceţi părtaşi 
ai câştigurilor voastre duhovniceşti. Căci părtăşia aceasta nu aduce nici o împuţinare, ci 
mai degrabă prisos. Dar, o, cumplită tiranie a avuţiilor şi banilor! Cum de-i desparte de 
Biserică pe cei mai mulţi dintre fraţii noştri?! Că nimic altceva nu-i desparte de adunarea 
de aici, decât acea cumplită boală şi focul acela care nu se stinge niciodată, [de Biserică 
nu ne pot despărţi decât patimile noastre de voie şi iadul, ca urmare firească a celor 
dintâi] Această stăpână [slăbiciunea bogăţiei] este mai sălbatică decât orice barbar şi mai 
cumplită decât orice fiară şi mai necruţătoare decât orice diavol, căci ii prinde pe cei robiţi 
ei şi îi poartă în ceasul de acum (ceasul rugăciunii în Biserică) prin piaţă şi le dă 
însărcinări grele şi nu le îngăduie nici măcar un pic să răsufle din pricina chinuitoarei 
munci la care îi supune. Dar ce vor face, oare, în ziua cea înfricoşată, la judecata cea 
nemitarnică, în faţa neamăgitului Judecător, când cortinele cerurilor se vor strânge şi 
poporul îngerilor se va pogorî cu Cel Drept, când toate vor fi goale şi în văzul tuturor? 
Atunci nici vorbăria împestriţată a ritorilor, nici mulţimea averii, nimic altceva nu va 
putea să-L înduplece (să-L corupă) pe Cel Drept. Fiindcă cel Nemitarnic (Cinstit)), Care 
vede cu limpezime toate, va pune înaintea ochilor tăi toate păcatele, zugrăvite ca într-o 
icoană, [ni se va arăta chipul lui Dumnezeu din noi, desfigurat de păcatele noastre] 

Atunci nu va mai fi nici împărat, nici om simplu, nici sărac, nici bogat, nici înţelept, nici 
neînvătat, ci se vor smulge toate aceste măşti, si fiecare îsi va arăta înfăţişarea din cele 

făptuite, [tot ceea ce am făcut in viata aceasta ne conturează chipul si starea din viata 
veşnica. La judecata ne vom prezenta cu trasaturile imprimate in noi de pe urma faptelor. 
Iar aceasta se intampla fiindcă firea umana este elastica si se poate uşor modela, cum 
arata Sf. Grigorie de Nyssa in Comentariul la Cântarea Cântărilor. Fapta este cea care 
se imprima in adâncul nostru. Aşadar, nu faptele in sine ne vor mântui, ci modul cum s-a 
imprimat lucrarea lor in noi. Spre exemplu, nu milostenia in sine ne va fi de folos, ci 
modul in care am înaintat spre asemănarea cu Dumnezeu, folosindu-ne de milostenie 
(adică modul cum am actualizat starea de persoana deplina ce se exprima prin 
dobândirea dragostei celei adevărate). Adică, încerci să te îndrepţi, să-ţi vezi păcatele şi 
neputinţele, punându-te în locul celui care suferă şi care are nevoie de ajutor. în felul 
acesta, simţind durerea lui, lipsa, apăsarea şi nevoia cu care se confruntă, vei realiza 
păcatele tale şi de câte ori ai greşit înaintea lui Dumnezeu. Apoi, înţelegând toate 
acestea, din impulsul de a-l scăpa de griji, ajutându-l pe cel în nevoie, începi să înţelegi 
ce înseamnă dragostea de aproapele tău.] 

Nu se vor mai vedea atunci nici coroana, nici visonul. [însemne ale înaltei 
poziţii sociale] Atunci nu mai vezi pe vreunul plimbându-se în trăsuri şi înconjurat de mii 
de servitori, preumblându-se cu semeţie prin piaţă. Ci, lepădând toate acestea, fiecare va 
veni gol şi îşi va avea din fapte pricina: fie de mântuire, fie de pierzanie. Şi precum vor fi 
fiecare din cele făptuite, aşa va fi şi judecata. 

Multe bunătăţi veti avea fiindcă ascultaţi cu atâta râvnă cuvintele acestea. 

Căci suspinul fiecăruia şi lovirea feţei îmi arată roadă acestor seminţe, [roadele cuvintelor 
sunt gesturile de îngrijorare şi pocăinţă ale ascultătorilor. Nouă ni se pare de necrezut ca 
o cuvântare să dea rod imediat, ba chiar în timpul ei, pentru că nu mai avem cuvânt cu 
putere. Dar, un exemplu ca acela al Sfântului Cosma de Etolia - care vorbea oamenilor 
dintr-un anumit sat doar o seară şi o dimineaţă - ne arată că o vorbă plină de har poate 

schimba adesea mii de inimi în scurt timp. Oare Mântuitorul nu schimba vieţi în câteva 
minute?] Pentru aceea plâng pe cei ce nu sunt de faţă, că putând să aibă parte de atâta 
purtare de grijă din partea noastră, preferă să primească răni şi lovituri în fiecare zi şi nici 
măcar nu stiu că bolesc. De aceea este si anevoie să se însănătoşească. Căci cine le va 

vorbi despre aceste lucruri? Femeile lor? Dar acelea au o singură grijă: aurăriile, hainele 
şi luxul. Iar grija casei apasă pe soţii lor. Oare slujitorii? Dar cum să o facă, de vreme ce ei 
nu au nici o îndrăzneală înaintea stăpânilor, ci trebuie numai să-şi împlinească slujba lor 
cu sârguinţă? Oare funcţionarii publici? Dar aceia n-au altă sarcină decât să se îngrijească 
de treburile cetăţeneşti. Atunci împăraţii si cei ce poarta coroane? Dar si aceia îsi 

55 ±55 i 55 

îndreaptă toată osteneala şi sârguinţă spre stăpâniri şi putere şi avuţii. Oare se vor îndrepta 
ei înşişi? Cum, dar, o vor face, de vreme ce n-au timp nici să răsufle de povara treburilor, 
ci se macină zi şi noapte pentru acestea? O, cât de jalnici sunt cei ce capătă mii de răni, 
însă nu vin aici, unde pot să înveţe că şi de ar avea răni, este cu putinţă să se scape de ele 
şi să se facă sănătoşi. Când se vor mai îngriji şi aceştia de sufletul lor? Căci numai cei 
care de drag vin neîncetat la Biserică şi au parte de învăţătura cea duhovnicească şi arată 
multă grijă pentru mântuirea lor pot să-şi biruie şi să-şi înfrâneze poftele cele rele şi să 
priceapă în adâncime cum să lucreze virtutea. 

2. Dar, ca nu cumva toată cuvântarea să fie alcătuită din învinovăţirea acelora 

şi aşa să vă lipsim pe voi de cele obişnuite, hai iarăşi să vă punem înainte obişnuita masă 
şi să vă vorbim de câştigul ce-1 aveţi din cântare. Iată că psalmul amestecă felurite 
glasuri (timbre vocale ) şi din ele pregăteşte să se înalţe la cer o singură cântare plină de 
armonie: si tineri si bătrâni, bogaţi si săraci, femei si bărbaţi, robi si liberi, cu toţii înălţăm 

o singură melodie, [cântarea este socotită ca jertfă de laudă şi poate fi asimilată Jertfei 
din timpul Sfintei Liturghii. Prin cântare ne putem uni inimile spre a desăvârşi unirea 
prin împreuna-împărtăşire din Trupul şi Sângele lui Hristos] Căci dacă un chitarist, 

lovind cu multă dibăcie mai multe corzi deodată, reuşeşte să facă din cele multe o singură 
melodie, dar corzile rămân în acelaşi timp multe, ce noutate este dacă puterea psalmului şi 
a cântării duhovniceşti lucrează exact acelaşi lucru? [noi, mai tot timpul, uităm de puterea 
cântării duhovniceşti şi o privim doar ca bucată muzicală, însă această putere trebuie 
pusă în lucrare printr-o viaţă virtuoasă şi abia apoi printr-o tehnică muzicală] Ba, mai 
mult, nu numai pe noi, cei de faţă, ci şi pe cel ce s-a săvârşit dintre cei vii 1-a adunat în 
acelaşi duh. Fiindcă şi acel fericit prooroc a cântat împreună cu noi. [în general, Sfinţii 
care au alcătuit rugăciuni sau cântări ne iau sub ocrotirea lor atunci când ne facem 
părtaşi inspiraţiilor lor şi se roagă împreună cu noi. Cântând sau rugându-ne cu 
cuvintele unui sfânt, dacă o facem cu atitudinea cuviincioasă, ne putem împărtăşi de 
harul său] Şi, deşi la curţile împărăteşti este cu putinţă acest lucru, fiindcă cel ce poartă 
coroana şade şi toţi se desfată în tăcere de cel ce cântă, iar acestui obicei se supun chiar şi 
cei aflaţi în cele mai mari vrednicii, aici nu este aşa, ci proorocul glăsuieşte şi toţi 
răspundem, toţi laolaltă cântăm. 

Şi nu este deosebire aici între rob şi liber, nici între bogat şi sărac, nici între 
cârmuitor şi omul de rând. Ci toată această deosebire lumească se leapădă şi un singur cor 
se încropeşte din toţi şi este adevărată egalitate între toţi şi pământul se face oglindă a 
cerului, [iata adevărata egalitate si lipsa de diferenţiere sociala. Numai rugăciunea 
făcuta in duh poate arata reala dimensiune a anularii diferentelor de poziţie si înzestrare 
sociala. Nu unificările artificiale, de genul politic, economic, cultural etc. sunt cele 
viabile, ci numai unirea duhovniceasca. Dar lipsiţi fiind de o experienţa duhovniceasca a 
unei uniri in credinţa trăita liturgic, compensam dorinţa firii de a fi una prin alte 
compromisuri de natura amintita. Adică omul caută apartenenţe, orb sufleteşte fiind, la 
cele lumeşti; pe când firea omului îi spune ca apartenenţa este de tip duhovnicească şi nu 
invenţii ale invenţiilor mâinilor omului] 

Atât de vestit este bunul neam al Bisericii, că nici nu se poate închipui ca 
stăpânul să poată cânta cu multă îndrăzneală dacă servitorul cârteşte împotriva lui. [bunul 

neam arată genealogia ilustră a unei persoane şi care, în societatea de atunci, ca şi 
acum, de altfel, era motiv de mare fală. Faptul de a face parte din Biserică este 
considerat ca cea mai nobilă obârşie şi această înrudire anulează orice diferenţiere 
„genetică" de ordin social ori material] Şi nici bogatul nu-şi mişcă limba atâta timp cât 
săracul îl osândeşte prin tăcerea lui. Nici bărbatul nu cântă şi vorbeşte cu îndrăzneală dacă 
femeia tace şi stă fară de glas. Ci cu toţii au parte de cinste egală şi înalţă jertfa comună şi 
daruri comune. Nu are nimic mai mult acesta decât acela, nici acela decât acesta, ci toţi 
sunt în aceeaşi cinste şi ridică spre Făcătorul lumii un singur glas din mai multe guri. 
Deosebirea nu stă în faptul ca unul e rob şi altul liber, că unul e bogat şi altul sărac, ca 
unul e femeie şi altul bărbat, ci în voia liberă în râvnă sau lâncezeală, în răutate sau 
virtute. 

Şi aşa, voi putea şi eu să numesc bogat pe cel sărac, sărac pe cel bogat, femeie 
pe bărbat, bărbat pe femeie, neştiutor pe cel înţelept şi înţelept pe cel simplu, însă nu 
amestecând firea lucrurilor, ci judecând după cel mai bun dreptar, care pe toate le 
îndreptează. Şi cum poate să fie bărbatul femeie - ar zice cineva - şi femeia bărbat? Nu 
schimbându-şi firea (fizicul), ci voia liberă. Păi atunci când îl văd pe bărbat cu aurării, 
înfrumuseţat, cu frizura aranjată, mirosind a parfum, îmbrăcat cu haine moi şi cu mersul 
de femeie, luând aminte la desfătări, cum aş mai putea să-1 numesc bărbat pe unul ca 
acesta, care şi-a trădat nobleţea firii sale şi s-a potrivit firii femeieşti? Căci dacă Pavel nu 
o socoteşte vrednică să se numere printre cei vii pe o femeie care face asemenea lucruri, ci 
o scoate din ceata celor însufleţiţi si o asază cu cei morţi, zicând că „cea care trăieşte în 

desfătări este moartă" (1 Timotei 5, 6), cum mai poate un bărbat care face acestea să mai 
fie numărat în ceata bărbaţilor, de vreme ce şi o femeie care face aşa ceva a pierdut viaţa 
(viaţa cea adevărată, în Hristos)? 

Să nu îmi arăţi că cineva este bărbat din aceea că poartă vesminte bărbăteşti si 

centură, nici din faptul că se poartă cu autoritate şi înfricoşare acasă, ci arată-mi că este 
bărbat din mintea lui cea iubitoare de înţelepciune, din aceea că îşi ţine din scurt patimile, 

că biruie bolile sufletului său, că îşi cârmuieşte şi este stăpân în casa lăuntrică a inimii şi 
nu se lasă dus încoace şi-ncolo de gândurile cele fără de rânduială. Acest lucru îl face mai 
cu seamă bărbat. Iar dacă se ţine de beţii şi de orgii şi îşi pierde toată ziulica în ospeţe şi 
jocuri şi discuţii la un pahar cu vin şi se face, sub tirania patimii, mai moale decât orice 
ceară, cum mai poţi să-1 numeşti pe unul ca acesta bărbat, de vreme ce este prins cu totul 
şi rob vândut, dedându-se la toate patimile? Pe un astfel de om cu apucături femeieşti şi 
molatic şi iubitor de desfătări, călcat în picioare de toţi, oare mai este cu putinţă să-1 pui în 
ceata bărbaţilor? Sau nu ştiţi că lupta şi războirea noastră nu este cu oameni de o fire cu 
noi, ci cu puterile cele nevăzute, cu armatele demonilor, după spusele fericitul Pavel? Că 
zice el: „Căci lupta noastră nu este împotriva trupului şi a sângelui, ci împotriva 
începătoriilor, împotriva stăpâniilor, împotriva stăpânitorilor întunericului acestui veac, 
împotriva duhurilor răutăţii, care sunt în văzduh" (Efeseni 6, 12). 

3. Acest lucru ţine mai cu seamă de bărbat, însă cel ce se împodobeşte, dar nu 
e plin de elan, cel ce se înfrumuseţează, dar este lipsit de bărbăţie, cum să stea în ceata de 
bătaie? Sau cum să fie oare numit bărbat un om cu o dispoziţie lăuntrică mai moale decât 
orice femeie? Tot aşa, după cum pe acesta nu l-aş numi bărbat, ci mai muieratic decât o 
femeie, la fel şi o femeie plină de bărbăţie poate fi mai tare decât orice bărbat, dacă 
mânuie armele cele duhovniceşti şi îmbracă platoşa dreptăţii, dacă îşi ia coiful mântuirii şi 
îşi pune în faţă scutul credinţei, dacă se încinge cu cingătoarea adevărului şi ia sabia 
Duhului. Una ca acesta, care străluceşte înveşmântată cu armele, să stea în ceata de luptă. 
Căci este mai presus decât cerurile în cugetul ei şi împrăştie ostile demonilor şi nimiceşte 
tirania diavolului, alungă patimile şi după ea rămân mai multe cadavre decât de pe urma 
războaielor, nu cadavre ale oamenilor, ci ale gândurilor necuviincioase. Căci femeia şi 
bărbatul se deosebesc numai în trupurile lor, femeii fiindu-i rezervat războiul de ţesut şi 
fusul şi a frământa pâinea şi grija căminului şi dereticarea prin casă şi creşterea copiilor, 

iar bărbatului tribunalul şi conducerea cetăţii şi afacerile şi războaiele şi luptele, [fiecare 
din cei doi îşi păstrează o specificitate formală, ce rezultă din însăşi datul biologic şi 
psihologic al apartenenţei sexuale. Dar nu acest lucru este esenţialul unei persoane, ci 
omul lăuntric şi vieţuirea duhovnicească. De fapt, suntem chemaţi să reuşim să biruim, 
din interior, diferenţele de natură exterioară. Prin urmare, încercarea de a egaliza, după 
criteriile trupului (în care tocmai cei doi sunt diferiţi), bărbatul şi femeia, nu arată decât 
neînţelegerea de către societatea contemporană a adevăratei esenţe a omului. Aspiraţia şi 
conştiinţa egalităţii oamenilor este ceva natural, însă planul de unde se vrea realizarea 
lui - exterior sau interior - arată de fapt schilodenia sau integritatea societăţii. Doar 
pentru omul duhovnicesc (al cărui interior, transfigurat prin har, se imprimă şi în trup) nu 
mai există bărbat şi femeie în Hristos, pentru că doar acesta înţelege (din experienţă) 
universalitatea lui Hristos. Pentru toţi ceilalţi o astfel de uniformizare reglementată prin 
legi sociale şi politice nu face decât să adâncească haosul în care zace societatea 
actuală] 

Dar în luptele pentru vieţuirea în dreapta credinţă, comun este stadionul, 
comune şi războaiele. Căci, la fel ca bărbaţii, şi femeile se dezbracă (de patimi şi pofte) şi 
nu părăsesc lupta, ci şi ele sunt gata de bătaie şi se încununează şi sunt lăudate şi au parte 
de cele mai de seamă premii, cununi şi de trofee strălucite şi de necontenite biruinţe şi de 
toate celelalte. 

Şi, ca să nu socotiţi că aceste cuvinte sunt numai vorbe goale, ci să cunoaşteţi 
cu limpezime că femeile pot fi nu doar mai bărbate decât bărbaţii, ci li se îngăduie să se 
apropie chiar de nepătimirea îngerilor, vă voi aduce înainte o femeie prin firea ei (fizicul 
ei), dar care s-a atins de cer prin tăria vieţuirii ei înţelepte: maica Macabeilor. Aceasta de 
două mii câte şapte a fost încununată. Dacă vrei, adu aici pe cel mai bun ostaş, pe cel mai 
aprig în luptă, pe cel mai plin de bărbăţie, pe cel mai curajos şi vei vedea pe această 
femeie pe atât mai presus de acela, pe cât este de departe bolta cerului de pământ. Căci un 
ostaş, fie el şi cel mai bun, dacă a primit o rană, a avut numai o singură teamă: moartea 

grabnică din pricina acelei răni. Aceasta (mama Macabeilor) însă a rămas neclintită ca o 
stâncă, suferind cu răbdare, pentru fiecare copil al ei, dureri mai cumplite decât chinurile 
pe fiecare dintre aceia (copiii ei) le primeau în coaste. Şi asta fiindcă era şi mamă, şi 
văduvă, si în vârsta celei mai adânci bătrâneţi. Câţi ati fost părinţi si ati avut dureri pentru 

? 5 555-1.555 ± 

copiii voştri, ştiţi că asemenea lucruri sunt mai cumplite decât orice chin. Nici chiar o 
săgeată ascuţită nu aduce o durere aşa de adâncă celor pe care-i răneşte, cum a zvârcolit 
fiecare suferinţă a copiilor ei sufletul aceleia. Gândeşte-te cum îi era să vadă, pentru 
fiecare copil, trupul sfâşiat de foc şi sabie. Cum a privit, cum a auzit, cum a primit arderea 
trupurilor lor, cum putea să se uite la miile de morţi ce se abăteau asupra fiecărui copil? Şi 
totuşi, ca o stâncă a stat nemişcată, care, neputând fi clintită de valuri, le preface în 
spumă. Ca un fier era, ca un diamant! Ba mai bine aş zice că nu găsesc vreun cuvânt 
vrednic prin care să redau, cât de cât, statornicia şi răbdarea femeii. 

Aşadar, pe aceasta, femeie sau de-a dreptul bărbat o vom numi? Şi nu este ea 
cu totul mai presus decât bărbaţii? Pentru ce, când vezi pe alta având trup firav din cea 
dintâi vârstă şi petrecându-şi nopţile nedormită şi zilele nemâncată, subţiindu-şi pofta 
pântecelui şi lepădând la pământ dorirea de bani şi avuţii, omorându-şi trupul şi 
răstignindu-1, socotind ca pe nimic cele de aici, umblând pe pământ, dar atingând cerul, 
călcând în picioare şi dispreţuind slava lumească, lepădând cinstea şi purtând în loc o 
haină din postav ieftin, purtând lanţuri, aşternându-şi sub ea cenuşă, dormind pe podea şi 
necerând nimic mai mult, strâmtorându-se într-o căscioară, vorbind fată către fată cu 

proorocii şi socotindu-şi viaţa ca o pregătire pentru moarte, moartă fiind (pentru lumea 
aceasta) mai înainte de sfârşitul vieţii sale, cheltuindu-se în foame şi priveghere şi negrijă 
faţă de trup, nepunând nici un preţ pe închipuirile, care sunt ca nişte frunze veştejite, ale 
vieţii acesteia, pentru ce, dar, o ocărăşti şi o vorbeşti de rău pe această femeie, spune-mi? 
Nu mai degrabă ar trebui s-o scoţi chiar din rândul bărbaţilor şi s-o aşezi în ceata îngerilor, 
de vreme ce, femeie fiind cu fizicul, a arătat atâta filozofie? [,J)e aceea şi noi ne ducem în 
pustie, nu ca să purtăm pur şi simplu haina de păr, nici să ne înfăşurăm cu lanţuri, nici ca 

să dormim pe cenuşă, ci ca mai înainte de toate să fugim de răutate şi să alegem 
virtutea"][este vorba despre negrija faţă de aspectul exterior (aici se putea include 
nespălarea, neîngrijirea de curăţenia exterioară etc). Deşi aceste aspecte par 
scandaloase, totuşi ele ar fi pe deplin înţelese dacă şi noi am putea avea experienţa 
duhovnicească a unor astfel de oameni. Asemenea nevoinţe, poate greu de purtat în 
vremurile de azi, dar nu imposibil, îşi aveau sensul numai dacă nu se făceau pentru slavă 
deşartă, ci realmente din dorinţa de a jertfi orice confort (de fapt, timpul pierdut pentru 
realizarea acelui confort) lui Dumnezeu, şi mai ales dacă o astfel de persoană nu judecă 
pe ceilalţi că se îngrijesc prea mult de trup. Un părinte atonit îşi pusese în loc de 
fereastră o icoană. Uimit, un pelerin l-a întrebat dacă socoteşte lumea rea, încât nu-şi 
îngăduie să privească nici cel mai mic peisaj. Monahul i-a răspuns că nu vrea să 
privească lumea nu pentru că n-ar fi frumoasă şi dătătoare de binecuvântare, ci pentru că 
el are o altă vedere, de a cărei dulceaţă oamenii nu sunt conştienţi. Bine ar fi ca 
nevoinţele pe care nu le înţelegem să nu le osândim, ci să ne plecăm cu smerenie în faţa 
proniei lui Dumnezeu, Care le-a îngăduit] 

4. Şi cine va avea de grăit ceva împotrivă la aceste cuvinte? Nimeni! Ia 
ascultă şi ce femei erau pe vremea apostolilor. Auzi-1 pe Apostolul Pavel zicând în 
epistola către Romani: „V-o încredinţez pe Febe, sora noastră, care este diaconiţă a 
Bisericii din Chenhrea, ca s-o primiţi în Domnul, cu vrednicia cuvenită sfinţilor şi să-i fiţi 
de ajutor la orice ar avea nevoie de ajutorul vostru. Căci şi ea a ajutat pe mulţi şi pe mine 
însumi" (Romani 16, 1-2). Ce spui, Pavele? O femeie ţi-a fost întâistătătoare şi nu te 
ruşinezi, nici nu roşeşti să spui acestea? Nu mă ruşinez - zice -, ba mă şi laud. Şi Stăpânul 
meu nu S-a ruşinat să aibă maică o femeie. Iar întâistătătoare mi-a fost nu fiindcă era pur 
şi simplu femeie, ci fiindcă era filozoafa şi se îngrijea de evlavie. [în sensul de vieţuire 
virtuoasă, nu de cunoştinţe filozofice] 

Şi cum a fost întâistătătoare lui Pavel? Căci de cine ar fi avut nevoie Pavel, 
alergătorul în toată lumea, cel ce îşi avea trupul numai de formă, cel care a călcat în 
picioare până şi trebuinţele firii, cel ce alungă demonii, cel ce era cinstit în ochii 
credincioşilor ca un înger, cel de care s-au ruşinat şi fiarele, cel de care s-a sfiit marea şi, 
ţinându-1 o zi şi o noapte, nu 1-a înecat; cetăţeanul raiului, cel răpit la cer de trei ori, cel ce 
s-a împărtăşit din tainele lui Dumnezeu, cel ce s-a ostenit mai mult decât toţi apostolii; 
vasul alegerii, cel ce a condus Biserica la Mirele Hristos; crainicul neamurilor, cel ce a 
străbătut marea şi uscatul, cel ce a lăsat pretutindeni urmele de biruinţă ale bărbăţiei sale; 
cel ce s-a luptat neîncetat cu foamea şi cu setea; cel ce s-a războit cu golătatea şi cu frigul 
şi a zis: „până în ceasul de acum flămânzim şi însetăm, şi suntem goi"; cel ce s-a făcut 
mort lumii; cel ce socotea lumea moartă pentru sine, locuitorul ceresc, nebunaticul 
îndrăgostit de Hristos, cel mai fierbinte decât focul, cel mai tare decât fierul şi mai 
puternic ca diamantul? Acesta nu se ruşinează să spună despre o femeie că „întâistătătoare 
a multora a fost, şi chiar a mea"! 

Căci dacă nu voia, n-ar fi scris aceasta în epistolă. Acum însă, vrând ca acest 
fapt să rămână pururea pomenit, o salută pe femeie şi îi învaţă pe toţi să o primească şi îi 
spune „întâistătătoare a lui". Şi nu se ruşinează, nici nu roşeşte. Atât de mare lucru este un 
suflet înţelept, chiar şi în trup femeiesc! Iar acestea le zic ca să nu găsească femeia 
pretexte şi să spună: „Pentru că sunt femeie, nu am putut ajunge la măsura deplină a 
evlaviei. Iată, şi aceasta era femeie, şi firea nu i-a fost piedică, ci a fost învrednicită să-i 
fie întâistătătoare lui Pavel şi să propovăduiască în toată lumea. Şi cum i-a fost 
întâistătătoare? Fiindcă i-a slujit în primejdii. Căci a stat lângă cel întemniţat, 1-a încurajat 
pe când era în lanţuri, i-a adus mângâiere în nevoile sale, i-a dat la o parte pe uneltitori, s- 
a dat chiar pe sine la moarte, ca pe Sfântul acela să-1 răpească din primejdii. 

De aceea şi pe următoarea femeie din epistolă o laudă, zicând: „îmbrăţişaţi pe 
Priscilla şi Aquila". Vezi, şi aici femeie strălucită! Chiar dacă una erau cei doi, pe femeie 
o aşază înaintea bărbatului. Nu zice: „pe Aquila şi Priscilla", ci „pe Priscilla şi Aquila". 

Cine erau aceştia? Făcători de corturi ce şedeau în atelier, însă nici meşteşugul lor, nici 
sărăcia nu le-au fost piedică. Căci prin tot oraşul străbătând fericitul acesta [Pavel], într-o 
căsuţă ca aceasta a socotit să rămână. Dar pentru ce? Nu fiindcă avea coloane sculptate, 
nici fiindcă era împodobită cu pardoseli şi pavaje cu mozaicuri, nici cu acoperiş aurit, nici 
fiindcă aveau cete de robi şi ajutorarea eunucilor, ci tocmai fiindcă această căscioară era 
mai cu seama lipsită (curată de) de toate acestea. Şi fiindcă femeia şi bărbatul munceau 
cinstit, nu furând, nici lăcomindu-se, ci, folosindu-se pentru slujirea trupului numai de 
hrana absolut trebuincioasă, au făcut casa lor Biserică. De aceea socotea Pavel casa 
aceasta destoinică să-i fie găzduire. Şi ca să vezi că a rămas acolo tocmai din pricina 
virtuţii sufletului lor, auzi ce zice mai departe: „Care şi-au pus gâtul pentru sufletul meu. 
Si cărora nu numai eu le mulţumesc, ci si toate Bisericile cele dintre neamuri". Ai văzut 
că nu firea femeiască, nu meşteşugul, nu sărăcia sunt piedici în calea virtuţii? Ai văzut 
femeie primitoare de străini şi bărbat care nu numai masa şi casa, ci şi sângele şi l-au dat 
pentru Apostol? Cum asta, de vreme ce n-au fost ucişi pentru el? Nu, dar aceştia au 
împlinit acelaşi lucru ca şi mucenicii, căci erau nişte mucenici vii şi adeseori dădeau 
mărturie prin aceea că pururea erau gata să fie înjunghiaţi pentru Pavel. Căci nu zice 
„care şi-au cheltuit banii", nici „care mi-au deschis casa", ci - lucru care era mai mare 
decât toate - ar fi primit moarte şi ucidere, ar fi ales tăierea capetelor pentru mine. 

Să audă acum cei bogaţi, care abia se încumetă să dea un bănuţ sfinţilor. Aceia 
şi-au dat sângele, s-au dezbrăcat de viaţa aceasta ca să-1 scape şi să-1 slujească pe Sfânt. 
Iar cei de azi nici cea mai mica părticică de avere nu o dau cu uşurinţă celor aflaţi în 
nevoi. Iar Priscilla şi Aquila, şi banii şi trupurile şi însăşi viaţa au dat-o. Vezi ce femeie 
înţeleaptă, vezi ce bărbat, care vieţuia în sărăcie, din meşteşugul său? 

Acestora să le râvnim, acestora să le urmăm, trecând cu vederea toate cele de 
aici şi să dăm toate pentru cei ce sunt ai lui Dumnezeu [nu trebuie să judecăm cum sunt 
cei care ne cer, ci dacă ne cer în numele lui Hristos trebuie să le dăm, căci lui Hristos îi 
dăm], ca să avem parte de bunătăţile cele viitoare, cu harul şi cu iubirea de oameni a 

Domnului nostru Iisus Hristos, prin Care şi cu Care Tatălui şi Duhului Sfânt slavă 
înălţăm, acum şi pururea şi în vecii vecilor. Amin. 

Omilia despre căsătorie, din comentariul la Ef eseni 



1. Un înţelept, punând multe în rândul fericirilor, a pus şi aceasta în rândul lor: 
„Şi femeia - zice - întru toate să se înţeleagă bine cu bărbatul" (Cartea înţelepciunii lui 
Isus, fiul lui Sirah (Ecclesiasticul) 25, 2). Şi iarăşi, în altă parte, împreună cu alte fericiri, 
o pune şi pe aceasta: „Femeia să stea cu bărbatul în acelaşi cuget" (Cartea înţelepciunii lui 
Isus, fiul lui Sirah (Ecclesiasticul) 40, 25). Şi chiar dintru început Dumnezeu a arătat 
multă purtare de grijă pentru această însoţire. Şi, vorbind despre amândoi ca despre unul, 
a zis: „Bărbat şi femeie i-a făcut Dumnezeu" (Facerea 1, 27 ); şi altundeva: „...nu mai este 
bărbat şi femeie pentru că voi toţi una sunteţi în Hristos Iisus " (Galateni 3, 28). Căci nu 
este atâta apropiere a bărbatului către bărbat, [familiaritate, compatibilitate, capacitate de 
a se potrivi unul cu altul conform raţiunilor dumnezeieşti. Este şi împlinire a unuia prin 
altul, dar numai întru şi împreună cu Dumnezeu] câtă a femeii către bărbat, dacă ar fi 
însoţirea cum trebuie, [dacă e conformă cu planul, cu intenţiile lui Dumnezeu. Numai în 
acest caz este mai puternică legătura bărbat-femeie, decât o prietenie uni-gen] 

De aceea şi un fericit bărbat, lămurind ce este dragostea cea covârşitoare, când 
a plâns pe unul din prietenii cei de un suflet cu el, nu a adus vorba de tată, nu de mamă, nu 
de copii, nu de fraţi, nu de prieteni. Dar despre ce a vorbit? „A căzut peste mine dragostea 
ta -zice-, ca dragostea femeilor" (II Rgegi 1, 26). Căci cu adevărat, cu adevărat, această 
dragoste este mai tiranică decât orice tiranie. Alte iubiri au numai tăria (intensitatea). Dar 
această dorire are şi tărie şi trăinicie (îşi păstrează intensitatea, o sporeşte mereu). O poftă 
zace încuibată în fire şi, fără să ţină seama de noi, îmbrăţişează cu putere aceste trupuri. 
Pentru aceea dintru început femeia este din bărbat şi abia după aceasta, din bărbat şi 
femeie, se naşte şi bărbatul şi femeia. Vezi împreuna înlănţuire şi împletire a celor doi şi 
cum nu a lăsat ca altă materie să intre între ei din afară? 

Şi ia aminte câte a iconomisit Dumnezeu şi a încuviinţat pentru asta! I-a îngăduit să se 
însoare cu sora lui, ba mai mult, nu cu sora, ci cu fiica. Ba nici cu fiica, ci cu ceva mai 
mult decât o fiică: cu însăşi carnea lui. întregul 1-a făcut de la început, ca pe nişte pietre 
adunându-i într-unui singur, [mai multe pietre care, puse împreună, alcătuiesc o 
construcţie] Căci nu din afară [nu din altă fiinţă decât cea a lui Adam] a facut-o pe femeie, 
ca nu cumva să o ţină bărbatul la sine ca pe o străină. Dar nici nunta nu a statornicit-o 
până ce a facut-o pe ea, ca nu cumva bărbatul, retrăgându-se şi adunându-se în sine, să se 
despartă de restul lucrurilor. [Adam se închidea în sine dacă nu avea un partener, un alter 
ego cu care să comunice întru dăruire reciprocă. Unirea cuplului trebuie să fie cu 
deschidere spre creaţia lui Dumnezeu. Pentru un cuplu creştin nu poate exista „ noi doi şi 
restul lumii" (a la Romeo şi Julieta), dar nici o risipire necontrolată, sub pretextul că 
trăiesc în societate. Fiecare ştie cum e mai bine pentru sine şi care e voia lui Dumnezeu 
cu sine, dar nu trebuie uitat că această deschidere spre creaţie trebuie să fie una strict 
duhovnicească; şi nu toţi oamenii sunt de la început duhovniceşti] 

Şi, după cum în cazul copacilor, aceia sunt cei mai buni care au o singură 
rădăcină şi din ea se destind multe ramuri - că dacă n-are rădăcină toate sunt în zadar, iar 
dacă are multe rădăcini nu se mai face copac frumos - aşa şi aici. Dintr-un singur Adam a 
făcut să odrăslească tot neamul omenesc, strângându-1 cu această legătură puternică, 
pentru ca să nu se despartă şi să se risipească, [nu l-a făcut din mai mulţi oameni, pentru 
ca Adam, prin firea sa, să rămână veriga de unitate între toţi oamenii. Firea este prima 
legătură între oameni. Ea se întăreşte atunci când omul nu se căsătoreşte cu vreo rudenie, 
ci cu „ un străin ", prin aceasta întărind legătura pe care cei doi - ca vlăstare ale unor 
familii dezbinate - care nu o mai conştientizau, legătură ce vine din faptul că avem 
aceeaşi fire] Şi vrând să unească pe oameni şi mai mult, nu a făcut să ne însurăm cu 
surorile sau fiicele noastre, ca nu cumva să ne întoarcem dragostea doar către unii şi astfel 
să ne despărţim, în alt chip, de noi înşine, [căsătoria doar între fraţi ar fi dat caracter de 
castă închisă anumitor grupuri de oameni şi ne-ar fi rupt de restul umanităţii şi creaţiei. 

Chiar şi lucrul bun (în acest caz, căsătoria) folosit rău poate duce la dezbinare] 

Pentru aceea a zis: „Cel Ce i-a făcut de la început, bărbat şi femeie i-a făcut" 
(Matei 19, 4). Mari rele se nasc din aceasta, dar şi mari bunătăţi: şi pentru casele noastre şi 
pentru cetăţi. Că nimic nu uneşte şi întăreşte aşa de mult vieţuirea noastră ca dragostea 
dintre bărbat şi femeie. Pentru această dragoste mulţi au luptat cu armele, pentru ea şi-au 
dat sufletele. Şi nu pe degeaba mult s-a sârguit şi Apostolul Pavel pentru acest lucru, 
atunci când a zis: „Femei, supuneţi-vă bărbaţilor voştri ca Domnului" (Efeseni 5, 22). 

Ce înseamnă asta? Că, dacă în unire de gând vor trăi aceştia, atunci şi copiii 
cresc bine, şi casnicii trăiesc în bună rânduială, şi vecinii se bucură de linişte, şi prietenii 
şi rudele. Dar dacă vieţuiesc altfel, toate se întorc cu susu-n jos şi se tulbură. Şi, după cum 
dacă generalii sunt în pace unii cu alţii toate ostile le urmează cu bună cuviinţă, iar dacă 
sunt tulburaţi toate se strică, aşa şi aici. Pentru aceea „femeile - zice - să se supună 
bărbaţilor lor ca Domnului". 

O! Dar cum a zis altundeva: „Dacă nu se va despărţi cineva şi de bărbat şi de 
femeie nu poate să-Mi urmeze" (Matei 16, 24 şi 19, 29)? Dacă trebuie să se supună 
femeia bărbatului ca Domnului, cum zice să se despartă de bărbat pentru Domnul? De 
bună seamă, este absolut necesar să se supună bărbatului, însă particula „ca" nu are peste 
tot înţelesul de „egalitate". Aici ea are acest înţeles: „ca unele care ştiţi că slujiţi 
Domnului" (Efeseni 6, 7). Iar acest lucru se poate vedea şi din altă parte, unde zice: „chiar 
dacă nu vă supuneţi din pricina bărbatului, însă faceţi-o mai cu seamă pentru Domnul"; 
sau alt înţeles: „când te supui bărbatului, fii convinsă că slujeşti Domnului", [supunerea 
nu este faţă de bărbat, ci faţă de Domnul, care a rânduit o asemenea ordine. Prin bărbat, 
femeia se supune Domnului, nu bărbatului] Că dacă cel care se împotriveşte acestor 
stăpâniri vremelnice se împotriveşte de fapt rânduielii lui Dumnezeu (Romani 13, 2), cu 
cât mai mult nu se împotriveşte cea care nu se supune bărbatului? Aşa a vrut - zice - 
Dumnezeu dintru început să introducă această „ierarhie", [dar ierarhia nu este arbitrară, 

căci ea a fost produsă de căderea omului în păcat. Ordinea de acum este una stabilită în 
lumea păcatului. Dacă vrem să o abolim nu o putem face decât reîntorcându-ne la starea 
dinaintea căderii, spune Sfântul Ioan Gură de Aur într-un ciclu de omilii la Facere] 

Să socotim deci pe bărbat că are locul capului şi femeia pe cel al trupului. Iar 
aceasta o arată şi din cuvinte precise, când zice „Pentru că bărbatul este cap femeii, 
precum şi Hristos este cap Bisericii, trupul Său, al cărui mântuitor şi este. Ci precum 
Biserica se supune lui Hristos, aşa şi femeile bărbaţilor lor, întru totul" (Efeseni 5, 23-24). 
Zicând că bărbatul este cap al femeii, după cum Hristos al Bisericii, a adăugat: „trupul 
Său, al cărui mântuitor şi este". Căci capul (Hristos) este mântuirea trupului Său 
(Biserica). Deja mai dinainte a rânduit amândurora - şi bărbatului şi femeii - purtarea de 
grijă şi temelia iubirii, fiecăruia împărţindu-i ceea ce i se cuvine: bărbatului cârmuirea şi 
purtarea de grijă, iar femeii supunerea, [responsabilitatea iubirii o au amândoi partenerii, 
dar fiecare de pe poziţia rânduită lui. Aşadar, nu se poate spune că doar bărbatul este 
conducător, ci acest lucru îl face cu ajutorul femeii. După cum şi Hristos nu conduce 
Biserica fără conlucrarea ei de bunăvoie] 

2. După cum Biserica se supune lui Hristos - adică după cum bărbaţii şi 
femeile, care sunt Biserica, se supun lui Hristos - aşa şi voi, femeilor, supuneţi-vă 
bărbaţilor ca lui Dumnezeu, [adevărata dimensiune a supunerii femei, faţă de bărbat se 
realizează numai în supunerea amândurora lui Hristos] „Bărbaţi, iubiţi pe femeile 
voastre, după cum şi Hristos a iubit Biserica" (Efeseni 5, 25). Ai auzit ce supunere 
nemaiîntâlnită? L-ai lăudat mai înainte şi te-ai minunat [satisfacţia auditoriului masculin, 
care jubila că el deţine rolul conducător în căsnicie] de Pavel că a tocmit aşa de bine 
vieţuirea noastră, ca un bărbat minunat şi duhovnicesc ce este? Insă ascultă acum şi cele 
care le cere de la tine. 

Că iarăşi se foloseşte de un exemplu: bărbaţi, iubiţi pe femeile voastre, după 
cum şi Hristos a iubit Biserica. Ai văzut măsura supunerii datorată de femeie? Ascultă şi 
măsura dragostei ce o datorează bărbatul! Vrei să ţi se supună femeia precum Biserica lui 
Hristos? Ai şi tu grijă de ea, după cum Hristos de Biserică! Şi chiar dacă trebuie să-ţi dai 
sufletul pentru ea, chiar dacă trebuie să fii tăiat în mii de bucăţi, chiar dacă ai suferi şi ai 
pătimi pentru ea, să nu te dai în lături. Fiindcă de pătimeşti acestea n-ai făcut nimic din ce 
a făcut Hristos. Căci tu, fiind deja unit cu ea, faci acestea. Acela însă a facut-o pentru cea 
care îi întorcea spatele şi îl ura. Aşadar, după cum El a adus-o cu multă purtare de grijă la 
picioarele Lui pe cea care stătea cu spatele la El şi îl ura şi era lepădată şi ruptă în bucăţi, 
şi nu S-a purtat cu ea cu ameninţări, nici cu supărări, nici cu frică ori cu altceva de acest 
fel, aşa să fii şi tu cu femeia ta. 

Chiar dacă te priveşte de sus, chiar dacă este supărată, chiar de o vezi 
dispreţuindu-te, poţi s-o aduci la picioarele tale dacă ai multă purtare de grijă pentru ea şi 
dragoste şi bunăvoinţă. Căci nimic nu este mai tare decât aceste lanţuri [lanţurile 
dragostei, ale bunăvoinţei, ale grijii], mai ales între bărbat şi femeie. Pe un slujitor îl 
poate lega cineva cu frica. Ba nici pe acela, căci degrabă va pleca de la stăpân, însă pe 
părtaşa vieţii tale, pe mama copiilor tăi, pe cea care este pricină a toată bucuria ta, nu 
trebuie s-o legi cu frica şi cu ameninţarea, ci cu dragostea şi cu dispoziţia iubitoare a 
sufletului. Ce fel de însoţire mai e asta, când femeia tremură înaintea bărbatului? Ce 
bucurie va mai avea bărbatul dacă trăieşte împreună cu ea ca şi cu o roabă şi nu ca şi cu 
una liberă? 

Şi chiar dacă pătimeşti pentru ea ceva, să nu o ocărăşti. Că nici Hristos nu a 
făcut aceasta cu Biserica. „S-a dat pe Sine pentru ea, ca s-o cureţe şi s-o sfinţească" 
(Efeseni 5, 25-26). Prin urmare, era necurată, avea prihană, era urâtă, era de nimic. Orice 
femeie ţi-ai fi luat, nu ţi-ai luat una ca Aceasta, după cum Hristos a luat Biserica; nici nu a 
fost atât de departe de tine pe cât a fost Biserica de Hristos. Iar El nici n-a urât-o, nici n-a 
lepădat-o din pricina urâţeniei ei covârşitoare. Vrei să vezi urâţenia ei? Ascultă pe Pavel, 

care zice: „Eraţi cândva în întuneric" (Efeseni 5, 8). Ai văzut negreala ei? Ce este mai 
negru decât bezna? Dar uită-te şi la nebunia ei! Că zice: „Petrecând în răutate şi pizmă" 
(Tit 3, 3). Priveşte acum şi necurăţia ei: „ca nişte necredincioşi şi tară de minte". Ce zic 
eu? Era şi pângărită şi vrednică de batjocură! 

Iar cu toate acestea, S-a dat pe Sine pentru cea urâtă ca şi cum ar fi fost 
frumoasă şi iubită şi minunată. De acest lucru, uimindu-se, Pavel a zis: „Şi pentru un 
drept abia de moare cineva" (Romani 5, 7). Şi apoi: „Că pe când eram noi păcătoşi, 
Hristos a murit pentru noi" (Romani 5, 8). Pe una ca aceasta luând-o, o spală şi o 
înfrumuseţează, şi nu-i cere absolut nimic. „Ca s-o sfinţească - zice - curăţind-o prin baia 
apei prin cuvânt. Ca să o înfăţişeze Sieşi Biserică slăvită, neavând pată sau zbârcitură ori 
altceva de acest fel, ca să fie sfântă şi fără de prihană" (Efeseni 5, 26-27). Prin îmbăiere 
spală necurăţia ei, prin cuvânt. 

Cum? Intru numele Tatălui şi al Fiului şi al Sfântului Duh. Şi nu a împodobit- 
o oricum, ci a facut-o slăvită, neavând pată ori zbârcitură ori ceva de acest fel. Şi noi, dar, 
această frumuseţe să o căutăm şi să putem să ne facem plăsmuitori ai ei. Nu căuta la 
femeie ceea ce nu este al ei. Vezi că Biserica le avea pe toate de la Stăpânul? 

De la El a primit slava, de la El, neprihănirea. Nu întoarce spatele femeii dacă 
nu este frumoasă la înfăţişare ori la trup. 

Ascultă Scriptura, care zice: „Mică între zburătoare este albina, dar rodul ei 
întrece orice dulceaţă" (Cartea înţelepciunii lui Isus, fiul lui Sirah (Ecclesiasticul) 11, 3). 
Făptură a lui Dumnezeu este femeia şi nu pe ea o batjocoreşti, ci pe Cel ce a facut-o. Ce 
ţi-a făcut femeia? 

N-o lăuda pentru frumuseţea ei! Căci atât lauda, cât şi ura şi dragostea care se 
ivesc din pricina frumuseţii din afară ţin de sufletele neînfrănate. [doar omul pătimaş are 
simpatii şi antipatii în funcţie de aspectul exterior ori de diferite înzestrări şi talente ale 
unei persoane cu care intră într-o relaţie] Caută frumuseţea sufletului! Urmează Mirelui 
Bisericii! Frumuseţea din afară este plină de mândrie şi de multă nebunie, şi te aruncă în 

gelozie, iar adeseori te face să bănuieşti lucruri necuviincioase. Dar tu zici că dragostea 
aceasta îţi dă plăcere? O lună sau două sau cel mult un an, şi mai departe nu! Iar apoi 
minunea se veştejeşte după obişnuinţa îndelungată cu ea. Iar cele care au fost acoperite de 
frumuseţe rămân: mândria, lipsa de minte, dispreţul. Dar în cazul celei sufleteşti nu e aşa. 
Ci dragostea întemeiată pe frumuseţea sufletească, o dată începută, rămâne cu tărie, 
fiindcă e vorba de frumuseţea sufletului şi nu a trupului. 

3. Ce este mai frumos decât cerul, spune-mi? Ce este mai frumos decât 
stelele? Nici un trup nu este atât de luminat ca cerul, nici un ochi atât de strălucitor ca 
stelele. Şi când au fost făcute acestea şi îngerii le admirau. Acum le admirăm şi noi, dar 
nu la fel ca la început, căci ne-am obişnuit cu ele. Aşa este firea obişnuinţei şi pentru 
aceea nu ne mai uimim la fel acum ca atunci. Cu atât mai mult va fi aşa în cazul femeii. 
Căci dacă i se întâmplă vreo boală îndată piere toată podoaba trupului ei. [rutina, nu 
intervine decât în momentul când cercetăm superficial (iar superficial nu înseamnă cu 
puţine informaţii, ci fără a privi cu ochiul lui Dumnezeu, fără a avea perspectiva 
duhovnicească asupra unui lucru). Dacă Dumnezeu a făcut creaţia şi a văzut că este 
bună, iar îngerii nu s-au săturat de atâta timp să o contemple şi să se uimească, cu atât 
mai mult noi, ca oameni pătimaşi, nu putem spune că am văzut cu adevărat frumuseţea 
creaţiei. Iar plictiseala şi obişnuinţa intervin din pricina pâclei patimilor ce ne întunecă 
puterea văzătoare a minţii. De multe ori sfinţii, la simpla vedere a unui „banal" fir de 
iarbă, cădeau în extaz înaintea Ziditorului] 

Să căutăm la femeie mintea şi inima binevoitoare, cugetarea măsurată, 
blândeţea. Acestea sunt însemnele frumuseţii interioare. Să nu căutăm frumuseţea 
trupului, nici să nu o învinovăţim pentru acele lucruri peste care nu are putere. De fapt, să 
nu o învinovăţim deloc - că asta e o faptă a celor plini de îndrăzneală -, nici să nu o 
întărâtăm, nici să nu ne pornim împotrivă-i. Sau nu vedeţi câţi locuiesc împreună cu femei 

frumoase şi îşi distrug în chip jalnic viaţa, iar alţii, vieţuind cu unele nu prea arătoase, 
ajung cu bucurie la cea mai înaintată bătrâneţe? 

Să curăţăm pata cea dinăuntru, să tămăduim ridurile (zbârciturile) cele 
interioare, să pierdem necurăţiile ce se pun pe suflet. Acest fel de frumuseţe caută 
Dumnezeu. S-o gătim pe femeie să fie frumoasă pentru Dumnezeu, nu pentru noi. 

Să nu căutăm la ea averi, nici bunul neam, ci nobleţea sufletului. Nimeni să nu 
aibă pretenţia să se îmbogăţească de pe urma femeii. Că ruşinoasă şi vrednică de ocară 
este această bogăţie. Mai bine zis, în nici un chip să nu caute cineva să se îmbogăţească în 
viaţa de aici. „Că cei ce vor să se îmbogăţească - zice - cad în ispită şi în pofte fară de 
minte şi vătămătoare, şi în curse, şi în pieire şi nimicire" (1 Timotei 6, 9). [bogăţia se 
poate referi şi la cele intelectuale. Este vorba de a nu dori bogăţia ca finalitate în lumea 
aceasta şi nu de a o avea pentru a ne folosi de ea spre mântuirea noastră şi a altora] 

La femeie, dar, nu căuta mulţimea averii, şi atunci pe toate celelalte le vei afla 
cu uşurinţă. Cine, spune-mi, orice lucru ar face, lasă cele mai de seamă şi se îngrijeşte de 
cele mai neînsemnate? Dar mie mi se pare că mai totdeauna şi pretutindeni pătimim 
aceasta. 

Că dacă dobândim copil nu ne sărguim să îl facem bun, ci să-i luăm nevastă 
bogată. Nu să-1 facem cu bune deprinderi, ci să-1 facem bogat. Dacă ne apucăm de 
oarecare îndeletnicire, nu căutăm una care să ne ferească de păcate, ci ca să ne aducă mare 
câştig. Şi toate se fac pentru bani. Pentru aceea se strică toate, că suntem robiţi patimii 
acesteia de înavuţire, [la fel şi azi ne alegem locurile de muncă nu văzând cât putem spori 
duhovniceşte, ci cât venit ne aduce. Aşadar, există şi ocupaţii primejdioase (cu atât mai 
mult mijloace de divertisment!) pe care trebuie să avem tăria şi hotărârea să le evităm, 
căci nu orice lucru este compatibil cu Hristos] 

„Aşa sunt datori - zice - bărbaţii să-şi iubească femeile lor ca pe trupurile lor" 
(Efeseni 5, 28). Cum vine asta? S-a folosit de acest exemplu ca să avem o icoană mai 

bună şi mai exactă a acestei iubiri. Dar nu numai pentru asta, ci şi ca un alt model, mai 
apropiat şi mai limpede pentru noi. Că celălalt model nu ne era prea la îndemână şi nu ne 
obliga prea tare. Deci, ca nu cumva să zică cineva: „Bine, dar Acela era Hristos, şi era 
Dumnezeu, şi a putut să Se dea pe Sine", ne arată altă cale. Şi zicând „aşa sunt datori" a 
arătat că această faptă nu este har, ci datorie firească. Iar apoi, spunând „ca pe trupurile 
lor", a adăugat: „Că nimeni nu şi-a urât trupul vreodată, ci îl hrăneşte şi îl încălzeşte" 
(Efeseni 5, 29). Asta înseamnă că se poartă faţă de el (trup) cu multă grijă. Şi cum de este 
femeia trupul lui? Ascultă: „Aceasta este acum os din oasele mele şi carne din carnea 
mea" (Facerea 2, 23). Şi nu numai aceasta, ci mai zice că „vor fi amândoi un singur trup" 
(Facerea 2, 24). Şi spunând „după cum şi Hristos a iubit Biserica" (Efeseni 5, 29) se 
întoarce iar la cel dintâi exemplu: „Că mădulare ale trupului Lui suntem, din carnea Lui şi 
din oasele Lui" (Efeseni 5, 30). Cum vine asta, de vreme ce El este din materia noastră, 
după cum Eva este carne din carnea lui Adam? Bine a făcut pomenind de oase şi carne. 
Că acestea, oasele şi carnea, sunt cele mai însemnate părţi ale noastre: oasele ca un fel de 
temelie, iar carnea ca o zidire pe temelie. Bine, dar acel exemplu e limpede! 

Cu acesta însă, cum rămâne? După cum acolo este multă apropiere între 
Adam şi Eva, aşa este şi aici. Ce înseamnă „din carnea Lui"? înseamnă „cu adevărat din 
El"! Şi cum suntem astfel mădulare ale lui Hristos? Suntem, dacă am devenit ca şi El. Şi 
cum este „din carne", ştiţi cu toţii câţi vă împărtăşiţi cu Sfintele Taine. Căci din ele ne 
plăsmuim pe dată, iară şi iară. [Sfântul Ioan face apel la experienţa credincioşilor, 
împărtăşirea nu este ritual, ci simţire a lui Hristos şi proba că ne simţim - nu doar că ştim 
intelectual - ca făcând parte din trupul Lui] 

Cum anume? Ascultă iar pe fericitul Pavel: „De vreme ce copiii sunt părtaşi 
trupului şi sângelui, şi El s-a împărtăşit de ele" (Evrei 2, 14). Insă aici, în acest din urmă 
verset, se spune că El S-a făcut părtaş nouă, nu noi Lui. Cum, dar, suntem din carnea Lui 
şi din oasele Lui? Unii vorbesc de sânge şi apă, dar nu e asta. Prin aceasta se arată 

limpede că este vorba despre altceva: după cum Acela S-a născut de la Duhul Sfânt, fără 
împreunare, aşa şi noi ne naştem în baia botezului. Ai văzut câte exemple dă ca să facă 
vrednică de crezut naşterea aceea din botez? O, ce nebuni sunt ereticii! Pe cel născut deja 
din apă - de vreme ce este născut - îl mărturisesc ca fiu adevărat. Dar că ne facem trup al 
Lui, asta nu primesc. Dacă nu ne facem trup al Lui, cum explicăm spusa „din carnea Lui 
şi din oasele Lui"? Dar ia fii atent! Adam a fost plăsmuit, Hristos a fost născut. Din coasta 
lui Adam a intrat stricăciunea în lume, din cea a lui Hristos viaţa, în rai a odrăslit moartea, 
prin Cruce a fost nimicită. 

Aşadar, după cum Fiul lui Dumnezeu S-a făcut părtaş firii noastre, aşa şi noi 
firii Lui. Şi după cum Acela ne are întru Sine, aşa şi noi îl avem întru noi. „Pentru aceasta 
va lăsa omul pe tatăl său şi pe mama sa şi se va lipi de femeia sa şi vor fi amândoi un 
singur trup" (Efeseni 5, 31). 

4. Iată şi al treilea dreptar în legătura dintre bărbat şi femeie, \primul model 
(asemănare) după care se trăieşte iubirea dintre cei doi a fost Hristos şi Biserica, apoi 
omul şi trupul său şi acum despărţirea omului de cei prin care a primit viaţă şi lipirea de 
femeie spre împlinirea trupului lor, în naştere de prunci. Se observă că ideea de trup nu 
se referă la ceva strict carnal, ci este o realitate de tip personalist, care se creează şi se 
modifică permanent prin influenţarea reciprocă a celor pe care îi include. Trupul este 
ceva extensiv, capabil de a include mereu noi elemente, ceva ce se formează continuu, 
asemenea Bisericii ce sporeşte în creşterea lui Dumnezeu (Coloseni 2, 19) cu condiţia 
strictă să se ţină de capul care este Hristos şi nu de învăţăturile lumii acesteia, oricât ar 
părea de ştiinţifice şi de bun-simţ] 

Căci arată că omul lasă pe cei ce l-au născut şi din care a ieşit, şi îşi împleteşte 
de acum viaţa cu aceea. Iar trupul de care vorbeşte sunt tatăl şi mama şi copilul, trup ce se 



Pagina 90 



alcătuieşte din punerea laolaltă a fiinţei fiecăruia. [împreunarea fiinţelor: trup şi suflet. 
Aşadar, nu poate fi vorba doar de un contact sexual, ci de o împreună fiinţare a întregii 
persoane a fiecăruia, o dăruire totală şi conştientă întru Hristos] Căci amestecându-se 
seminţele celor doi, se naşte copilul, încât cei trei sunt un singur trup. Tot aşa şi noi, 
devenim un singur trup cu Hristos prin împărtăşire, [experienţa celor doi cu Hristos în 
Sfintele Taine este esenţială pentru înţelegerea reală şi conştientă a căsătoriei. Literal, se 
traduce prin „părtăşia la fiinţa Lui", dar ştim că aceasta se face prin Sfintele Taine ale 
Bisericii] Şi cu mult mai mult noi, decât copilaşul, [nu este atât de strânsă legătura între 
părinţi şi copil, cât este între creştin şi Hristos. Ideea este foarte mult aprofundată de 
către Sf. Nicolae Cabasila în „ Viaţa în Hristos "] 

De ce este aşa? Fiindcă dintru început a fost aşa. Nu-mi spune mie că nu e aşa, 
ci altfel. Nu vezi că şi în trup avem multe defecte? Unul este şchiop, altul are picioare 
strâmbe, altul cu mâna uscată, altul cu vreun alt mădular neputincios. Şi aşa fiind nu se 
mânie, nici nu-1 taie, ci adesea îl cinsteşte mai mult decât pe altul sănătos. Şi e firesc, căci 
este al lui. 

Aşadar, câtă dragoste are cineva pentru sine, atâta voieşte Dumnezeu să avem 
şi noi către femeie. Nu numai pentru că suntem părtaşi unei singure firi, ci avem o pricină 
şi mai mare decât aceasta să ne iubim femeia: fiindcă nu mai sunt două trupuri, ci unul 
singur: bărbatul cap şi femeia trup. Dar cum de zice în altă parte: „Capul lui Hristos este 
Dumnezeu" (1 Corinteni 11, 3)? Asta o zic şi eu: după cum noi suntem un singur trup, aşa 
şi Hristos şi Tatăl sunt una. [taina căsătoriei e legată de taina Sfintei Treimi] Prin urmare, 
să ne aflăm şi noi avându-L cap pe Tatăl. 

Două exemple ne dă: unul al trupului, altul al lui Hristos. De aceea şi adaugă: 
„Taina aceasta mare este. Eu zic în Hristos şi în Biserică" (Efeseni 5, 32). 

Ce înseamnă acest cuvânt? Mare taină este aceasta - zice -, fiindcă fericitul 
Moise (Moise a scris primele 5 cărţi ale Vechiului Testament, insuflat de Dumnezeu) s-a 

referit în chip ascuns la ceva mare şi minunat (nunta era o prefigurare a tainei întrupării 
lui Hristos ). Ba nu el (Moise), ci Dumnezeu, „în Hristos" înseamnă că însuşi, lăsându-L 
pe Tatăl, S-a coborât şi a venit la Mireasă (Biserica) şi S-a făcut un singur Duh cu ea. 
Fiindcă „Cel ce se lipeşte de Domnul - zice - un singur Duh cu El este" (1 Corinteni 6, 
17). Şi bine a zis că mare taină este. Ca şi cum ar fi spus: „am grăit în alegorie, dar 
alegoria nu desfiinţează dragostea", [deşi nunta este preînchipuire şi simbol al tainei 
întrupării lui Hristos, asta nu înseamnă că dragostea dintre soţi nu este tot o taină. 
Faptul alegoric nu distruge sensul literal, care presupune angajamentul concret de a-1 
iubi pe celălalt, cum ne arată versetul imediat următor şi tâlcuirea lui. La priceperea 
tainei întrupării ne ajută trăirea concretă a iubirii aproapelui sub toate aspectele ei (de 
la soţie sau soţ până la sărac)] 

„Prin urmare, şi voi, fiecare aşa să-şi iubească femeia, ca pe sine. Iar femeia 
să se teamă de bărbat" (Efeseni 5, 33). Cu adevărat, cu adevărat taină este, şi încă mare 
taină: că pe cel ce 1-a născut şi 1-a crescut şi pe cea care a suferit chinurile naşterii pentru 
a-1 aduce pe lume şi care s-a necăjit cu el, pe cei care i-au făcut atâtea binefaceri şi care i- 
au fost apropiaţi, lăsându-i, se alipeşte de cea pe care nu a văzut-o până atunci şi nici nu a 
avut ceva comun cu ea, şi o preţuieşte mai mult decât pe toţi ceilalţi. Cu adevărat taină 
este! Iar părinţii nu sunt necăjiţi că se petrec acestea - ba mai mult ar fi dacă nu s-ar 
petrece - şi cu bucurie îşi cheltuie banii şi se face multă cheltuială. 

Cu adevărat mare taină este şi are în sine o negrăită înţelepciune, [nunta 
despre care a vorbit Moise în Cartea Facerii şi care conţine în ghicitură înţelepciunea 
tainei întrupării] Acest lucru 1-a lămurit Moise când a profeţit mai demult. 

Acest lucru îl strigă şi Apostolul Pavel acum: „în Hristos şi în Biserică". Nu 
numai despre grija bărbatului grăieşte, ca s-o îngrijească asemenea trupului său, după cum 
şi Hristos pe Biserică, ci şi femeii îi spune: „Iar femeia să se teamă de bărbat". Nu 
vorbeşte doar despre dragoste, ci şi de altceva. Să se teamă de bărbat! Ea este în treapta a 

doua, după bărbat, [presupune şi femeii o autoritate, nu o stare de robie, dar nu o 
autoritate ce vrea să iasă de sub conducerea soţului, ci una care se armonizează cu el 
prin supunerea reciprocă lui Hristos] Nici ea să nu ceară cinste egală cu el, căci este 
rânduită sub cap. Nici el să n-o dispreţuiască pe cea supusă lui, căci ea este trup. 

Şi dacă el, capul, dispreţuieşte trupul, piere şi el. Dar să arate faţă de ea 
dragoste, după cum şi ea e datoare să asculte. Aşa cum capul are treaba lui, şi trupul o are 
pe a sa. Trupul îi dă capului spre slujire mâinile şi picioarele şi toate celelalte mădulare, 
iar capul, la rându-i, trebuie să se îngrijească de trup şi să aibă toată simţirea caldă pentru 
el. Nimic nu este mai bun decât această însoţire, [nu e vorba de inegalitate, ci de funcţiuni 
diferite ale celor doi, şi nu pot unul fără altul. Conlucrarea şi unirea dintre femeie şi 
bărbat ar trebui să fie tot atât de tare şi armonioasă ca aceea dintre cap şi trup] 

Dar cum poate fi dragoste, de vreme ce este frică? Tocmai atunci, este mai cu 
seamă dragoste. Fiindcă cea care se teme, şi iubeşte. Cea care iubeşte se teme ca de capul 
ei şi îl iubeşte ca pe un mădular al ei, că şi capul este mădular al trupului întreg, {femeia, 
prin dragoste, îşi depăşeşte statutul de supusă şi îl înglobează pe bărbat în sine. Ea 
devine cumva - de fapt fiecare din cei doi - trupul întreg, rămânând totuşi supusă 
mădularului ei, capul. Este o taină care se experimentează, nu se explică] 

Pentru aceea 1-a pus pe unul deasupra şi pe altul să se supună, tocmai ca să fie 
pace. Dacă ar fi egalitate, nu ar mai putea fi pace. Nu se poate să fie într-o casă fiecare de 
capul lui, nici toţi conducători, ci e nevoie de un singur conducător. Dar acestea se 
întâmplă în cazul oamenilor trupeşti, fiindcă, dacă ar fi bărbaţii duhovniceşti, ar fi pace. 
Trei mii de suflete erau şi nimeni nu zicea că este ceva al său, ci se supuneau unii altora 
(Faptele Apostolilor 2, 41). [adevărata viaţă de familie nu se poate trăi dacă nu există o 
experienţă eclesială ca a primilor creştini. Suntem atât de „familişti ", pe cât suntem de 
„ liturgici ". Ca să înţelegem căsătoria trebuie să fim oameni duhovniceşti, în caz contrar 
o transformăm într-o militărie şi relaţie juridică, iar acestea sunt trebuincioase 

oamenilor trupeşti] Aceasta este o dovadă de pricepere şi frică de Dumnezeu. Modelul şi 
felul dragostei 1-a arătat Pavel, dar al fricii, nu. 

5. Vezi cum dezvoltă cele despre dragoste: vorbeşte mai întâi de Hristos, apoi 
de trupul propriu, iar mai pe urmă zice: „pentru aceea va lăsa omul pe mama sa şi pe tatăl 
său". Dar cele despre teamă nu le dezvoltă. Oare de ce? Fiindcă vrea mai bine să 
predomine dragostea. Căci atunci când e dragoste, toate celelalte îi urmează. Dar dacă-i 
frică, nu este deloc aşa. Cel ce-şi iubeşte femeia, chiar dacă nu e foarte ascultătoare, o 
supune cu totul prin iubire. Atât poate fi de grea şi anevoioasă unirea cea de un gând dacă 
cei doi nu sunt legaţi prin tirania dragostei, încât frica nu o poate îndrepta de fel. Pentru 
aceea stăruie asupra iubirii, ca una ce este mai puternică decât înfricoşarea. 

Femeia, deşi pare că este în pierdere prin aceea că a fost rânduită să se supună 
şi să aibă frică de bărbat, de fapt este în câştig. Căci ceea ce este mai greu şi mai 
important - iubirea - cade pe umerii bărbatului. Dar pentru ce să nu se teamă femeia de 
bărbat, ar putea zice vreun bărbat? Tu iubeşte-o! împlineşte ce ţine de tine! Chiar dacă 
alţii nu fac ceea ce ţine de ei, noi trebuie să facem tot ce suntem datori. Oare ce vreau să 
zic? Iată ce! Sfântul Apostol Pavel zice: „Supuneţi-vă unul altuia întru frica lui Hristos" 
(Efeseni 5, 21). Pentru ce, dar, celălalt să nu se supună, ci numai unul din ei? Tu crede 
numai legii lui Dumnezeu şi supune-te ei! Aşa-i şi acum! Femeia, chiar dacă nu e iubită 
de bărbat, să se teamă, ca să nu se întâmple nimic rău din partea ei. [frica este o 
alternativă la dragoste, ca să nu fie defăimată taina lui Hristos] Asemenea bărbatul, chiar 
dacă femeia nu se teme, s-o iubească, pentru ca să nu dea el pricină de ceva. [pricină de a 
păcătui faţă de promisiunea făcută înaintea lui Dumnezeu la Altar] Fiecare să facă ce ţine 
de el. 

Prin urmare, nuntă este dacă se face după Hristos. Prin urmare, dacă e nuntă 

duhovnicească atunci este şi naştere duhovnicească, nu din sânge, nu din dureri ale 
naşterii, [creşterea duhovnicească a omului provoacă chiar şi transformări fiziologice] 
Aşa a fost şi naşterea lui Isaac. Ascultă ce zice Scriptura: „Şi Sarra nu mai era în stare să 
nască" (Facerea 18, 11). Iar nunta nu este din poftă trupească, ci întreagă duhovnicească, 
atunci când sufletul se uneşte cu Dumnezeu prin unire negrăită şi numai de El este 
cunoscut, [starea duhovnicească a nunţii ţine de legătura intimă a celor doi cu 
Dumnezeu] De aceea zice: „Cel ce se lipeşte de Domnul un singur duh cu El este" (1 
Corinteni 6, 17). Vezi cum se sârguieşte să unească şi trupul unuia cu al celuilalt, dar şi 
duhul fiecăruia cu Duhul Sfânt. 

Ce zic ereticii de asta? Nu i-ar fi numit pe Hristos şi Biserica mire şi mireasă, 
dacă nunta ar fi fost lipsită de însemnătate. Şi, îndemnând prin cuvintele: „va lăsa omul pe 
tatăl său şi pe mama sa", nu ar fi adăugat: „iar eu zic în Hristos şi în Biserică". Despre 
aceasta şi psalmistul a zis: „Ascultă, fiică, şi vezi şi pleacă urechea ta şi uită poporul tău şi 
casa părintelui tău. Şi va pofti împăratul frumuseţea ta" (Psalmi 44, 12-13). 

Pentru aceea şi Hristos a spus: „De la Tatăl am ieşit şi la El merg" (Ioan 13, 

a 

3). Insă când zic că a lăsat pe Tatăl, nu socoti că S-a mutat dintr-un loc în altul, cum fac 
oamenii. Că zice că a ieşit nu ca şi cum ar fi plecat de lângă El, ci din pricina întrupării. 
Pentru ce, dar, nu a zis şi despre femeie că se va lipi de bărbatul ei? Fiindcă a vorbit 
despre dragoste şi a vorbit bărbatului. Iar femeii, vorbindu-i despre frică, îi zice: 
„Bărbatul este cap femeii". Fiindcă şi Hristos e cap (conducător) Bisericii. Despre 
dragoste i-a vorbit bărbatului şi i-a încredinţat lui cele ale femeii. Şi i-a grăit cele despre 
dragoste, ca să-1 apropie cu tărie şi să-1 lipească de femeie. Căci cel care îşi lasă tatăl 
pentru femeie, dacă o lasă şi pe ea şi o părăseşte, de ce iertare mai este vrednic? 

Nu vezi de câtă cinste vrea Dumnezeu să se bucure femeia, încât te-a despărţit 
de tată şi te-a pironit de ea? Dar pentru ce să facem cele datorate de noi, iar ea să nu facă? 
„Dacă necredinciosul se desparte, despartă-se. Nu este legat fratele sau sora în acest 

caz; căci Dumnezeu ne-a chemat spre pace " (1 Corinteni 7, 15). 

Tu, când auzi de frică, să-i ceri frica ce se cuvine unei femei libere, nu frică 
cum e a sclavei faţă de stăpân. Că ea este trupul tău. Dacă faci aceasta şi o socoteşti 
sclavă, pe tine te ocărăşti, trupul tău îl necinsteşti. Dar, atunci, ce fel de frică este aceea? 
Să aibă frică pentru ca nu cumva să îţi grăiască împotrivă, să se răzvrătească asupră-ţi, să 
poftească ea întâietatea. Ajunge dacă frica rămâne numai la aceste lucruri iar în rest, să 
domnească dragostea. Dacă o iubeşti cum ţi s-a poruncit, vei reuşi cu ea mai cu spor. Ba 
mai bine zis, nu vei face nimic cu înfricoşarea, ci dacă vei face ceva, numai cu dragostea 
vei izbândi. 

Neputincios cum este neamul femeiesc, are trebuinţă de mult ajutor, de multă 
îngăduinţă. Ce să mai zicem de cei care s-au însurat a doua oară? Nu o spun osândindu-i. 
Să nu fie! Că şi Apostolul Pavel a îngăduit-o, dar ca un mare pogorământ. Ingrijeşte-te de 
toate ale ei, toate le fa pentru ea şi osteneşte-te. Asupra ta zac nevoile ei! Aici nu a socotit 
de cuviinţă să dea sfatuire cu exemple din afara Bisericii, cum a făcut altundeva. A fost 
de-ajuns exemplul concret şi puternic cu Hristos. [se referă la pasajul dinaintea celui 
despre părăsirea tatălui şi a mamei şi a lipirii de femeie: „Nimeni nu şi-a urât vreodată 
trupul, ci îl hrăneşte şi îl încălzeşte precum şi Hristos Biserica ", unde nu se face nici o 
specificare a modului cum să se îngrijească bărbatul de femeie, decât se aduce doar 
pilda lui Hristos şi a Bisericii, pildă concludentă doar pentru cei ce experimentaseră 
taina Bisericii şi nicidecum pentru cei din afară] Mai mult a insistat în ce priveşte 
problema supunerii. „Va lăsa - zice - pe tatăl său şi pe mama sa". Iată, acesta este un 
exemplu din afară. Dar nu a zis după aceea: „şi va locui împreună cu ea", ci „se va lipi de 
ea". Prin aceasta arată unirea strânsă şi dragostea foarte puternică dintre ei . Şi nici aceasta 
nu i-a fost de-ajuns, ci a arătat prin ceea ce urmează că supunerea este de aşa fel, încât cei 
doi să nu mai fie doi. Nu a zis să fie un singur duh sau un singur suflet, căci acel lucru 
este clar şi cu putinţă oricui, ci aşa să fie supunerea ca şi cum sunt un singur trup. [cei doi 

trebuie să se armonizeze atât de fin şi amănunţit, încât fiecare mişcare a inimii, a 
trupului, a întregii lor fiinţe să fie ca o singură mişcare. Aceasta se poate numai dacă se 
mişcă, până în cel mai mic amănunt, vorbă, gest şi gând, după Hristos] 

6. Ea (femeia) are locul doi. Dar are şi ea un rol şi aceeaşi cinste cu cel dintâi. 

[desemnează şi autoritatea, conducerea. Deci şi femeia are o autoritate a ei, dar în acord 
şi dependentă de cea a bărbatului] Dar, în acelaşi timp, bărbatul are şi ceva mai mult. 
Acest lucru este de fapt cea mai mare întregire a unei familii, [ca fiecare să-şi recunoască 
rolul şi funcţia proprie şi să nu defăimeze sau să tindă a înlocui atribuţiile celuilalt. 
Tocmai în aceasta stă complementaritatea celor doi. Deci tocmai în a juca unul rolul 
capului şi celălalt pe al trupului, cu tot ce implică aceasta, este ceea ce va salva familia 
şi o va preface în adevărată Biserică] Bărbatul a primit această sarcină, care este de fapt 
a lui Hristos, şi nu trebuie numai s-o iubească, ci şi să o conducă bine. [să imprime femeii 
un ritm, să meargă împreună în acelaşi pas cadenţat către Hristos. Iar ritmul vieţuirii lor 
este dat de măsura în care Duhul locuieşte în ei. Cu cât vor fi mai duhovniceşti, cu atât 
mersul va fi mai liniştit şi mai plin de încredinţarea că se vor odihni împreună în 
împărăţia veşnică. Dar este esenţial ca cei doi să aibă acelaşi puls, acelaşi ritm - ritmul 
lui Hristos -, altfel nu vor putea merge împreună la Hristos. Mai întâi de toate, cei doi 
trebuie să aibă acelaşi program duhovnicesc şi strict aceleaşi năzuinţe şi dorire reală de 
despătimire. Nici un motiv (carieră, poziţie socială, bani, pofte, nevoia de relaxare etc.) 
nu poate fi pus mai presus de viaţa duhovnicească a cuplului, căci altfel se va distruge] 
Că zice: „ca să fie sfântă şi tară de prihană" (Efeseni 5, 27). Iar când a vorbit despre faptul 
că vor fi un trup, a vrut să spună „ca s-o iubească". La fel şi „se va lipi", tot pentru ca s-o 
iubească s-a spus. Căci dacă o pregăteşti să fie sfântă şi fără de prihană, toate vor veni 
după aceea. Caută cele ale lui Dumnezeu, şi cele omeneşti vor veni cu multă uşurinţă 
(Matei 6, 33). Dă-i femeii un ritm de vieţuire duhovnicească şi aşa va fi în ordine şi unire 

întreaga familie. Ascultă pe Pavel, care zice: „Dacă vor să înveţe ceva, să întrebe acasă pe 
bărbaţii lor" (1 Corinteni 14, 35). 

Dacă ne vom îngriji astfel de casele şi familiile noastre, vom fi şi destoinici să 
avem ceva de spus în Biserică. Fiindcă familia este o mică Biserică. Şi aşa, este cu putinţă 
ca bărbaţii şi femeile să devină buni şi să treacă împreună peste toate piedicile. Gândeşte- 
te la Avraam, la Sarra, la Isaac, la cele 318 slugi ale lui. Cum de toată casa era în ordine şi 
unire? Cum de era toată familia plină de cucernicie? Fiindcă Sarra plinea porunca 
Apostolului Pavel şi se temea de bărbat. [în sens antic, familia nu desemna doar soţul, 
soţia şi copiii, ci toţi locuitorii ce trăiau sub acelaşi acoperiş. Deci intrau şi servitori, 
sclavi, rude etc. Rolul femeii este absolut esenţial în bunul mers al familiei. Ba ar părea, 
după această afirmaţie a Sfântului, că tocmai ea este cheia păcii în familie, deşi greul 
cade pe umerii bărbatului, cum se vede în continuare, întreagă această ierarhie şi 
întrepătrundere - de fapt „dependenţă" a unuia faţă de celălalt - este o mare taină ce se 
cuvine descoperită cu multă smerenie şi frică. Tainele duhovniceşti, fie că sunt ale 
pustnicilor, fie ale familiei, se trăiesc şi se descoperă în Duhul Sfânt, nu se discută (cel 
mult se pot oferi indicaţii). Şi tocmai pentru că sunt duhovniceşti este cu putinţă ca omul 
duhovnicesc, chiar dacă nu este căsătorit, să poate vedea limpede problemele (dar şi 
rezolvările) ce apar în căsnicie, iar adeseori cei căsătoriţi să se învrednicească de mari 
experienţe duhovniceşti, inaccesibile chiar monahilor, cum spune undeva cuviosul Paisie 
Aghioritul. Totul este sinceritatea şi inima cu care ne apropiem de Hristos] 

Ascultă ce zice chiar ea (Sarra): „Nu mi s-a întâmplat mie până acum, iar 
domnul meu este bătrân" (Facerea 18, 12). Iar Avraam o iubea mult, fiindcă în toate câte îi 
poruncea avea încredere în el. Şi copilul era deosebit şi slugile minunate, încât nu s-au dat 
în lături să se primejduiască împreună cu stăpânul şi nu l-au refuzat, nici n-au căutat 
pricină pentru că face vreun lucru (Facerea 14). Iar mai-marele casnicilor săi era aşa de 
minunat, că i-a încredinţat chiar să se îngrijească de nunta fiului său cel unul născut şi 1-a 
trimis în călătorie depărtată (Facerea 24). Căci după cum, dacă generalul este strâns unit 

cu oastea, nu poate intra vreo vrajbă de nicăieri, aşa şi aici, când şi bărbatul, şi femeia, şi 
copiii, şi casnicii se îngrijesc de aceleaşi lucruri, multă înţelegere este în familie, [fiecare 
să facă ce ţine de răspunderea sa, având toţi un singur scop: unitatea duhului în familie] 
Iar dacă nu e aşa, adeseori este de-ajuns să fie rău numai unul de-al casei, ca să se 
răstoarne şi să se piardă totul, şi acel unul distruge şi nimiceşte toată familia. 

Prin urmare, să avem multă purtare de grijă şi de femei, şi de copii, şi de slugi, 
ştiind că aşa, nouă înşine ne vom face cârmuirea uşoară şi vom avea parte de judecată 
blândă şi îngăduitoare, şi vom putea zice: „Legea Domnului este tară prihană, întoarce 
sufletele; mărturia Domnului este credincioasă, înţelepţeşte pruncii" (Psalmi 18, 8). Dacă 
bărbatul este vrednic de admirat, adică de va fi bun capul, apoi şi restul trupului nu va 
avea nici o greutate şi nu se va supune prin silire. 

Aşadar, când bine a rânduit cele pentru femei, a spus cu exactitate şi 
bărbatului ce să facă: pe ea îndemnând-o să se teamă ca de capul său, iar el s-o iubească 
ca pe una ce e femeia sa. Dar cum împlinesc cei doi aceasta? Că .. trebuie " fiecare să facă 
ce ţine de el a arătat Apostolul Pavel. Dar .. cum ", vă voi spune eu: dacă vom dispreţul 
banii şi lucrurile pământeşti, dacă vom privi doar la un singur lucru, anume la virtutea 
sufletului, dacă vom avea frica de Dumnezeu înaintea ochilor, [singurul mod în care 
fiecare din cei doi poate să-şifacă datoria proprie este să se desprindă de lume cu toată 
fiinţa şi să se lipească de Dumnezeu. Orice încercare psihologizantă de convieţuire a 
celor doi e sortită eşecului, căci patimile din fiecare nu-i vor da pace să-l iubească cu 
adevărat pe celălalt. Nu e nici o diferenţă, în privinţa lepădării de lume, între monahi şi 
căsătoriţi, cum adeseori se crede. Tocmai faptul că se vehiculează azi impresia că poţi fi 
creştin şi dacă cochetezi cu patimile lumii ne stopează în efortul de a trăi real în Hristos. 
Primii creştini erau şi căsătoriţi, dar puţini erau aceia care pactizau fie şi cât de puţin cu 
lumea. Şi de aceea deveneau mucenici] 

Ceea ce a zis şi când a vorbit despre robi: „Ceea ce face fiecare, bun sau rău, 
aceea va lua de la Domnul" (Efeseni 6, 8). Aşa este şi aici. 

Să nu-ţi iubeşti soţia atât de dragul ei, cât de dragul lui Hristos s-o iubeşti. Şi 
acest lucru 1-a grăit în chip ascuns, când a zis: „ca Domnului" (Efeseni 5, 22). Ca şi când 
te încrezi în Domnul şi ai face toate pentru El, aşa lucrează-le toate, [spunând femeilor să 
se supună bărbaţilor ca Domnului, Apostolul Pavel a indicat un principiu general pe care 
Sfântul Ioan îl aplică apoi bărbaţilor, dar şi slugilor: orice facem, să facem ca pentru 
Dumnezeu, şi nu uitându-ne la faţa omului ori la câştig. De aceea a zis mai sus că atunci 
când a rânduit modul de comportare al femeilor, l-a arătat şi pe cel al bărbaţilor] 

Aceasta [a face totul pentru Hristos, ca şi cum Dumnezeu ar fi de faţă - şi de 
fapt şi este -, nu pentru soţie, sau copii, sau carieră, sau câştig] este deajuns să-ţi arate şi 
cum să te porţi, şi cum să ai încredere, şi cum să nu laşi să te sâcâie vreun gând ori vorbă 
sau să ai vreo îndoială în minte. Nici un credincios să nu-1 învinovăţească pe nedrept pe 
bărbat din pricina femeii, însă nici bărbatul să nu creadă orice şi oricum împotriva femeii, 
nici femeia să nu pună la cale veniri şi plecări din casă doar aşa, pur şi simplu. Dar nici 
bărbatul, nici el să nu dea vreo pricină de bănuială femeii. 

Păi cum vine asta, spune-mi: toată ziulica stai cu prietenii [stând toată ziua 
departe de ea şi pălăvrăgind cu prietenii, oare nu-i dăm îndestulătoare prilejuri să ne 
bănuiască] şi numai seara stai cu femeia şi nici aşa nu poţi să ai încredere în ea şi să nu 
stai cu ea tară s-o bănuieşti? Chiar dacă femeia te învinovăţeşte, nu te purta urât, că din 
dragoste o face, nu din nebunie. învinovăţirile ei sunt din dragostea înflăcărată ce ţi-o 
poartă şi din iubirea aprinsă a sufletului şi din frica pentru tine. Că se teme ca nu cumva 
cineva să-i fure liniştea căminului, nici s-o păgubească de pricina bunătăţilor ei, nici să 
nu-i taie cineva capul (adică bărbatul) sau să sape la temelia căsniciei sale. 

Şi mai este o pricină a împuţinării ei de suflet. Nimeni să nu întreacă măsura 
în privinţa slugilor, nici bărbatul în relaţiile cu slujnicele, nici femeia faţă de robi. Că şi 
acestea sunt îndestulătoare ca să nască bănuieli. Ia gândeşte-mi-te la drepţii aceia. Chiar 
Sarra a poruncit patriarhului Avraam să se culce cu Agar (sluga). Ea (Sarra) a poruncit. 

Nimeni nu a silit-o, nici nu a venit bărbatul să-i ceară aceasta. Chiar dacă era de mult timp 
tară copii, Avraam a ales mai bine să nu mai fie vreodată tată decât s-o întristeze pe 
femeia lui. Dar chiar după toate acestea, ce zice Sarra? „Să judece Dumnezeu între mine 
şi tine" (Facerea 16, 5). Cine altcineva nu s-ar fi pornit spre mânie dacă auzea asemenea 
vorbe? Dar el nu şi-a întins mâinile s-o bată şi nici nu i-a zis cum i-ar fi zis altul: „Ce 
spui?! Eu n-am vrut să fiu împreună cu acea femeie, ci al tău a fost întreg gândul şi acum 
mă învinovăţeşti?" Dar Avraam nu i-a spus nimic de felul acesta. Dar ce a făcut? „Iată, 
slujnica este în mâinile tale", i-a grăit, „fa cu ea cum îţi place" (Facerea 16, 6). 

A alungat mai bine pe cea care le tulbura căsnicia, decât s-o întristeze pe 
Sarra. Şi nu este o dovadă mai mare decât aceasta pentru dragostea lui faţă de soţie? Căci 
dacă şi numai faptul de a fi părtaş la masă îl face pe om de un suflet cu hoţii şi îl pleacă 
spre cele potrivnice - iar psalmistul şi zice: „cel care s-a îndulcit cu mine din mâncăruri la 
aceeaşi masă" (Psalmi 54, 15) - cu atât mai mult faptul de a fi un singur trup cu o femeie 
(iar asta înseamnă a avea parte de acelaşi pat) este îndeajuns să-1 atragă spre a avea 
bunăvoinţă către aceea cu care s-a culcat. Dar nimic din toate acestea nu a putut să-1 abată 
pe drept, ci a dat-o pe slujnică femeii sale, arătând că nu s-a petrecut nimic din pricina lui. 
Cine nu ar fi fost milostiv cu cea care i-ar fi născut un copil? Insă dreptul Avraam nu s-a 
plecat. Căci cinstea, mai mult decât toate, dragostea către femeia sa. 

7. Acestuia să-i urmăm şi noi. Nimeni să nu batjocorească sărăcia aproapelui, 
nimeni să nu-i dorească bunurile. Că făcând astfel, va nimici toate pricinile răului. Să nu 
zică femeia către bărbat: „Muieruşcă fricoasă, eşti plin de lenevie şi de moleşeală şi de 
somn trândăvitor. Cutare sărăntoc, născut din părinţi sărmani, s-a primejduit şi a plecat în 
călătorie să câştige ceva şi a făcut multă avere. Şi-a îmbrăcat femeia în aurării şi au la 
trăsură cai albi. Şi se duce femeia lui pretutindeni, şi are cârduri de servitori şi mulţime de 

eunuci. Iacă, te-ai prostit şi trăieşti degeaba". Să nu spui acestea, femeie, nici altceva 
asemenea acestora! Căci ai fost pusă trup şi nu ca să te răzvrăteşti împotriva capului tău, 
ci ca să ai încredere în el şi să îl asculţi. Cum va mai fi el în stare să poarte sărăcia şi 
mizeria? (exemplu viaţa Sfântului Filaret cel Milostiv) 

Unde altundeva decât la tine va găsi (bărbatul) mângâiere şi încurajare? Ia 
uită-te la cele mai de plâns decât tine, ia gândeşte-te: câte femei de bun neam şi copile de 
vază nu numai că n-au primit nimic de la bărbaţii lor, ci, pe lângă că îi aşteptau să aducă 
ceva, aceia le-au cheltuit şi tot ce aveau. Cugetă la primejdiile ce vin de la asemenea 
avuţii şi vei îmbrăţişa viaţa fară griji şi agitaţie. Şi dacă îl iubeşti cu adevărat pe bărbat nu 
îi vei spune nimic de acest fel, ci mai bine vei alege să-1 ai aproape de tine şi să nu-ţi 
aducă nimic, decât să aducă mii de talanţi de aur, iar tu să stai necontenit cu grijă şi 
frământare din pricina călătoriilor lui. 

Dar nici bărbatul auzind acestea, cum că el este conducătorul, să n-o ocărască 
pe femeie, nici s-o rănească şi să se poarte cu aroganţă, ci să o îndemne, să o mustre, să o 
înduplece în repetate rânduri cu vorbă înţeleaptă, ca pe una ce este mai nedesăvârşită, însă 
nicidecum să nu-şi tindă mâna asupra ei, ca s-o lovească. Departe să fie aşa ceva de un 
suflet liber şi demn. Aşadar, fară ocări, fară josnicii, fară batjocoriri! Aşa să-i dea un ritm 
de vieţuire, ca uneia ce are mintea mai neputincioasă, [textul nu se referă la faptul că 
femeia este lipsită de minte, ci la aceea că este mai gingaşă şi mai sensibilă, nu atât de 
cerebrală ca bărbaţii, şi are nevoie de multă delicateţe în comportarea soţului. Acesta este 
cazul general, dar pot fi şi excepţii, când femeia este bărbată (nu masculinizată), iar 
Sfântul ţine cont în asemenea cazuri de specificitatea situaţiei (a se vedea prima predică 
despre Aquila şi Priscilla)] 

Cum va face aceasta? Dacă ea va învăţa de la bărbat care e bogăţia cea 
adevărată, dacă va învăţa care e filozofia cea de Sus, nu-1 va mai învinovăţi de nimic din 
unele ca acestea. Să o înveţe soţul că sărăcia nu e nici un rău. Dar s-o înveţe nu numai cu 
cuvântul, ci şi cu fapta. Să o înveţe să dispreţuiască slava lumii şi atunci femeia, nimic de 

acest fel nici nu va mai zice, nici nu va mai pofti. Şi, primind-o ca pe un lut dat în mâinile 
sale spre modelare, aşa, din seara în care o ia în patul lor de căsnicie, să o înveţe întreaga 
înţelepciune, blândeţea, cum să vieţuiască cu cuviinţă şi respect, surpând chiar dintru 
început şi chiar din faţa uşilor căsniciei lor poftirea bunurilor lumii acesteia. Să o înveţe 
filozofia [adevărata trăire creştinească, în fapta cea bună şi curăţia inimii] şi s-o îndemne 
să nu-şi atârne cercei la urechi şi să nu-şi împodobească faţa şi gâtul şi să-şi pună covoare 
şi ornamente prin cameră, nici să nu se înveşmânteze cu haine strălucitoare şi scumpe. Ci 
să-i fie podoaba simplă şi luminoasă, însă strălucirea împodobirii să nu treacă de măsura 
cuviinţei. Iar tu, bărbate, lăsând celor de pe scenă toată această împodobire, 
înfrumuseţează-ţi casa cu multă cuviinţă şi mai bine să fie plină de mireasma întregii 
înţelepciuni decât de orice alt parfum, [ne pare că acest pasaj se referă şi la atmosfera din 
timpul nunţii (inclusiv pregătirea pentru primirea invitaţilor), dar şi la cea de după 
plecarea oaspeţilor. Dacă mireasa va fi obişnuită cu simplitatea, nu se va întrista că se va 
reîntoarce de la atmosfera aceea fastuoasă şi sărbătorească la simplitatea vieţii de zi cu zi. 
In caz contrar, ea ar rămâne cu iluzia că scopul vieţii este să trăim la fel ca în noaptea 
nunţii, în fast şi strălucire. Duhul şi mireasma duhovnicească a omului se reflectă la 
modul fizic în ambiantă, odihnind sau tulburând pe cei care intră în casa unde locuieşte. 
Pentru aceea simţim atâta pace lângă moaştele sfinţilor sau în locuinţele oamenilor 
duhovniceşti, şi agitaţie în casele oamenilor pătimaşi] 

Căci două, şi chiar trei lucruri bune vin de aici. Mai întâi, nu se va întrista 
mireasa când, după ce se va termina nunta, vor fi înapoiate fiecăruia hainele şi aurăriile şi 
vasele de argint. Pe atunci atmosfera de nuntă (poate chiar petrecerea de nuntă) ţinea mai 
multe zile. Este echivalentul de azi al atât de gustatei „luni de miere". Din analiza 
Sfântului Ioan se vede că această „lună de miere" are influenţe contrarii asupra ulterioarei 
căsnicii. „Luna de miere" este de fapt o închipuire şi o evadare din realitatea 
duhovnicească a ceea ce înseamnă cu adevărat nunta. Toată viaţa trebuie să fie o lună de 
miere, iar mierea e Hristos. Iar azi, în luna de miere, de obicei, cei doi se dedau la toate 

plăcerile şi desfătările lumii acesteia, când acei bani şi timp ar putea să-i utilizeze în aşa 
fel încât să conştientizeze harul ce l-au primit în Sfânta Taină şi să-L menţină pe Hristos, 
în chip simţit, între ei. Spre exemplu, ar putea face împreună fapte de milostenie şi 
rugăciune adâncă, lucruri care ar putea spori unirea lor duhovnicească. Principiul enunţat 
aici de Sfântul Ioan este mai general. Este vorba de a nu ne lega de vreo imagine ce ni se 
induce din exterior (în cazul textului: să nu se lege mireasa de imaginea festivă a camerei 
de nuntă, de împodobirea mesei, de aranjamentele ambientale etc). Spre exemplu, dacă 
mergem la cumpărături, de ce ne este plăcut să mergem în supermarket-uri strălucitoare? 
Pentru că, de acolo primim, la modul inconştient, o anumită viziune despre ce înseamnă 
viaţa şi bucuriile ei (în general, tristeţile nu prea sunt înfăţişate) şi apoi, tot ce nu se 
încadrează cu acea imagine, vom respinge. De pildă, vedem cât de strălucitor este să ai 
faianţă în baie, un anumit tip de cadă, robinete ce reflectă lumina etc. Din acel moment, 
pentru că am acceptat acea imagine şi o avem ca ideal, orice baie ce nu este conformă cu 
acea imagine ni se pare necivilizată. Prin urmare, ne vom zbate să ne facem şi noi o baie 
la fel de frumoasă. Dar pentru asta trebuie bani pe care, poate, nu-i avem. Atunci începem 
să-i câştigăm (dacă nu avem posibilitatea, umblăm mereu mâhniţi); şi aşa ne agităm din 
ce în ce mai mult şi ne epuizăm. Devenim mai irascibili şi când, într-un târziu, dobândim 
baia cu pricina, ne bucurăm puţin de ea, eventual ne lăudăm cu noua achiziţie ori de câte 
ori avem prilejul, dar de agitaţia şi nervozitatea acumulate în suflet nu vom mai putea 
scăpa. 

Al doilea, că mirele nu-şi va face griji pentru pierderea şi paza obiectelor de 
valoare adunate. Iar al treilea, care este şi capul bunătăţilor, că din acestea îşi arată 
dispoziţia voinţei, şi anume că nu se bucură de nimic din aceste lucruri ale lumii şi că va 
renunţa şi la toate celelalte, adică nu va mai îngădui vreodată să aibă loc dănţuiri, nici 
cântece necuviincioase, [nu va mai admite nici la nuntă dansuri şi muzică lumească, dar 
nici în viaţa privată nu va mai dori să asculte sau să vadă aşa ceva] 

Ştiu că vă par vrednic de râs punându-mi mintea cu aceste treburi şi învăţând 
despre asemenea lucruri. Dar de credeţi ce vă spun şi veţi face aşa, o dată cu trecerea 
timpului, veţi avea parte şi de folosul acestei fapte. Şi atunci veţi cunoaşte câştigul de care 
acum vă vorbesc. Atunci va pieri şi râsul de azi şi veţi dispreţui şi obişnuinţa voastră de 
acum şi veţi vedea că, într-adevăr, lucru de copii fără de minte şi de oameni beţi sunt cele 
ce se petrec acum. [enoriaşii Sfântului Ioan, probabil, începuseră să râdă de el în 
biserică şi să facă glume pe seama lui, că un om în toată firea se putea ocupa de astfel de 
discuţii. Bine ar fi să nu mai iscodim atât învăţăturile Sfinţilor, ci să le punem în practică, 
pentru ca aşa, cu rugăciunile lor, să dobândim rodul făgăduit de ei şi pe care ei îl cunosc 
din încercare] 

Cele la care eu vă îndemn ţin de întreaga înţelepciune şi de filozofie şi de cea 
mai înaltă vieţuire (nu poate bunul-simţ şi mintea oricui să accepte învăţătura lui Hristos 
în toată radicalitatea ei ). Aşadar, voi spune ceea ce trebuie să spun. Toate cântecele de 
ruşine şi drăceşti, toate cântările necuviincioase, cetele de tineri desfrânaţi, leapădă-le de 
la nuntă şi vei putea să-ţi ţii mireasa întru întreagă înţelepciune. 

Căci de îndată va cugeta de la sine: „O, ce bărbat este acesta! Cu adevărat 
înţelept este, căci ca un nimic socoteşte viaţa aceasta şi de bună seamă m-a adus în casa 
lui numai pentru naşterea şi creşterea de copii şi ca să am grijă de casă". Tu zici că aceste 
lucruri nu vor fi deloc pe placul miresei? Nu-i va plăcea o zi sau două. Mai mult însă nu, 
ci mai apoi se va bucura în sine de cea mai mare plăcere, alungând de la ea orice bănuială. 

Căci cel ce nu îngăduie nici fluiere, nici dănţuiri, nici cântece desfrânate în 
vremea nunţii, nu va îngădui niciodată să se grăiască sau să se facă ceva ruşinos în casa 
lui. Apoi, după ce lepezi toate aceste necuviinţe ce se petrec în vremea nunţii, luând-o la 
tine, plăsmuieşte-o bine şi cu grijă, purtăndu-te multă vreme în toate cele cu multă 
cumpătare şi simplitate şi fară să cedezi degrabă. Şi după asemenea purtare din partea ta, 
chiar dacă femeia ar fi lipsită de ruşine, după un timp va şti să tacă şi ea, sfiindu-se de 

bărbat şi înstrăinându-se de aceste lucruri lumeşti, [cheia educaţiei este exemplul personal 
şi, mai ales, stăruinţa în viaţa duhovnicească. Această stăruinţă (numită şi program 
duhovnicesc) este cheia acestui proces. Dar este nevoie ca cel care îl educă pe celălalt să 
nu admită nici o abatere de la legea duhovnicească, nici o concesie duhului lumesc, decât 
în cazuri asupra cărora a chibzuit îndelung şi cu multă rugăciune. Modul de a fi sobru şi 
adunat lăuntric (nu ursuz şi închis) va avea în timp (şi nu deodată, la comanda noastră) 
influenţele benefice asupra partenerului. Spre exemplu, Sfânta Monica, mama fericitului 
Augustin, a statornicit întru nevoinţă şi rugăciune ani de zile pentru ca, până la urmă, fiul 
ei să se convertească real (nu formal)] 

Tu însă numai nu dezlega cu repeziciune acest mod de vieţuire cumpătată, 
căci bărbaţii neînfrânaţi fac aceasta, ci poartă-te aşa îndelungată vreme şi mare îţi va fi 
câştigul: de la o vreme nu te va mai învinovăţi, nici nu te va mai ocărî pentru cele prin 
care tu o modelezi, [procesul de educaţie este asemenea sculptării unei forme din piatră 
brută: el cere răbdarea şi fineţea artistului] 

8. Pe toate rânduieşte-i-le mai cu seamă în acea vreme (timpul necesar 
modelării şi schimbării caracterului partenerului mai lumesc) în care sfiala este asemenea 
unui frâu pentru sufletul ei şi nu o lasă să bage de vină sau să te ocărască pentru cele ce se 
întâmplă. Că atunci când o cuprinde cutezanţa, pe toate le tulbură şi le întoarce pe dos, 
fără nici o teamă. 

Când oare mai este prilej aşa de potrivit să modelezi femeia ca în vremea când 
ea se sfieşte de bărbat şi mai are putină teamă de el şi îşi pleacă ochii înaintea lui? In 
vremea când încă se ruşinează, dă-i toate poveţele şi o vei îndupleca negreşit, fie de vrea, 
fie de nu vrea. 

Dar cum poţi s-o povăţuieşti ca să nu-i destrami sfiala? Dacă însuţi vei fi întru 

totul mai sfielnic decât ea şi îi vei spune puţine cuvinte, dar le vei zice cu greutate şi 
putere lăuntrică (cu concizie, dar pentru a le spune concise trebuie să ştii exact ce să spui 
şi să ai experienţa lor). Atunci pune-i înainte toate cuvintele despre vieţuirea virtuoasă, 
căci le primeşte sufletul ei. Statorniceşte-o în cea mai bună dispoziţie a sufletului, adică în 
sfială. Iar dacă vreţi, vă voi spune printr-o pildă şi ce trebuie să vorbiţi cu ea. Căci dacă 
Pavel nu s-a dat în lături să spună „nu vă lipsiţi unul de altul" (1 Corinteni 7, 5) şi a grăit 
cuvinte cuvenite naşei [desemna femeia care o conducea pe mireasă la casa mirelui şi o 
povăţuia în chestiuni de etică feminină în viaţa de familie. Ori, acest rol, deşi nu este 
neapărat, îl deţine naşa mirilor], ba nu unei naşe, ci unui suflet duhovnicesc, cu atât mai 
mult noi nu ne vom sfii să spunem aceasta, [discutarea celor mai delicate chestiuni nu ţin 
de domeniul medical ori al psihologului de familie, ci trebuie dezbătute în Biserică, fără 
a socoti că aceste lucruri sunt tabu şi nu pot fi discutate în locaşul sfinţit. După afirmaţia 
Sfântului, îndrumările şi cateheza - fie şi a vieţii sexuale, ca să nu mai vorbim de celelalte 
aspecte - ţin de o înaltă treaptă duhovnicească a celui ce învaţă. Prin urmare, nu oricine 
poate sfătui în asemenea probleme, chiar dacă are pregătire medicală şi psihologică 
adecvată, ci omul duhovnicesc, care poate să le judece pe toate prin Duhul Sfânt. 
Desigur, acest lucru, după credinţa fiecăruia, nu înseamnă că nu se poate apela şi la 
elemente de medicină, dar nu acestea constituie esenţialul, cum se procedează din 
nefericire azi, ci mai mult induc în eroare] 

Acum, dar, oare ce trebuie să-i spunem femeii? Oare să-i vorbim cu mult har 
[condiţie esenţială pentru ca soţul să-şi poată învăţa soţia. De fapt, prezenţa harului, fie 
şi cât de puţin simţită, şi sentimentul nevredniciei de a fi dascăl altuia sunt necesare în 
orice proces de catehizare creştină] astfel: „Noi, copilul meu, te-am primit ca părtaşă a 
vieţuirii noastre şi te-am adus ca să fim împreună în cele bune şi în nevoile noastre, întru 
creşterea de prunci şi cârmuirea casei. Aşadar, te rugăm primeşte aceasta!" Mai bine, 
înainte de a-i zice acestea, vorbeşte-i despre cele ale dragostei. Că nimic nu foloseşte aşa 
de mult ca să-1 convingi pe ascultător să primească cele spuse decât faptul ca el să vadă că 

Pagina 107 



i se vorbeşte cu multă dragoste. Şi cum îi vei arăta cu adevărat dragostea? Dacă-i vei 
spune: „Pe multe aş fi putut să le iau de neveste, şi mai bogate şi de neam mai strălucit, 
dar te-am ales pe tine şi am fost îndrăgostit de felul tău de a fi, de bună cuviinţa ta, de 
blândeţea şi de întreaga ta înţelepciune". 

Apoi, pornind de la acestea, îndată şi găteşte calea pentru grăirile cele despre 
înţelepciune şi încheie cu dispreţul faţă de bogăţie. Dacă îi vei spune cu simplitate [în 
sensul de: cu concentrare, la obiect, punctând şi atingând exact coardele care trebuie ale 
sufletului, pentru a o face să accepte virtutea în viaţa ei. Dar a atinge cu succes şi fineţe 
sufletul unui om - mai ales când miza este viaţa veşnică - ţine doar de Duhul Sfânt şi nu 
de metodă psihologică, deşi manipularea maselor se bazează tocmai pe tehnici psihice, în 
acest caz, simplitatea şi nevinovăţia omului duhovnicesc este mai spornică decât falsa 
tehnică psihică] câtă e deşertăciunea bogăţiei, o vei face să o considere o povară. Şi 
punând astfel temelia, pe toate le vei duce apoi la capăt, [adică primind acceptul ei că 
merită să se nevoiască împreună pentru mântuire şi să se lepede de lucrurile deşarte. 
Dacă unul din cei doi nu-şi dă asentimentul total va fi foarte greu, căci pofta lumii 
acesteia poate fi oricând reactivată pentru simplul motiv că unul din ei nu a lepădat-o cu 
toată vehemenţa şi hotărârea. De aceea, lucrul de cea mai mare importanţă este ca cei 
doi să fie de acord să înfăptuiască, prin lucrare, şi nu doar la nivel intelectual, 
maximalitatea învăţăturii lui Hristos. Este neapărat de trebuinţă acceptul lăuntric al 
celor doi] Iar când ţi se pare că este vremea potrivită spre a continua, nu o face cu duritate 
şi cu mojicie, ca unul îngust la minte, ci ia-ţi prilejuri din cele ale ei şi aşa va deveni 
simţitoare la cele spuse, [pentru a observa când este momentul să acţionăm trebuie să fim 
foarte atenţi şi delicaţi la tot ce se întâmplă cu celălalt, la toate aspectele personalităţii 
sale, să observăm care sunt lucrurile care îi fac plăcere şi bucurie şi, pornind de la acelea, 
să-i vorbim şi să-1 modelăm după Hristos. Este aceeaşi problemă ca în pasajele anterioare: 
doar un om de rugăciune, cu multă trezvie lăuntrică, şi mai ales dragoste pentru 
aproapele, poate acţiona eficace. Modelarea celuilalt nu se poate face programatic, după 

metodă prestabilită (căci mai devreme sau mai târziu eşecul va fi garantat), ci cu multă 
fineţe, intrând în relaţie intimă cu el. Dar această răbdare şi delicateţe nu o poate avea 
decât cel ce-şi iubeşte dumnezeieşte, în Duhul Sfânt, aproapele. Totul se petrece spontan 
dacă există trezvie duhovnicească; căci Dumnezeu, la vremea potrivită, va scoate la iveală 
patimile ce trebuie tămăduite în fiecare, numai noi să nu pierdem acel prilej] 

Prin urmare, îi vei zice (căci este necesar să-i vorbeşti mereu): „Nu am suferit 
să mă însor cu una care este în veacul de acum bogată şi avută. Şi pentru ce îţi zic asta de 
mai multe ori? Nu pe degeaba te învăţ eu că bogăţia nu este vreo agoniseală adevărată, ci 
lucru vrednic de dispreţuit, şi poftit numai de hoţi şi desfrânate şi de furii de morminte. Şi 
de aceea, lăsând la o parte toate acestea, am venit la tine pentru virtutea sufletului tău, pe 
care o cinstesc mai mult decât tot aurul. Căci o copilă înţeleaptă şi liberă şi care se 
îngrijeşte cu râvnă de evlavie este mai vrednică de dorit decât întreaga lume. Pentru aceea 
te şi iubesc şi te sărut şi te îmbrăţişez şi mai mult decât sufletul meu te preţuiesc. Căci 
nimic nu este viaţa de aici, şi mă rog şi te îndemn şi voi face totul [rugăciunea către 
Dumnezeu şi îndemnul către partener trebuie împlinite prin lucrarea celor cerute prin 
rugăciune şi prin a fi exemplu pentru celălalt cu fapta. Doar aşa modelarea celuilalt se 
face cu putere] ca aşa să ne învrednicim să petrecem în viaţa aceasta încât să putem să fim 
fără nici o teamă împreună şi în veacul ce va să fie. [căsătoria este o taină pentru veacul 
viitor, nu doar pentru veacul acesta. Pentru cei în stare, moartea partenerului îi face să 
aleagă mai departe văduvia, având în vedere că soţul mort este de fapt viu în Hristos, iar 
cei doi rămân uniţi pentru vecie în Hristos] Că timpul acesta de acum este scurt şi 
degrabă trecător. Iar dacă vom fi învredniciţi să trecem viaţa aceasta în chip bineplăcut lui 
Dumnezeu vom fi pururea cu mai multă desfătare, şi împreună cu Hristos, şi unul cu 
altul. Eu preţuiesc dragostea ta mai mult decât toate şi nimic nu-mi este aşa de greu şi 
anevoios ca aceea de a fi despărţit vreodată de tine. Şi chiar dacă trebuie să pierd toate şi 
să devin mai sărac decât Irus [cerşetor din poemele homerice], chiar dacă voi ajunge în 
cele mai rele primejdii şi voi pătimi greu, toate îmi vor fi uşoare şi lesne de purtat, atâta 

timp cât cele cu privire la tine vor fi în bună orânduire. Iar copiii atât îmi vor fi doriţi, câtă 
vreme tu te arăţi iubitoare şi binevoitoare faţă de noi. Şi te rog şi pe tine să faci acestea ce 
le-ai auzit de la mine". 

Apoi, cu aceste vorbe, amestecă şi cuvinte de-ale Apostolilor şi zi: „Aşa vrea 
Dumnezeu: să avem dragoste şi unire între noi (1 Corinteni 7, 3). Ascultă Scriptura, care 
zice: «Pentru aceasta va lăsa omul pe tatăl său şi pe mama sa şi se va lipi de femeia sa». 
Să nu dăm nici un prilej mincinos micimii noastre de suflet: să curgă banii şi mulţimea 
sclavilor şi toate cinstirile lumeşti. Nimic nu-mi este mai de preţ decât dragostea aceasta". 
Fie aur cât o fi şi comori asemenea, nu-i sunt mai dorite aceste cuvinte femeii, decât toate 
acelea? 

Nu te teme că se va porni cândva iubita ta împotrivă-ţi, ci mărturiseşte-i că o 
iubeşti. Căci până şi curtezanele, care se dau când unuia, când altuia, se topesc când aud 
asemenea cuvinte din partea iubiţilor lor. Oare o femeie liberă şi o copilă de bun neam, 
cum nu s-ar topi de aceste cuvinte? Ba nu numai atât, ci mai mult se va pleca la auzul lor. 

Arată-ţi unirea ta cu ea, punându-te de multe ori la dispoziţia ei şi dorind mai 
bine să stai pentru ea acasă decât să te duci în piaţă. Şi preţuieşte-o mai mult decât pe toţi 
prietenii tăi şi decât pe copiii ce-i ai de la ea, şi chiar şi pe aceştia să-i iubeşti pentru că o 
iubeşti pe ea. [este mult mai importantă iubirea celor doi decât copiii, care nu sunt decât 
rodul dragostei. Copiii, ca rod al dragostei, pot sau nu să fie, însă legătura 
duhovnicească a celor doi nu trebuie să aibă de suferit. Totul (şi căsătorie şi copii) 
trebuie făcut cu un singur scop: a dobândi împreună împărăţia veşnică] Dacă face ceva 
bun, laud-o şi te minunează de ea. Dacă face ceva nelalocul lui, şi aceasta se întâmplă din 
pricina tinereţii şi a neîncercării ei, îndeamn-o şi adu-i iar aminte, [actualizează ceea ce i- 
ai spus mai înainte. Răul, o dată înfăptuit, actualizează o stare profundă care nu a fost 
total tămăduită, în asemenea caz, remediul este a scoate la suprafaţă, a actualiza fondul 
bun pe care ea l-a primit de la partener] In tot chipul defaimă în faţa ei banii şi luxul, şi 

dezvăluie-i frumuseţea cuminţeniei şi a cuviinţei şi învaţ-o neîncetat cele ce-i sunt de 
folos. 

9. Rugăciunile să le faceţi în comun. Fiecare să alerge la biserică şi, lăsând 
orice alte preocupări, să fie atent la cele spuse şi citite acolo. Iar acasă, bărbatul să întrebe 
pe femeie şi aceea pe bărbat. Iar dacă v-ar cuprinde sărăcia, aduceţi-vă aminte şi vorbiţi 
de sfinţii bărbaţi, de Petru, de Pavel, care erau mai avuţi decât mulţi împăraţi şi bogaţi, şi 
gândiţi- vă cum îşi petreceau viaţa în foame şi sete. [este un test pe care ar trebui să şi-l 
facă soţii: cât de atenţi au fost în Biserică la cele auzite şi să-şi lămurească nedumeririle, 
discutând. De pildă, Evanghelia din ziua respectivă sau Sinaxarul pot fi discutate la masă 
sau când se fac alte treburi în comun (curăţenie, pregătirea mesei pentru primirea de 
oaspeţi etc). Important e faptul de a nu renunţa la acest obicei, ci de a-l ţine, chiar dacă 
uneori o facem în silă. în asemenea cazuri de ariditate a cuplului, citirea în comun din 
Sfinţii Părinţi sau din alte cărţi duhovniceşti este de cel mai mare ajutor] 

Invaţ-o pe femeie că nimic nu este înfricoşător din cele ale vieţii acesteia, 
decât numai a se porni împotriva lui Dumnezeu. Iar dacă cineva se va însura şi va face aşa 
cum am spus, nu va fi cu mult mai prejos decât monahii, nici cel căsătorit decât cei 
necăsătoriţi, [n-ar trebui să existe diferenţe semnificative între viaţa monahală şi cea de 
familie. Singurul lucru ce ne-ar putea deosebi este că unii au partener, iar alţii nu. Viaţa 
Sfintei Gorgonia, în descrierea Sfântului Grigorie Teologul, este concludentă în acest 
sens (a se vedea Vieţile Sfinţilor căsătoriţi, Ed Sofia, 2001)] 

Dacă vrei să faci mese şi să dai ospeţe, nu este ceva necuviincios, nici vrednic 
de ocară, numai găseşte un oarecare sfânt sărac care poate să vă binecuvânteze casa şi 
care poate, o dată ce vă calcă pragul, să vă aducă toată binecuvântarea lui Dumnezeu. Şi 
pe acesta cheamă-1. [orice sărac este sfânt (de fapt orice om), căci Hristos spune că pe El 
îl primim când primim acel sărman] 

Să mai spun şi un alt lucru? Nimeni dintre voi să nu râvnească să se însoare cu 
vreuna mai bogată decât el, ci mai bine cu una mai săracă. Că nu va veni atâta bucurie din 
averi, cât necaz din reproşuri , din faptul că ea a adus mai mult în casa ta, din ocări, din 
luxuri şi din cuvintele grele ce le vei auzi. Că îţi va spune cu ifose: „N-am cheltuit nimic 
din ale tale, că încă am ale mele, pe care mi le-au dăruit părinţii". Ce zici tu, femeie? Că 
ai ale tale? Ce-ar putea fi mai mizerabil decât vorba asta?! Nu mai ai trup care să fie al tău 
şi zici că mai ai avuţii care să fie ale tale? Nu mai sunteţi două trupuri după căsătorie, ci 
aţi devenit unul singur! Iar averile sunt două şi nu una? O, vicleană iubire de avuţie! Un 
singur om, o singură vietate aţi devenit, şi încă mai spui „ale mele"? Cuvântul acesta 
murdar de la diavol a venit. Toate cele care sunt mai de trebuinţă decât acestea ni le-a 
făcut Dumnezeu comune, iar acestea nu sunt comune? Nu poţi spune: „a mea e lumina, al 
meu soarele, a mea este apa". Oare toate cele mai de seamă sunt de obşte, iar averile nu 
sunt comune? Să piară averile de mii de ori, ba mai bine zis nu averile, ci voile cele libere 
care nu ştiu să se folosească cum se cuvine de averi, ci le cinstesc mai mult decât pe toate 
celelalte! Invaţ-o pe soţie şi acestea împreună cu altele! Dar cu multă bunăvoinţă învaţ-o. 
[„cu mult har". Să ai mult har când o înveţi, multă dragoste, îngăduinţă şi smerenie, 
colorând cu veselie greutatea unei vieţi de nevoinţă, care i se poate părea foarte 
ostenitoare în sine. Esenţial este ca cei doi să aibă experienţa harului şi atunci toată 
osteneala va fi covârşită de râvna aprinsă pentru virtute. Iar pentru dobândirea harului 
îţi este necesară multă smerenie şi dragoste, rugăciune îndelungată şi stăruitoare] 

Fiindcă îndemnul acesta spre virtute are în sine multă întristare şi mâhnindu- 
ne şi aceasta mai ales pentru o copilă tânără şi delicată. Când îi grăieşti cuvinte despre 
viaţa virtuoasă dă-i să înţeleagă şi îmbelşugatul har pe care această vieţuire îl aduce şi 
scoate-i mai ales din suflet pe „al meu" şi „al tău". Când zice „al meu", spune-i şi tu: 
„Care sunt ale tale? Căci nu ştiu. Eu nu am nimic al meu. Aşadar, cum zici tu al meu ca şi 
cum toate ar fi ale tale?", lartă-i vorba. Nu vezi că aşa facem şi cu copiii? [îi mustram, dar 
apoi îi iertăm] 

Iar când ia ceva din cele ce sunt ale noastre şi mai vrea iar să mai răpească şi 
altceva, să-i îngăduim şi să-i spunem: „Da, ia-1, că-i al tău. Şi acela". Aşa să ne purtăm cu 
femeia. Căci mintea ei este mai copilăroasă. Şi chiar de zice „ale mele", tu spune-i: „Da, 
toate sunt ale tale, ba şi eu sunt al tău!". Că acesta nu e cuvânt de linguşeală, ci mare, 
mare pricepere. Aşa vei putea să-i domoleşti iuţimea şi să-i stingi descurajarea, [este 
momentul în care cel supărat nu mai doreşte să continue drumul către desăvârşire. Atunci 
e nevoie de acel tact duhovnicesc, plin de dragoste jertfelnică, spre a-i risipi 
încrâncenarea şi a reaprinde motoarele inimii lui] Linguşire este numai atunci când 
cineva face ceva josnic pentru un rău oarecare. Dar aici este vorba de cea mai înaltă 
înţelepciune. Aşadar, spune-i: „şi eu sunt al tău, copilaşul meu. Aceasta mă sfătuieşte 
Apostolul Pavel când zice că bărbatul nu mai are stăpânire peste trupul lui, ci femeia (1 
Corinteni 7, 4). Dacă nu mai am stăpânire peste trupul meu, ci tu ai, cu atât mai mult eşti 
stăpână peste bunurile mele". Dacă îi spui acestea ai potolit-o, ai stins focul, l-ai ruşinat 
pe diavol, ai facut-o roaba ta mai mult decât pe una cumpărată cu bani, ai legat-o cu 
aceste cuvinte. Iar din cele ce îi grăieşti învaţ-o ca niciodată să nu mai zică „al meu" şi „al 
tău". 

Şi niciodată să nu o chemi pe nume pur şi simplu, ci orice i-ai spune, fa-o ca 
dulceaţă, cu cinstea cuvenită, cu multă dragoste. Dă-i cinstea cuvenită şi nu va avea 
nevoie de cinste din partea altora. Nu va avea nevoie de slavă din partea altora dacă se 
bucură de cinste din partea ta. Preţuieşte-o mai mult decât toate şi laud-o pentru toate, şi 
pentru frumuseţe, şi pentru priceperea ei. Aşa o vei convinge să nu mai ia aminte la nimic 
din cele din afară, ci să dispreţuiască toate celelalte (lucruri deşarte), învaţ-o frica de 
Dumnezeu şi toate vor curge ca dintr-un izvor şi casa va fi plină de mii de bunătăţi. Dacă 
vom căuta cele nestricăcioase, vor veni şi acestea stricăcioase. „Căutaţi - zice - mai întâi 
împărăţia lui Dumnezeu şi toate acestea vi se vor adăuga vouă" (Matei 6, 33). 

Cum trebuie să fie socotiţi copiii unor astfel de părinţi? Cum, slugile unor 
astfel de stăpâni? Cum, toţi ceilalţi apropiaţi ai lor? Oare nu plini de mii de bunătăţi?! 

Fiindcă şi robii îşi rânduiesc multe obiceiuri după cei puternici şi se aseamănă până şi în 
dorinţele lor cu aceia, şi poftesc aceleaşi lucruri care au fost învăţaţi să le poftească, şi 
grăiesc aceleaşi lucruri şi petrec la fel cu stăpânii. Dacă aşa ne vom modela pe noi înşine 
şi vom fî cu luare-aminte la Scripturi, mai multe vom învăţa din ele. [modelarea celor din 
jur ţine de imprimarea în noi înşine, în mod practic, a unui ritm de viaţă duhovnicească. 
Dacă vom avea acest program duhovnicesc, pe care să-1 ţinem cu acrivie (în duhul 
dragostei, fiu al ritualismului), avem şanse să înţelegem şi Scriptura, căci dreapta 
nevoinţă, întru smerenia inimii, ne va deschide mintea spre înţelegerea adâncă a 
Cuvântului lui Dumnezeu, şi vom putea să aplicăm principiile extrase din Scripturi în 
toate situaţiile concrete cu care ne confruntăm] 

Şi astfel vom putea să bine plăcem lui Dumnezeu şi să trecem toată viaţa 
aceasta în fapta cea bună şi să avem parte şi de bunătăţile făgăduite celor ce-L iubesc pe 
El. De care fie ca noi toţi să ne învrednicim, cu harul şi cu iubirea de oameni a Domnului 
nostru Iisus Hristos, împreună cu Care Tatălui şi Duhului Sfânt slavă, putere şi cinste 
înălţăm, acum şi pururea şi în vecii vecilor. Amin. 

I. Nunta din Cana Galileii 



1. „Iar a treia zi s-a făcut nuntă în Cana Galileii. Şi a fost chemat şi Iisus la 
nuntă. Şi erau şi Mama lui Iisus acolo şi fraţii Lui" (Ioan 2, 1-2). Am spus şi mai înainte 
[în omilia despre Natanael (Ioan 1, 43-51)] că El era cunoscut mai ales în Galileea. 
Pentru aceea L-au şi chemat la nuntă şi S-a dus. Că n-a căutat la vrednicia Sa, ci la 
binefacerile noastre. Fiindcă Cel Ce nu S-a socotit nevrednic ca să ia chip de rob (Filipeni 
2, 7) cu atât mai mult nu a socotit lucru nevrednic să vină la nunta robilor. Cel Ce a şezut 
la masă împreună cu vameşii şi cu păcătoşii, cu atât mai mult nu a nesocotit să stea la 
ospăţ cu cei ce erau de faţă la nuntă. Iar cei care L-au chemat nu aveau despre El o părere 
sănătoasă (asupra a Cine este El cu adevărat), nici nu L-au chemat ca pe unul din cei mari, 
ci pur şi simplu ca pe unul din cei mulţi şi ca pe un cunoscut. Şi acest lucru 1-a lăsat să se 
înţeleagă evanghelistul Ioan când a zis: „Şi erau şi Mama lui Iisus acolo, şi fraţii lui". 
Precum au chemat-o pe Aceea şi pe fraţi, aşa L-au chemat şi pe Iisus. „Şi, terminându-se 
vinul - zice -, a zis Mama Lui: "Nu mai au vin." Vrednic lucru este a cerceta aici de unde 
i-a venit Mamei Sale să-şi închipuie ceva măreţ despre copilul Ei. Căci nu făcuse până 
atunci nici o minune. Fiindcă spune Scriptura că „acest început al minunilor 1-a făcut Iisus 
în Cana Galileii" (Ioan 2, 11). 

2. Iar dacă ar zice cineva că nu este îndeajuns faptul că a zis simplu „în Cana 
Galileei" spre a socoti că acesta este începutul minunilor (fiindcă se poate considera că 
aceasta să fi fost cea dintâi în acel ţinut şi nu cea dintâi dintre toate, căci, de bună seamă, 
va mai fi făcut El altele, în altă parte) îi vom răspunde ceea ce am spus şi mai înainte. Şi 
care e răspunsul? Acela pe care 1-a dat şi Ioan Botezătorul: „Eu nu-L ştiam, ci ca să se 

arate lui Israel, pentru aceea a venit ca să-L botez" (Ioan l, 31). 

Dacă din cea dintâi vârstă ar fi făcut minuni, nu mai aveau trebuinţă israeliţii 
să li se arate altul. Fiindcă după ce a ajuns la vârsta bărbăţiei, nu numai celor din Iudeea 
S-a făcut cunoscut prin minuni, ci şi celor din Siria şi chiar celor mai de departe, şi 
aceasta în numai trei ani. Ba nici de trei ani n-ar fi avut nevoie ca să Se facă arătat, căci 
îndată după prima minune a şi ieşit pretutindenea vestea despre El. 

Aşadar, dacă Cel Ce a strălucit cu mulţimea minunilor în aşa scurt timp Şi-a 
făcut tuturor cunoscut numele, cu cât mai mult, copil fiind, dacă făcea minuni din cea 
dintâi vârstă, nu putea să fie uitat numai în atâta vreme! Căci întâmplările ce par 
nemaiauzite şi care s-au petrecut cu un copil, timpul le face de două ori mai vestite şi de 
trei ori, ba chiar de mult mai multe ori. Insă nimic nu a făcut pe când era copil, ci numai 
acest lucru îl mărturiseşte Luca, că fiind de doisprezece ani a şezut împreună cu dascălii 
templului şi prin întrebările pe care le punea părea un copil minunat (Luca 2, 46-47). 

Dar şi pentru altă pricină, de astă dată raţională, nu a început să facă minuni 
din cea dintâi vârstă: fiindcă iudeii socoteau că lucrul acesta este închipuire. Căci dacă 
mulţi erau bănuitori faţă de un om în puterea vârstei, dacă făcea aceasta, cu atât mai mult 
dacă un băieţaş făcea minuni, mistuiţi cum erau de invidie, L-ar fi pironit pe cruce mai 
înainte de vremea cuvenită. 

Şi dacă însele lucrurile iconomiei nu au fost crezute de oameni, de unde i-a 
venit Mamei Sale să-şi închipuie ceva mare despre El? [toate faptele pe care Hristos le-a 
făcut pentru mântuirea noastră. Dacă minunile făcute special pentru a arăta cine este 
Hristos nu i-au convins pe oameni că El este Dumnezeu, de unde putea să gândească 
Maica Domnului asemenea lucru despre El?] Din aceea că El începuse să Se descopere: 
şi din faptul că a fost arătat de Ioan Botezătorul şi din cele spuse de El ucenicilor (Ioan 1, 
19-51). Iar mai înainte de toate acestea, însăşi zămislirea şi cele ce s-au petrecut după 
Naşterea Lui i-au dat cele mai înalte cugetări despre Copilul ei. „Căci a auzit - zice - toate 

cele despre Prunc şi le păzea în inima ei" (Luca 2, 19). Dar pentru ce nu le-a spus acestea 
mai înainte de întâmplarea din Cana Galileii? Fiindcă, şi asta am mai spus-o, atunci numai 
a primit voie să-L facă arătat. 

Mai înainte era ca unul din cei mulţi şi ca ei petrecea. Pentru aceea nici nu a 
îndrăznit Mama Sa să spună aşa ceva către El. Dar când a auzit că Ioan Botezătorul a 
venit tocmai pentru El şi că I-a mărturisit cele pe care I le-a mărturisit, şi că avea ucenici, 
atunci, nemaifiind vin, luând îndrăzneală, L-a rugat, zicându-I: „Nu mai au vin". Fiindcă 
voia ca şi acelor nuntaşi să le facă bucurie [se poate traduce şi prin „să le dea har 
acelora "] şi pe sine să se facă mai strălucită prin fiul Ei. 

Şi de bună seamă că s-a întâmplat şi cu ea ceva omenesc, ca şi cu fraţii Lui, 
când au zis „Arată- Te lumii" (Ioan 7, 4), dar de fapt voiau ca ei să se slăvească de pe urma 
minunilor. De aceea şi El i-a răspuns mai apăsat, zicându-i: „Ce este mie şi ţie, femeie? 
încă n-a sosit ceasul Meu", însă că El se sfia foarte de Cea care L-a născut, ascultă-1 pe 
Apostolul Luca, cel care povesteşte cât de supus le era părinţilor (Luca 2, 51), iar Ioan 
evanghelistul arată cum S-a îngrijit pentru Ea mai dinainte, chiar în ceasul răstignirii (Ioan 
19, 25-27). 

Când părinţii trupeşti nu împiedică cu nimic, nici nu se pun împotriva 
vreunuia din lucrurile cele după Dumnezeu, suntem datori şi este de neapărată trebuinţă 
să-i ascultăm. Iar a nu face aceasta este primejdie mare. Dar când cer ceva nepotrivit şi 
împiedică ceva din cele duhovniceşti, nu trebuie să-i ascultăm nicidecum. 

Pentru aceea i-a şi răspuns aici astfel, după cum a facut-o şi în altă 
împrejurare, când a zis: „Cine este mama Mea şi fraţii Mei?" (Matei 12, 48). Căci fraţii 
Săi nicidecum nu aveau despre El părerea care trebuia. Dar fiindcă ea L-a născut, s-a 
socotit pe Sine îndreptăţită, după obişnuinţa maicilor, ca să-I poruncească toate, când ar fi 
trebuit să-L cinstească şi să I se închine ca Stăpânului a toate. De aceea i-a răspuns atunci 
aşa Mamei Sale. 

Gândeşte-te cum S-a simţit când tot poporul şi gloatele stăteau în jurul Lui şi 
mulţime de ascultători îl sorbeau, când le punea înainte învăţătura Sa, iar Mama Sa, 
venind în văzul tuturor, L-a întrerupt din cuvântare ca să vorbească cu Ea. Ba nici 
înăuntru nu a voit să vină, ci El să Se ducă afară, ca să vorbească singur numai cu Ea. 

De aceea a şi zis: „Cine sunt mama Mea şi fraţii Mei?" Nu ca să o ocărască şi 
să se înalţe mai presus de Cea care L-a născut. Departe de El aceasta! Ci fiindcă era de 
folos să n-o lase să gândească despre El cele mai de jos, ci cele mai înalte. Căci dacă Se 
îngrijea de ceilalţi şi făcea toate ca să le pună în inimă părerea dreaptă despre Sine, cu 
mult mai mult făcea aceasta pentru Mama Sa. 

Şi fiindcă era firesc ca nici dacă L-ar fi ascultat să nu fi vrut să se lase 
convinsă de Fiul Ei - socotind că i se cuvine în tot locul întâietatea, deoarece îi era mamă 
- de aceea a răspuns astfel celor care i-au spus că este aşteptat afară. Că nu ar fi putut s-o 
suie altfel de la o părere smerită despre El la una înaltă, dacă Ea ar fi aşteptat totdeauna să 
i se dea cinste de către Fiul său şi nu ar fi venit vreodată la El ca la Stăpânul tuturor. 

Şi aici, pentru aceeaşi pricină îi spune: „Ce este Mie şi ţie, femeie?". Dar nu 
mai puţin şi din altă pricină de neapărată trebuinţă! Care anume? Ca nu cumva să fie vreo 
bănuială după aceea asupra minunilor săvârşite, [să nu trezească ideea cum că cel care îl 
roagă şi cel ce face minunea au fost complici şi s-au înţeles mai dinainte] Fiindcă ar fi 
trebuit să fie rugat de cei ce aveau nevoie de vin şi nu de Mama Sa. Cum aşa? Păi cele ce 
se fac din rugămintea alor tăi, chiar dacă sunt lucruri mari, adesea le par celor ce privesc 
mai dinainte aranjate. Dar când înşişi cei ce au nevoie se roagă, minunea iese de sub orice 
bănuială, iar lauda este curată şi folosul mare. 

3. Căci şi un medic, chiar dacă ar fi foarte priceput, intrând într-o bolniţă 
(sală) cu mulţi bolnavi, dacă nu ar asculta nimic de la cei neputincioşi, nici de la cei ce le- 
au venit în vizită, ci ar mângâia-o doar pe mama sa, va fi bănuit şi dispreţuit de cei 
bolnavi şi nimeni, nici dintre cei ce zac în pat, nici dintre cei ce sunt lângă ei, nu va crede 
că este în stare să facă ceva bun şi vrednic de uimire. Pentru aceea a şi certat-o atunci, 
zicându-i: „Ce este Mie şi ţie, femeie?" 

Şi aşa, a învăţat-o să nu mai facă asemenea lucruri în viitor. Căci dacă Se 
îngrijea până şi de cinstea Maicii Sale, cu atât mai mult Se îngrijea de mântuirea sufletului 
şi de binefacerea cea pentru cei mulţi, pentru care a şi îmbrăcat trup. Nu ca să Se dea mai 
presus de Maica Sa a zis aceste cuvinte, ci rânduind multă purtare de grijă pentru Ea şi ca 
să pregătească cu vrednicia cuvenită minunile ce le va face. 

Iar că o cinstea foarte, chiar dacă n-ar reieşi din alte împrejurări, însuşi faptul 
că a certat-o dă mai cu seamă mărturie îndestulătoare. Căci prin faptul că i-a atras luarea- 
aminte a arătat că se sfia foarte tare de Ea. Cum şi în ce fel, vă vom spune în cele ce 
urmează. Ia gândeşte-te la femeia care a zis: „Fericit e pântecele care Te-a purtat şi sânii la 
care ai supt" (Luca 11, 27), iar El i-a răspuns: „Aşa este, dar fericiţi cei ce fac voia Tatălui 
Meu" (Luca 11, 28). Socoteşte că în acelaşi scop au fost spuse de El şi acele cuvinte. Căci 
un astfel de răspuns nu era al unuia care îşi respinge mama, ci al unuia care arată că nu ar 
fi ajutat-o cu nimic pe Ea acele vorbe de laudă, dacă Ea nu ar fi fost foarte bună şi 
credincioasă, [răspunsul Mântuitorului nu face decât să confirme starea duhovnicească 
excepţională a Mamei Sale. Sensul discursului de până aici nu este de a o înjosi pe Maica 
Domnului, cu atât mai puţin o dezbatere asupra păcătoşeniei ei, ci de a arăta că nici o 
legătură formală - fie ea chiar filială - nu ne poate mântui şi nu ne poate curăţa de patimi, 
dacă nu există o dispoziţie corespunzătoare a propriei voinţei noastre. Iar că - sub ceea ce 
noi numim „aspect dogmatic" - Sfântul avea mare cinste pentru Maica Domnului şi îi 
pune în valoare rolul în Taina mântuirii noastre, dăm un scurt pasaj dintr-o predică despre 

sărbătoarea Sfintei Cruci: „Ai văzut biruinţă minunată? Ai văzut isprăvile Crucii? Să-ţi 
spun şi altceva, mult mai minunat? învaţă şi felul biruinţei şi atunci şi mai mult te vei 
uimi. Prin cele prin care a fost biruitor diavolul, prin acelea 1-a biruit şi Hristos. Şi, luând 
aceleaşi arme pe care le-a folosit acela, prin ele 1-a zdrobit. Cum anume, ascultă: fecioara 
şi lemnul şi moartea erau simbolurile înfrângerii noastre. Fecioară era Eva, că nu a 
cunoscut bărbat. Lemn era pomul şi moartea era pedeapsa lui Adam. Dar iată, fecioara şi 
lemnul şi moartea, simboluri ale înfrângerii, s-au făcut simboluri ale biruinţei, în locul 
Evei este Măria; în locul pomului cunoştinţei binelui şi răului, lemnul Crucii; în locul 
morţii lui Adam, Moartea lui Hristos. Ai văzut cum prin cele prin care odinioară a biruit 
pe om, prin acestea a fost supus diavolul?"] 

Şi dacă nu îi ajuta cu nimic Măriei să-L nască pe Hristos, dacă nu ar fi avut şi 
suflet virtuos, cu cât mai mult pe noi nu ne va putea ajuta cu nimic faptul că avem tată sau 
mamă sau copil virtuos, dacă suntem departe de virtutea aceluia. „Nimeni însă nu poate să 
scape de la moarte, nici să plătească lui Dumnezeu preţ de răscumpărare" (Psalmi 48, 7). 
In nimic altceva - după harul lui Dumnezeu - nu trebuie să avem nădejdea mântuirii, 
decât numai în faptele proprii. 

Căci dacă singur faptul în sine de a-L naşte trupeşte pe Hristos ar fi fost de 
vreun folos Fecioarei, ar fi fost de folos şi iudeilor (căci Hristos era după trup din neamul 
lor), ar fi fost de folos şi oraşului în care S-a născut, ar fi fost de folos şi fraţilor Săi. Dar 
câtă vreme au fost cu negrijă faţă de ei înşişi, nu le-a fost de nici un folos înrudirea cu 
Hristos, ci şi ei erau osândiţi împreună cu restul lumii, şi au fost admiraţi , atunci numai, 
când au strălucit cu fapta lor cea bună. Iar oraşul a căzut şi a ars dupa invadarea romanilor 
şi nu a avut nici un câştig din aceasta, [din faptul că era patria lui Hristos. Şi azi se 
observă aceeaşi atitudine, când faima cuiva se răsfrânge asupra locului, şi de multe ori 
spunem că suntem de loc din cutare oraş, locul de naştere al cutărei personalităţi, sau 
ucenicii cutărui mare duhovnic etc. Aceasta, fără o asimilare la nivel personal, nu face 

decât să ne semeţească şi să ne blocheze înaintarea duhovnicească] Au pierit în chip 
jalnic şi rudele după trup, neavând nici un câştig pentru mântuire, din aceea că erau rude 
după trup, de vreme ce nu aveau şi apropierea de virtutea Lui. Insă mai mari decât toţi 
aceştia s-au arătat Apostolii, fiindcă au îmbrăţişat apropierea de El printr-un mod de 
vieţuire adevărat şi plin de râvnă, prin aceea că s-au supus cu totul Lui. 

Să învăţăm şi noi, dar, de aici că avem nevoie în tot locul de credinţă şi de 
vieţuire luminoasă şi strălucitoare în virtute. Căci numai acest lucru ne poate mântui. 
Fiindcă şi rudele Lui, câtăva vreme, au fost foarte cinstite pretutindeni, dar noi nu le mai 
ştim nici măcar numele, pe când viaţa şi numele Apostolilor sunt lăudate în tot locul. Prin 
urmare, să nu cugetăm nimic măreţ despre neamul bun după trup, ci şi de-am avea mii de 
înaintaşi străluciţi, să ne sârguim noi înşine să întrecem virtutea acelora, ştiind că nimic nu 
vom dobândi de pe urma sârguinţei altora la judecata viitoare, ba aceasta ne va fi pricină 
de şi mai mare osândă. Că fiind din părinţi buni şi avându-i pildă de acasă, nici aşa nu i- 
am urmat ca pe nişte învăţători ai noştri. Iar acestea le zic acum fiindcă văd pe mulţi elini, 
când ne luăm cu ei la întrebări despre credinţă şi îi îndemnăm să se facă creştini, că 
vorbesc despre rudenii şi strămoşi şi zic: „Toţi apropiaţii mei, şi din afară şi casnici, sunt 
creştini adevăraţi". Şi la ce-ţi foloseşte asta, ţie, cel vrednic de plâns? Căci aceasta mai 
mult te va pierde, fiindcă nu te ruşinezi de mulţimea casnicilor să alergi şi tu la adevăr. Şi 
iarăşi, sunt alţii, credincioşi, care nu se grijesc de vieţuirea lor duhovnicească, ci atunci 
când sunt îndemnaţi la virtute îţi aruncă în faţă una ca asta: „Tata şi bunicul şi străbunicul 
erau tare evlavioşi şi sârguitori". Dar mai cu seamă asta te va osândi, că, fiind urmaş al 
unor asemenea oameni, ai lucrat în chip nevrednic de rădăcina din care te tragi. 

Auzi ce zice profetul către iudei: „A robit Israel unei femei şi de o femeie era 
păzit". Iar Hristos spune: „Avraam, tatăl vostru, s-a bucurat să vadă ziua Mea şi a văzut-o 
şi s-a bucurat" (Ioan 8, 56). Şi oricum am întoarce-o, isprăvile înaintaşilor nu numai că nu 
sunt spre laudă, ci mai degrabă spre osânda celor ce se fălesc cu ele. 

Ştiind dar acestea, să lucrăm noi înşine toate, încât să putem fi mântuiţi prin 
faptele noastre [nu faptele noastre în sine ne mântuiesc; a se vedea Sf Marcu Ascetul - 
Despre cei ce socotesc că se mântuiesc prin fapte, Filocalia voi I], ca nu cumva să ne 
înşelăm cu nădejdea în alţii şi atunci la judecată să aflăm că am rătăcit degeaba, fiindcă nu 
ne este de nici un folos cunoştinţa aceasta, [cunoaşterea învăţăturii fără aplicarea ei sau 
simpla familiaritate ori înrudire cu oamenii duhovniceşti nu ne pot mântui, ci numai 
conlucrarea noastră cu rugăciunile acelora şi cu harul lui Dumnezeu] „Căci în iad - zice - 
cine se va mărturisi Ţie?" (Psalmi 6, 5). 

Aşadar, să ne pocăim aici, ca să avem parte de bunătăţile veşnice, de care fie 
ca noi toţi să ne bucurăm cu harul şi cu iubirea de oameni a Domnului nostru Iisus 
Hristos, prin Care şi împreună cu Care Tatălui şi Duhului Sfânt este slava şi puterea în 
vecii vecilor. Amin. 

II. „Ce este Mie şi ţie femeie? Nu a venit încă ceasul Meu" 



A ţine cuvânt de învăţătură implică un oarecare efort. Iar aceasta şi 
Apostolul Pavel o spune lămurit: „Preoţii care cârmuiesc bine, să se învrednicească de 
dublă cinste, mai ales cei care se ostenesc cu Cuvântul şi cu învăţătura" (1 Timotei 5, 17). 
Dar osteneala (efortul) aceasta voi (cei ce ascultaţi) aveţi putere să o faceţi fie uşoară, fie 
grea. Dacă lepădaţi cele grăite (sfaturile), ori chiar de le primiţi şi le păstraţi dar nu le 
puneţi în practică prin fapte, pentru noi grea va fi osteneala, căci muncim în zadar. Dacă 
însă luaţi aminte şi arătaţi cele spuse prin fapte, nu vom simţi sudoarea ostenelii. Căci 
rodul ce se naşte din osteneală nu mai lasă să iasă la iveală greutatea muncii [bucuria 
rezultatului copleşeşte efortul procesului] 

Aşadar, dacă vreţi să se aţâţe sârgul (râvna) nostru şi nu să se stingă ori să 
slăbească, arătaţi-ne, vă rog, roadă, ca văzând pe Cel Ce Se îngrijeşte de seceriş, şi noi să 
ne hrănim cu nădejdea unei recolte frumoase, şi gândindu-ne la bogăţia noastră, să nu 
facem în zadar lucrarea această frumoasă, [rezultatul unei lucrări şi râvna ce se naşte 
pentru înfăptuirea ei se sporesc reciproc. De aceea noi nu avem râvnă în lucrarea 
poruncilor, pentru că nu dăm rezultat vrednic de pocăinţă. Iar rezultat nu dăm pentru că 
nu suntem dispuşi să ne pocăim sincer] Căci nu mică nedumerire avem şi azi în cercetarea 
Scripturii. 

După ce Mama lui Iisus a zis că nu mai au vin, Hristos i-a răspuns: „Ce este 
Mie şi ţie, femeie? Nu a venit încă ceasul Meu". Dar zicând aceasta a făcut totuşi ceea ce 
i-a spus Mama Lui. Acest lucru nu este mai puţin, decât cel de ieri, o problemă. Dar dacă 
îl vom ruga chiar pe Cel Ce a făcut minunea, vom primi dezlegarea, [atitudine 
fundamentală în cercetarea Scripturii: rugăciune către Dumnezeu pentru înţelegerea ei] 
Că nu numai aici zice, ci şi altundeva. Acelaşi evanghelist arată că: „Nu puteau să-L 

prindă, că încă nu sosise ceasul Lui" (Ioan 8, 20). Şi iarăşi: „Nimeni nu a pus mâinile pe 
El, că încă nu venise ceasul Lui" (Ioan 7, 30). Şi: „A venit ceasul. Slăveşte pe Fiul Tău" 
(Ioan 17, 1). Toate acestea le-am adunat aici de prin întreaga Evanghelie ca să le dăm la 
toate o singură dezlegare. Care e aceasta? Nu fiindcă ar fi fost Hristos supus necesităţii 
vremurilor sau ceasurilor a zis „Nu a venit încă ceasul Meu" (căci cum ar putea să se 
întâmple aceasta cu Făcătorul vremilor, şi al timpurilor, şi al veacurilor? [orice speculaţie 
de dependenţă a lui Hristos cu astrologia este sortită eşecului în învăţătura Părinţilor 
Bisericii]), ci, prin aceste expresii, vrea să arate lămurit că Hristos toate le lucrează la 
timpul cuvenit şi nu le face pe toate deodată şi oricum. 

Căci s-ar fi produs o amestecare şi o neorânduială dacă nu făcea fiecare lucru 
la vremea lui, ci le-ar fi plămădit pe toate deodată: şi Naşterea Sa, şi învierea şi Judecata 
lumii. Ia aminte, dar! A trebuit să facă creaţia, dar nu a facut-o toată deodată. Trebuia să 
facă pe bărbat şi pe femeie, dar nu i-a plămădit deodată. Trebuia ca neamul omenesc să fie 
osândit la moarte, dar să fie şi învierea, însă mare este distanţa dintre ele. Trebuia să fie 
dată Legea, dar nu în acelaşi timp cu harul, ci pe fiecare 1-a iconomisit la vremea 
cuvenită. Aşadar, Hristos nu este supus necesităţii vremilor, căci El este Cel Care a pus 
rânduială în vremi, tocmai pentru că este Făcătorul lor. Dar Ioan a spus aici că Hristos a 
zis „Nu a venit încă ceasul Meu", ca să arate că nu era încă cunoscut celor mulţi şi că nu 
avea nici ceata întreagă a ucenicilor, căci îl urmaseră numai Andrei şi, împreună cu el, 
Filip. Ba, mai mult, nici chiar aceştia toţi care erau cu El nu-L cunoşteau cum trebuie, nici 
Mama Sa, nici fraţii. Deoarece chiar după ce făcuse multe minuni, evanghelistul 
Ioan spune despre fraţii Lui că „Nici fraţii Lui nu credeau în El" (Ioan 7, 5). Insă nici cei 
de la nuntă nu-L ştiau. Căci dacă L-ar fi ştiut, ar fi venit chiar ei, care aveau nevoie, să-L 
roage. Pentru aceea zice: „Nu a venit încă ceasul Meu". Nu sunt cunoscut celor de faţă - 
[zice Iisus] - nici celor care au văzut că s-a terminat vinul. Lasă-i să simtă ei mai întâi 
acest lucru. Fiindcă n-ar fi trebuit ca ei să audă acestea despre Mine din partea Ta. Căci Tu 
eşti Mama Mea şi de aceea ai putea aduce bănuială asupra minunii. Ar fi trebuit ca cei ce 

aveau nevoie să vină şi să Mă roage, nu fiindcă aş fi avut nevoie să fiu rugat, ci pentru ca 
ei să primească ceea ce se săvârşea cu toată inima, [rugăciunea trebuie făcută nu pentru 
că Dumnezeu are nevoie de ea, ci pentru ca noi să conştientizăm cu toată fiinţa că avem 
nevoie şi depindem întru totul de El. Cu cât e mai adâncă rugăciunea, cu atât simţim şi 
noi mai adânc şi ne dăruim din ce în ce mai mult întreaga fiinţă lui Hristos. Dar e de 
absolută necesitate să o facem din toată inima, chiar dacă ne silim] 

Căci cel ce ştie că zace în nevoi, când cere cele ce are trebuinţă, capătă mult 
har. Dar cel ce nu simte nevoia, nu poate primi nici simţirea limpede şi clară a binefacerii. 
[este fundamental acest punct: dacă nu vom face experienţa conştientă a realităţilor 
duhovniceşti şi a păcătoşeniei proprii, prin simţirea lor vie, nu le vom putea păstra în noi 
şi nici fiinţa noastră nu se va schimba în chip real vreodată] 

Dar pentru ce, zicând că „nu a venit încă ceasul Meu", după ce a refuzat, a 
făcut totuşi ceea ce i-a spus Mama Sa? Mai ales pentru ca şi celor ce-i grăiesc împotrivă, 
şi celor care cred că este supus timpului, să le dea îndestulătoare dovadă că, de fapt, nu 
este supus soroacelor. Căci dacă era supus timpului, cum ar fi făcut ceea ce a 
făcut, nesosind încă ceasul să le facă? Apoi şi pentru că îşi cinstea Mama şi pentru aceea, 
fiind atâta lume de faţă, nu vroia să se împotrivească întru totul dorinţei Ei, nici ca Ea să 
înceapă să creadă că ar fi neputincios şi nici ca s-o facă de ruşine neîmplinind ruga Celei 
ce L-a născut. Că Ea îi şi adusese deja la El pe slujitori. Deoarece şi femeii canaanence, 
după ce i-a zis că „nu este bine să iei pâinea copiilor şi s-o dai câinilor" (Matei 15, 26), i-a 
împlinit cererea, sfiindu-Se de stăruinţa ei. Şi, deşi după aceea a zis evanghelistul Matei 
că „nu am fost trimis decât către oile cele pierdute ale casei lui Israel", însă a adăugat şi 
aceea ca „a tămăduit pe fiica femeii". 

Să învăţăm de aici că şi dacă suntem nevrednici, adeseori tocmai prin 
stăruinţă ne facem vrednici de a primi. Pentru aceea şi Mama Sa a stăruit şi Ea, dar, în 
chip înţelept, i-a adus şi pe slujitori, încât cererea să fie din partea mai multora [acesta 
este şi rugăciunea sfinţilor pentru noi. Vrednicia lor împreunată cu nevrednicia noastră, 

dar secondată de stăruinţă, este în stare „să smulgă" de la Dumnezeu cererile cele de 
folos. Asemenea, se vede puterea rugăciunii în comun. Dar se cere şi din parte noastră 
dispoziţia reală de a face orice vom primi ca răspuns de la Dumnezeu. Căci El adeseori 
nu ne dă, cum zice Sfântul Petru Damaschin, pentru ca nu cumva, ştiind mai dinainte 
că nu vom face voia Sa, să ne osândim ca unii ce am ştiut, dar nu am vrut s-o lucrăm]. 
De aceea a şi adăugat: „Ceea ce vă va spune, să faceţi". Fiindcă Ea ştia că refuzul nu era 
din pricina neputinţei, ci ca să nu se semeţească şi să nu pară că vrea pur şi simplu să se 
repeadă să facă minuni. Pentru aceea i-a şi adus pe slujitori, [i-a adus ca să stăruie şi ei 
cu rugămintea. Hristos nu ne va ruşina nici nouă rugăciunea dacă va vedea că o facem 
cu toată inima şi cu credinţă. Maica Domnului nu şi-a închipuit că o va refuza şi de 
aceea a avut curajul de a-i aduce şi pe slujitori] 

„Şi erau acolo şase vase de piatră cu apă pentru curăţirea iudeilor, ce aveau 
câte două sau trei măsuri. Şi le-a zis lor Iisus: „Umpleţi vasele cu apă! Şi le-au umplut 
până sus". Nu a zis degeaba „pentru curăţirea iudeilor", ci ca nu cumva unii dintre 
necredincioşi să fie bănuitori că ar mai fi rămas vin înăuntrul vaselor, iar apoi, fiind 
turnată apa şi amestecată cu el, să devină vin din cel mai bun. Pentru aceea şi zice „pentru 
curăţirea iudeilor", arătând că niciodată acele vase nu avuseseră vin. Iar aceasta, fiindcă 
Palestina este săracă în apă şi nu se găsesc pretutindeni izvoare şi fântâni şi, de aceea tot 
timpul umpleau cu apă vasele, ca să nu alerge la râu ori de câte ori erau necuraţi, ci să 
aibă aproape un mijloc de a se curaţi. 

Dar pentru ce nu a făcut minunea înainte de a le umple, că ar fi fost lucru mult 
mai minunat? Fiindcă de bună seamă altceva este a schimba calitatea materiei şi altceva a- 
i plămădi fiinţa din cele ce nu sunt. într-adevăr, mai minunat ar fi fost cea din urmă, însă 
nu aşa a socotit de cuviinţă să Se facă crezut celor mulţi. De aceea, adeseori, de bună- voie 
a micşorat măreţia minunilor, ca să se facă şi mai mult bine primit de oamenii. Şi pentru 
ce, oare, nu a adus dintru nefiinţă chiar El apa şi atunci să o şi arate preschimbată în vin, 
ci a poruncit slujitorilor? Iarăşi pentru aceeaşi pricină: ca să-i aibă martori chiar pe cei 

care au pus-o în vase cum că ceea ce s-a săvârşit nu era nici o închipuire. 

Fiindcă dacă ar fi fost vreunii tară de ruşine, slujitorii le-ar fi putut spune: 
„Noi înşine am cărat apa". Iar asta s-a întâmplat ca să răstoarne şi părerile celor ce spun 
dogme potrivnice Bisericii. Căci sunt unii care spun că altul este plăsmuitorul lumii şi nu 
sunt ale lui Dumnezeu lucrurile văzute, ci ale altuia, potrivnic lui Dumnezeu. Şi, pentru că 
aceştia grăiesc nebuneşte împotrivă Lui, a făcut cele mai multe dintre minuni folosindu- 
Se de materia deja existentă. Căci dacă acel plăsmuitor al lumii ar fi fost potrivnic Lui, nu 
s-ar fi folosit de lucrurile altuia ca să-şi arate puterea. Acum însă a arătat că însuşi este 
Cel Ce preschimbă apa în vin şi ploaia o preface prin mijlocirea rădăcinii în struguri. Iar 
ceea ce se întâmplă cu răsadurile în multe luni de zile, 1-a făcut El dintr-o dată la nuntă. Şi 
când au umplut vasele, a zis: „Scoateţi acum şi duceţi nunului". „Şi i-au dus. Iar când a 
gustat nunul apa prefăcută în vin, nu ştia de unde este (dar slujitorii care scoseseră apă 
ştiau) şi a strigat pe mire şi i-a zis: Tot omul mai întâi pune vinul cel bun, iar când se 
îmbată, atunci îl pune pe cel mai rău. Tu ai ţinut însă vinul cel bun până acum". Acum vor 
răstălmăci unii şi vor zice: „Păi era o adunare de oameni beţi şi înţelegerea celor ce îşi 
dăduseră cu părerea era vătămată de băutură şi nu era suficient de limpede ca să priceapă 
cele ce s-au petrecut, nici să judece cele ce s-au făcut, de vreme ce în starea în care se 
aflau nu puteau şti de era apă sau vin. Şi că erau beţi, însuşi nunul a arătat prin cele ce a 
spus, iar acest lucru este de-a dreptul vrednic de râs". Dar evanghelistul a tăiat şi această 
bănuială a lor. Căci nu pe nuntaşi i-a luat ca martori pentru ceea ce s-a petrecut, ci pe nun, 
care era treaz şi nu gustase deloc din nimic. De bună seamă ştiţi acest lucru cu toţii, cum 
că celor cărora li se încredinţează o asemenea slujire la astfel de ospeţe, aceştia sunt mai 
cu seamă cei treji, căci au de făcut un singur lucru: totul să se petreacă în bună rânduială 
şi cuviinţă. Pentru aceea a şi luat ca mărturie a celor întâmplate simţirea şi înţelegerea 
trează a unui astfel de om. Că nu a zis Hristos: „Vărsaţi vin în cupele mesenilor", ci: 
„Duceţi nunului". Iar când nunul a gustat apa prefăcută în vin şi nu a ştiut de unde este - 
însă slujitorii ştiau - a strigat pe mire. [de fapt, „nun" traduce un cuvânt grecesc care 

însemnă moţ a moţ „cel ce conduce masa". Aici este vorba de funcţia persoanei care 
conduce o masă festivă] 

Dar pentru ce nu a strigat pe slujitori, căci astfel ar fi fost descoperită şi 
minunea? Fiindcă nici Iisus însuşi nu a descoperit ceea ce s-a întâmplat, ci cu binişorul şi 
câte puţin a vrut să se facă cunoscută puterea semnelor Sale. Fiindcă, dacă S-ar fi dat pe 
faţă atunci, nu ar fi crezut nici chiar de ar fi povestit slujitorii, ci ar fi socotit că au 
înnebunit dacă dădeau mărturie despre asemenea lucruri, cum că ar fi fost săvârşite de 
cineva ce părea în ochii celor mulţi un simplu om. Dar, trebuia ca înşişi să cunoască 
limpede, prin încercare, minunea făcută. Căci dacă urmau să încerce cu propriile lor 
mâini, nu mai puteau rămâne necredincioşi. Dar pe alţii ar fi putut să nu-i creadă. Pentru 
aceea nici El nu a descoperit tuturor, ci numai celui ce putea să priceapă şi să 
conştientizeze cel mai bine ceea ce se făcuse, păstrând cunoaşterea mai limpede a minunii 
pentru mai târziu, [adică pentru tot poporul, când acesta era pregătit să primească 
semnul, când ar fi fost întărit şi de autoritatea celui pe care chiar ei l-au investit cu 
cinstea de a le conduce ospăţul. Oamenii nu pot fi câştigaţi decât cu asentimentul lor. De 
vreme ce ei au acordat încredere nunului, iar lui Iisus nu, Acesta Se foloseşte de capul 
mesei (adică de însăşi conştiinţa şi autoritatea mesenilor îngemănată în nun) pentru a Se 
face recunoscut de popor] Căci după arătarea celorlalte semne şi acesta urma să fie crezut. 
Când, mai pe urmă, a vindecat pe fiul slujbaşului împărătesc, evanghelistul, prin cele ce le 
spune în acel capitol, arată că şi acest semn din Cana Galileii a devenit mai învederat 
(Ioan 4, 46). Ba chiar pentru aceea L-a şi chemat acel slujbaş pe Iisus, pentru că aflase de 
minunea săvârşită, după cum am şi spus. Iar aceasta o arată şi Ioan, când zice: „A venit 
Iisus în Cana Galileii, unde prefăcuse apa în vin". Dar nu pur şi simplu în vin, ci în vinul 
cel mai de soi. 

Aşa erau minunile lui Hristos: erau cu mult mai frumoase şi mai bune decât 
cele săvârşite în chip firesc. [Hristos nu restaura doar firea (în acest caz nu a făcut doar 
vin), ci îi dădea şi cea mai bună calitate (aici, cel mai bun vin)] Aşa s-a petrecut şi cu 

altele, de pildă când îndrepta vreun mădular bolnav al trupului şi îl făcea mai bun decât 
cele sănătoase. Iar că apa prefăcută era vin, şi încă din cel mai de soi, nu numai slujitorii 
urmau să dea mărturie, ci şi mirele şi nunul. Şi fiindcă cei care scoseseră apă au scos de 
fapt apa preschimbată de Hristos, chiar dacă nu s-ar fi dezvăluit atunci minunea, tot nu s- 
ar fi putut trece sub tăcere până întru sfârşit. Dar aşa, Şi-a asigurat multe şi tari mărturii 
pentru ceea ce avea să facă mai departe. Căci slujitorii dădeau mărturie că apa a fost 
prefăcută în vin, iar nunul şi mirele că vinul era din cel bun. Fiindcă, de bună seamă, şi 
mirele a avut ceva de spus referitor la acestea, însă evanghelistul Ioan, restrângându-se 
numai la cele de neapărată trebuinţă dintre amănunte, a vorbit numai despre minune, iar 
restul le-a trecut cu vederea. Căci trebuia să arate numai ceea ce era absolut necesar: că 
apa se prefăcuse în vin şi că vinul era de soi. Iar ce a mai zis mirele către nun nu a socotit 
trebuincios să adauge. Că multe dintre semne erau la început mai întunecate, dar cu 
timpul deveneau mai limpezi, fiind vestite mai cu tărie şi amănunţime chiar de cei ce le 
văzuseră dintru început, [semnul presupune o semnificaţie. El este o invitaţie la a-i 
decripta sensul. Dar, pentru că suntem fiinţe create, supuse timpului, şi pentru că nu 
avem toate datele (decât poate cei ce au înalte măsuri duhovniceşti se pot apropia de o 
privire cât de cât mai cuprinzătoare) e necesară curgerea vremii, împletită cu 
permanenta cugetare asupra acelui semn pentru ca, treptat, să îşi dezvăluie din ce în ce 
mai mult din semnificaţie. Acesta este, de fapt, şi drumul spre mântuire: fiecare să-şi 
găsească şi să-şi împlinească cât mai fidel posibil funcţiunea la care a fost chemat în 
creaţia lui Dumnezeu. Acesta este şi rostul cunoaşterii de sine: de a ne situa în dreapta 
raportare faţă de Dumnezeu şi creaţie. Aşa şi cei ce vedeau minunile la început pricepeau 
cu timpul din ce în ce mai mult. în continuare, se oferă un exemplu de adâncire a 
semnificaţiei acestei minuni şi un mod în care înţelesul ei poate fi actualizat cu fiecare 
epocă istorică. Problema este că pentru a face o interpretare neeronată e nevoie să fim 
oameni duhovniceşti] 

Atunci Iisus prefăcuse apa în vin, însă şi atunci şi acum, El nu încetează să 

preschimbe voinţele delăsătoare şi nestatornice. Că şi acum, ca şi atunci sunt oameni care 
nu se deosebesc cu nimic de apă: tot aşa de reci, de molatici şi de nestatornici. Pe cei care 
au o astfel de dispoziţie lăuntrică ca a apei să-i aducem la Domnul, încât voia lor să fie 
preschimbată într-o dispoziţie ca aceea dată de vin: să nu mai curgă încoace şi încolo, ci 
să aibă dop şi să se facă şi lor şi altora pricină de veselie, [vinul păstrat în butoi rămâne 
mult timp nemişcat şi, pe măsura trecerii timpului, dobândeşte tărie. Cu cât este mai 
parfumat şi mai vechi, cu atât produce mai multă veselie când oamenii se strâng să-l 
deguste (el uneşte şi înveseleşte inimile comesenilor). Aşa trebuie să devină soţul şi soţia 
pentru toţi cei ce stau în preajma lor: întreagă bucurie şi veselie. Dar acest lucru nu se 
poate întâmpla dacă mai întâi nu dobândesc, prin împreuna nevoinţă şi ascunderea de 
curiozitatea lumii (nu de slujirea semenilor), calitatea vinului duhovnicesc în sufletele lor. 
Şi după cum vinul, cu cât este păstrat într-o pivniţă mai tainică şi mai mult timp, în 
condiţii ştiute numai de vierii experimentaţi, devine mai îmbătător pentru cei ce-l beau, 
aşa şi cei căsătoriţi, cu cât vor trăi mai lăuntric şi intens şi mai multă vreme, după 
indicaţiile şi în duhul Sfinţilor Părinţi, vor putea fi, la vremea potrivită, sursă de veselie 
duhovnicească pentru semenii lor. Dar este necesară acea împreună nevoinţă tainică şi 
sinceră, de dăruire totală lui Dumnezeu] 

Cine alţii sunt cei reci decât cei ce iau aminte la lucrurile curgătoare ale 
acestei vieţi, care nu dispreţuiesc desfătarea cea vremelnică şi care iubesc slava şi 
puterea? Căci toate acestea sunt curgătoare - şi nicidecum statornice - şi pururea se 
pornesc cu toată vâltoarea lor împotriva noastră (şi ne opresc din urcuşul duhovnicesc ). 
Căci cel ce azi e bogat mâine e sărac. Cel ce azi are crainic vestitor înaintea lui şi centură 
şi trăsură şi mulţi paji, adesea, în ziua următoare zace în închisoare şi lasă altuia, chiar 
tară să vrea, slava aceea. Şi iarăşi, cel ce se desfată şi se lăcomeşte până-i plesneşte 
pântecele, nu poate să ţină în sine decât o zi toată hrana şi apoi iar trebuie să înfulece alta 
şi nu se deosebeşte cu nimic de o furtună cu rafale care mătură totul în cale. Şi, după cum 
acolo după prima rafală urmează a doua, aşa şi aici, după ce iese cea dintâi hrană, trebuie 

să primim alta. Şi aşa este firea celor ale lumii (deşarte): nicicând nu are parte de 
statornicie şi pururea curge şi se zvârcoleşte încoace şi încolo. 

Iar în legătură cu desfătările lumii acesteia, nu numai că sunt trecătoare şi 
curgătoare, ci ne pricinuiesc şi multe alte necazuri, în frecuşul cu vâltoarea lor se toceşte 
şi puterea trupului şi se slăbeşte şi bărbăţia sufletului, [este abătută de la calea dreaptă, 
este pervertită, i se denaturează sensul şi capacităţile naturale. Asta şi face lumea în care 
trăim: ne schilodeşte, ne face neoameni, refuză raţiunile pentru care au fost toate create. 
Acesta este efectul contactului zilnic cu agitaţia şi poftele lumii: incapacitatea de a mai 
lupta cu noi înşine, cu puterile demonice, slăbirea voinţei şi a încordării trupeşti. 
Devenim fleşcăiţi şi fără nici cea mai mică dorinţă şi aprindere în lupta duhovnicească. 
Pentru aceea suntem datori să ne ferim cu orice preţ de toată agitaţia] 

Şi nu obişnuiesc revărsările râurilor să sfarme şi să mănânce aşa de mult din 
maluri şi să le niveleze, cum surpă desfătarea şi comodităţile cu atâta uşurinţă şi pe ascuns 
toate eforturile noastre de a ne menţine sănătatea sufletului şi a trupului, [mijloacele - 
materiale şi spirituale - prin care încercăm să ne păstrăm vigoarea duhovnicească şi 
trupească. Ceea ce agonisim în lupta duhovnicească pierdem apoi în agitaţia şi plăcerile 
lumii, pentru că nu suntem treji la minte şi nu avem hotărârea să murim cu adevărat 
pentru Hristos. Iar clădind pe de-o parte şi dărâmând pe de alta, cu timpul, pentru că nu 
avem roade şi nici bucuria de pe urma lor, ne pierdem elanul de la început. Cheia este să 
refuzăm în totalitate modul lumesc de a fi, sub orice aspect ar fi, chiar dacă aceasta ni se 
pare greu şi anacronic. Acesta este şi rolul vieţuirii în comodităţi şi plăceri lumeşti: 
nivelarea conştiinţei maselor. Viaţa ca plăcere ne oferă tuturor aceeaşi finalitate terestră: 
bunăstarea de aici. Ea egalizează toate aspiraţiile duhovniceşti, de fapt le distruge, şi ne 
aruncă într-o viaţă instinctuală, automată, marcată doar de extraordinarul efervescent al 
atmosferei de carnaval (ce, mai nou, deşi neobservată, acaparează toate compartimentele 
vieţii noastre). Tuturor ni se induc aceleaşi idealuri şi de aceea vom putea fi o masă 
foarte uşor de manipulat şi condus pentru a pregăti vremurile Antihristului (iar dacă nu, 

cel puţin a înainte mergătorilor lui)] 

Iar dacă vei merge la vreun spital şi vei întreba, o să afli că mai toate pricinile 
bolilor, din aceste desfătări ale lumii se trag. Pe când o masă simplă şi uşoară este maica 
sănătăţii. Pentru aceea şi asistenţii doctorilor aşa o numesc, spunând faptului de a nu te 
sătura, sănătate. Nesăturarea de hrană este sănătate. Iar a mânca numai cât este de 
trebuinţă o numesc maica sănătăţii. Iar dacă mâncatul, cât e de trebuinţă, este sănătate, e 
clar că îmbuibarea-i maica bolii şi a slăbiciunilor şi naşte în noi patimi care întrec chiar şi 
meşteşugul doctoricesc. Fiindcă şi umflările de picioare, şi durerile de cap, şi slăbirea 
vederii, şi durerile de mâini, şi tremurăturile, şi slăbiciunile ori leşinurile, şi gălbenarea, şi 
frigurile îndelungate, şi fierbinţelile, într-un cuvânt, toate celelalte nenumărate - că nu este 
timp a le înşirui pe toate - nu se ivesc din vieţuirea cumpătată şi înţeleaptă [care uzează 
doar de lucrurile absolut necesare, şi nu de cele care sunt necesare doar în închipuirea şi 
din pricina obişnuinţelor şi comodităţilor noastre], ci din plăcerea gâtlejului şi lăcomia 
pântecelui. [nu trebuie să mâncăm mult ca să fim moleşiţi lăuntric, ci este de ajuns, spre a 
ne pierde trezvia, şi numai să mâncăm alimente ce ne plac şi ne îndulcesc: fineţuri şi 
fantezii culinare de care, azi mai mult decât oricând, dăm la tot pasul. Acelaşi principiu 
al dorinţei de calitate (în cazul hranei, îndulcirea gâtlejului), cât şi de cantitate (în cazul 
hranei, lăcomia pântecelui) guvernează şi celelalte compartimente ale vieţuirii noastre. 
Azi nu mai căutăm stricta necesitate, ci extravaganţa mărfii, fără a observa şi 
modificările inconştiente ce se produc în mentalul nostru din pricina acceptării modului 
lumesc de a fi şi a valorilor seculare. De aici ni se nasc toate bolile sufleteşti şi trupeşti] 
Iar dacă vrei să vezi că şi bolile sufletului se nasc de aici, îţi vei da seama că lăcomiile, 
dezmierdările, tristeţea, moliciunea, desfrâul şi toată neştiinţa aici îşi au începutul. Căci cu 
nimic nu sunt mai bune decât măgarii, sufletele care se desfată din astfel de mese, de 
vreme ce sunt hărţuite de asemenea fiare. Ca să nu mai spun câte întristări şi neplăceri au 
cei ce stăruie în desfătări. Dar pe toate nu este cu putinţă să le spun. [pentru a observa 
sincer cauzele duhovniceşti ale patimilor ni se cere cooperare din partea voinţei. In 

general, nu vrem să acceptăm că micile noastre pofte şi comodităţi sunt de fapt pricina 
dezordinii din viaţa noastră. Toată problema apare pentru că nu vrem să ne dezlegăm de 
îndulcirile lumii. E foarte greu, spre exemplu, după ce ne-am aşezat pe un fotoliu comod, 
să ne deranjeze cineva pentru a-l ajuta cu ceva] 

Totuşi voi dezvălui una şi, din aceasta, care este de căpetenie, vă voi arăta 
totul. Niciodată nu au plăcere şi nu se bucură de mesele cele încărcate şi scumpe pe care 
le înfulecă. Fiindcă după cum folosirea doar a hranei de trebuinţă este maica sănătăţii, tot 
aşa este şi a plăcerii. Pe când lăcomia, după cum e maica bolilor, la fel este şi izvorul şi 
rădăcina lipsei de plăcere. Dacă eşti sătul, nu mai poate fi nici o poftă. Iar dacă nu mai ai 
nici o poftă, cum ar mai putea fi plăcere? Pentru aceea, să-i socotim pe săraci nu doar mai 
înţelepţi şi mai sănătoşi decât pe bogaţi, ci şi plini de mai multă veselie. 

Cugetând, dar, la toate acestea, să fugim de beţie şi de desfătare, nu numai de 
cea de la mese, ci şi de oricare alta, ce se află în lucrurile lumeşti. Şi în locul acelei 
desfătări să dobândim plăcerea celor duhovniceşti şi să ne desfatăm de Domnul, cum zice 
proorocul David - „Desfatează-te in Domnul şi îţi va da ţie cererile inimii tale" (Psalmi 
36, 4) ca să ne bucurăm şi de bunătăţile de aici şi de cele viitoare, cu harul şi cu iubirea de 
oameni a Domnului nostru Iisus Hristos, prin Care şi cu Care Tatălui şi Duhului Sfânt fie- 
I slava, în vecii vecilor. Amin. 

III. „Acest început al minunilor 1-a făcut Iisus în Cana Galileii" 



Mult şi tare se împotriveşte diavolul, din toate părţile năpustindu-se asupra 
mântuirii noastre. Trebuie, dar, să fim treji şi cu priveghere şi să înălţăm ziduri în toate 
părţile în faţa asaltului său. Căci dacă va prinde un prilej cât de mic, o dată aflat, îşi va 
pregăti şi restul intrării şi îşi va introduce câte puţin în cetatea noastră întreaga sa putere. 
[înseamnă că lupta şi trezvia noastră nu se referă neapărat la patimi, ci la prilejurile lor. 
Spre exemplu, dacă a privi anumite tipuri de reclamă îmi suscită patimi lăuntrice, 
soluţia, cel puţin la început, nu este cochetarea şi filosof area cu ele (cu pricinile 
patimilor), ci refuzul lor hotărât. Dacă ne-a prins patima, sigur vom fi robiţi şi nici nu 
mai poate fi vorba de luptă, şi asta pentru că puţini sunt aceia care să fie la măsura avvei 
Pimen, căruia Dumnezeu i-a poruncit să lase gândurile să intre în el şi apoi să se lupte în 
sine cu ele] 

Dacă ne pasă într-adevăr de mântuirea noastră, nici în cele mici să nu-i 
îngăduim diavolului să aibă de a face cu noi, ca nu cumva să pregătim astfel, mai 
dinainte, cale pentru cele mari. Căci este cea din urmă nebunie ca diavolul să arate atâta 
sârguinţă spre a ne pierde sufletul, iar noi, pentru însăşi mântuirea noastră, să nu depunem 
efort nici măcar cât el. Iar acestea nu le spun numai de dragul de a le spune, ci fiindcă mă 
tem ca nu cumva, chiar şi acum, lupul acesta să şadă în mijlocul staulului şi noi să nu-1 
vedem, iar din această pricină să fie răpită vreo oaie care paşte departe de turmă şi de 
auzirea cuvântului, din pricina uşurătăţii ei şi a uneltirii rele a diavolului. Fiindcă dacă era 
vorba de răni trupeşti sau trupul ar fi primit vreo boală, nu era nici o problemă să 
cercetăm asemenea răniri. Dar fiindcă nevăzut e sufletul şi primeşte răni tot nevăzute, 
trebuie să avem multă trezvie, încât fiecare să se probeze pe sine. Că nimeni nu ştie cele 
ale omului cum le ştie duhul omului ce se află în el. Cuvântul este spus pentru toţi şi 

leacul este de obşte pentru toţi cei ce au trebuinţă. Dar fiecare din cei ce aud să ia ceea ce 
este potrivit pentru boala lui. Eu nu-i ştiu pe cei bolnavi. Nu-i ştiu nici pe cei sănătoşi. 

De aceea voi face cuvântul cât mai cuprinzător, ca el să fie potrivit pentru 
toate patimile, acum osândind lăcomia, aici lăcomia, şi iarăşi aprinzându-mă împotriva 
desfrâului, apoi voi împleti laudă şi îndemn pentru milostenie, iar după aceea pentru 
fiecare din celelalte fapte bune. Căci mă tem ca nu cumva, zăbovind numai asupra unei 
singure patimi, să uit să tămăduiesc şi pe cealaltă, iar voi să vă chinuiţi şi să suferiţi din 
pricina aceasta. Dacă ar fi fost aici numai unul singur împreună cu mine, nu aş fi socotit 
că este atât de trebuincios să fie cuvântarea atât de felurită, însă, fiindcă în atâta mulţime, 
în chip firesc, multe sunt şi patimile, nu este nimic ieşit din comun ca mult felurită să fie 
şi învăţătura. Şi fiindcă cuvântul este pentru toţi, fiecare va afla din el leac pentru nevoia 
sa. Pentru aceea şi Scriptura este mult felurită, vorbindu-ne despre mii de lucruri, tocmai 
pentru că vorbeşte tuturor oamenilor, în atâta mulţime sunt toate patimile care forţează 
sufletul, chiar dacă nu sunt toate deodată în toţi. Aşadar, curăţindu-ne de ele, în această 
stare să ascultăm dumnezeieştile cuvinte. Şi să auzim şi azi cele citite, cu mintea 
încordată şi adunată, [folosul citirii Scripturii nu este deplin dacă nu ne luptăm să 
scoatem patimile din noi. Afirmaţia Sfântului nu are sensul că doar cei curăţiţi de patimi 
să citească Scripturile, ci, ca fiecare, pe măsura despătimirii sale, să poată avea acces la 
niveluri din ce în ce mai adânci şi mai lipsite de echivoc ori dublă interpretare ale 
Bibliei. Cele două activităţi, de fapt, se determină reciproc: citirea Scripturii cu atenţia 
potrivită măsurii noastre şi cu conştiinţa smereniei şi a nedesăvârşirii proprii ne ajută să 
mai înaintăm puţin pe calea despătimirii; iar această înaintare în despătimire ne va da o 
înţelegere mai adâncă a Scripturii] 

Ce spune azi? „Acest început al minunilor 1-a făcut Iisus în Cana Galileii". 
Am spus şi alaltăieri că unii zic că nu acesta este începutul minunilor. Dar de ce este în 
Cana Galileii? Pentru că zice că acest început 1-a făcut în Cana. Mai mult şi mai 
amănunţit nu mai spun despre acestea. Ci numai atât, că abia după botez a început să facă 

semne şi că înainte de botez nu a făcut nici o minune. Iar acestea le-am lămurit zilele 
trecute, însă fie că acesta, fie că altul este cel dintâi semn din cele făcute după botez, nu 
mi se pare că este foarte de trebuinţă să ne batem prea mult capul. [în una din omiliile 
despre Aquila şi Priscilla, Sfântul Ioan zice că nu trebuie să trecem nici măcar peste cele 
mai neînsemnate cuvinte din Scriptură. Iar aici, din contră, că nu e important un anumit 
amănunt. Această capacitate de a discerne care sunt cuvintele potrivite în fiecare situaţie 
şi în ce măsură aduce rod duhovnicesc o dezbatere ştiinţifică asupra Bibliei o au numai 
oamenii duhovniceşti, care percep scopul pentru care Duhul Sfânt a spus fiecare cuvânt 
în Scriptură] 

„Şi a arătat slava Lui." Cum şi în ce fel? Că nu mulţi au fost cei care au luat 
aminte la ceea ce s-a întâmplat, ci numai slujitorii, mirele şi nunul. Aşadar, cum Şi-a 
arătat slava? In acea clipă numai în parte. Şi chiar dacă atunci nu, însă mai pe urmă toţi 
urmau să audă de minune. Că până azi este lăudată şi nu a fost uitată. Iar că în acea zi nu 
toţi au ştiut de ea, vom arăta din cele ce urmează. Zicând: „Şi-a arătat slava", a adăugat: 
„Şi au crezut într-însul ucenicii Lui", care şi mai înainte de aceasta au fost uimiţi de El. 
Vezi că atunci era cel mai necesar să facă minuni, când erau de faţă persoane cu bună 
dispoziţie a voinţei şi care luau aminte cu cuget limpede la cele ce se petreceau? 
[minunea are sens deplin doar dacă adresanţii sunt pregătiţi, având voinţa şi atenţia 
încordate şi dispuse la a face cele sugerate de acea minune. Doar în acest caz o minune 
poate să schimbe interiorul omului] Căci aceştia erau mai dispuşi şi să creadă cu mai 
multă uşurinţă şi să ia aminte cu amănunţime la cele ce se făceau. 

Şi cum s-ar fi făcut cunoscut dacă n-ar fi săvârşit minuni? Că sufletele celor 
care ascultau aveau şi învăţătură destulă, ştiau şi profeţiile şi minunile ce s-au făcut cu 
israeliţii, încât sufletul, fiind mai dinainte obişnuit cu acestea, să poată să ia aminte cu o 
dispoziţie potrivită la cele ce se săvârşeau, [evreii erau deja pregătiţi prin lege şi prooroci 
să-L primească pe Hristos. Dacă nu o făceau, aceasta ţinea de reaua dispoziţie a voinţei 
lor] De aceea, de multe ori, în alte locuri, zic evangheliştii că nu făcea nici un semn, 

tocmai din pricina încăpăţânării oamenilor ce locuiau acolo. „Şi după acestea S-au 
coborât în Capernaum El şi Mama Lui şi fraţii şi ucenicii Lui. Şi au rămas acolo nu multe 
zile". Pentru ce a stat împreună cu Mama Sa în Capernaum? Că nici vreo minune nu a 
făcut acolo, nici cei ce locuiau în acel oraş nu îl ţineau de bine, ba, mai mult, erau oameni 
foarte decăzuţi. Iar aceasta a arătat Hristos când a zis: „Şi tu, Capernaume, cel ce până la 
cer ai fost înălţat, până la iad vei fi coborât" (Luca 10, 15). Pentru ce, dar, a fost acolo? 
Mie îmi pare că, deoarece urma să purceadă către Ierusalim puţin mai târziu, pentru aceea 
a plecat atunci în Capernaum, ca să nu-i tragă după Sine, în orice loc S-ar fi dus, pe fraţii 
şi pe Mama Sa. Mergând deci acolo şi rămânând puţin, nu a facut-o decât pentru a- Şi 
cinsti Mama, ca, mai pe urmă, despărţindu-Se de ea, să Se apuce iar de minuni. Fiindcă 
de aceea zice că „nu după multe zile S-a suit la Ierusalim". 

„îmbrăţişaţi pe Priscilla şi Aquila" şi cele următoare. Cuvântul 1 



1. Cred că mulţi dintre voi vă minunaţi de pericopa ce s-a citit din Apostol şi 
socotiţi că această parte a epistolei este în plus şi de prisos, din pricină că are doar adresări 
interminabile ale unora către alţii. De aceea şi eu, astăzi, deşi eram pornit să vă vorbesc 
despre altceva, o să las deoparte acea pricină şi mă voi pregăti să mă îndrept către ceea ce 
s-a citit, ca să aflaţi că nimic nu este de prisos în Sfânta Scriptură, nimic nu este în plus, 
chiar de-ar fi o singură iotă ori virgulă, ci şi cea mai sărăcăcioasă adresare ne deschide un 
ocean de înţelesuri. Dar ce zic eu de adresare sărăcăcioasă, căci adesea şi o singură literă 
adăugată ne introduce în întreaga putere a înţelesurilor! Şi acest lucru se poate vedea în 
cazul schimbării numelui lui Avram (în Avraam, care înseamnă tată al multor neamuri"). 

După cum cel care primeşte o scrisoare de la un prieten nu citeşte doar corpul 
epistolei, ci şi salutarea scrisă la sfârşit, şi de acolo, mai ales, află dispoziţia sufletească a 
celui ce i-a scris-o, aşa şi Apostolul Pavel, scriind - ba nu Pavel, ci mai degrabă harul 
Duhului Sfânt fiind cel ce vorbeşte prin epistolă întregului oraş şi la atâta popor, şi prin 
aceia, lumii întregi - cum nu este lucru necuvenit să socotim că este ceva de prisos între 
cele scrise şi peste care putem trece pur şi simplu şi la care să nu luăm aminte. Fiindcă pe 
toate acestea, de la început până la sfârşit, harul le-a scris. Căci aceasta înseamnă şi arată, 
că ne-am umplut de multă uşurătate şi nu mai cercetăm cu râvnire întreaga Scriptură, ci pe 
cele care le socotim mai clare, pe acestea le alegem, iar cu celelalte nu ne batem de fel 
capul. Acest lucru a adus şi eresurile: faptul că nu vrem să ne avântăm către tot conţinutul 
Scripturii şi socotim că există lucruri de prisos şi peste care se poate trece. De aceea toate 
celelalte pe care le considerăm neimportante ni se par nu numai de prisos, ci şi 
nefolositoare şi chiar vătămătoare. Iar de cercetarea Scripturilor nu purtăm grijă şi o 
trecem cu vederea. 

Insă cei ce sunt înnebuniţi după spectacolele de curse hipice pot să spună cu 
cea mai mare exactitate şi numele, şi herghelia, şi rasa, şi locul de provenienţă, şi modul 
de hrănire a cailor, şi vârsta lor, şi cum s-au comportat la curse, şi cine cu cine se întrece 
pentru a răpi premiul, şi care cal pleacă de pe fiecare pistă, şi care este călăreţul fiecăruia, 
care e favoritul alergării şi rivalul pe care trebuie să-1 întreacă. Iar cei care sunt preocupaţi 
de cele de pe scenele de spectacole nu sunt mai prejos decât aceştia, ba chiar arată mai 
multă nebunie pentru cei ce fac necuviinţe în teatre - adică pentru actori şi formaţii de 
muzică - şi le cunosc neamul şi de unde sunt şi cum au crescut şi toate celelalte. Iar noi, 
dacă întrebăm câte şi care sunt epistolele lui Pavel, nici măcar numărul lor nu ştim să-1 
spunem. Iar dacă totuşi ştim care sunt şi numărul lor, oraşele care au primit epistolele nu 
le cunoaştem. Iar eunucul acela barbar (Faptele Apostolilor 8, 26-40), tras de mii de griji 
şi mii de treburi, aşa stăruia în citirea Bibliei, că nici în vremea călătoriei nu înceta, ci 
şezând în trăsură, cerceta cu mare stăruinţă şi amănunţime Scripturile. Iar noi, neavând 
aproape nimic din îndatoririle aceluia, care să ne cheltuie timpul, suntem străini şi de 
numele epistolelor, deşi le citim aici în fiecare duminică şi ne bucurăm de dumnezeiasca 
ascultare a lor. Dar ca să nu-mi cheltui cuvântul doar spre a vă certa, hai să aducem spre 
cercetare însăşi salutarea, care pare a fi de prisos şi care ne tulbură. 

Căci dacă o vom explica şi se va arăta cât câştig dobândesc cei ce iau aminte 
în amănunţime la ea, mai mare va fi atunci osânda celor ce nu se grijesc de atâta comoară 
şi care azvârlă chiar din mâinile lor bogăţia duhovnicească. 

Aşadar, ce este cu adresarea: „îmbrăţişaţi pe Priscilla şi Aquila, cei împreună 
lucrători ai mei întru Domnul" (Romani 16, 3)? Oare nu pare că este o salutare simplă, 
neavând să ne arate nimic important, nici ceva demn de luat aminte? Hai să discutăm doar 
despre ea; ba, mai mult, chiar dacă ne sârguim, nici nu ne va ajunge ziua de azi ca să 
strângem toate înţelesurile ce zac în aceste puţine cuvinte. Ci este necesar ca să punem şi 
într-o altă zi în vistieriile voastre prisosul celor contemplate, ivite din această mică 

salutare. Căci nu mă pregătesc să v-o ofer toată, ci doar o parte din ea, doar începutul, şi 
anume: „îmbrăţişaţi pe Priscilla şi Aquila". 

2. Mai întâi, trebuie să ne minunăm de virtutea lui Pavel, că având grija a 
toată lumea şi purtând întru sine şi pământ şi mare, şi toate oraşele de sub soare, şi pe 
barbari, şi pe elini şi atâta amar de popoare, se frământă atât de mult pentru un bărbat şi o 
femeie. Iar al doilea lucru de care să ne uimim este cum de avea sufletul treaz şi purta de 
grijă nu numai de toate la un loc, ci îşi amintea în parte de fiecare dintre cei probaţi şi cu 
suflet nobil. Căci azi nu e nici o minune că întâistătătorii elinilor fac acest lucru, căci cel 
care se ocupă de tulburările poporului nu primeşte în grijă decât un singur oraş. Atunci 
însă nu erau doar primejdii mari, ci şi distanţe mari şi mulţime de griji şi furtuni peste 
furtuni şi faptul că nu putea pururea să stea necontenit cu toţi şi multe altele mai grozave 
decât acestea, suficiente să scoată din amintirea lui Pavel chiar şi lucrurile foarte necesare, 
însă el nu le-a scos din mintea sa. Cum de nu au fost uitate? Din pricina mărimii de suflet 
a lui Pavel şi a dragostei sale calde şi adevărate. Căci aşa îi avea pe ei în cugetul său, încât 
şi în epistole adesea îi pomeneşte. 

Dar să vedem care şi cum erau aceştia pe care Pavel îi avea în grijă şi de care 
îi era atât de dor. Erau oarecare generali şi conducători de oşti ori guvernatori sau în altă 
funcţie strălucită sau înconjuraţi de multă bogăţie, ori dintre cei ce conduc oraşul? Nimic 
din toate acestea nu se poate spune, ci dimpotrivă, cu totul altceva: erau săraci şi 
strâmtoraţi, trăind din munca mâinilor lor. Căci zice că erau făcători de corturi (Faptele 
Apostolilor 18, 3). Şi nu s-a ruşinat Pavel, nici nu a socotit lucru de ocară pentru 
prea împărătescul oraş şi pentru nişte oameni care cugetau măreţ [Roma şi romanii cărora 
le adresează epistola ce conţine salutarea comentată aici], poruncindu-le să îmbrăţişeze 
pe acei meşteşugari şi nici nu a crezut că îi va dezonora pe ei prin dragostea pentru aceia. 
Şi aşa i-a învăţat pe toţi atunci să filozofeze (spre iubirea aproapelui). Iar noi, adesea 

Pagina 140 



având neamuri doar cu puţin mai sărace, ne rupem de legătura firească cu ele şi socotim 
că ne este spre ocară dacă am fi surprinşi în compania acelora. Iar Pavel nu aşa a făcut, ba 
s-a şi lăudat nu numai celor de atunci, ci şi tuturor celor de atunci încoace, vădindu-le că 
acei făcători de corturi au fost cei dintâi care au împlinit faţă de el dragostea. 

Şi să nu-mi spună mie careva: „Ce mare şi uimitor lucru a făcut şi Pavel, că 
nu s-a ruşinat de cei de o breaslă cu el, că doar avea aceeaşi meserie?" Ce zici tu? Păi 
chiar acest fapt este mai mare şi mai minunat. Fiindcă în acest fel se întâmplă cu cei care 
au slava de mai înainte şi nu au dobândit-o mai pe urmă (adică cei care dobândesc cinstea 
prin moştenirea unui nume ori funcţii din familie în familie sau relaţii, fără să muncească 
şi să trudească pentru această cinste). Unii ca aceştia dispreţueisc pe cei mai jos decât ei. 
Dar nu fac aceasta cei care au fost cândva în aceeaşi mizerie, iar mai apoi, deodată, se 
ridică în mare strălucire şi slavă. Iar decât Pavel, nu era nimic mai strălucit şi mai slăvit în 
momentul când i-a cunoscut pe cei doi soţi; căci şi decât înşişi împăraţii era mai vestit, 
fiind cunoscut pretutindeni. Căci cel ce poruncea diavolilor şi învia morţii, şi îmbolnăvea 
doar prin poruncă, şi putea să vindece pe cei bolnavi, ale cărui haine şi umbră tămăduiau 
orice fel de boală, de bună seamă că nu era socotit a fi om, ci vreun înger coborât din cer. 
Şi, bucurându-se de atâta slavă şi fiind admirat în tot locul, încât oriunde s-ar fi arătat îi 
aducea la Hristos pe toţi, nu s-a ruşinat de un făcător de corturi, nici nu i-a socotit mai 
prejos de cei ce erau în funcţii atât de mari. 

Căci de bună seamă că în Biserica romanilor erau mulţi oameni de vază pe 
care i-a silit să-i îmbrăţişeze pe acei sărmani făcători de corturi. Căci ştia, ştia în chip 
limpede că nobleţea nu o dă strălucirea avuţiilor, nici prisosul bunurilor, ci blândeţea şi 
dragostea felului de a fi; comportamentul îngăduitor şi plin de dragoste faţă de aproapele. 
Fiindcă cei ce sunt lipsiţi de acestea, cugetă înalt din pricina slavei părinţilor lor, fiind de 
bun neam doar cu numele , dar nu se pot lăuda că sunt de bun neam şi prin faptă . Ba 
adeseori şi numele este de prisos dacă scormoneşte cineva în „ilustra" lor genealogie. 
Căci pe cel ilustru şi strălucit, având tată vestit şi bunic la fel, dacă-1 cercetezi pe îndelete, 

adesea afli că străbunicul era unul de condiţie umilă şi un necunoscut. După cum şi cei 
care par de neam umil, dacă cercetăm în amănunt tot neamul de înaintaşi, vom găsi 
adesea guvernatori şi conducători de oşti, chiar dacă cineva ar vedea că ei sunt acum 
păzitori de cai şi porcari. 

Prin urmare, ştiind Pavel toate acestea, nu s-a preaocupat de ele, ci îl interesa 
nobleţea sufletului şi învăţa şi pe alţii să admire aceasta. Nu puţin rod am strâns până 
acum: că nu trebuie să dispreţuim pe cei mai jos decât noi; să căutăm virtutea 
sufletului, să le socotim pe toate cele ce le avem în exterior ca fiind de prisos şi 
nefolositoare. 

3. Este şi un alt câştig de scos de aici, nu mai mic decât cele dinainte şi care 
mai cu seamă susţine viaţa noastră, îndreptând-o. Care este? A nu osândi nunta, nici a 
socoti piedică şi poticneală spre calea ce duce la virtute faptul de a avea femeie şi a creşte 
copii şi a cârmui case şi a te îndeletnici cu o meserie. Aceştia au arătat o vieţuire 
înţeleaptă mult mai riguroasă decât cei ce trăiesc în mănăstiri, [este vorba despre o 
vieţuire extrem de atentă, cu mare trezvie, faţă de cele mai mici gesturi, impulsuri ale 
inimii, gânduri, preocupări, un mod de viaţă care mai târziu s-a generalizat la monahi şi 
tocmai de aceea considerat, în mod fals, ca aprţinându-le doar acestora. De fapt, el era 
caracteristic tuturor creştinilor din primele trei veacuri -feciorelnici sau căsătoriţi - ceea 
ce se poate lesne observa dacă se lecturează scrierile părinţilor apostolici, ale 
apologeţilor, ale părinţilor numiţi preniceeni ori actele martirice] 

De unde ştim aceasta? Din cele pe care le-a grăit Pavel către ei, ba mai mult, 
nu din cele pe care le-a grăit, ci şi din cele pe care le-a mărturisit chiar el după aceea. Căci 
zicând „îmbrăţişaţi pe Priscilla şi Aquila", a adăugat şi vrednicia lor. Care era aceasta? Nu 
a zis: pe cei bogaţi, pe cei străluciţi, pe cei de bun neam. Dar ce? „Pe cei împreună- 

lucrători cu mine întru Domnul". Nimic nu ne arată mai mult decât acest lucru virtutea 
lor. Şi nu numai de aici se vede, ci şi din faptul că a rămas la ei nu o zi sau două, sau trei, 
ci doi ani întregi; de aici se poate vedea virtutea lor. Căci după cum stăpânitorii cei din 
afară nu aleg niciodată să fie găzduiţi la cineva dintre cei de condiţie joasă şi smerită, ci 
caută conacele strălucite ale oarecăror bărbaţi slăviţi, ca nu cumva sărăcia celor ce-i 
primesc să le întunece mărimea vredniciei lor, tot aşa făceau şi apostolii. Nu găzduiau la 
care se întâmpla, ci, după cum aceia căutau case strălucite, aşa şi aceştia căutau suflet 
virtuos. Şi căutând cu cercetare adâncă pe cei ce se potriveau cu ei, la aceia rămâneau. 
[acesta este criteriul oricărei alegeri pe care o facem: folosul duhovnicesc şi nu interesele 
ori plăcerile carnale, intelectuale] Căci şi legea lui Hristos porunceşte aceasta. Fiindcă 
zice: „în care oraş sau casă veţi intra, întrebaţi cine este vrednic, şi acolo să rămâneţi" 
(Matei 10, 11). Aceştia erau vrednici de Pavel, iar dacă erau vrednici de el, erau vrednici 
şi de îngeri. Iar eu voi îndrăzni să numesc căsuţa aceea a lor şi cer şi Biserică. Căci unde 
era Pavel, acolo era şi Hristos. „Iar de căutaţi dovadă - zice - Hristos este Cel Ce grăieşte 
în mine" (2 Corinteni 13, 3). Iar unde era Hristos, acolo şi îngerii neîncetat erau de faţă. 

Iar cei care mai înainte de a-1 primi pe Pavel erau vrednici de slujirea lui, 
gândeşte-te că după ce au vieţuit doi ani împreună cu el, au deprins să fie atenţi şi la 
înfăţişarea lor, şi la mers, şi la privire, şi la felul îmbrăcămintei, şi la intrări, şi la ieşiri, şi 
la toate celelalte. Căci în cazul sfinţilor, nu numai cuvintele, nici doar învăţăturile şi 
îndemnurile, ci şi tot restul modului lor de trai este îndeajuns să dea învăţătura 
înţelepciunii celor care iau aminte, [sub acest termen părinţii denumesc modul de vieţuire 
creştinesc, oglindit în fapte, cuvinte, gesturi, gânduri, adică cel care transformă omul în 
integritatea lui. Dar se cere multă atenţie şi dorinţă sinceră din partea celor care vor să- 
şi însuşească acest mod de trai] Gândeşte-te câtă vreme l-au văzut pe Pavel făcând 
Liturghie, şi certând, şi mângâind, şi rugându-se, şi plângând, ieşind şi intrând. Căci dacă 
noi, care avem doar 14 epistole şi ne agităm să ni le procurăm de oriunde, putem deveni 
asemenea lui Pavel, cei care au avut izvorul epistolelor, limba întregii lumi, lumina 

Bisericilor, temelia credinţei, stâlpul şi întăritura adevărului, cum nu vor avea oare aceeaşi 
vieţuire cu un asemenea înger? [pe atunci nu oricine putea avea cărţi acasă şi ele erau 
rare, neexistând tipar ori altă tehnică de multiplicare în afara copierii manuale] Căci 
dacă haina lui era înfricoşătoare demonilor şi avea atâta putere asupra lor, oare împreună- 
locuirea cu el cum nu atrăgea mulţime de har al Duhului? Oare a vedea patul lui Pavel, 
oare a-i vedea aşternutul, încălţările, nu era pricină îndestulătoare pentru ei ca să aibă 
pururea în inimă străpungerea? Căci dacă demonii văzându-i hainele se înfricoşau, cu 
mult mai mult aceştia (oamenii), credincioşi fiind şi împreună- vieţuitori cu el, se umileau 
la inimă privindu-le. [dobândeau străpungerea inimii care este, conform părinţilor asceţi, 
motorul şi temelia vieţii duhovniceşti] 

Apoi, vrednic lucru este şi să cercetăm pentru ce, atunci când îi salută, pe 
Priscilla o pune înaintea bărbatului ei. Căci nu zice: „îmbrăţişaţi pe Aquila şi Priscilla", ci 
„pe Priscilla şi Aquila". Nici aceasta nu a facut-o pe degeaba, ci mie îmi pare că era 
conştient că ea avea mai multă evlavie decât bărbatul ei. Şi că nu este ceva ipotetic ceea 
ce am spus, ne învaţă şi Faptele Apostolilor. Căci pe Apollo, bărbat învăţat şi puternic în 
Scripturi şi care cunoştea doar botezul lui Ioan Botezătorul, ea 1-a luat şi 1-a învăţat calea 
lui Dumnezeu şi 1-a făcut învăţător desăvârşit. Căci femeile creştine de pe vremea 
apostolilor nu se îngrijeau de aceste lucruri de care se îngrijesc cele de acum: să îmbrace 
haine strălucite, să-şi înfrumuseţeze faţa cu farduri şi încondeieri ale ochilor, să devină 
povară pentru bărbaţii lor, să se silească să-şi cumpere haine mai scumpe decât vecina sau 
decât cele de acelaşi rang, [în Bizanţ, şi mai apoi la curtea regilor, rangul social era 
oglindit în tipul de haine purtat. Astăzi, de asemenea, se poate observa după haine cărei 
subculturi îi aparţine fiecare persoană şi care sunt rivalităţile din cadrul ei] să aibă cai 
albi şi frâie de aur [azi maşini], mulţi eunuci care să le slujească [azi body guarzi], cârd de 
slujnice [room service], şi toate celelalte închipuiri deşarte şi vrednice de batjocură. 
[indică imaginaţia, sursa tuturor patimilor Pentru a lupta împotriva ei 
trebuie: renunţarea treptată, dar hotărâtă şi sinceră, la tot ceea ce alcătuieşte imaginaţia 

exterioară; dezlipirea de îndulcirea interioară, produsă de amintirile şi dorinţele ce s-au 
imprimat, cu participarea conştientă sau inconştientă a voinţei noastre, în imaginaţia 
interioară, prin exercitarea presiunii imaginaţiei exterioare. Urme ale imaginaţiei lumii 
pătimaşe le-am primit prin neglijenţa părinţilor şi a celor care ne-au educat din cea mai 
fragedă copilărie şi apoi în toate treptele educaţiei ce ne-a format. De exemplu 
imaginează-ţi un obiect care nu există, care nu a fost inventat dar care îţi este de „folos " 
şi pe care ţi-l doreşti extrem de mult. Nu îl găseşti şi ţi-e greu să ţi-l imaginezi. De ce? 
Pentru că lumea se raportează mereu la lucrurile care deja există în lume, pe care le 
vedem şi care, prin existenţa lor pe piaţă, ne forţează să depindem de ele, creându-ne 
nevoie care nu ne sunt cu adevărat necesare: cum ar fi mâncărurile sofisticate, pahare 
aurite, dulciuri sofisticate, încălţăminte şi haine extravagante dar incomode] 

Ci scuturând toate acestea şi lepădând îngâmfarea lumească, (femeile) un 
singur lucru căutau: cum să se facă părtaşe apostolilor şi să aibă parte chiar de plata lor. 
[să meargă împreună cu ei la vânătoarea sufletelor. A se vedea şi troparul Rusaliilor] De 
aceea, nu numai aceasta (Priscilla) era aşa, ci şi toate celelalte. Căci şi despre o oarecare 
Persida zice: „care mult s-a ostenit pentru noi". Iar pe Măria şi Trufaina le admiră pentru 
aceste osteneli fiindcă se osteniseră împreună cu apostolii şi s-au adâncit în lupta pentru 
ei. 

Dar atunci, cum de-i scrie lui Timotei: „Femeii nu-i îngădui să înveţe pe altul, 
nici să stăpânească pe bărbat" (1 Timotei 2, 12)? Aceasta se întâmplă când bărbatul este 
evlavios şi are aceeaşi credinţă ca şi femeia, şi are aceeaşi înţelepciune. Dar când bărbatul 
este necredincios şi înşelat, nu o lipseşte apostolul de autoritatea de a-1 învăţa. Căci, 
scriindu-le corintenilor, zice: „Iar femeia care are bărbat necredincios să nu-1 lase. Că ce 
ştii tu, femeie, dacă îţi vei mântui bărbatul?" (1 Corinteni 7, 13-16). Cum să-1 mântuiască 
femeia credincioasă pe bărbatul necredincios? De bună seamă, catehizându-1 şi învăţându- 
1 şi aducându-1 la credinţă, după cum a făcut şi această Priscilla cu Apollo. De altfel, când 
zice: „femeii nu-i îngădui să înveţe", vorbeşte de învăţătura ce se dă de la platforma 

bisericii, despre discuţiile publice şi despre învăţătura ce ţine de raţiunea preoţiei. Dar în 
particular nu o opreşte să îndemne şi să sfătuiască. Căci dacă acesta era lucru oprit, nu ar 
fi lăudat-o pe Priscilla că a făcut aceasta. 

4. Să audă bărbaţii, să audă acestea şi femeile! Acelea, ca s-o urmeze pe cea 
care este de acelaşi sex şi neam cu ele. Aceştia, ca să nu se arate mai neputincioşi decât o 
femeie. Ce apărare vom avea, ce iertare, văzând că femeile arată atâta dispoziţie 
răvnitoare şi atâta înţelepciune, iar noi (bărbaţii) pururea suntem legaţi de lucrurile lumii 
acesteia? Acestea să le înveţe atât conducătorii, cât şi cei conduşi, şi cei din tagma 
preoţească şi laicii, încât aceia [cei ce conduc, conducătorii] să nu-i mai admire pe cei 
bogaţi, nici să caute cu dinadinsul casele strălucite, ci să caute virtutea împreunată cu 
sărăcia şi să nu se ruşineze de fraţii lor mai sărmani şi nici să nu treacă cu vederea pe 
făcătorul de corturi, pe tăbăcar, pe vânzătorul de purpură, pe arămier, ca să slujească 
puternicilor lumii acesteia. Iar cei conduşi să ia aminte să nu considere că există vreo 
piedică pentru a-i primi în casa lor pe sfinţi. Ci, gândindu-se la văduva care 1-a primit pe 
proorocul Ilie, deşi avea numai un vas cu faină, şi la aceştia care l-au găzduit pe Pavel doi 
ani de zile, să deschidă casele lor celor ce au trebuinţă şi toate câte le au să le împartă cu 
străinii. 

Să nu-mi spui mie că nu ai robi care să slujească şi să-i servească pe străini. 
Căci şi dacă ai avea mii de robi, Dumnezeu ţie îţi porunceşte să strângi roadă iubirii de 
străini şi tu să-i serveşti pe ei (străini). De aceea şi Pavel, vorbind despre femeia văduvă şi 
poruncindu-i să primească pe străini, i-a spus să facă asta prin osteneala ei, nu a altora. 
Căci zicând: „dacă a primit pe străini", a adăugat: „dacă a spălat picioarele sfinţilor" (1 
Timotei 5, 10). Nu a zis „dacă şi-a cheltuit averile", nici „dacă a poruncit slugilor să facă 
aceasta", ci „dacă a lucrat ea însăşi această faptă". De aceea şi Avraam, având acasă 318 
slugi, singur a alergat la turmă şi a luat viţelul şi a slujit in toate celelalte şi a facut-o şi pe 

femeia lui părtaşă roadelor iubirii de străini (Facerea 18, 3-8). 

De aceea şi Domnul nostru Iisus Hristos S-a născut în iesle - şi după ce S-a 
născut, a fost crescut în casă, şi după ce a crescut nu avea unde să- Şi plece capul - ca să te 
înveţe prin toate câte a făptuit să nu căşti gura la lucrurile strălucite ale acestei lumi, ci în 
tot locul şi vremea să fii doritor de simplitate şi să urmezi cu sârguinţă sărăcia şi să fugi 
de orice este de prisos şi să te înfrumuseţezi pe dinăuntru. Căci „toată slava fiicei 
împăratului este înăuntru" (Psalmi 44, 15). 

Iar dacă ai ales să fii iubitor de străini, să ţii aşezământul iubirii de străini 
întreg, chiar dacă ai numai un obol (împarte tot ceea ce ai, cât de puţin ar fi, nu ceea ce nu 
ai ). [dacă ai voie liberă care să te îndrepte spre acest lucru; este un termen cheie în 
antropologia părinţilor, folosit extrem de des de Sfântul Ioan Gură de Aur, şi el 
desemnează exercitarea libertăţii omului, ca răspuns la harul dumnezeiesc. Este cel care 
stabileşte cât ne vom împărtăşi de bunătăţile divine, dat fiind că Dumnezeu este milostiv 
la fel de mult faţă de toţi oamenii. Etimologic, înseamnă mai înainte alegere, adică, în 
context creştin, cât de mult suntem noi dispuşi de mai înainte să facem voia lui Dumnezeu 
şi să renunţăm la a noastră] 

Iar dacă nu eşti iubitor de oameni şi nu iubeşti pe străini, chiar dacă ai agonisi 
toate lucrurile, tot strâmtă ţi se pare casa ca să mai încapă în ea şi pe străini. Nu avea 
Priscilla paturi argintate, dar avea multă întreagă înţelepciune. Nu avea aşternuturi, dar 
avea o voinţă iubitoare de străini şi blândă. Nu avea coloane aurite, dar avea frumuseţe 
preastrălucitoare în suflet. Nu avea ziduri de marmură, nici podea împodobită cu 
mozaicuri, ci ea însăşi era templu al Duhului. Aceste lucruri le-a lăudat Pavel, de acestea 
a dorit şi pentru aceea a şi rămas doi ani în casa lor şi nu a plecat. Pentru aceea îi 
pomenea pururea şi le-a alcătuit mare şi minunată laudă, nu ca să-i slăvească pe ei, ci ca 
pe ceilalţi să-i aducă către aceeaşi râvnire ca a lor; şi a crezut de cuviinţă să-i fericească 
nu pe cei bogaţi, nici pe cei ce stăpânesc în oraşe, ci pe cei iubitori de străini, pe cei 
milostivi, pe cei iubitori de oameni, pe cei care au arătat multă cugetare iubitoare faţă de 

sfinţi, [toate faptele exterioare au sens dacă sunt pornite din dragostea interioară sau 
dacă au ca scop să ne transforme interiorul] 

5. Acestea să arătăm şi noi că le-am învăţat din această salutare, prin însăşi 
făptuirea lor. Să nu-i fericim345 pur şi simplu pe cei bogaţi, nici să nu-i dispreţuim pe cei 
sărmani, nici să nu ne ruşinăm de meşteşugari, nici să nu socotim munca o ocară, ci 
nelucrarea şi a nu avea nimic de făcut, aceasta este ocară. Căci dacă ocară era faptul de a 
lucra, nu ar fi acceptat Pavel să muncească, nu ar fi gândit că munca cu mâinile sale i-ar 
putea aduce ceva mai bun. Căci el aşa zice: „Au nu ştiţi că cei ce săvârşesc cele sfinte 
mănâncă de la templu şi cei ce slujesc altarului au parte de la altar? Tot aşa a poruncit şi 
Domnul celor ce propovăduiesc Evanghelia, ca să trăiască din Evanghelie. Dar eu nu m- 
am folosit de nimic din acestea (epistole) şi nu am scris acestea (epistole), ca să se facă cu 
mine aşa. Căci mai bine este pentru mine să mor, decât să-mi zădărnicească cineva lauda. 
Căci dacă vestesc Evanghelia, nu-mi este laudă, pentru că stă asupra mea datoria. Căci, 
vai mie dacă nu voi bine vesti! Căci dacă fac aceasta de bună voie, am plată; dar dacă o 
fac fară voie, am numai o slujire încredinţată. Care este, deci, plata mea? Că, binevestind, 
pun fară plată Evanghelia lui Hristos înaintea oamenilor, fară să mă folosesc de dreptul 
meu din Evanghelie" (1 Corinteni 9, 13-19). 

Dacă a avea o meserie este lucru de ruşine, nu ar fi poruncit celor care nu 
lucrează să nu mănânce (2 Tesaloniceni 3, 10). Doar păcatul este lucru de ocară. Iar 
păcatul obişnuieşte să se nască din nelucrare. Şi nu doar un singur păcat sau două ori trei, 
ci deodată toată răutatea. De aceea şi un înţelept, arătând că nelucrarea s-a făcut dascăl a 
toată răutatea şi grăind despre slugi, zice: „Pune-i la treabă, ca să nu fie nelucrători". Căci 
ceea ce este frâul pentru cal, aceasta este lucrarea pentru firea noastră, [fapta modelează 
firea şi o înduhovniceşte prin omorârea patimilor. Acesta este sensul făptuirii la părinţii 
asceţi] 

Dacă era bună nelucrarea, pământul ar fi odrăslit toate, fără să fie arat şi 
semănat, însă nimic de acest fel nu se întâmplă. La început a poruncit Dumnezeu să le 
scoată pe toate tară a fi arat. Dar acum nu face aşa, ci trebuie omul să înjuge boii la plug, 
să tragă brazde, să arunce seminţe şi să îl lucreze în multe alte moduri. Şi le-a pus 
oamenilor legiuire ca să crească vii şi pomi şi cereale tocmai pentru ca lucrarea tară 
odihnă să abată mintea celor ce lucrează de la orice răutate, [munca şi progresul nu sunt 
scop în sine, ci sunt bune şi îşi au rostul până când firea se curăţă de patimi. Dumnezeu 
nu l-a făcut pe om să muncească, ci să rămână în comuniune cu El, iar munca îl ajută să 
treacă prin prima treaptă a urcuşului duhovnicesc. Scopul muncii, atât de apreciat azi, nu 
este acela de a agonisi pentru a putea satisface plăcerile şi egoismele omenirii şi a ne lipi 
mintea de lumea aceasta, ci tocmai pentru a o dezlipi de lume şi de poftele ei. Munca are 
sens atâta timp cât mintea este împătimită. Pe măsura curăţirii minţii şi a împuţinării 
nevoilor biologice se împuţinează şi necesitatea ei] 

La început, ca să arate puterea pământului, l-a pregătit ca să dea toate, tară ca 
noi să ne ostenim. Căci zice: „Să odrăslească pământul iarbă" (Facerea 1, 11). Şi îndată 1- 
a şi umplut de toate. Dar după aceea nu a făcut aşa, ci a poruncit ca roadele să iasă din 
pământ prin osteneala noastră, ca să afli că spre folosul şi sporul nostru a adăugat 
osteneala. Iar cuvintele auzite de Adam, „în sudoarea feţei tale vei mânca pâinea ta" 
(Facerea 3, 19), par a fi pedeapsă şi bătaie. Dar de fapt nu sunt decât o atenţionare şi o 
înţelepţire, un leac pentru rănile ivite de pe urma păcatului, [un mijloc de a ne apropia de 
integritatea firii pe care am pierdut-o prin păcat şi care este ţinta vizată atât de viaţa 
monahală, cât şi de căsătorie] De aceea şi Pavel a lucrat neîncetat nu numai ziua, ci şi 
noaptea. Şi acest lucru îl spune în gura mare atunci când zice: „Căci am lucrat ziua şi 
noaptea, ca să nu îngreunăm pe vreunul dintre voi" (2 Tesaloniceni 3, 8). Şi nu a muncit 
doar pentru hrană şi pentru sufletul lui, cum fac mulţi dintre fraţi, ci atâta s-a ostenit, încât 
a putut să-i hrănească şi pe alţii. „Căci pentru nevoile mele - zice el - şi ale celor care erau 
împreună cu mine au slujit mâinile acestea" (Faptele Apostolilor 20, 34). 

Omul care poruncea demonilor, dascălul lumii, cel ce se îngrijea de sporirea 
tuturor celor de pe pământ şi de toate Bisericile de sub soare şi slujea cu multă grijă atâtea 
popoare şi neamuri şi oraşe, el muncea ziua şi noaptea şi nu şi-a îngăduit câtuşi de puţin 
să răsufle în acele osteneli. Iar noi, nici a mia parte având din grijile aceluia, ba mai mult, 
nici măcar putând să le cuprindem cu mintea, petrecem necontenit în nelucrare. Ce 
apărare vom avea, ce iertare, spune-mi? Şi de aici ne vin toate relele în viaţă, fiindcă mulţi 
socotesc că este cea mai mare cinste să nu ai o meserie şi cel mai de ocară lucru ar fi să 
cunoşti practic vreuna dintre ele. Iar Pavel nu s-a ruşinat ca împreună cu mânuirea 
cuţitului şi tăierea pieilor pentru corturi să discute cu mai marii lumii, ci s-a şi lăudat cu 
lucrul lui, în timp ce mii de oameni străluciţi şi de vază veneau la el. Şi nu numai că nu s- 
a ruşinat făcând acestea, ci în auzul tuturor se lăuda în epistole cu ocupaţia lui. Ceea ce a 
învăţat ca ucenic de la început, acelaşi lucru 1-a lucrat şi după aceea, chiar după ce a fost 
răpit de trei ori la cer, după ce a fost dus în rai, după ce s-a împărtăşit de negrăite cuvinte 
din partea lui Dumnezeu. Iar noi, nefiind vrednici nici măcar de încălţămintea aceluia, ne 
ruşinăm de acelea cu care el se fălea. Şi, păcătuind în fiecare zi, nici nu ne întoarcem, nici 
nu socotim acest lucru o ocară. 

Dar de faptul de a trăi din muncă dreaptă fugim ca de ceva ruşinos şi vrednic 
de batjocură, [muncă dreaptă nu după criteriile noastre, ci după acelea ale lui Dumnezeu. 
Căci noi adesea zicem că tot ceea ce ne agonisim este din munca noastră; şi aşa şi este 
uneori. Dar tulburarea, egoismul, fanatismul pentru a avea cine ştie ce poziţie socială 
sau a ne împlini diferite pofte, rezultate din această „muncă dreaptă " arată că ea nu este 
în acord cu voia lui Dumnezeu. Roadă muncii drepte, dat fiind că ea este de la 
Dumnezeu, nu poate fi decât pacea, bucuria, netulburarea, nelegarea de lucrurile acestei 
lumi, creşterea dorinţei de fi din ce în ce mai mult cu Dumnezeu] 

Ce nădejde de mântuire vom mai avea, spune-mi? Căci cel cu bun-simţ 
trebuie să se ruşineze de păcat şi să se ruşineze de a se împotrivi lui Dumnezeu şi de a 
face ceva din cele ce nu trebuie, dar să se laude cu meseria şi cu lucrarea cinstită. 

Căci astfel, prin continua lucrare, vom lepăda cu uşurinţă din minte cugetele 
rele şi vom avea cele de trebuinţă şi nu vom îngreuna casele celorlalţi şi vom împlini şi 
legea lui Hristos, care zice: „Mai fericit este a da, decât a lua" (Faptele Apostolilor 20, 
35). \pe vremea sfântului ziua de muncă a creştinilor era intercalată între slujbele de 
dimineaţă şi cele de seară în Biserică, unde Sfanţul le ţinea cuvinte de învăţătură şi îi 
sfătuia să folosească seara pentru discuţii duhovniceşti în familie ori pentru plinirea 
milosteniei, iar o parte din noapte pentru rugăciunea în familie, împreună cu soţiile şi 
copiii, urmând ca a doua zi să fie prezenţi iarăşi la rugăciunile de dimineaţă. (A se vedea 
Sfi Ioan Gură de Aur - Catehezele baptismale, Ed. Oastea Domnului, Sibiu, 2003)] Pentru 
aceea avem mâini, ca să ne fie nouă de ajutor. Iar celor neputincioşi cu trupul să le dăm 
după putere, din toate ale noastre. Iar dacă cineva petrece în nelucrare, sănătos fiind, este 
mai de plâns decât cei bolnavi de friguri. Căci aceia, din pricina neputinţei, au iertare şi se 
bucură de mila altora. Dar aceştia, bătându-şi joc de sănătatea trupului lor, de bună seamă 
că sunt urâţi de toţi, ca unii care încalcă legile lui Dumnezeu. Aceştia se murdăresc cu 
mesele celor neputincioşi şi îşi fac sufletul şi mai rău. {faptul că acceptă hrănire din 
mesele destinate săracilor le întinează conştiinţa] Şi nu numai acest lucru este cumplit, că 
trebuie să fie hrăniţi de cei din casa lor şi îngreuiază şi casele altora, ci şi că se fac mai răi 
decât toţi. Căci nimic nu se află pe lumea asta care să nu se piardă prin nelucrare. Apa, 
dacă stă, se împute, dar dacă curge şi rătăceşte prin toate coclaurile, îşi păstrează 
prospeţimea; fierul, dacă rămâne nefolosit, devine moale şi nefolositor, mâncat fiind de 
multă rugină. Iar cel cu care se lucrează este mult mai folositor şi mai bun, nelucind cu 
nimic mai puţin ca argintul. Şi dacă ar privi cineva pământul nelucrat, nu ar vedea să 
scoată ceva bun, ci doar ierburi rele şi spini şi mărăcini şi copaci tară rod. Iar cel lucrat 
este încărcat de roade bogate. Şi fiecare lucru din cele ce există - ca să zicem într-un 
cuvânt - se strică din pricina nelucrării, iar prin folosirea conform cu raţiunea sa, devine 
mai bun. 

Ştiind, dar, toate acestea - câtă vătămare vine din nelucrare, dar cât câştig vine 
din lucrare - de prima să fugim, iar de cealaltă să ne apropiem cu osârdie, încât şi viaţa 
aceasta să o trăim cu bună cuviinţă, să hrănim din ale noastre şi pe cei ce au trebuinţă şi, 
facându-ne sufletele noastre mai bune, să avem parte de bunătăţile veşnice. 

De care fie ca noi toţi să ne împărtăşim cu harul şi cu iubirea de oameni a 
Domnului nostru Iisus Hristos, Căruia fie-I slava şi puterea, împreună cu Tatăl şi cu 
Duhul Sfânt, acum şi pururea şi în vecii vecilor. Amin. 

Despre Aquila şi Priscilla; şi că nu se cuvine să grăim de rău pe preoţii lui 

Dumnezeu. Cuvântul 2 



1. Oare v-aţi lămurit că nimic din cele aşezate în dumnezeiasca Scriptură nu 
se poate socoti a fi trecute cu vederea? Oare v-aţi convins că trebuie să ostenim şi asupra 
titlurilor, şi a numelor, şi a simplelor salutări scrise în dumnezeieştile cuvinte? Eu nu cred 
că există vreunul dintre cei iubitori de osteneală care să-şi îngăduie să treacă cu vederea 
ceva din cuvintele puse în Scriptură, fie ele o înşiruire de nume, date şi perioade de timp, 
simple salutări către oarecare. 

Prin urmare, ca mai sigură să fie această dreaptă adeverire, hai să ne apucăm 
azi de ceea ce a mai rămas din salutarea adresată Priscillei şi lui Aquila. Ştiţi, de bună 
seamă, că nu puţin folos ne-a adus începutul ei. Căci ne-a învăţat ce mare bine este 
lucrarea şi ce mare rău este nelucrarea, ce suflet avea Pavel, cât de neadormit şi grijuliu 
era nu numai faţă de oraşe şi gloate, şi neamuri, ci avea multă purtare de grijă şi faţă de 
fiecare dintre cei credincioşi. Ne-a arătat cum sărăcia nu este deloc piedică pentru iubirea 
de străini şi că nu este nevoie de bogăţii şi bunuri pentru a primi pe săraci, ci trebuinţă 
este în tot locul şi vreme de virtute şi de liberă voie, care să aleagă evlavia. 

Ne-a arătat că cei ce au frica de Dumnezeu sunt mai străluciţi decât toţi, chiar 
dacă sunt cuprinşi de cea mai neagră sărăcie. Pe Priscilla şi pe Aquila, făcători de corturi 
şi meşteşugari fiind, şi vieţuind în sărăcie, i-a fericit acum mai mult decât pe împăraţi. Cei 
aflaţi în vrednicii şi la conducere în lumea aceasta au fost daţi uitării, iar făcătorul de 
corturi, împreună cu soţia lui, sunt lăudaţi pretutindeni în lume. Iar dacă aici se bucură de 
atâta slavă, ia gândeşte-te de câtă răsplată şi cununi vor fi învredniciţi în Ziua aceea a 
Judecăţii. Şi chiar înainte de acea zi, nu mici le-au fost desfătarea şi folosul, şi slava în 
vremea de acum, căci au vieţuit împreună cu Pavel atâta timp. Căci - şi aceasta am spus-o 
înainte şi o spun şi acum, şi nu voi înceta a o spune - nu numai învăţătura şi îndemnurile 

şi împreună- sfatuirea, ci şi înfăţişarea sfinţilor aduce multă desfătare şi folos. Ba şi modul 
lor de a se îmbrăca şi a se purta, ca şi felul încălţărilor şi mersul. Căci şi de aici poate să 
vină mult folos în felul nostru de vieţuire: a învăţa de la sfinţi care este limita între ceea ce 
este necesar şi ceea ce nu este necesar traiului. Căci nu numai că măsura în cazul sfinţilor 
nu întrece niciodată trebuinţa [adică a folosi cu măsură atât cât le trebuie], dar adesea nici 
nu-şi împlinesc toată nevoia ce o au. Ci şi în foame, şi în sete, şi în golătate au petrecut. 
Ucenicilor, Apostolul Pavel le porunceşte, zicând: „Având hrană şi îmbrăcăminte, ne vom 
îndestula cu acestea" (1 Timotei 6, 8). Iar despre sine arată că „până în ceasul de acum 
flămânzim şi însetăm; şi suntem goi şi bătuţi" (1 Corinteni 4, 11). 

Dar cele pe care le-am spus între timp, şi cele pe care Pavel le-a adăugat prin 
cuvintele epistolelor citate, au trebuinţă să fie supuse unei cercetări adânci. Ce înseamnă 
cuvintele pe care le-am zis: „Că şi modul în care Apostolii îşi purtau hainele aduce mult 
folos"? Pe lângă cele ce le-am grăit eu despre aceasta, încă şi legea lui Hristos, pe care El 
le-a dat-o Apostolilor, zice la fel: „Să nu aveţi aur, nici argint, nici aramă la cingătorile 
voastre, nici încălţăminte, nici toiag pe drum" (Matei 10, 9-10). Şi totuşi, Petru poartă 
sandale. Când îngerul 1-a sculat din somn şi 1-a scos din închisoare, îi zice: „încalţă-ţi 
sandalele şi îmbracă-ţi haina şi urmează-mi!" (Faptele Apostolilor 12, 8). Iar Pavel, 
scriindu-i lui Timotei, zice: „Felonul pe care l-am lăsat în Troada, la Carp, adu-1 când vii; 
şi cărţile, mai ales pergamentele" (2 Timotei 4, 13). Ce spui? Hristos nici încălţări nu a 
poruncit a se avea, iar tu ai felon, iar celălalt sandale? Şi măcar de-ar fi fost vorba despre 
nişte oarecare, care nu s-ar fi încrezut totdeauna în cuvintele învăţătorului, n-ar fi fost 
ceva de cercetat în cele spuse. Dar fiindcă sunt în joc cei care şi-au dat sufletele lor pentru 
Domnul, căpeteniile şi cei dintâi dintre ucenici, care au crezut în toate lui Hristos (ba 
Pavel a făcut nu numai cele poruncite, ci a călcat peste toate opreliştile, căci, poruncind 
Acela să trăiască din Evanghelie, el trăia din munca lui, făcând mai mult decât cele 
poruncite), cu adevărat vrednic lucru este a cerceta pentru ce, deşi întru toate au ascultat 
de El, aici par a încălca legea Lui. 

Insă nu o calcă. Nu doar spre a face cercetări asupra acelor sfinţi ne este de 
folos prilejul acesta, ci şi pentru a închide gurile elinilor. Căci mulţi dintre ei răpesc casele 
văduvelor, îi dezbracă pe orfani, îşi însuşesc cele ce sunt ale tuturor, în comun, şi nu sunt 
cu nimic mai buni decât lupii. Căci şi aceştia - precum lupii - trăiesc din osteneala altora 
şi, adesea, văzându-i pe unii dintre cei credincioşi [creştinii în opoziţie cu necreştinii], din 
pricina slăbiciunii, purtând haine mai multe, îndată ne aruncă în faţă legea lui Hristos şi 
zic aceste cuvinte: „Oare nu a poruncit Hristos să nu aveţi două haine, nici încălţăminte? 
Cum, dar, călcaţi legea pusă pentru aceste lucruri?". Apoi, râzând copios şi ţinându-se de 
burtă, îşi bat joc de fratele şi răbufnesc asupra lui. Aşadar, ca să nu se întâmple acestea, 
hai să răspundem neruşinării acelora. Tu întoarce-le doar următoarele vorbe: „Dacă îl 
socoteşti vrednic de crezare pe Hristos, aruncă-mi în faţă aceste cuvinte şi ia-te la 
întrebări cu noi. Dar dacă tu nu crezi Lui, pentru ce mă mustri? Dacă vii să ne osândeşti, 
înseamnă că Hristos îţi pare un legiuitor vrednic de crezare. Iar dacă I te închini şi îl 
cinsteşti (având în vedere că ţi se pare vrednic de crezare), n-ai nimic de zis contra 
Stăpânului lumii". 

2. Dar, ca ei să nu creadă că zicem aceasta din pricina neputinţei de a ne 
apăra, să înfăţişăm mai departe şi dezlegarea celor cercetate. Aşadar, cum vom face 
dezlegarea? Să privim cui, când şi pentru ce a poruncit acestea Hristos. Căci nu trebuie 
pur şi simplu să cercetăm doar cele spuse, ci şi persoana căreia i-au fost adresate, şi 
vremea când i-au fost spuse, şi pricina; şi toate acestea trebuie cercetate în amănunţime. 
Căci dacă vom privi cu de-amănuntul, vom afla că nu tuturor le-a poruncit acestea, ci doar 
Apostolilor, dar şi acelora nu pentru totdeauna, ci doar pentru o vreme rânduită. De unde 
rezultă aceasta? Din chiar cele spuse. Căci, chemându-i pe cei doisprezece ucenici, le-a 
zis: „în calea păgânilor să nu vă abateţi şi în oraş de samarineni să nu intraţi. Ci mergeţi 
mai ales către oile cele pierdute ale casei lui Israel Vindecaţi pe cei neputincioşi, curăţiţi 

pe cei leproşi, scoateţi afară pe demoni, în dar aţi luat, în dar să daţi. Să nu aveţi nici aur, 
nici argint, nici aramă la cingătorile voastre" (Matei 10, 5-9). 

Ai văzut înţelepciunea învăţătorului, cât de uşoară a făcut porunca? Căci, 
zicând mai întâi „vindecaţi pe cei neputincioşi, curăţiţi pe cei leproşi, scoateţi afară pe 
demoni" şi dându-le har din belşug, doar după aceea le-a poruncit acestea, prin mulţimea 
semnelor făcând uşoară şi lesne de purtat acea sărăcie. Şi nu numai de aici se arată lămurit 
că doar acelora le-a poruncit aceste lucruri, ci şi din multe altele. Fiindcă şi pe acele 
fecioare pentru aceea le-a pedepsit, că nu aveau ulei în candelele lor (Matei 25, 1-13). Iar 
pe alţii i-a învinovăţit pentru că, văzându-L flămând, nu L-au hrănit, şi fiind însetat, nu I- 
au dat să bea (Matei 25, 34-46). 

Cel care nu are bani, nici încălţăminte, ci numai o singură haină, cum poate să 
hrănească pe altul, cum să-1 îmbrace pe cel gol, cum să-1 aducă în casă pe cel fară 
acoperământ? Şi, în afară de acestea, şi din altă parte se face arătat acest fapt. Atunci când 
a venit cineva şi I-a spus: „Invăţătorule, ce să fac ca să moştenesc viaţa veşnică?" (Matei 
19, 16) - şi, tocmai fiindcă împlinise toate ale legii, a şi zis cu viclenie: „pe toate acestea 
le-am păzit din tinereţea mea. Ce îmi mai lipseşte?" - El i-a zis: „Dacă vrei să fii 
desăvârşit, du-te, vinde-ţi averile şi dă-le săracilor, şi vino de-Mi urmează". Dacă era lege 
şi poruncă, trebuia ca mai întâi pe aceasta să o zică şi să o legiuiască şi s-o rânduiască 
între porunci, iar nu s-o dea ca sfat ori ca îndemn. Fiindcă atunci când zice: „Să nu aveţi 
nici aur, nici argint", o zice ca poruncă. Dar când zice: „ dacă vrei să fii desăvârşit", o zice 
ca sfat şi îndemn. Şi nu este acelaşi lucru a sfătui cu a legiui. Căci legiuitorul vrea, cu 
orice chip, să se împlinească porunca, dar cel ce sfătuieşte şi îndeamnă îngăduie şi voinţei 
celui ce ascultă să aleagă cele propuse şi îl face pe ascultător stăpân în a primi sau nu. De 
aceea nu a zis simplu „du-te, vinde-ţi bunurile", ca să nu socoteşti că lege este acea vorbă. 
Dar cum? .. Dacă vrei să fii desăvârşit, du-te, vinde-ţi bunurile"; şi aceasta, ca să înveţi că 
lucrul acesta stă în voinţa celor ce ascultă. 

Şi că doar Apostolilor le-a poruncit aceasta, lămurit este şi din cele spuse 

acum. Dar încă nu am aflat de fel dezlegarea (înţelesul). Căci şi dacă numai lor le-a 
poruncit, pentru ce spunându-li-se să nu aibă nici încălţăminte, nici două haine, au fost 
aflaţi unul având sandale, celălalt felon (pelerină bisericească)? Ce vom zice, dar, de 
aceste lucruri? Vom răspunde că nici pentru ei nu au fost neapărat trebuitoare legiuirile 
acestea pentru totdeauna, ci, pe când Mântuitorul mergea spre moarte, i-a dezlegat de 
această lege. De unde ştim aceasta? Din chiar cuvintele Mântuitorului. Căci, pe când urma 
să purceadă spre patimă, i-a chemat şi le-a zis: „Când v-am trimis fară pungă şi fară 
traistă aţi avut lipsă de ceva?" Iar ei au răspuns: „De nimic." Şi El le-a zis: „Dar acum, cel 
ce are pungă să o ia, tot aşa şi traista. Iar cel ce nu are, să-şi vândă haina şi să-şi cumpere 
sabie" (Luca 22, 35-36). 

Insă, pe bună dreptate, mi-ar spune cineva: Pe Apostoli i-ai scăpat de 
învinovăţirile aduse, dar rămâne de cercetat pentru ce Hristos a legiuit cele potrivnice faţă 
de cele poruncite mai înainte. Căci cândva a zis: „să nu aveţi traistă", iar apoi: „cel ce are 
pungă să o ia, asemenea şi traista". Pentru ce a făcut acestea? Vrednic lucru este acesta de 
înţelepciunea Lui şi de pronia Sa cea pentru ucenici. Fiindcă la început a rânduit acestea 
ca aceia să priceapă, prin faptă şi încercare, vădirea puterii Sale şi, pricepând-o, să aibă 
îndrăzneala mai pe urmă să iasă la propovăduire în toată lumea. Şi când au cunoscut cu 
îndestulare puterea Lui, a voit ca şi ei la rândul lor să arate din partea lor virtutea şi nu să-i 
susţină numai El până la sfârşit, ci adeseori le-a dat şi iertare, dar au şi răbdat ispite, ca nu 
cumva să rămână cu desăvârşire nelucrători. Şi, după cum antrenorii de înot, la început, îi 
susţin pe învăţăcei cu mâinile lor, cu multă grijă şi tărie, iar după prima şi a doua, şi a 
treia zi, adeseori îşi trag mâna de sub ei şi le poruncesc să se ajute singuri, ba şi îngăduie 
uneori ca aceia să se scufunde puţin şi să-şi umple gura de apă, aşa şi Hristos a făcut cu 
ucenicii. 

La început - şi încă nu puţină vreme - nu i-a lăsat să pătimească lucruri grele, 
ci pururea era cu ei, întărindu-i, susţinându-i, având grijă ca toate să le meargă din plin. 
Dar, fiindcă trebuia ca şi ei să arate bărbăţia lor, a micşorat puţin harul, poruncindu-le ca 

şi ei multe să le ducă la capăt cu puterile lor. Pentru aceea atunci la început, nu aveau 
încălţăminte, nici centură, nici toiag, nici bani şi nu le lipsea nimic. Căci zice: „Aţi avut 
lipsă de ceva?" Iar ei au răspuns: „De nimic". Iar când le-a poruncit să aibă pungă şi 
traistă şi încălţări, îi aflăm flămânzi şi însetaţi şi goi. De unde este lămurit că, adeseori, 
îngăduia chiar să se primejduiască şi să fie strâmtoraţi, ca să aibă plată. Căci aşa face şi 
pasărea cu puii săi. Că şi aceea, până au aripile firave, îi hrăneşte în cuib. Dar când vede 
că aripile prind vigoare şi au putinţa de a bate aerul, mai întâi îi pregăteşte să zboare în 
jurul cuibului, apoi îi duce mai departe. La început îi urmează şi îi susţine, dar după aceea 
îi lasă pe ei singuri să se ajute. Aşa a făcut şi Hristos. Ca într-un cuib Şi-a hrănit în 
Palestina ucenicii. Apoi i-a învăţat să zboare, stând lângă ei şi susţinându-i, iar la sfârşit i- 
a lăsat să zboare în toată lumea, poruncindu-le ca adeseori să se ajute de unii singuri. 

Şi că acesta este adevărul şi ca ei să înveţe puterea Lui, i-a golit de toate cele 
şi i-a trimis având doar o singură haină şi le-a poruncit să umble fară încălţăminte. Aşadar, 
din chiar cuvintele Scripturii, dacă le ascultăm cu atenţie, vom vedea cu limpezime că este 
aşa. Căci nu le-a zis pur şi simplu: „Luaţi punga şi traista", ci le-a amintit de cele de mai 
înainte, zicându-le astfel: „Când v-am trimis fără pungă şi traistă v-a lipsit ceva?" Aceasta 
înseamnă: „Nu toate v-au mers de minune şi v-aţi bucurat de multă îmbelşugare înainte? 
Acum însă vreau ca voi să luptaţi şi de unii singuri. Vreau să aveţi şi experienţa 
strâmtorării. Pentru aceea, de acum înainte, când sunteţi la nevoie, nu vă mai dau legea 
cea dintâi, ci îngădui să aveţi şi pungă şi traistă, ca nu cumva să socotesc că însumi lucrez 
cele ale voastre ca prin nişte unelte neînsufleţite, ci şi voi să daţi dovadă de înţelepciunea 
voastră". [Dumnezeu vrea cu adevărat să devenim unelte ale voii Sale, dar unelte deplin 
conştiente, responsabile şi angajate din toată inima în relaţia cu El. Greutăţile în care 
suntem lăsaţi sunt tot din dragostea lui Dumnezeu, pentru a deveni subiecte reale şi 
capabile de o relaţie liberă şi matură cu Ziditorul] 

3. Dar ce - ar putea zice cineva -, nu mai degrabă s-ar fi manifestat harul dacă 
ei rămâneau totdeauna aşa (în starea de a fi permanent susţinuţi în chip vădit de harul lui 
Dumnezeu)? Insă, dacă ar fi fost aşa, în acest caz ei nu deveneau atât de încercaţi. Căci, 
dacă nu aveau experienţa nici unui necaz, nici a sărăciei, nici a prigoanei, nici a 
strâmtorării, rămâneau nelucrători şi molatici. Dar acum a vrut ca nu numai harul să 
strălucească prin ei, ci să fie arătată şi probarea celor ce I s-au supus, ca să nu zică mai pe 
urmă unii că aceia n-au făcut nimic din partea lor, ci totul a fost numai din partea lui 
Dumnezeu, [scopul lui Dumnezeu nu este de a Se lăuda în faţa oamenilor cu harul Său, ci 
de a-i ajuta să devină persoane, după asemănarea Persoanelor treimice. Tradiţia ascetică 
a Bisericii pune mult mai mult preţ pe experienţa duhovnicească a nevoitorului, decât pe 
experienţele lui extatice, care sunt un dar gratuit al lui Dumnezeu, fără a contesta 
semnificaţiile adânci ale celor din urmă, atât pentru viaţa acelei persoane, cât şi pentru 
experienţa Bisericii. (A se vedea Bătrânul losif Sihastrul - Viaţa şi învăţăturile şi Scrisori 
din viaţa monahală] 

Căci putea Dumnezeu până la sfârşit să-i ţină în multă îmbelşugare de har, 
însă nu a vrut din multe şi absolut necesare pricini, pe care adeseori le-am spus dragostei 
voastre. Una este tocmai cea pe care am zis-o acum [ca să aibă experienţă duhovnicească 
pe propria voinţă şi să nu fie nelucrători şi molatici]. O alta, nu mai mică decât cea dintâi: 
ca să-şi cunoască măsurile (puterea şi raţiunea de a se folosi de ceva cu măsură, atât cât le 
este necesar, ca in cazul mâncării). O a treia, ca să nu primească o slavă mai mare decât 
cea cuvenită stării lor de oameni. Din aceste pricini, ba chiar din altele mult mai multe, 
lăsându-i să cadă în mulţime de necazuri pe care nu le aşteptau, de fapt nu a voit să-i 
elibereze de stricteţea celei dintâi legiuiri (de a se lipsi de haină, traistă), ci a slăbit doar 
frâul prea întins al acelei înţelepciuni, ca nu cumva viaţa în trup să le devină oarecum grea 
şi de nesuportat dacă, adeseori fiind în lipsuri, ar fi trebuit să păzească cu stricteţe acea 
lege. 

Căci zicând: „cel ce are pungă să o ia, asemenea şi traista", a adăugat: „şi cel 

ce n-are, să-şi vândă haina şi să-şi cumpere sabie". Ce poate însemna aceasta, să-i 
înarmeze pe ucenici tocmai Cel Ce a zis: „Dacă cineva te loveşte peste obrazul drept, 
întoarce-1 şi pe celălalt"? Cel Ce a poruncit să binecuvântăm pe cei ce ne blestemă, să 
răbdăm pe cei ce se scoală asupră-ne, să ne rugăm pentru cei ce ne prigonesc, cum, mai pe 
urmă, a înarmat pe ucenici, însă doar cu sabie? Ce poate fi acest cuvânt? Căci, dacă într- 
adevăr era nevoie să-i înarmeze, nu trebuia să le dea numai sabie, ci şi scut, şi jambiere, şi 
coif. Dar de bună seamă, dacă în chip omenesc se preocupa de unele ca acestea, cu atât 
mai mult era de-a dreptul de batjocură o astfel de poruncă. Căci şi dacă ar fi avut mii de 
asemenea arme, cum puteau să facă faţă cei unsprezece la atâta amar de atacuri şi 
împotriviri din partea gloatelor şi tiranilor şi oraşelor şi neamurilor? Căci numai dacă ar fi 
auzit un nechezat de cal şi le era de ajuns să fie bătuţi de alţii înarmaţi, fiindcă ei 
crescuseră pe lângă limanuri şi râuri şi în micuţe bărci de pescari. 

Pentru aceea le zice acest lucru, vrând să le arate atacul iudeilor şi că urmau 
să-L prindă. Iar acest fapt nu a voit să-1 spună pe faţă, ci oarecum acoperit, ca nu cumva 
să-i tulbure iarăşi. Prin urmare, când îl auzi zicând „ceea ce auziţi la ureche vestiţi pe 
acoperişuri şi ceea ce auziţi la întuneric spuneţi la lumină" (Matei 10, 27), să nu consideri 
că porunceşte ca cei sprinteni la picioare să lase piaţa şi să propovăduiască de pe 
acoperişuri. Căci ucenicii, propovăduind, niciodată nu au făcut astfel, însă „pe 
acoperişuri" şi „la lumină", înseamnă (în chip acoperit, subînţeles) „cu îndrăzneală". Iar 
„la ureche" şi „la întuneric" aceasta arată: că după cum aţi auzit într-un mic colţ de lume, 
adică în ţinutul Palestinei, aşa să răspândiţi, cu sunet mare, pretutindeni pe pământ. Căci 
nu la întuneric, nici la ureche le-a vorbit, ci pe înălţimile munţilor şi adeseori în sinagogi. 
Aşa şi aici (în noaptea dinaintea Patimilor) trebuie înţeles în chip acoperit, subînţeles. 

Căci după cum acolo, auzind de „acoperişuri", am înţeles de fapt altceva, aşa 
şi aici, auzind de „sabie", să nu o luăm literal, că le-a rânduit să ia sabie, ci că prin sabie a 
zis în chip acoperit despre atacul ce urma să se întâmple şi că urma să pătimească de la 
iudei cele pe care le-a şi pătimit. Iar aceasta se lămureşte din cele ce urmează. Căci zicând 

„să-şi cumpere sabie", a adăugat: „că trebuie să se împlinească cu Mine cele scrise, căci 
am fost socotit cu cei tară de lege" (Luca 22, 37). Şi zicând (răspunzând lui Iisus) aceia că 
„sunt aici două săbii", fiindcă nu pricepuseră ceea ce El a zis, le-a spus: „sunt de-ajuns", 
deşi nu erau de-ajuns. Căci dacă voia ca ei să se folosească de ajutor omenesc, nu doar 
două ori trei nu erau de-ajuns, ci nici o sută de-ar fi fost. Iar dacă nu a vrut ca ei să se 
folosească de ajutor omenesc, de bună seamă că şi cele două erau de prisos. Dar nici cu 
asta nu am rezolvat problema. Căci adeseori a făcut acest lucru. Când ei nu pricepeau ce 
le spunea, trecea peste aceasta şi îi lăsa şi abia după ce se petreceau întâmplările îngăduia 
să priceapă cele spuse. Ceea ce a făcut şi altă dată, atunci când, vorbind despre învierea 
Lui, le-a grăit: „Dărâmaţi templul acesta şi în trei zile îl voi ridica" (Ioan 2, 19). Şi, la fel, 
nu au ştiut ucenicii despre ce vorbea. Iar că nu ştiau a notat şi evanghelistul Ioan, când a 
zis: „când S-a sculat din morţi, ucenicii Lui şi-au adus aminte că aceasta o spusese şi au 
crezut Scripturii şi cuvântului pe care îl spusese Iisus" (Ioan 2, 22). Iar în altă parte scrie 
că ei nu ştiau că El trebuie să învie din morţi (Luca 24, 20-27). Dar nedumerirea aceasta 
are o dezlegare pe deplin satisfăcătoare [explicată în altă omilie a Sf Ioan Gură de Aur], 
însă noi să vorbim despre ceea ce a mai rămas din salutarea lui Pavel. 

4. Să recapitulăm ceea ce am zis despre acest subiect şi să vedem cum am 
deviat, încât am vorbit despre cele de mai înainte. Am fericit pe Priscilla şi Aquila că au 
locuit împreună cu Pavel, că au învăţat de la Pavel cu amănunţime şi atenţie şi modul de a 
se îmbrăca, şi felul încălţărilor, şi toate celelalte. De aici a şi venit nedumerirea aceasta. 
Căci am căutat să aflăm pentru ce, de vreme ce Hristos a oprit cu totul a avea vreun lucru 
al său în afară de haină, ei totuşi au avut şi felon (pelerină) şi încălţări. Cuvântarea noastră 
a arătat tocmai că nu au încălcat legea, ci au păzit-o cu mare stricteţe, chiar folosindu-se 
de acestea. 

Iar acestea le-am grăit nu ca să vă atragem la a avea mai multe bunuri 

materiale, nici să vă îndemnăm să aveţi mai mult decât este trebuinţa, ci ca să aveţi ce să 
răspundeţi împotriva necredincioşilor care iau în râs cele ale credinţei noastre, [sfântul 
pregătea poporul nu doar în chestiunile elementare ale credinţei, ci le dădea chiar 
elemente de apologetică şi încă, precum se poate vedea din această predică, argumente 
ce nu sunt la îndemâna oricui. Cam aşa ceva ar trebui să se facă în Biserică şi azi, în faţa 
tendinţelor moderniste, politice ori de altă natură, ce încearcă să tulbure învăţătura 
curată - de sorginte scripturistică şi patristică - a Bisericii] Căci şi Hristos, desfiinţând 
cea dintâi lege dată ucenicilor, nici case, nici sclavi, nici paturi, nici argintărie, nici 
altceva de acest fel nu a poruncit să avem, ci numai cele strict necesare. De aceea a 
îndepărtat cele spuse de prima dată ucenicilor Săi (aceea de a nu avea traistă şi bani iar la 
celălalt moment le-a spus să-şi ia şi traistă şi haină). Dar şi Pavel aşa îndeamnă, când zice: 
„Având hrană şi îmbrăcăminte, ne vom îndestula cu acestea" (1 Timotei 6, 8) iar ceea ce 
prisoseşte faţă de ceea ce e de trebuinţă trebuie dat la cei ce au nevoie. 

Aşa au făcut şi Priscilla şi Aquila. Pentru aceea îi şi înalţă şi îi admiră, şi le 
alcătuieşte în epistolă cea mai mare laudă. Fiindcă zicând: „îmbrăţişaţi pe Priscilla şi 
Aquila, cei împreună-lucrători cu mine în Domnul", spune şi pricina unei asemenea iubiri 
faţă de ei. Care este această pricină? „Care şi-au supus gâtul lor pentru sufletul meu" 
(Romani 16, 4). Aşadar, pentru aceasta îi iubeşte pe ei, cum se zice, în mod special. Şi 
chiar dacă era numai acest motiv, de ajunsă era lauda. Căci cel care a scăpat pe comandant 
din primejdie, prin el a scăpat şi pe ostaşi. Cel ce a scăpat pe doctor, a adus şi pe cei ce 
bolesc la sănătate. Cel ce a salvat pe cârmaci din furtună, a izbăvit şi întreaga corabie de 
valuri. Tot aşa şi ei, scăpând pe învăţătorul lumii şi vărsându-şi sângele pentru mântuirea 
aceluia, s-au făcut binefăcătorii întregii lumi. Şi îngrijindu-se de învăţător, au mântuit prin 
el pe toţi ucenicii săi. 

Şi ca să afli că unii ca ei nu purtau de grijă doar de învăţător, ci şi faţă de fraţi, 
ascultă şi cele ce urmează. Căci, zicând: „care şi-au supus gâtul pentru sufletul meu", a 
adăugat: „Cărora nu numai eu singur le mulţumesc, ci şi toate Bisericile neamurilor". 

Cum zici despre nişte făcători de corturi, despre nişte bieţi meşteşugari, care nu au nimic 
mai mult decât hrana strict trebuitoare, că le mulţumesc toate Bisericile neamurilor? Ce au 
făcut atât de mult aceştia doi să fie de folos la atâtea Biserici? Ce fel de bogăţie 
prisositoare aveau? Ce stăpânire mare aveau, încât erau mai de vază în ochii Apostolului 
decât mai-marii şi bogaţii? De bună seamă că nu aveau mai multă bogăţie şi putere decât 
puternicii lumii. Dar ceea ce aveau mai mult decât toţi aceştia era nobilul imbold lăuntric 
şi un suflet pregătit să se avânte cu multă dăruire în primejdii. Pentru aceea s-au făcut 
binefăcători şi mântuitori ai altora. Căci cei bogaţi şi fricoşi nu pot să fie de folos 
Bisericilor pe cât sunt cei ce vieţuiesc în sărăcie şi sunt cu inimă mare. 
Şi nimeni să nu creadă că ceea ce spun este ciudat; căci este adevărat. Şi aceasta se 
vădeşte din experienţa de zi cu zi. Fiindcă bogatul are multe prilejuri de a fi vătămat: se 
teme pentru case, pentru slugi, pentru pământuri, pentru bani, ca nu cumva cineva să-1 
păgubească de ceva din acestea. Iar cel ce este stăpân peste multe se face rob la acele 
multe. Pe când cel sărac, fiind sprinten întru totul şi lepădând toate aceste pricini, leu este 
şi foc arzător, şi are un suflet nobil: şi, ridicându-se deasupra acestora, cu uşurinţă 
lucrează cu toate puterile sale ca să fie de folos Bisericilor, chiar dacă, trebuind să mustre 
şi să certe, întâmpină mii de greutăţi pentru Hristos. Şi fiindcă o dată pentru totdeauna a 
trecut cu vederea viaţa de aici, pe toate cu inimă voioasă şi cu multă uşurinţă le face. 
Spune-mi, de ce anume s-ar putea teme? Nu cumva că se păgubeşte în avuţia lui? Nu poţi 
spune aşa ceva. Nu cumva că este izgonit din ţara lui? Dar orice oraş de sub cer este al lui. 
Nu cumva că cineva i-ar putea strica viaţa de huzur şi l-ar despărţi de garda de corp? Dar 
el se bucură de toate acestea, căci îşi zice: „Vieţuirea mea este în cer şi eu mă avânt către 
viaţa ce va să fie". Deşi chiar de este nevoit să-şi dea sufletul şi sângele, nu se dă înapoi. 
De aici urmează că unul ca acesta este mai puternic şi mai bogat decât toţi stăpânitorii şi 
împăraţii şi gloatele. 

Şi ca să vezi că nu e doar măgulire ceea ce am spus, ci acesta e adevărul 
[Sfântul Ioan insistă asupra realităţii faptului că omul e chemat să ducă o viaţă după 

exigenţele lui Hristos, chiar căsătorit fiind], cei care nu au nimic, tocmai aceştia, mai cu 
seamă, pot să grăiască liberi de toate cele. Câţi bogaţi nu erau în vremea lui Irod, câţi 
puternici ai zilei? Dar cine a avut curajul să iasă în faţă şi să-1 certe pe tiran? Cine a apărat 
legile nedreptăţite ale lui Dumnezeu? Nici unul dintre cei avuţi. Ci săracul şi sărmanul 
(Ioan Botezătorul); cel care nu avea nici măcar pat, nici masă, nici acoperiş: cetăţeanul 
pustiului (Ioan Botezătorul). Numai el singur, şi cel dintâi, 1-a mustrat pe tiran, cu toată 
îndrăzneala, şi a dat pe faţă nunta lui adulteră. Şi, fiind toţi de faţă, a osândit-o pe cea care 
îl nedreptăţea pe Irod. Iar înaintea acestuia a fost marele Ilie, cel care nu avea nimic mai 
mult decât un cojoc, singurul care 1-a mustrat cu multă bărbăţie pe nelegiuitul şi 
necredinciosul Ahab. Căci nimic nu ne pregăteşte aşa de mult să grăim liber şi nu ne 
înduplecă atâta să îndrăznim când sunt asupra noastră toate înfricoşările şi nu ne face aşa 
de nebiruiţi şi tari, precum a nu avea nimic al nostru şi a nu ne înconjura de vreun lucru. 
[adică să fim complet detaşaţi şi despătimiţi de deşertăciunile lumii pământeşti. Dar 
pentru aceasta trebuie un cuget pururea veghetor şi a nu fi supuşi din altă parte de vreun 
alt lucru deşert. Este asemenea libertăţii depline a maestrului de arte marţiale, care nu 
are nevoie de nimic pentru a se putea apăra] 

Aşadar, dacă cineva vrea să aibă multă putere, să-şi atragă de partea lui 
sărăcia, să dispreţuiască viaţa de aici şi să socotească moartea un nimic. Acesta poate să 
fie de folos Bisericilor nu numai mai mult decât bogaţii şi demnitarii, ci chiar decât 
împăraţii. Căci împăraţii şi bogaţii toate câte le fac, le fac cu ajutorul banilor. Dar unul ca 
acesta, adeseori, împlineşte isprăvi multe şi mari, primejduindu-se şi dându-se la moarte. 
Şi pe cât sângele este mai de preţ decât orice aur, pe atât este mai bună jertfa acestuia 
decât a banilor. 

5. La fel erau şi aceşti găzduitori ai lui Pavel, Priscilla şi Aquila. Nu aveau 
mai mult strâns decât necesarul pentru a trăi, dar aveau o voinţă mai bogată decât orice 
avuţie, căci aşteptau în fiecare zi să se dea spre moarte şi trăiau în mijlocul măcelurilor, 
mărturisind în toată vremea pe Hristos. [esenţa muceniciei propriu-zise este pregătirea 
zilnică pentru ea, prin modelarea lăuntrului prin nevoinţă sinceră şi prin pregătirea 
lăuntrică pentru moarte. Nevoinţă sinceră nu o poate face cineva dacă nu se dă pe sine 
morţii lăuntrice, căci pentru a renunţa treptat la lumea aceasta trebuie să murim treptat 
faţă de ea. Iar acest mod de vieţuire nu e specific călugărilor, ci creştinilor, fie căsătoriţi 
sau necăsătoriţi, prunci, copii, adulţi sau bătrâni. Această nevoinţă constă în a dobândi 
statornicia voinţei şi a minţii, prin transformarea lor treptată, de către harul Duhului 
Sfânt. Ceea ce se cere din partea noastră este exerciţiul de fiecare clipă al minţii şi al 
voinţei, supunându-le pe acestea lui Hristos. Aşa ar trebui să vieţuiască în societatea 
actuală - desigur, fiecare pornind de la situaţia sa concretă - fiecare familie de creştini, 
pentru a nu fi înghiţiţi de duhul lumii acesteia] 

Pentru aceea înflorea credinţa noastră în acele vremuri, pentru că ucenicii şi 
dascălii erau împreună legaţi unii de alţii printr-un acelaşi duh de vieţuire. Şi nu numai 
despre acestea vorbeşte Pavel, ci şi despre multe altele. Căci, scriindu-le şi evreilor, şi 
tesalonicenilor, şi galatenilor, dă mărturie tuturor de multele ispite ce au venit asupra 
creştinilor din prima generaţie, pe care le şi arată în epistole: că au fost alungaţi din patrie 
şi şi-au pierdut averile, ba s-au primejduit pe ei înşişi până la sânge. Şi întreaga lor viaţă 
pentru ei era o luptă, încât şi mădularele lor nu au pregetat să şi le taie pentru dascălii lor. 
Galatenilor, de pildă, le scrie: „mărturisesc vouă că, dacă era cu putinţă, ochii i-aţi fi scos 
şi i-aţi fi dat pentru mine" (Galateni 4, 15). Iar când 1-a primit pe Epafrodit, care a fost 
printre fîlipeni, zice: „A slăbit încât era să moară, dar 1-a miluit Dumnezeu nu numai pe 
el, ci şi pe mine, ca să nu am întristare peste întristare" (Filipeni 2, 27). Şi prin aceste 
cuvinte arată că cu adevărat l-ar fi îndurerat moartea ucenicului. Iar virtutea ucenicului 
iarăşi o dezvăluie tuturor, zicând astfel: „S-a apropiat de moarte, punându-şi în primejdie 

viaţa, ca să împlinească lipsa voastră în slujirea mea" (Filipeni 2, 30). 

Cine este mai fericit decât aceia şi cine mai de plâns decât noi, de vreme ce ei 
şi-au pus şi sângele şi viaţa pentru dascălii lor, iar noi, adeseori, nici măcar o simplă vorbă 
nu îndrăznim să punem pentru părinţii noştri comuni [preoţi], ci, auzind că sunt batjocoriţi 
şi grăiţi de rău - fie de ai noştri, fie de străini - nu le răspundem celor ce-i grăiesc astfel, 
nu-i oprim, nici nu-i mustram. Ba, mai mult, chiar noi înşine începem să-i vorbim de rău. 
Iar acum nu vede cineva atâtea zeflemele şi batjocoriri la adresa mai-marilor noştri din 
partea celor necredincioşi, câte vede din partea celor ce par a fi credincioşi şi care sunt 
împreună cu noi la slujbe. Şi ne mai întrebăm de unde este atâta uşurătate şi lipsă de 
evlavie, când ne purtăm cu atâta vrăjmăşie faţă de părinţii noştri. 

Că nu este nimic care să poată prăpădi şi strica Biserica (ba, mai mult, nu se 
poate face acest lucru cu uşurinţă din afara Bisericii) decât faptul că nu suntem legaţi 
întreolaltă, cu multă străşnicie şi profunzime, ucenicii şi dascălii, părinţii şi fiii 
duhovniceşti, mai-marii şi cei conduşi de ei. [după cum se vede, problema Bisericii nu 
este dezbinarea (despre care nici n-ar trebui să se pomenească), ci faptul că nu este 
îndeajuns de strâns unită în interior, nu unită doar formal. Asemenea şi în căsnicie, scopul 
cel mai importantă nu constă a vieţui în comun, cu înţelegere, după regula bunului simţ şi 
după principiul „fiecare face ce vrea, fară să-1 deranjeze pe celălalt", ci constă în 
întrebarea ce ar trebui să se ridice din străfundurile inimii: „Cum putem reuşi - soţ şi soţie, 
împreună - să fim în mod real un singur trup şi un singur cuget în Hristos şi numai în El?" 
Ori, aşa ceva nu se poate dacă nu-L trăim pe Hristos cu smerită înfocare şi luptă crâncenă 
împotriva egoismului nostru - al fiecăruia în parte - şi apoi, chiar şi împotriva egoismului 
cuplului. Aquila şi Priscilla erau cu adevărat în acelaşi cuget duhovnicesc şi de aceea, 
dăruiţi fiind unul altuia în şi prin Hristos, îşi puneau împreună sufletul şi pentru 
Biserică.. de nevoinţă, după chipul celui studiat de Sfântul Ioan în cazul Priscillei şi lui 
Aquila, este absolut necesar pentru un cuplu creştin, (pentru câteva repere şi detalii despre 
ce înseamnă program duhovnicesc, trimitem la cartea părintelui Marc Antoine Costa de 

Beauregard - „Rugaţi-vă neîncetat", apărută la Editura Institutului Biblic şi de Misiune al 
BOR, deoarece este scrisă într-un limbaj accesibil omului de azi)] 

Şi e destul ca cineva să-1 grăiască de rău pe un simplu frate, ca să nu mai fie 
lăsat să citească dumnezeieştile Scripturi. „Pentru ce iei în gura ta legământul Meu?" 
(Psalmi 49, 17), zice Dumnezeu. Iar după aceea, spunând şi pricina, adaugă: „Şezând, 
grăieşti împotriva fratelui tău" (Psalmi 49, 21). Iar tu, osândindu-1 pe părintele tău 
duhovnicesc, te socoteşti vrednic să te sui pe amvonul dinaintea uşilor sfinte? [locul de 
unde se citea atunci Evanghelia în biserică] Cum va fi judecat unul ca acesta? Căci dacă 
cei care grăiesc de rău pe tată sau mamă se prăpădesc cu moarte, de ce pedeapsă nu va fi 
vrednic cel ce îndrăzneşte să-1 vorbească de rău pe cel care cu mult mai mult şi mai 
puternic decât acei născători trupeşti îi este părinte? 

Şi nu te temi că se va căsca pământul şi vei pieri cu totul în el? Nici că fulger 
din cer vei atrage, care să-ţi ardă limba cea care osândeşte? Nu ai auzit ce a pătimit sora 
lui Moise când s-a împotrivit în cuvânt conducătorului, cum a devenit necurată şi a 
cuprins-o lepra şi a răbdat astfel cea mai de pe urmă necinste? Şi chiar rugându-se fratele 
ei pentru ea şi căzând el la picioarele lui Dumnezeu, nu a avut nici o iertare, ci a fost 
scoasă din locul acela sfânt (Numerii 12). Şi gândeşte-te că doar ea a conlucrat la 
creşterea lui şi a adus-o pe mama lui să-i fie doică şi că a făcut toate ca să nu fie crescut 
dintru început, copilul Moise, de mână barbară; iar după acestea, şi mai mare peste 
femeile evreilor a fost, după cum Moise peste bărbaţi. Şi ca una ce a fost alături de el în 
toate acele lucruri înfricoşate, ba fiindu-i pe deasupra şi soră, nimic din toate acestea nu i- 
a folosit să scape de mânia lui Dumnezeu, pentru grăirea de rău ce a facut-o. Şi nici chiar 
Moise, care a izbăvit prin rugăciune atâta popor de vina acelei negrăite nelegiuiri, nici 
măcar acesta nu a putut să mijlocească şi să ceară iertare pentru sora sa şi nu a fost în 
stare să facă milostiv pe Dumnezeu pentru ea. Ba a fost certat aspru. 

Prin urmare, să învăţăm şi noi cât de mare năpastă este a grăi de rău pe cei ce 
conduc şi a judeca vieţuirea celorlalţi. Căci în acea Zi a Judecăţii, Dumnezeu ne va judeca 

cu amănunţime nu numai pentru cele pe care le-am păcătuit noi înşine, ci şi pentru 
judecăţile pe care le-am făcut faţă de alţii. Şi adeseori, dacă un păcat este uşor de felul lui, 
îl face mai greu şi de neiertat tocmai faptul că cel ce 1-a comis îl judecă pe altul. 

Sunt neclare cele spuse? Să încerc să le fac mai pe înţeles. Să zicem că cineva 
a păcătuit. Iar apoi îl osândeşte foarte pe un altul, care a păcătuit în acelaşi fel. In Ziua 
Judecăţii nu-şi va atrage pedeapsa pe măsura păcatului săvârşit, ci dublă va fi aceasta sau 
triplă. Căci Dumnezeu îl va pedepsi nu numai că a păcătuit el, ci şi pentru că a osândit 
greu pe cel care a păcătuit la fel ca dânsul. Iar că acest lucru este adevărat, vă arăt din 
fapte întâmplate în trecut, ba, mai mult, ceea ce v-am spus va rezulta mai limpede din cele 
ce urmează. Fariseul, deşi nu a păcătuit cu nimic, ba trăia chiar în dreptate şi avea multe 
virtuţi, fiindcă 1-a osândit pe vameş că era răpitor şi lacom şi prea-nelegiuit, şi 1-a judecat 
aşa de tare, a primit o osândă mai mare decât a aceluia. Iar dacă acela (fariseul), 
nepăcătuind defel, fiindcă a osândit cu un simplu cuvânt pe altul care a păcătuit şi i-a dat 
în vileag toate fărădelegile, şi-a atras atâta pedeapsă, noi, care păcătuim mult în fiecare zi, 
dacă vom judeca vieţuirea altora, nefiind aceia vinovaţi la arătare cu ceva, nici făcând 
ceva în văzul nostru, ia gândeşte-te câtă osândire ne vom atrage? Cum nu vom pierde 
orice iertare? „Căci cu judecata cu care veţi judeca, cu aceea veţi fi judecaţi" (Matei 7, 2). 
[din lispa smereniei se naşte judecarea şi osândirea aproapelui; atunci când ne credem 
deasupra tuturor, atunci când uităm de păcatele noastre şi când uităm că Dumnezeu ne 
vede, începem şi ne mândrim şi judecăm pe toţi. Judecarea aproapelui ia naştere din lene, 
mâncare multă şi vorbă multă. Nu judeca ca să nu fi judecat. Nu judeca pentru că poate 
acel om şi-a cerut iertare lui Dumnezeu iar noi nu ştim asta. Nu judeca pentru că 
Dumnezeu va aduce păcatul aceluia şi asupra ta. Doar Dumnezeu judecă, cine eşti tu? 
Adu-ţi aminte că şi tu ai păcătuit la fel; când vezi pe cineva păcătuind, vezi-ţi păcatele tale 
şi roagă-te pentru acela care păcătuieşte. Nu-1 judeca pentru că II judeci pe Dumnezeu, 
omul fiind după asemănarea sa. Nu omul este de vină pentru ca greşeşte ci neputinţa lui şi 
vrăjmaşii diavoli; vezi exemplul vieţii Sfintei Măria Egipteanca (prăznuită la 1 aprilie) 

şi este de ajuns să nu mai judeci vreodată în viaţa ta pe cineva. Nu cunoşti tu judecăţile şi 
căile lui Dumnezeu. De multe ori, greşelile aproapelui, care au fost văzute cu ochii noştri, 
nu sunt decât închipuirile noastre bazate pe presupuneri, neavând noi toate datele de a le 
judeca. Iar ceea ce lipseşte datelor obiective (căci doar acestea pot fi observabile pentru 
omul pătimaş - şi aceasta în cazul fericit, când nu le percepem deformat) este împlinit de 
patimile noastre ce lucrează prin închipuire. Căci intenţiile şi motivaţiile lăuntrice, 
precum şi împrejurările reale, scapă omului neduhovnicesc; ba, adesea, nici celui 
duhovnicesc nu-i descoperă Dumnezeu adâncul judecaţilor Sale] 

6. Pentru aceea, vă pun înainte şi vă îndemn şi vă rog să ne depărtăm de acest 
rău obicei. Căci, pe de-o parte nu vătămăm cu nimic pe preoţii care aud că-i vorbim de 
rău, nu numai dacă sunt minciuni, ci chiar de ar fi adevărate (fiindcă şi fariseul nu 1-a rănit 
cu nimic pe vameş, ba i-a fost şi de folos, deşi adevărate erau cele spuse despre acela); iar 
pe de altă parte ne aruncăm pe noi înşine în cele mai cumplite rele. Căci şi fariseul, 
împotriva lui însuşi a folosit sabia şi, facându-şi o rană de moarte, singur s-a îndepărtat. 
[singur s-a scos din întrecere, din lupta pentru mântuire] Prin urmare, ca să nu pătimim şi 
noi aceleaşi necazuri, ci să ne ţinern cu tărie înfrânarea limbii. Căci dacă grăindu-1 de rău 
pe un vameş oarecare, nu a scăpat fariseul de pedeapsă, noi, vorbindu-i de rău pe părinţii 
noştri duhovniceşti, ce apărare vom mai avea. Dacă Măria (Mariam) numai o dată 1-a 
vorbit de rău pe fratele ei Moise şi a luat atâta pedeapsă (Numerii 12), ce nădejde de 
mântuire mai avem când împroşcăm cu mii de batjocoriri, în fiecare zi, pe mai-marii 
noştri? 

Să nu-mi spună cineva că acela era Moise (adică fiind cineva important, de 
aceea a păţit aşa sora lui, iar că astăzi semenul nostru este inferior, deci îl putem judeca). 
Căci voi putea să-i spun şi eu că aceea era Măria. Iar ca să afli cu limpezime că chiar dacă 
preoţii sunt vinovaţi, nici aşa nu-ţi este îngăduit să le judeci vieţuirea, ascultă, ce spune 

Hristos despre căpeteniile iudeilor: „Pe scaunul lui Moise au şezut cărturarii şi fariseii. 
Aşadar, toate câte vă spun vouă să le faceţi, faceţi-le. Dar după faptele lor să nu faceţi" 
(Matei 23, 2-3). Şi ce poate fi mai rău pentru aceia, că invidia lor i-a stricat pe ucenicii 
lor? Dar nici chiar aşa nu i-a coborât din vrednicia lor, nici nu i-a făcut dispreţuiţi în ochii 
celor conduşi de ei. Ba, din contră. Căci dacă cei conduşi ar fi primit această putere, pe 
toţi i-ar fi dat afară din preoţie şi i-ar fi coborât de la altar. Pentru aceea şi Pavel, ocărând 
pe arhiereul iudeilor şi zicându-i: „Te va bate Dumnezeu pe tine, perete văruit; tu şezi şi 
mă judeci" (Faptele Apostolilor 23, 3), când a auzit pe aceia că îi sar împotrivă, spunându- 
i „pe arhiereul lui Dumnezeu îl faci tu de ocară?", voind să arate câtă cinste şi respect se 
cuvine a se da conducătorilor, a răspuns: „Nu am ştiut că era arhiereul lui Dumnezeu". 

Pentru aceea şi David, prinzându-1 pe călcătorul de lege, Saul, care răsufla în 
juru-i moartea şi era vrednic pentru aceasta de mii de pedepse, nu numai că i-a cruţat 
viaţa, dar nici măcar cuvânt împovărător nu a suferit să spună către acela. Şi a zis şi 
pricina: „Pentru că era unsul Domnului" (1 Regi 24, 11). Şi nu numai din acestea, ci şi din 
altele se poate vedea cu prisosinţă că cel condus trebuie să stea cu respect faţă de cele ale 
preoţilor. Căci, fiind adus odinioară chivotul Legii, unii dintre cei conduşi, văzând că este 
gata să cadă, au sărit să-1 sprijine şi pe loc li s-a dat pedeapsa, căci au fost loviţi de 
Domnul şi au murit (2 Regi 6, 6-7). Şi doară nu au făcut nimic care să nu fie la locul lui. 
Căci chivotul, urmând să se răstoarne, ei l-au sprijinit să nu cadă. 

Dar ca să afli hotărât vrednicia preoţilor şi că nu le este îngăduit ca cel aflat 
într-o stare mai mică şi care se afla în tagma laicilor să îndrepteze cele preoţeşti, i-a ucis 
pe ei în mijlocul mulţimii. Şi aşa i-a înfricoşat mult de tot pe toţi ceilalţi şi i-a convins ca 
niciodată să nu se mai apropie de lucrurile afierosite preoţiei. Că dacă fiecare, pentru orice 
pricină, şi-ar băga nasul în cele ale preoţiei, ca să îndrepte relele ce se întâmplă, nici 
pricina nu ar primi îndreptare cândva şi nu am deosebi cu limpezime, nici cine 
cârmuieşte, nici cine este cârmuit, fiindcă toţi ar fi amestecaţi unii cu alţii. Şi să nu 
considere cineva despre mine că zic acestea ca să-i condamn pe preoţi (căci din pricina 

harului dumnezeiesc arăt - şi voi ştiţi asta - multă îngăduinţă în toate şi nu dau niciodată 
nimănui vreo pricină de sminteală), ci le spun ca voi să aflaţi, că şi dacă aţi fi avut părinţi 
duhovniceşti perverşi şi dascăli cumpliţi, nici aşa nu v-ar fi fost fară de primejdie şi tară 
urmări să-i vorbiţi de rău şi să-i batjocoriţi. Dacă despre părinţii trupeşti un înţelept zice: 
„Chiar dacă îi lipseşte priceperea, are iertare. Căci ce le-ai dat tu asemenea cu ce ţi-au dat 
ei?", cu atât mai mult trebuie să păzim această lege faţă de cei duhovniceşti şi fiecare să 
se îngrijească de propria vieţuire, ca nu cumva să auzim în acea Zi a Judecăţii: 
„Făţarnicule, pentru ce vezi paiul în ochiul fratelui tău, iar bârna din ochiul tău nu o iei în 
seamă?" (Matei 7, 3). 

Căci faptă de făţarnici este ca în public, când toţi ne văd, să sărutăm mâinile 
preoţilor şi să ne atingem de genunchii lor, şi să-i rugăm să se roage pentru noi, şi când 
voim să ne botezăm să alergăm pe la uşile lor, iar acasă sau în piaţă, pe cei care ne-au 
pricinuit atâtea bunătăţi şi ne sunt slujitori, să-i împroşcăm cu mii de ocări ori să îngăduim 
ca alţii să-i batjocorească. Căci dacă, într-adevăr, părintele tău duhovnicesc este rău, cum 
consideri că este vrednic de încredere şi slujitor al Tainelor acelora înfricoşate? [formula 
desemnează întregul ciclu de taine ale iniţierii: Botez, Mirungere şi Euharistie] Iar dacă ţi 
se pare că este vrednic slujitor al acelor Taine, pentru ce rabzi când alţii îl grăiesc de rău şi 
nu le stai împotrivă cu cuvântul, nici nu te doare, nici nu te macină înăuntru blasfemiile 
lor? Căci dacă le-ai răspunde la acuzaţii, ai lua multă răsplată de la Dumnezeu, şi chiar 
din partea celor ce osândesc ai primi laudă, [ideea generală este că acei creştini nu simt 
nici un imbold lăuntric de a-i apăra pe preoţi, ci, mai degrabă, manifestă lejeritate şi 
indiferenţă lăuntrică] 

Şi chiar dacă ar fi răi de mii de ori, te vor lăuda întru totul şi vor accepta ca un 
lucru bun grija ta pentru părinţii duhovniceşti. Iar dacă stăm şi suferim ocările împotriva 
preoţilor, toţi ne vor osândi, până şi cei care îi grăiesc de rău. Căci nimic nu distruge aşa 
de mult Biserica, decât această boală. Şi după cum un trup, dacă nu este susţinut cu multă 
vigoare de legăturile dintre mădulare, face viaţa de netrăit, tot aşa şi Biserica, dacă nu este 

susţinută prin legătura foarte puternică şi de nedesfacut a dragostei, naşte mii de războaie 
într-însa şi sporeşte asupra ei mânia lui Dumnezeu şi devine pricină de multe ispite. 
[ispite, în interior, faţă de membrii săi, facându-i pe mulţi să o părăsească sau să-şi 
răcească evlavia, şi în exterior, pentru cei nebotezaţi, care, văzând dezbinările din ea, nu 
mai doresc să se unească cu dânsa] 

Şi ca să nu se întâmple una ca aceasta, nici să nu-L mâniem pe Dumnezeu, şi 
ca nu cumva să crească şi răutăţile noastre şi să ne agonisim pedeapsă fără iertare şi astfel 
să ne umplem viaţa de multe necazuri, să ne întoarcem limba către vorba bună şi să ne 
îngrijim în fiecare zi de viaţa noastră şi să nu ne mai îngăduim a judeca viaţa altora, ca şi 
cum am şti cu exactitate tainele lor, ci să ne judecăm păcatele noastre. Fiindcă aşa vom 
putea scăpa şi de focul gheenei. Căci după cum cei ce iscodesc relele altora nu şi le judecă 
pe ale lor, aşa şi cei care se tem să tragă cu ochiul la vieţuirea altora vor avea multă grijă 
de greşelile lor. Iar cei care vor cugeta mereu la răutăţile lor şi le vor osândi în fiecare zi, 
neîndreptăţindu-se pe ei înşişi, îl vor avea blând, în Ziua Judecăţii pe Judecător. Şi acest 
lucru 1-a spus lămurit Pavel: „Dacă ne-am judeca pe noi înşine, nu am mai fi judecaţi de 
Domnul" (1 Corinteni 11, 31). 

Aşadar, ca să scăpăm de judecata aceea, sa lăsăm toate ale celorlalţi şi să ne 
îngrijim de viaţa noastră; să pedepsim gândurile ce ne conving să păcătuim, să ne 
străpungem conştiinţa şi să ne cerem socoteală pentru cele înfăptuite de noi. Căci astfel 
vom putea şi să facem uşoară povara păcatelor noastre, şi să ne bucurăm de multă iertare, 
şi să petrecem viaţa aceasta cu bucurie, şi să avem parte de bunătăţile ce vor să fie, cu 
harul şi cu iubirea de oameni a Domnului nostru Iisus Hristos, prin Care şi cu Care Tatălui 
şi Duhului Sfânt slavă, în vecii vecilor. Amin. 

